Split (3)

train · 79.3k rows

text stringlengths 31 26.1k	summary stringlengths 11 1.19k
ជុំវិញវិបត្តិរុស្ស៊ី-អ៊ុយក្រែន ប្រមុខរដ្ឋាភិបាលកម្ពុជា បានលើកឡើងពីផលប៉ះពាល់លើប្រេងឥន្ធនៈដែលពិបាកដោះស្រាយ។ ជាមួយគ្នានេះ សម្តេច ហ៊ុន សែន បានស្នើឲ្យក្រសួងសេដ្ឋកិច្ច និងហិរញ្ញវត្ថុ រៀបចំស្តុកយុទ្ធសាស្ត្រ បន្ថែមទៀតទៅលើបញ្ហាប្រេង។ «ឥលូវ យើងនៅតែពឹងពាក់ទៅលើក្រុមហ៊ុនឯកជនដដែល ក៏ប៉ុន្តែយើងត្រូវបង្កើននូវការស្តុកទុកប្រេងឥន្ធនៈ ព្រោះ ស្រាប់តែវារីអគ្គិសនីរបស់យើង ឬម៉ាស៊ីនដើរដោយធ្យូងថ្មរបស់យើងរត់មិនគ្រប់ដូចនៅឆ្នាំ២០១៨ អ៊ីចឹងយើងក៏ត្រូវតែជំរុញការបញ្ឆេះម៉ាស៊ីន ដែលដើរដោយប្រេងឥន្ធនៈ ដូចជាយើងទិញយកមកក្បែររាជធានីភ្នំពេញ ៤០០មេហ្កាវ៉ាត់ អ៊ីចឹងវាមានតម្រូវការប្រេងដើម្បីនឹងបញ្ឆេះម៉ាស៊ីនហ្នឹង ឲ្យវាដើរ»។ នេះជាការលើកឡើងរបស់សម្តេចនាយករដ្ឋមន្ត្រី ហ៊ុន សែន។ សម្តេចបានគូសបញ្ជាក់ថា ពីដំណាក់កាលមួយទៅដំណាក់កាលមួយ តម្រូវការមានភាពខុសគ្នា ដូចជាយុទ្ធសាស្ត្រចតុកោណយ៉ាងដូច្នោះដែរ ដោយដំបូងឡើយគឺ ទឹក ផ្លូវ ភ្លើង និងមនុស្ស ប៉ុន្តែឥលូវ មនុស្ស ពោលគឺការបណ្តុះបណ្តាលធនធានមនុស្ស ក្លាយជាអាទិភាព ឬជាមុំទីមួយនៃការដោះស្រាយ៕	សម្តេចនាយករដ្ឋមន្ត្រី ហ៊ុន សែន បានត្រៀមខ្លួនរួចជាស្រេចក្នុងការដោះស្រាយបញ្ហាបន្ទាន់ ជាពិសេសពេលខ្វះអគ្គិសនីប្រើប្រាស់។ នាពិធីសម្ពោធស្ពានអាកាស និងផ្លូវក្រោមដីចោមចៅ នៅព្រឹកថ្ងៃព្រហស្បតិ៍ ទី៣១ ខែមីនា សម្តេចបានបញ្ជាក់ពីផែនការរៀបចំស្តុកយុទ្ធសាស្ត្ររបស់រដ្ឋលើបញ្ហាប្រេង ដោយមិនចាំបាច់ពឹងលើក្រុមហ៊ុនឯកជនទាំងស្រុងនោះឡើយ។
សម្តេចបានណែនាំទៅអភិបាលខេត្តទាំងពីរ ឲ្យរៀបចំកំណត់តំបន់ស្នូលអចិន្ត្រៃយ៍ ដោយហាមឃាត់ការនេសាទ ការដាក់មង និងការរំខានផ្សេងៗ ឲ្យបាន១០០ភាគរយ រួមទាំងការកំណត់តំបន់ស្នូលផ្សេងទៀត ទៅតាមស្ថានភាពទឹកឡើង និងទឹកចុះ។ អត្ថបទទាក់ទង សត្វផ្សោតពេញវ័យទម្ងន់ជាង៣៩គីឡូក្រាម បានងាប់ ដោយសារជាប់សន្ទួចរនងនៅក្រចេះ «ត្រូវអភិរក្សពេញទីដោយគ្មានការលើកលែង! ត្រូវមានរបៀបរៀបរយឲ្យបានល្អ!»។ ប្រមុខរដ្ឋាភិបាលបានបញ្ជាក់បែបនេះ ទៅអភិបាលខេត្តក្រចេះ និងស្ទឹងត្រែង ដោយមិនត្រូវពឹងផ្អែកតែលើក្រសួងកសិកម្ម រុក្ខា ប្រមាញ់ និងនេសាទនោះឡើយ។ កាលពីចុងខែធ្នូកន្លងមក ផ្សោត៣ក្បាល បាត់បង់ជីវិតក្នុងរយៈពេលមួយសប្ដាហ៍។ ក្នុងឆ្នាំ២០២២នេះ សត្វផ្សោតសរុបចំនួន ១១ក្បាលហើយបានស្លាប់ និងរយៈពេល៣ឆ្នាំចុងក្រោយនេះ សត្វផ្សោតចំនួន២៩ក្បាល បានស្លាប់៕	នាពិធីបើកការដ្ឋានផ្លូវនៅខេត្តក្រចេះ សម្តេចនាយករដ្ឋមន្ត្រី ហ៊ុន សែន បានក្រើនរំលឹកជាពិសេសដល់អភិបាលខេត្តក្រចេះ និងស្ទឹងត្រែង បង្កើនការយកចិត្តទុកដាក់អភិរក្សសត្វផ្សោត បន្ទាប់ពីមានរបាយការណ៍ស្លាប់ជាបន្តបន្ទាប់នៃប្រភេទសត្វជិតផុតពូជនេះ។
ភ្នំពេញ៖ ប្រធានសហព័ន្ធសេវាអប់រំនៅកម្ពុជា លោក ប៉ិច បូឡែន ថ្លែងប្រាប់សារព័ត៌មានថ្មីៗថា សិស្ស -និស្សិត កម្ពុជាមានសមត្ថភាព លេចធ្លោលើមុខវិជ្ជាភាសាអង់គ្លេស មុខវិជ្ជាជំនាញ ចំណេះដឹងផ្នែកបច្ចេកវិទ្យា និងចំណេះជំនាញផ្នែកសហគ្រិនភាពផងដែរ បើធៀបទៅនឹងបណ្តាប្រទេសក្នុងតំបន់អាស៊ាន។អគ្គនាយកក្រុមហ៊ុន វេសឡាញ អេឌ្យូខេសិន គ្រុប រូបនេះ រំពឹងថា កម្ពុជាក៏អាចក្លាយជាគោលដៅអប់រំនៅក្នុងតំបន់អាស៊ានដែរ បើមានការរួមគ្នាពីសហគ្រិនក្នុងស្រុក និងការចាប់ដៃគូជាមួយក្រុមហ៊ុនខាងក្រៅ ដើម្បីកៀរគរធនធាន ទាំងបច្ចេកទេស ទាំងថវិកា ក្នុងការបង្កើតគ្រឹះស្ថាឧត្តមសិក្សាឱ្យមានគុណភាពអប់រំល្អទៅមុខទៀត។ សហព័ន្ធសេវាអប់រំនៅកម្ពុជាមានសាលារៀន និងវិទ្យាស្ថានជាង១០០ស្ថាប័នជាសមាជិក បើគិតមកដល់បច្ចុប្បន្ននេះ។ លោក ប៉ិច បូឡែន ប្រធានសហព័ន្ធមួយនេះ និងមានបទពិសោធក្នុងវិស័យអប់រំជាង២០ឆ្នាំផងនោះបានប្រាប់សារព័ត៌មានថ្មីៗថា វិស័យអប់រំនៅកម្ពុជា ទាំងរដ្ឋ និង ឯកជន ពីមួយឆ្នាំទៅមួយឆ្នាំមានភាពរីកចម្រើនជាលំដាប់ តែក៏មានការធ្លាក់ចុះខ្លះដែរនៅតាមតំបន់ដាច់ស្រយាលមួយចំនួន ទាក់ទងនឹងវិធីសាស្រ្តបង្រៀនមិនបានពេញលេញឱ្យដូចគ្នាជាមួយសិស្សទូទៅ។ «បើយើងនិយាយពីប្រព័ន្ធអប់រំមួយ មានច្រើនណាស់ តាំងពីកំរិត មត្តេយ្យ បឋម មធ្យម ឧត្តម ការបណ្តុះបណ្តាលអប់រំវិជ្ជាជីវៈក្រៅប្រព័ន្ធ ការអប់រំនៅក្នុងសាលា ក្រៅសាលា។ល។ អ៊ីចឹងមានរឿងច្រើនមែនទែនខ្ញុំអាចនិយាយបានថា យើងធ្វើបានល្អច្រើន ទាំងរដ្ឋ និង ឯកជន មួយរយៈនេះគុណភាពអប់រំយើងមិនចាញ់គេទេ ឱ្យតែយុវជនរបស់យើងទទួលបានបរិយាកាសល្អក្នុងការអភិវឌ្ឍសមត្ថភាព»។ នេះជាការលើកឡើងរបស់ លោក ប៉ិច បូឡែនក្នុងបទសម្ភាសជាមួយសារព័ត៌មានថ្មីៗ តាមរយៈទូរសព្ទដៃ។ ដើម្បីជ្រាបកាន់តែច្បាស់ សូមលោកអ្នកនាងទស្សនាបទសម្ភាសរវាង កញ្ញា សុង សុធាវី អ្នកសម្របសម្រួល កម្មវិធី «គំនិតថ្មី» និង លោក ប៉ិច បូឡែន ដូចតទៅ៖ បុរសមាឌមាំវ័យ៤២ឆ្នាំរូបនេះ ពន្យល់បន្ថែមថា សិស្ស -និស្សិត កម្ពុជាមានសមត្ថភាព លេចធ្លោលើមុខវិជ្ជាភាសាអង់គ្លេស មុខវិជ្ជាជំនាញ ចំណេះដឹងផ្នែកបច្ចេកវិទ្យា និងចំណេះជំនាញផ្នែកសហគ្រិនភាពផងដែរ បើធៀបទៅនឹងបណ្តាប្រទេសក្នុងតំបន់អាស៊ាន។ ទន្ទឹមនឹងនេះ លោកក៏រំពឹងទុកថា កម្ពុជាក៏អាចក្លាយជាគោលដៅអប់រំនៅក្នុងតំបន់អាស៊ានដែរ បើមានការរួមគ្នាពីសហគ្រិនក្នុងស្រុក( សាលារៀនឯកជន សហការជាមួយសាលារដ្ឋ) និងការចាប់ដៃគូជាមួយក្រុមហ៊ុនខាងក្រៅ ដើម្បីកៀរគរធនធាន ទាំងបច្ចេកទេស ទាំងថវិកា ក្នុងការបង្កើតគ្រឹះស្ថានឧត្តមសិក្សាឱ្យមានគុណភាពអប់រំល្អទៅមុខទៀត។ លោក ប៉ិច បូឡែន ប្រធានសហព័ន្ធសេវាអប់រំនៅកម្ពុជា និង សមាជិក សមាជិការ «ប្រទេសយើងមិនធំពេកទេ អ៊ីចឹងធ្វើមិចឱ្យមានគ្រឹះស្ថានអប់រំធំៗ ល្អ មានគុណភាពខ្ពស់ ហើយមានចំនួនច្រើនទៀត ដែលអាចបម្រើប្រទេសក្នុងតំបន់អាស៊ាន មានតែការធ្វើរួមគ្នាហ្នឹងហើយ ទាំងក្នុងតំបន់ និងការវិនិយោគឆ្លងប្រទេសដៃគូរបស់យើងបន្ថែម»។ ប្រធានសហព័ន្ធសេវាអប់រំនៅកម្ពុជាបញ្ជាក់ដោយសំនួនបែបនេះ និង ឆ្លៀតសង្កត់ធ្ងន់ថា៖ « បន្តអភិវឌ្ឃ បន្តឆ្លុះបញ្ចាំងគុណភាព ឱ្យឆ្លើយតបជាមួយនឹងការប្រែប្រួលពិភពការងារ អាជីវកម្ម កត្តាសេដ្ឋកិច្ច ទៅមុច ឬ អត់? ព្រោះគ្រឹះស្ថានបណ្តុះបណ្តាលទូទាំងពិភពលោកតែងគិតដូចគ្នា»។ ក្រឡេកមកមើលគុណភាពអប់រំនៅកម្ពុជា ទាំងរដ្ឋ និង ឯកជនវិញ លោក ប៉ិច បូឡែន បានបន្ថែមថា គុណភាពយុវជន ត្រូវរួមផ្សំនឹងសាលាដែលមានគុណភាពល្អ ហើយមាតាបិតាក៏ត្រូវយកចិត្តទុកដាក់តាមដានសកម្មភាព និងការសិក្សារបស់កូនផងដែរ។ បរិយាកាសសិក្សាល្អ ក្នុងការអភិវឌ្ឍសមត្ថភាពពួកគេ៕ លោក ប៉ិច បូឡែន ប្រធានសហព័ន្ធសេវាអប់រំនៅកម្ពុជា	ដោយ៖ សុង សុធាវី
មហាក្សត្រថៃ មហា វជិរាលង្ករណ៍ (Maha Vajiralongkorn) បានបណ្តេញមន្ត្រីវាំងចំនួន៦រូប ដោយសារបានប្រព្រឹត្តអំពើអាក្រក់ខុសឆ្គងនឹងវិន័យវាំង។ នេះបើតាមរាជប្រកាសចេញនៅថ្ងៃទី២៣ តុលា។ ការដកបុណ្យសក្តិមន្ត្រីវាំងដល់ទៅ៦នាក់នេះកើតឡើងប៉ុន្មានថ្ងៃបន្ទាប់ពីទ្រង់បានដកហូតតំណែងទាំងអស់របស់ស្នំឯកព្រះអង្គព្រោះមិនស្មោះត្រង់។ នៅក្នុងពេលមួយសប្តាហ៍ចុងក្រោយនេះ រាជវាំងថៃ ជួបបញ្ហារំជើបរំជួលខ្លាំង។ រាជវាំងថៃ ដែលធ្លាប់តែស្ងប់ស្ងាត់នោះ បានប្រកាសព័ត៌មានជាបន្តបន្ទាប់។ កាលពីដើមសប្ដាហ៍នេះ រាជវាំងថៃ បានប្រកាសរាជសារមហាក្សត្រ មហា វជិរាលង្ករណ៍ ដោយបានដកហូតតំណែង និងបុណ្យសក្តិក្នុងជួរកងទ័ពពីស្នំឯក ស៊ីនីនាថ ពិលាសកល្យាណី។ ការទម្លាក់បុណ្យសក្តិរបស់ព្រះនាង បានកើតឡើងរយៈពេល ៣ខែប៉ុណ្ណោះបន្ទាប់ពីព្រះអង្គបានប្រទានឋានៈជាស្នំឯកដំបូងបង្អស់ក្នុងរយៈពេលជិតមួយសតវត្សរ៍។ លើកញ្ចក់ទូរទស្សន៍នានា ស្នំឯក ស៊ីនីនាថ ត្រូវបានរាជបញ្ជាស្ដេចចោទថា ធ្វើសកម្មភាពប្រឆាំងនឹងការតែងតាំងអគ្គមហេសី។ ថ្ងៃទី២៣ ខែតុលា ស្ដេចរាមាទី១០ ក៏បណ្ដេញមន្ត្រីជាន់ខ្ពស់ចំនួន៦ នាក់ទៀត និងដកហូតបុណ្យសក្តិផងដែរ។ មន្ត្រីដែលអស់តំណែងរួមមាន គិលានុបដ្ឋាយិកាម្នាក់ដែលនៅយាមដំណាក់ មន្ត្រីប៉ូលិសជាន់ខ្ពស់ក្នុងកងអង្គរក្សម្នាក់ និងមន្ត្រីយោធាពីរនាក់ទៀត។ នេះបើយោងតាមរាជប្រកាសពីរផ្សេងគ្នារបស់រាជវាំងថៃ។ បើតាមកាសែតបាងកកប៉ុស្តិ៍ មន្ត្រីទាំង៦ បានរំលោភបំពានវិន័យវាំងយ៉ាងធ្ងន់ធ្ងរ និងកេងចំណេញពីមុខតំណែងផ្លូវការរបស់ពួកគេដើម្បីផលប្រយោជន៍ផ្ទាល់ខ្លួនឬរបស់អ្នកដទៃ។ ការបញ្ចប់តំណែងផ្ទួនៗបែបនេះ ជារឿងកម្រមាននៅថៃជាទីដែលរាជវង្សត្រូវបានការពារយ៉ាងមុតមាំដោយច្បាប់ប្រឆាំងការរិះគន់មហាក្សត្រ។ អ្នកបំពាន អាចទទួលទោសធ្ងន់ធ្ងរដល់ទៅ១០ឆ្នាំឯណោះសម្រាប់ករណីមួយ៕	ដោយ៖ ឈួន ឈីវអ៊ីង
លោក អ៊ុំ សុភក្តិ ព្រះរាជអាជ្ញារងអមសាលាដំបូងរាជធានីភ្នំពេញ បានកោះអញ្ជើញ លោកវេជ្ជបណ្ឌិត ញឹប អង្គារបុស្ស ប្រធានមន្ទីរពេទ្យកុមារជាតិនិងលោកវេជ្ជបណ្ឌិត សរ ច័ន្ទចិត្រា ឲ្យចូលខ្លួនមកបំភ្លឺតុលាការនៅថ្ងៃទី១៧ កក្កដា សប្តាហ៍ក្រោយក្រោមបទសង្ស័យថា វេជ្ជបណ្ឌិតទាំងពីររូបបង្កការ«ធ្វេសប្រហែលធ្វើឲ្យកុមារស្លាប់»។ ដីកាកោះនេះធ្វើឡើងតាមបណ្តឹងរបស់ លោក ហៃ ឡុង និងអ្នកនាង ចោម ស្រីពៅ កាលពីពាក់កណ្តាលខែមិថុនា បន្ទាប់ពីកូនប្រុសរបស់ប្តីប្រពន្ធទាំងពីរនាក់ដែលមានអាយុ១៦ខែ បានស្លាប់ក្នុងពេលកំពុងព្យាបាលនៅមន្ទីរពេទ្យកុមារជាតិ។ ក្រោយពីមានការដាក់បណ្តឹងនោះ មន្ទីរពេទ្យកុមារជាតិក៏បានចេញលិខិតឆ្លើយបំភ្លឺភ្លាមៗផងដែរ។ លិខិតឆ្លើយតបនោះ បានសរសេររ៉ាយរ៉ាប់អំពីសភាពជំងឺរបស់កុមារារងគ្រោះដែលរឹតរួតដោយជំងឺច្រើនមុខ រួមមានជំងឺគ្រុនឈាម ហើមសួត និង ជំងឺ EV71។ ជំងឺច្រើនមុខនេះហើយដែលបណ្តាលឲ្យកុមាររងគ្រោះស្លាប់បាត់បង់ជីវិត។ នេះបើផ្អែកតាមការពន្យល់របស់មន្ទីរពេទ្យកុមារជាតិ។ លោកវេជ្ជបណ្ឌិត ញឹប អង្គាបុស្ស នាយកមន្ទីរពេទ្យកុមារជាតិ កំពុងបំពេញការងារនៅមន្ទីរពេទ្យកុមារជាតិ រាជធានីភ្នំពេញ។ (ធីតា វីន/VOA) មានប្រសាសន៍តាមទូរស័ព្ទនៅថ្ងៃអង្គារនេះលោកវេជ្ជបណ្ឌិត ញឹប អង្គារបុស្ស ប្រធានមន្ទីរពេទ្យកុមារជាតិ លើកឡើងថា កុមាររងគ្រោះមានសភាពធ្ងន់ធ្ងរមិនអាចសង្គ្រោះបាន។ «យើងបានប្រឹងប្រែងទៅតាមអ្វី ដែលយើងអាចធ្វើបានហើយការស្លាប់របស់គាត់ជារឿងរបស់គាត់ ជារឿងជំងឺរបស់គាត់។ អ៊ីចឹងមិនមែនរាល់តែការស្លាប់ សុទ្ធតែយើងត្រូវទាមទារឲ្យមន្ទីរពេទ្យសងមន្ទីរសងរបៀបម៉េចបាទវាអត់ត្រូវ»។ ទោះជាយ៉ាងណាលោកប្រធានមន្ទីរពេទ្យកុមារជាតិអះអាងថា លោកនឹងចូលខ្លួនបំភ្លឺតាមដីកាកោះរបស់សាលាដំបូងរាជធានីភ្នំពេញ នៅថ្ងៃពុធសប្តាហ៍ក្រោយ។ វីអូអេ មិនអាចសុំការអធិប្បាយពីលោក អ៊ី រិន្ទ អ្នកនាំពាក្យសាលាដំបូងរាជធានីភ្នំពេញបានឡើយ ដោយសារលោកកំពុងប្រជុំ។ហើយលោកស្រីឱ វណ្ណឌីន អគ្គនាយកបច្ចេកទេសសុខាភិបាលនិងជាអ្នកនាំពាក្យក្រសួងសុខាភិបាលក៏មិនអាចទាក់ទងបានផងដែរនៅថ្ងៃនេះ៕ សូមចុចទៅប្រភពដើម VOA ត្រង់នេះ	ភ្នំពេញ ៖ សាលាដំបូងរាជធានីភ្នំពេញកោះហៅ ប្រធានមន្ទីរពេទ្យកុមារជាតិនិងវេជ្ជបណ្ឌិតមួយរូបផ្សេងទៀតឲ្យចូលបំភ្លឺនៅសប្តាហ៍ក្រោយ ទាក់ទិននឹងការស្លាប់របស់កុមារម្នាក់កាលពីខែមិថុនា។
ក្នុងចំណោមឃុំ-សង្កាត់ទាំង៦៧ ស្ត្រីចំនួន២៧នាក់ បានឈរនៅលេខរៀងលំដាប់ទីមួយ ដែលមានន័យថា បើគណបក្សពួកគាត់ទទួលបានសំឡេងលើសគេ ពួកគាត់នឹងមានឱកាសធ្វើជាមេឃុំ-ចៅសង្កាត់។ បេក្ខនារីទាំងនោះ មាន៧រូបពីគណបក្សហ៊្វុនស៊ិនប៉ិច, ៧រូបពីគណបក្សភ្លើងទៀន, ៥រូបពីគណបក្សខ្មែររួបរួមជាតិ, ៤រូបពីគណបក្សប្រជាជនកម្ពុជា, ៣រូបពីគណបក្សខ្មែរស្រឡាញ់ជាតិ និង១រូបពីគណបក្សរស្មីខេមរា។ ស្រុកមង្គលបុរី៖ អួម ចាន់រ័ត្ន (គណបក្សខ្មែររួបរួមជាតិ) នៅឃុំបត់ត្រង់, ឈួង សាវេត (គណបក្សខ្មែររួបរួមជាតិ) និង ពុយ ធា (គណបក្សហ៊្វុនស៊ិនប៉ិច) នៅឃុំគោកបល្ល័ង្គ, វ៉ាន់ ហ៊ុនអាយ (គណបក្សភ្លើងទៀន) នៅឃុំគយម៉ែង, សេង សៅមាន (គណបក្សភ្លើងទៀន) នៅឃុំអូរប្រាសាទ, មិន សារឿន (គណបក្សខ្មែររួបរួមជាតិ) និង យ៉ា សាវិន (គណបក្សហ៊្វុនស៊ិនប៉ិច) នៅឃុំរហាត់ទឹក, ជិម សៅឌី (គណបក្សប្រជាជនកម្ពុជា) នៅឃុំឫស្សីក្រោក, ចក់ ម៉ៅ (គណបក្សភ្លើងទៀន) នៅឃុំសឿ។ ស្រុកភ្នំស្រុក៖ ប៉ែ កន (គណបក្សហ៊្វុនស៊ិនប៉ិច) នៅឃុំណាំតៅ, ស៊ាន ឆោម (គណបក្សហ៊្វុនស៊ិនប៉ិច) នៅឃុំស្ពានស្រែង), ស្វាត់ ចាន់ថុន (គណបក្សប្រជាជនកម្ពុជា) នៅឃុំភ្នំដី។ ស្រុកអូរជ្រៅ៖ ឡុង សុគន្ធី (គណបក្សខ្មែររួបរួមជាតិ) នៅឃុំអូរបីជាន់។ ក្រុងប៉ោយប៉ែត៖ សំ ផល្លី (គណបក្សខ្មែរស្រឡាញ់ជាតិ) និង ចៅ រតនៈ (គណបក្សភ្លើងទៀន) នៅសង្កាត់ប៉ោយប៉ែត, ឃុន ចន្ទី (គណបក្សភ្លើងទៀន) នៅសង្កាត់ផ្សារកណ្តាល, ស៊ីណា ពេទ្យកញ្ញា (គណបក្សខ្មែរស្រឡាញ់ជាតិ) នៅសង្កាត់អូរឫស្សី។ ក្រុងសិរីសោភ័ណ៖ ហម វណ្ណៈ (គណបក្សខ្មែររួបរួមជាតិ) នៅសង្កាត់កំពង់ស្វាយ, ធូ ណាគ្រី (គណបក្សប្រជាជនកម្ពុជា), រិន ដា (គណបក្សខ្មែរស្រឡាញ់ជាតិ) និង អ៊ូ ចាន់នេត (គណបក្សភ្លើងទៀន) នៅសង្កាត់អូរអំបិល, ទុយ ចាន់ណាត (គណបក្សហ៊្វុនស៊ិនប៉ិច) នៅសង្កាត់ភ្នៀត។ ស្រុកថ្មពួក៖ ឡុត លីហ៊ុយ (គណបក្សរស្មីខេមរា) នៅឃុំថ្មពួក។ ស្រុកម៉ាឡៃ៖ ប៉ៃ រ៉េន (គណបក្សភ្លើងទៀន) នៅឃុំម៉ាឡៃ, គឹម ពៅ (គណបក្សប្រជាជនកម្ពុជា) នៅឃុំអូរស្រឡៅ, ព្រុំ សូណែត (គណបក្សខ្មែររួបរួមជាតិ) និង ភួង ណាង (គណបក្សហ៊្វុនស៊ិនប៉ិច) នៅឃុំទួលពង្រ៕	យោងតាមទិន្នន័យរបស់គណៈកម្មាធិការជាតិរៀបចំការបោះឆ្នោត (គ.ជ.ប.) មាន៩ក្រុង-ស្រុក-ខណ្ឌ ៦៧ឃុំ-សង្កាត់ ដោយសមាជិកក្រុមប្រឹក្សា មានសរុបចំនួន៥៣៣នាក់ សម្រាប់ការបោះឆ្នោតអណត្តិទី៥ នាថ្ងៃអាទិត្យ ទី៥ ខែមិថុនា ឆ្នាំ២០២២ ខាងមុខ។
តាមសេចក្តីជូនដំណឹងរបស់រដ្ឋបាលខណ្ឌទាំងពីរ គោលបំណងនៃការបិទផ្សារទាំងពីរនេះ គឺដើម្បីទប់ស្កាត់ការរាលដាលនៃជំងឺកូវីដ-១៩។ «ស្ថានភាពនេះ បានរីករាលដាលបន្តបន្ទាប់ ច្រើនតូប និងមានទីតាំងខុសៗគ្នា ក្នុងបរិវេណផ្សារគួរឲ្យព្រួយបារម្ភ និងចាំបាច់ត្រូវមានវិធានការសុខាភិបាល ដើម្បីទប់ស្កាត់ជំងឺកូវីដ-១៩»។ នេះជាការបញ្ជាក់បន្ថែមរបស់រដ្ឋបាលខណ្ឌទាំងពីរ។ ដើម្បីទប់ស្កាត់កុំឲ្យជំងឺកូវីដ-១៩ កាន់តែរាលដាលកាន់តែខ្លាំងឡើង អភិបាលខណ្ឌទាំងពីរបានអំពាវនាវដល់ពលរដ្ឋ អាជីវករ សន្តិសុខ បុគ្គលិក កម្្មករបម្រើនៅក្នុងផ្សារ និងក្រុមគ្រួសារដែលពាក់ព័ន្ធនឹងអាជីវករខាងលើ សូមទៅធ្វើតេស្តជំងឺកូវីដ-១៩ និងធ្វើចត្តាឡីស័ក១៤នៅផ្ទះ១៤ថ្ងៃ។ កន្លងមកអាជ្ញាធរ ក៏បានបិទផ្សារធំៗមួយចំនួននៅរាជធានីភ្នំពេញ ដូចជាផ្សារអូរឫស្សី ផ្សារចាស់ ផ្សារដើមគ និងផ្សារនាគមាស ផ្សារមួយចំនួនទៀតក្នុងរាជធានី-ខេត្ត និងទីតាំងជាច្រើនទៀត ដែលបានផ្ទុះជំងឺកូវីដ-១៩ រួមទំាងបិទខ្ទប់រាជធានីភ្នំពេញ និងក្រុងតាខ្មៅ ដើម្បីទប់ស្កាត់ជំងឺកូវីដ-១៩៕	ភ្នំពេញ៖ អាជ្ញាធរបានសម្រេចបិទផ្សារបឹងត្របែក ផ្លាហ្សា ក្នុងខណ្ឌចំការមន និងផ្សារធំទួលសង្កែ ហៅផ្សារសាំណាន់ ក្នុងខណ្ឌឬស្សីកែវរយៈពេល២សប្តាហ៍ ចាប់ពីថ្ងៃទី១៩ ខែមេសា រហូតដល់ថ្ងៃទី២ ខែឧសភា ឆ្នាំ២០២១ ក្រោយពីមានអាជីវករ និងសន្តិសុខមួយចំនួនឆ្លងជំងឺកូវីដ-១៩ ក្នុងព្រឹត្តិការណ៍២០កុម្ភៈ។ នេះបើតាមសេចក្តីជូនដំណឹងដោយឡែកពីគ្នា របស់រដ្ឋបាលខណ្ឌចំការមន និងខណ្ឌឫស្សីកែវ។
ក្នុងការប្រកួតរវាងកម្ពុជា និងហុងកុង កីឡាករក្រុមបាល់ទាត់ជម្រើសជាតិកម្ពុជា លោក កែវ សុខផេង បន្ទាប់ពីបានស៊ុតបាល់បញ្ចូលទីមួយគ្រាប់ វាយបកយកស្មើជាមួយហុងកុងវិញ នៅនាទី ទី៣២ នៅពហុកីឡដ្ឋានជាតិអូឡាំពិក លើការប្រកួត World Cup Qatar 2022 & Asian Cup 2023 Qualifiers វគ្គជម្រុះ Preliminary Joint Qualification Round 2 បាននិយាយថា៖«មួយគ្រាប់នេះ គឺសម្រាប់អ្នកទាំងអស់គ្នា» ដែលធ្វើឲ្យអ្នកគាំទ្រពេញចិត្តស្តូកតែម្តង និងសង្ឃឹមថា កម្ពុជានៅតែឈានទៅមុខ លើស្មារតីរួបរួមគ្នាចំពោះការប្រកួតបន្តបន្ទាប់។ នៅថ្ងៃទី១០ ខែកញ្ញា ឆ្នាំ២០១៩នេះ កម្ពុជា នឹងជួបជាមួយក្រុមជម្រើសជាតិប្រទេសបារ៉ែន ជាបន្ត ដូច្នេះសូមកុំភ្លេចអញ្ជើញចូលរួមទស្សនា និងគាំទ្រដោយផ្ទាល់ឲ្យបានច្រើនកុះករ ដើម្បីជាកម្លាំងចិត្ត ដល់ក្រុមកីឡាករជម្រើសជាតិកម្ពុជាយើង យកឈ្នះជ័យជម្នះ លើក្រុមប៉ារែន សម្រាប់ការប្រកួត នៅថ្ងៃស្អែក ទី១០ ខែកញ្ញា ២០១៩នេះ។ ជាពិសេសអ្នកណាខ្លះ បាន Crush លើកីឡាករជម្រើសជាតិយើង និងកីឡាករ កែវ សុខផេង កុំភ្លេចណាប្រសិនបើមាន ទូរស័ព្ទ OPPO Reno 10X Zoom (60X Digital Zoom) អាច Zoom យក Crush របស់អ្នកពីចម្ងាយបានយ៉ាងច្បាស់ អែមតែម្តង ដោយមិនចាំបាច់ហត់ប្រជ្រៀតគ្នាឡើយ។ សូមជូនពរឲ្យក្រុមជម្រើសជាតិកម្ពុជា យកឈ្នះលើការប្រកួតរវាង កម្ពុជា និងបារ៉ែន! ចុះអ្នកវិញទាយបានទេ ថាកម្ពុជាអាចរកគ្រាប់បាល់ប៉ុន្មានគ្រាប់? បារ៉ែនប៉ុន្មានគ្រាប់? តើមានពាក្យជូនពរអ្វីខ្លះ ជូនពរពួកគាត់? (អត្ថបទពាណិជ្ជកម្ម)	កាលពីសប្តាហ៍មុន កម្ពុជាបានបំបែកឯតទគ្គកម្ម យកជ័យជម្នះ ១ ទល់នឹង១ ជាមួយហុងកុង ខណៈលទ្ធផលប្រកួតកន្លងមកទាំង៦លើក កម្ពុជាសឹងតែពុំបានស្គាល់ស្មើ ឬឈ្នះហុងកុងម្តងណាឡើយ ដែលនេះអាចទុកបានថា កីឡាករជម្រើសជាតិកម្ពុជា យើងកាន់តែវិវឌ្ឍន៍។
គេហទំព័រហ្វេសប៊ុកផ្លូវការរបស់ក្រុមហ៊ុន Amazon ដែលបានបង្ហោះរូបសម្ភារបន្ទប់ទឹក និងតែងលម្អផ្សេងៗ ដោយមានរចនាម៉ូតនូវរូបប្រាសាទ និងទង់ជាតិខ្មែរនោះ បានបាត់ចេញពីទំព័រផ្សព្វផ្សាយលក់របស់ក្រុមហ៊ុន។ វាទំនងជាក្រុមហ៊ុន បានដកចេញវិញ បន្ទាប់ពីមានប្រតិកម្មពីរដ្ឋាភិបាលកម្ពុជា។ ប៉ុន្តែមិនទាន់ឃើញការឆ្លើយតបផ្លូវការណាមួយ ពីខាងក្រុមហ៊ុន Amazon មករដ្ឋាភិបាលកម្ពុជាវិញនៅឡើយទេ។ សារព័ត៌មានថ្មីៗ មិនទាន់អាចទាក់ទងអ្នកនាំពាក្យអាជ្ញាធរអប្សរា ដើម្បីសុំការអត្ថាធិប្បាយជុំវិញករណីនេះបានឡើយ។ អត្ថបទទាក់ទង ទូតខ្មែរប្រចាំអាមេរិក ប្រាប់ Amazon ថាការលក់សម្ភារបន្ទប់ទឹកដែលមានរូបអង្គរវត្ត ជារឿងគួរឲ្យស្អប់ខ្ពើម ហើយត្រូវបញ្ឈប់ជាបន្ទាន់ អាជ្ញាធរអប្សរាប្រាប់ទៅ Amazon ឲ្យឈប់លក់សម្ភារបន្ទប់ទឹកដែលមានរូបអង្គរវត្ត កាលពីពេលថ្មីៗនេះ ខាងអាជ្ញាធរអប្សរា និងឯកអគ្គរាជទូតខ្មែរប្រចាំអាមេរិក ក៏បានថ្កោលទោសក្រុមហ៊ុន Amazon លើករណីចរាចរសម្ភារតុបតែង និងប្រើប្រាស់ក្នុងបន្ទប់ទឹក ដោយយករូបប្រាសាទបុរាណខ្មែរ ទៅរចនាម៉ូតលើផលិតផលខ្លួននេះ។ រដ្ឋាភិបាលកម្ពុជា ចាត់ទង្វើររបស់ក្រុមហ៊ុន Amazon បានធ្វើឲ្យប៉ះពាល់យ៉ាងធ្ងន់ធ្ងរដល់កិត្តិយសជាតិ និងកិត្យានុភាព នៃប្រទេសកម្ពុជា។ ជាមួយគ្នានេះរដ្ឋាភិបាល ក៏ស្នើឲ្យក្រុមហ៊ុន Amazon បញ្ឈប់សកម្មភាពលក់ និងដករូបផលិតផលចេញពីគេហទំព័រក្រុមហ៊ុនជាបន្ទាន់៕	ភ្នំពេញ៖ ក្រុមហ៊ុន Amazon បានដកផលិតផលសម្ភារបន្ទប់ទឹក ដែលមានរូបទង់ជាតិនិងប្រាសាទខ្មែរ ចេញពីហ្វេសប៊ុកហើយ ក្រោយពីមានការតវ៉ាជាបន្តបន្ទាប់ ពីសំណាក់អាជ្ញាធរ និងឯកអគ្គរាជទូតកម្ពុជាប្រចាំអាមេរិក។
ក្រសួងធនធានទឹក បានព្យាករថា ព្យុះទី១៧នេះ នឹងចូលមកប្រទេសវៀតណាមត្រង់ចំណុចគីញើន ដោយបន្តឆ្លងកាត់ចូលមកកម្ពុជាតាមខេត្តរតនគិរី ចាប់ពីថ្ងៃទី១៨ ដល់ថ្ងៃទី១៩ ខែតុលាក្នុងកម្លាំងជាវិសម្ពាធ និងសម្ពាធទាប។ បាតុភូតនោះនឹងធ្វើឲ្យបណ្តាខេត្តនៅតំបន់វាលទំនាបកណ្តាល នឹងមានភ្លៀងធ្លាក់រាយប៉ាយ ក្នុងកម្រិតបរិមាណពីតិចទៅបង្គួរ។ បណ្តាខេត្តនៅតាមតំបន់ភាគពាយ័ព្យ និងភាគខាងជើងនឹងមានភ្លៀងធ្លាក់ពីបង្គួរទៅច្រើន។ នៅតាមបណ្តាខេត្តជាប់ជួរភ្នំដងរែក និងខ្ពង់រាបឦសាន និងមានភ្លៀងធ្លាក់មធ្យមទៅបង្គួរ។ ចំណែកនៅបណ្តាខេត្តជាប់តំបន់សមុទ្រនឹងមានភ្លៀងធ្លាក់ពីមធ្យមទៅបង្គួរ។ ក្រសួងធនធានទឹកបញ្ជាក់ថា នៅលើផ្ទៃសមុទ្រ អាចនឹងមានភ្លៀងធ្លាក់ច្រើន លាយឡំនឹងខ្យល់ បក់បោក និងរលកសមុទ្រខ្ពស់ៗ។ ហេតុដូច្នេះ ក្រសួងធនធានទឹកអំពាវនាវឲ្យពលរដ្ឋដែលរស់នៅតាមទីទំនាប ក្បែរផ្លូវទឹក ជាប់តំបន់ភ្នំ និងជួរភ្នំ ប្រុងប្រយ័ត្ននឹងជំនន់ទឹកភ្លៀង។ ចំណែកអ្នកនេសាទ និងអ្នកដំណើរតាមសមុទ្រ ក៏ត្រូវប្រុងប្រយ័ត្ននឹងខ្យល់ និងរលកខ្ពស់ៗផងដែរ៕	ភ្នំពេញ៖ សមុទ្រចិនខាងត្បូង មានព្យុះទី១៦ ណាងកា (Nanga) ដែលបានចូលមកក្នុងឈូងសមុទ្រតុងកឹង ហើយឆ្លងកាត់កោះហៃណាំរួចចូលមកប្រទេសវៀតណាម។ បាតុភូតនោះក៏បណ្តាលឲ្យកម្ពុជានឹងទទួលរងព្យុះទី១៧ថ្មីគឺសូដែល (Soudel) ដែលបណ្តាលឲ្យតំបន់ទំនាប ជួរភ្នំដងរែក ខ្ពង់រាបឦសាន និង តំបន់មាត់សមុទ្រ នឹងមានភ្លៀងធ្លាក់ចាប់ពីថ្ងៃទី១៨ ដល់ថ្ងៃទី២០ ខែតុលាខាងមុខនេះ។
ភ្នំពេញ៖ គ្រប់បណ្ដាសាលារៀន ដែលបានអនុវត្តសកម្មភាព និងកម្មវិធីពាក់ព័ន្ធនឹងវប្បធម៍នៃសន្តិភាព ក្នុងសាលារៀន និងសហគមន៍មកពីប្រទេសសមាជិកអាស៊ានទាំងអស់ អាចដាក់ពាក្យចូលប្រកួតក្នុងកម្មវិធីប្រកួតប្រជែងពានរង្វាន់ SEAMEO Japan ESD ឆ្នាំ២០១៩។ ការប្រកួតប្រជែងនេះ រៀបចំឡើងក្រោមប្រធានបទ «កសាងសន្តិភាពក្នុងសាលារៀន និងសហគមន៍»។ នេះបើតាមក្រសួងអប់រំ យុវជន និងកីឡា។ ការប្រកួតពានរង្វាន់ SEAMEO Japan ESD ឆ្នាំ២០១៩នេះ រៀបចំក្នុងទិសដៅលើកកម្ពស់ការយល់ដឹងអំពីការកសាងសន្តិភាពក្នុងសាលារៀន និងសហគមន៍, លើកតម្កើងការអនុវត្តក្នុងការកសាងសន្តិភាពក្នុងសាលារៀន និងសហគមន៍។ ជាមួយគ្នានេះ កម្មវិធីប្រកួតប្រជែងនេះ នឹងចែករំលែកចំណេះដឹង និងការអនុវត្តនៃការកសាងសន្តិភាពក្នុងសាលារៀន, លើកទឹកចិត្តទៅដល់សាលារៀន និងសហគមន៍ដែលអនុវត្តការកសាងសន្តិភាពក្នុងសាលារៀន និងសហគមន៍ និងការគាំទ្រគោលដៅអភិវឌ្ឍន៍ប្រកបដោយចីរភាពរបស់អង្គការសហប្រជាជាតិ។ តាមរយៈការប្រកួតប្រជែងនេះ ជ័យលាភីលេខ១ នឹងទទួលបានថវិកាចំនួន ១៥០០ ដុល្លារ និងដំណើរទស្សនកិច្ចសិក្សាទៅប្រទេសជប៉ុន, ជ័យលាភីលេខ ២ នឹងទទួលបានថវិកាចំនួន១០០០ ដុល្លារ, ជ័យលាភីលេខ ៣ នឹងទទួលបានថវិកាចំនួន ៥០០ ដុល្លារ និងជ័យលាភីសម្រាប់សកម្មភាពល្អដឹកនាំដោយសាលាដែលមានសិស្សតិចជាង ២៥០ នាក់ នឹងទទួលបានថវិកាចំនួន ១០០០ ដុល្លារ។ ការដាក់ពាក្យ នឹងផុតកំណត់នៅថ្ងៃទី ១៦ ខែកញ្ញា ឆ្នាំ ២០១៩។ សម្រាប់ព័ត៌មានបន្ថែមទាក់ទងនឹងការដាក់ពាក្យចូលប្រកួតសូមចូលទៅកាន់តំណរភ្ជាប់ខាងក្រោម http://www.seameo.org/SEAMEOWeb2/jpesd2019/?fbclid=IwAR1RFmf0lgqET9vC2arUsu7jukMu3NR2l7YBRHAOl98H1HMnlHu8AU9SoKw ៕	ដោយ៖ សុផល រតនៈ
សៀមរាប៖ ពលរដ្ឋក្នុងភូមិអារក្សស្វាយ សង្កាត់នគរធំ ក្រុងសៀមរាប ប្រកបរបរត្បាញសម្ភារអំពីរពាក់សម្រាប់ផ្គត់ផ្គង់ជីវភាពគ្រួសារ។ ប៉ុន្តែ កង្វះខាតរពាក់ គឺជាក្ដីបារម្ភរបស់ពួកគាត់។ ចំណេះនិងជំនាញនេះ អ្នកភូមិបានរៀនបន្តពីក្រុមគ្រួសារ និងមានការបណ្ដុះបណ្ដាលខ្លះពីអង្គការក្រៅរដ្ឋាភិបាល។ បច្ចុប្បន្ន សម្ភារៈប្រើប្រាស់ដែលត្បាញអំពីរពាក់ មានដូចជាកន្ត្រក ជាល កញ្ឆេ គ្របបាយ(សាជីសម្រាប់គ្របម្ហូប)។ល។ ជាផលិតផលរបស់អ្នកភូមិអារក្សស្វាយ ក៏ដូចជាភូមិមួយចំនួនទៀតក្នុងខេត្តសៀមរាប មានតម្រូវការទីផ្សារគួរឲ្យចាប់អារម្មណ៍។ និយាយរួម ឲ្យតែមានកម្លាំងធ្វើ គឺមិនដែលសល់។ លោកស្រី ឆ្លង សារឿន ជាក្រុមគ្រួសារសិប្បករតម្បាញរពាក់នៅភូមិអារក្សស្វាយនេះ បានប្រាប់ថ្មីៗ២៥ដូច្នេះ៖ «ម៉ូយដឹកទៅពីភូមិនេះ មានខាងប៉ោយប៉ែត មានខាងព្រះដាក់។ អ្នកខាងផ្សារលើ សៀមរាប ខ្លះក៏យកពីនេះដែរ។ ឲ្យតែយើងធ្វើបាន អត់សល់ទេ»។ សម្ភារៈខ្លះ ត្រូវបានឈ្មួញកណ្ដាលក្នុងមូលដ្ឋានទិញយកទៅលក់បន្ត ដូចជានៅភូមិព្រះដាក់ ស្រុកបន្ទាយស្រីដែលជាតំបន់ទេសចរឆ្លងកាត់ និងនៅទីផ្សារក្រុងសៀមរាប។ រីឯផលិតផលមួយចំនួនធំទៀត ក៏មានឈ្មួញជាច្រើនក្រុមមកប្រមូលទិញដល់កន្លែងដើម្បីលក់បន្តនៅតំបន់ផ្សេងៗ ជាពិសេសទីផ្សារប៉ោយប៉ែត។ ក្នុងការប្រមូលទិញផលិតផលអំពីរពាក់ទាំងនេះ ហាក់ដូចជាមានការប្រកួតប្រជែង មានន័យថា ឈ្មួញខ្លះបានតម្កល់ប្រាក់ដល់គ្រួសារអ្នកត្បាញទាំងអស់ក្នុងភូមិ ចន្លោះពី២០ទៅ៣០ ឬ៤០ម៉ឺន និងអាចដល់៨០ម៉ឺនរៀល ដែលជាការលើទឹកចិត្តដល់អ្នកត្បាញកុំឲ្យលក់ផលិតផលឲ្យអ្នកផ្សេង។ «អត់មានថាម៉ូយខ្លះទេ គឺគ្រប់គ្នា។ បើអត់ដាក់លុយមុន គឺអត់បានទេ គេទិញច្រើនដែរ។ «ពេលខ្លះ បើមិនរវល់ មកប្រមូលរាល់ថ្ងៃ តែបើរវល់អាច ពីរថ្ងៃមកម្ដង» ។ នេះបើតាមការអះអាងរបស់គ្រួសារលោក យ៉ាវ សុផល អ្នកប្រមូលទិញសម្ភារៈទាំងនេះក្នុងចំណោមឈ្មួញដទៃ។ ពីមួយឆ្នាំទៅមួយឆ្នាំ រពាក់កាន់តែខ្សត់ទៅៗ។ មិនថាឡើយសិប្បករក្នុងភូមិអារក្សស្វាយ តែអ្នកដែលមានរបរត្បាញសម្ភារៈអំពីរពាក់នៅភូមិផ្សេង ដូចជាភូមិគោកចាន់ បង្កោង គីរីមានន្ទ បុស្សអឹម ស្វាយចេក។ល។និង។ល។ កំពុងជួបបញ្ហាកង្វះខាតរពាក់ ព្រោះប៉ុន្មានឆ្នាំចុងក្រោយនេះ អ្នកភូមិបានធ្វើដំណើរឆ្លងខេត្ត ដោយរថយន្ត ដោយងើបតាំងពីម៉ោងប្រមាណមួយភ្លឺ ដើម្បីទៅបោចរពាក់ដល់ម្ដុំស្រុកប្រាសាទបល្ល័ង្ក ខេត្តកំពង់ធំ។ អ្នកស្រី ឆ្លង ង៉ិ ដែលធ្លាប់បានទៅចូលរួមបោចរពាក់ជាមួយអ្នកភូមិផ្សេងៗកន្លងមកនេះ បញ្ជាក់ថា៖ «ងើបទៅពីនេះ ម៉ោង១យប់ ដល់នោះ ប្រហែលម៉ោង ៥-៦ព្រឹក។ ត្រឡប់មកវិញម៉ោង៣រសៀល។ ដើរកាត់វាល កាត់ដុប។ ថ្ងៃខ្លះក៏មាន ថ្ងៃខ្លះក៏អត់។ រពាក់ ឥឡូវក្របន្តិចហើយ។ មិនសូវសម្បូរទេ។ ថ្ងៃខ្លះបាន២០០ ថ្ងៃខ្លះបាន៣០០ (សរសៃ) អត់ទៀងទេ។ ថ្ងៃណាខ្លះ អត់ទទេក៏មាន។ អស់តែសោហ៊ុយឡាន» ។ លោកស្រី ឆ្លង សារឿន ក៏បានពោលទាំងទឹកមុខស្ងួតថា ថ្ងៃមុខ បើអស់រពាក់ អ្នកស្រីក៏ពុំដឹងថាមានគម្រោងអ្វីផ្សេងសម្រាប់បង្កើនប្រាក់ចំណូលក្រោយពីស្រែចម្ការដូចពេលនេះឡើយ៕	ដោយ៖ ឡុន តូន
ក្រោមការដឹកនាំរបស់សហភាពសហព័ន្ធយុវជនកម្ពុជា (ស.ស.យ.ក) រួមជាមួយក្រសួងវប្បធម៌ និងវិចិត្រសិល្បៈ ទម្រង់សិល្បៈខ្មែរ រួមមាន របាំម្ករ,ឈុតព្រះថោងនាងនាគ,ឈុតកូរសមុទ្រទឹកដោះ,របាំក្រមា និងក្បាច់ក្រមានៃគុនល្បុក្កតោ និងក្បាច់ផ្ការំដួល ត្រូវបានបង្ហាញជាបន្តបន្ទាប់។ សិល្បៈខ្មែរ ជាប្រភេទម្រង់សិល្បៈចម្រុះក្រោមប្រធានបទ «ភាពសុខដុម» (HARMONY) ដែលតំណាងដល់ទឹក ដី ភ្លើង និងខ្យល់ រួមទាំងការបង្ហាញអត្តសញ្ញាណខ្មែរតាមរយៈផ្ការំដួល និងការរចនាឈុតសម្លៀកបំពាក់ថ្មីៗ។ ព្រឹត្តិការណ៍ក្បួនដង្ហែ «ឈីងហ្គេ» ជាក្បួនព្យុហយាត្រា សិល្បៈសម្តែងដ៏ធំមួយនៅអាស៊ី ដែលរៀបចំឡើងដោយសមាគមប្រជាជននៃសាធារណៈរដ្ឋសិង្ហបុរី ដែលបានបង្កើតឡើងតាំងពីឆ្នាំ១៩៧៣ និងផ្តួចផ្តើមដោយអតីតនាយកដ្ឋមន្ត្រី លី ក្វាន់យូ ក្នុងគោលបំណងបង្ហាញពីភាពអស្ចារ្យ ភាពស្រស់បំព្រង និងភាពសម្បូរបែបនៃវប្បធម៌ចម្រុះ។ លោកនាយករដ្ឋមន្ត្រីសិង្ហបុរី លី សៀនឡុង បានចូលរួមជាអធិបតីក្នុងពិធីបើកក្បួនដង្ហែ ដោយលោកក៏បានថតទូរសព្ទផ្តិតយកទិដ្ឋភាពសម្តែងរបស់ក្រុមសិល្បករ-សិល្បការិនីផងដែរ។ ក្រៅពីកម្ពុជា និងម្ចាស់ផ្ទះ ព្រឹត្តិការណ៍នេះ មានការចូលរួមពីបណ្តាប្រទេសផ្សេងទៀតផងដែរ ក្នុងនោះមានកូរ៉េខាងត្បូង ចិន ឥណ្ឌូណេស៊ី ជប៉ុន និងហ្វីលីពីន ជាដើម។ ទស្សនាទិដ្ឋភាពសំដែងរបស់កម្ពុជា ដោយរូបភាពទាំងនេះ ផ្តល់ដោយសហភាពសហព័ន្ធយុវជនកម្ពុជា៖	ក្រុមសិល្បករ-សិល្បការិនីខ្មែរ បានបង្ហាញជាបន្តបន្ទាប់នូវទម្រង់សិល្បៈដ៏ល្អផូរផង់របស់ខ្មែរ ក្នុងព្រឹត្តិការណ៍ក្បួនដង្ហែវប្បធម៌ចម្រុះ «ឈីងហ្គេ» (Chingay Parade) នៅប្រទេសសិង្ហបុរី ពីថ្ងៃទី១៥ ដល់ថ្ងៃទី១៦ ខែកុម្ភៈ នេះ។
ថ្ងៃទី២៧ ខែធ្នូ ប្រេសិតពិសេសអង្គការសហប្រជាជាតិទទួលបន្ទុកវិបត្តិមីយ៉ាន់ម៉ាទើបតែងតាំងថ្មី លោកស្រី Noeleen Heyzer ព្រួយបារម្ភជាខ្លាំងចំពោះការផ្ទុះឡើងនៃអំពើហិង្សានៅមីយ៉ាន់ម៉ា។ ស្របគ្នានេះ លោកស្រីអំពាវនាវឱ្យមានបទឈប់បាញ់គ្នានៅឆ្នាំក្រោយរវាងរបបយោធា និងក្រុមប្រឆាំងរបបសឹកផងដែរ។ ប្រមុខដឹកនាំកូរ៉ខាងជើង គីម ជុងអ៊ុន បានកោះប្រជុំក្រុមមន្រ្តីជាន់ខ្ពស់បក្ស និងរដ្ឋាភិបាលដើម្បីជជែកពីគោលនយោបាយសំខាន់ៗ។ ការប្រមូលផ្តុំមន្ត្រីបក្ស និងរដ្ឋាភិបាលនេះ បានធ្វើឡើងខណៈដែលកូរ៉េខាងកំពុងជួបវិបត្តិ សេដ្ឋកិច្ចដែលបង្កឡើងដោយការរឹតត្បិតប្រទេសប្រឆាំងនឹងជំងឺកូវីដ-១៩ ទណ្ឌកម្មអន្តរជាតិ និងគ្រោះមហន្តរាយធម្មជាតិជាដើម។ ថ្ងៃទី២៨ ខែធ្នូ មនុស្សរាប់ពាន់នាក់នៅភាគខាងជើងប្រទេសចិន ត្រូវបានអាជ្ញាធរបញ្ជាឱ្យស្នាក់នៅផ្ទះ ខណៈប្រជាជនរាប់លាននាក់នៅក្រុងស៊ីអាន កំពុងស្ថិតក្រោមការបិទខ្ទប់យ៉ាងតឹងរ៉ឹង។ ការបិទខ្ទប់នេះជាវិធានការមួយដែលរដ្ឋាភិបាលចិនកំពុងអនុវត្តដើម្បីទប់ស្កាត់ការកើនឡើងនៃករណីឆ្លងជំងឺកូវីដ-១៩ ដែលឈានដល់កម្រិតខ្ពស់ ក្នុងរយៈពេល២១ខែមកនេះ។ ក្រសួងការបរទេសចិន បានចោទអាម៉េរិក មិនអើពើនឹងកាតព្វកិច្ចរបស់ខ្លួន ដែលមានចែងក្នុងសន្ធិសញ្ញាអវកាសអន្តរជាតិ។ ការចោទនេះធ្វើឡើងក្រោយមានហេតុការណ៍នៅទីលំហពេលដែលយានរបស់មហាសេដ្ឋី Elon Musk ហោះទៅកៀកស្ថានីយ៍អវកាសចិន។ បើតាមប៉េកាំង សកម្មភាពបែបនេះ អាចធ្វើឱ្យអវកាសយានិកចិន ស្ថិតក្នុងសភាពគ្រោះថ្នាក់។ ថ្ងៃទី២៩ ខែធ្នូ ប៉ូលិសសន្តិសុខជាតិហុងកុងរាប់រយនាក់ បានឆ្មក់ចូលការិយាល័យរបស់ប្រព័ន្ធផ្សព្វផ្សាយតាមអ៊ីនធឺណិតដែលគាំទ្រប្រជាធិបតេយ្យ Stand News ។ មនុស្ស៦នាក់រួមទាំងបុគ្គលិកជាន់ខ្ពស់ផងដែរ ត្រូវបានចាប់ខ្លួនជុំវិញការផ្សាយព័ត៌មានញុះញង់ប្រឆាំងនឹងរដ្ឋាភិបាល។ ចិន ព្រមានជាថ្មីដល់តៃវ៉ាន់ ប្រសិនតៃវ៉ាន់ហ៊ានធ្វើចលនាទាមទារឯករាជ្យ។ មន្ត្រីទីក្រុងប៉េកាំងអះអាង ការបង្ករឿងរបស់តៃវ៉ាន់ និងការជ្រៀតជ្រែកពីបរទេសលើបញ្ហាតៃវ៉ាន់ អាចកើនឡើងកាន់តែខ្លាំងនៅឆ្នាំក្រោយ។ ថ្ងៃទី៣០ ខែធ្នូ និពន្ធនាយកស្តីទី ជាមួយអតីតនិពន្ធនាយកសារព័ត៌មាន Stand News និងមនុស្សផ្សេងទៀត ត្រូវបានតុលាការចោទពីបទ សមគំនិតក្នុងការចេញផ្សាយអត្ថបទធ្វើឱ្យមានការបះបោរ។ នេះបើតាមការបញ្ជាក់របស់អាជ្ញាធរហុងកុង។ ការចាប់ខ្លួនអ្នកសារព័ត៌មាននេះ ត្រូវបានអាម៉េរិករិះគន់យ៉ាងខ្លាំង និងទាមទារឱ្យដោះលែង។ ចិន បានសម្រេចដាក់ទណ្ឌកម្មលើមន្រ្តីអាម៉េរិកចំនួន ៥រូប ដោយផ្អែកលើច្បាប់ប្រឆាំងទណ្ឌកម្មបរទេស។ ទណ្ឌកម្មចិន លើមន្រ្តីអាម៉េរិកនេះ ជាការសងសឹកលើអាម៉េរិក ដែលដាក់ទណ្ឌកម្មលើមន្រ្តីខ្លួននៅហុងកុង។ ថ្ងៃទី៣១ ខែធ្នូ ទីភ្នាក់ងារគ្រោះមហន្តរាយហ្វីលីពីន ប្រកាសថា ចំនួនអ្នកស្លាប់ដោយសារព្យុះទីហ្វុងរ៉ៃបានកើនដល់៤០០នាក់។ ពេល២សប្តាហ៍មកហើយ មន្រ្តីនៅតាមខេត្តដែលទទួលរងគ្រោះខ្លាំង កំពុងបន្តអំពាវនាវឱ្យមានការផ្គត់ផ្គង់ស្បៀងអាហារ ទឹក និងជម្រកបន្ថែម។ ថ្ងៃទី១ ខែមករា អាម៉េរិក អង់គ្លេស កាណាដា អូស្រ្តាលី និងសហភាពអឺរ៉ុប (EU) ថ្កោលទោសតុលាការរុស្ស៊ីដែលសម្រេចបិទមជ្ឈមណ្ឌលសិទ្ធិមនុស្សដ៏ចំណាស់ Memorial និងអង្គការតំណាង Memorial ។ អង្គការសិទ្ធិមនុស្សទាំង២នេះ ត្រូវបានរុស្ស៊ីបង្រ្កាបឱ្យបិទក្រោមច្បាប់ភ្នាក់ងារបរទេស។	បញ្ហាសំខាន់ៗជាច្រើន ក្នុងសប្តាហ៍ថ្មីនេះ បានកើតឡើង។ នៅមីយ៉ាន់ម៉ា យោធា នៅតែបន្តប៉ះទង្គិចជាមួយក្រុមប្រដាប់អាវុធជនជាតិភាគតិច ដោយការប្រយុទ្ធគ្នានោះ បានធ្វើឱ្យប្រជាជនស៊ីវិលជាច្រើននាក់ទទួលមរណភាព និងគេចខ្លួនចេញពីផ្ទះសម្បែង។ ចំណែកវិបត្តិអ៊ុយក្រែនឯណោះវិញ អាម៉េរិក និងរុស្ស៊ី បានឯកភាពរៀបចំជំនួបមួយនៅថ្ងៃទី១០ ខែមករា ខាងមុខ។ មិនត្រឹមតែប៉ុណ្ណោះ ពិភពលោក នៅតែបន្តដាក់ចេញចំណាត់ការផ្សេងៗ ដើម្បីទប់ស្កាត់ជំងឺកូវីដ-១៩ និងវីរុសបំប្លែងខ្លួន អូមីក្រុង។
១. រូបមន្តសម្រាប់កម្ចាត់ស្នាមលើស្បែក សាកសមសម្រាប់ស្បែកដែលមានបញ្ហាឡើងស្នាមដោយសារមុន, ស្នាមអ៊ុចៗព្រោះអាយុ និងសូម្បីតែការរលាក។ អ្វីដែលអ្នកត្រូវធ្វើ គឺគ្រាន់តែលាបម៉ាស្សាជែលប្រទាលកន្ទុយក្រពើស្រស់លើតំបន់ស្បែកដែលមានបញ្ហាមុនពេលចូលគេង សឹមលាងសម្អាតចេញជាមួយទឹកក្ដៅឧណ្ហៗក្រោយរយៈពេលពី ១០ ទៅ ១៥នាទី ឬនៅព្រឹកបន្ទាប់តែម្ដង។ អនុវត្តសារឡើងវិញរហូតពណ៌នៃស្បែកមានលក្ខណៈប្រសើរជាងមុន។ ២. រូបមន្តសម្រាប់ស្បែកខ្លាញ់ ស្បែកខ្លាញ់អាចបង្កឱ្យឡើងមុនដោយសាររន្ធញើសងាយនឹងស្ទះរន្ធញើសព្រោះញើស, ធូលី និងខ្លាញ់ ឬប្រេង។ ដើម្បីព្យាបាលបញ្ហានេះ, អ្នកអាចលាយជែលប្រទាលកន្ទុយក្រពើ ២ស្លាបព្រាជាមួយទឹកប៉េងប៉ោះស្រស់ ១ស្លាបព្រាកាហ្វេ និងយ៉ាអួរ ១ស្លាបព្រាបាយឱ្យសព្វចូលគ្នាក្លាយជាល្បាយខាប់ៗ។ លាបល្បាយនេះលើស្បែកនិងរងចាំរហូតដល់ស្ងួត សឹមលាងសម្អាតចេញជាមួយទឹកត្រជាក់។ ៣. រូបមន្តសម្រាប់ស្បែកស្ងួត អ្វីដែលអ្នកត្រូវការ គឺជែលប្រទាលកន្ទុយក្រពើស្រស់ ១ស្លាបព្រាបាយ និងចេកទុំប្រមាណពី ៣ ទៅ ៤ដុំ។ កិនចេកឱ្យម៉ដ្ឋសិន បន្ទាប់មកសឹមលាយជែលប្រទាលកន្ទុយក្រពើស្រស់ចូល។ កូរឱ្យសព្វ សឹមលាបល្បាយលើស្បែកមុខ និងរងចាំសម្រាប់រយៈពេល ១០នាទី។ លាងសម្អាតចេញជាមួយទឹកក្ដៅឧណ្ហ។ អនុវត្តម្ដងក្នុងមួយសប្តាហ៍ ឬ ២ដងក្នុងមួយសប្តាហ៍ប្រសិនបើចាំបាច់។ រូបមន្តនេះសាកសមសម្រាប់ស្បែកស្ងួតនិងស្បែកធម្មតា។ ៤. រូបមន្តសម្រាប់ឱ្យស្បែកសបែបធម្មជាតិ អ្វីដែលអ្នកត្រូវធ្វើ គឺគ្រាន់តែលាយជែល ឬសាច់ប្រទាលកន្ទុយក្រពើជាមួយស្ករសរហូតក្លាយជាល្បាយម៉ដ្ឋខាប់ៗ រួចបន្ថែមទឹកក្រូចឆា្មរស្រស់ ១ ស្លាបព្រាកាហ្វេចូលសឹមកូរឱ្យសព្វ។ លាបម៉ាស្សាល្បាយថ្នមៗលើតំបន់ស្បែកដែលចង់ឱ្យស។ លាងសម្អាតចេញជាមួយទឹកធម្មតា។ ៥. រូបមន្តសម្រាប់កម្ចាត់កោសិកាស្បែកងាប់ៗ អ្វីដែលអ្នកត្រូវធ្វើ គឺគ្រាន់តែលាយជែលប្រទាលកន្ទុយក្រពើ ២ស្លាបព្រាកាហ្វេជាមួយស្ករស ១ស្លាបព្រាកាហ្វេ និងចេកទុំកិនម៉ដ្ឋ ១ផ្លែឱ្យសព្វក្លាយជាល្បាយខាប់ៗ។ លាបម៉ាស្សាល្បាយលើស្បែកមុខនិងកសម្រាប់រយៈពេលពី ២ ទៅ ៣នាទី។ រងចាំរហូតដល់ស្ងួត សឹមលាងសម្អាតចេញជាមួយទឹកត្រជាក់។ កំណត់សម្គាល់៖ នេះជាអត្ថបទស្រាវជ្រាវដែលមានបំណងផ្តល់ជូននូវព័ត៌មាន និងចែករំលែកចំណេះដឹង មិនមែនសម្រាប់ជំនួសឱ្យការព្យាបាលដោយគ្រូពេទ្យជំនាញតែម្ដងឡើយ។ វេបសាយសុខភាព Health.com.kh សូមមិនទទួលខុសត្រូវចំពោះការព្យាបាលដោយខ្លួនឯងតាមអត្ថបទខាងលើនោះទេ។ ក្នុងករណីមានបញ្ហាសុខភាព ឬការសង្ស័យពាក់ព័ន្ធណាមួយ សូមធ្វើការណាត់ជួបពិគ្រោះជាមួយគ្រូពេទ្យជំនាញដើម្បីទទួលការពិនិត្យនិងព្យាបាលឱ្យបានត្រឹមត្រូវទើបប្រសើរ៕ ត្រួតពិនិត្យដោយ www.health.com.kh	ទោះបីជាស្គាល់ ប៉ុន្តែភាគច្រើននៃពួកយើងប្រហែលជាមិនធ្លាប់ដឹងទេថា ប្រទាលកន្ទុយក្រពើអាចប្រើឱ្យស្បែកស្រស់ស្អាត។ ខាងក្រោមវេបសាយសុខភាព Health.com.kh នឹងបង្ហាញឱ្យដឹងពីគន្លឹះប្រើប្រាស់ប្រទាលកន្ទុយក្រពើជាម៉ាសបិតមុខបែបធម្មជាតិ ៖
លោក Phil Hogan វ័យ៦០ឆ្នាំ និងជាស្នងការពាណិជ្ជកម្មរបស់សហភាពអឺរ៉ុប បានដាក់ពាក្យលាលែងឲ្យប្រធានគណៈកម្មការសហភាពអឺរ៉ុប លោកស្រី អឺស៊ុឡា វ៉ុន ដឺ លៃអេន នៅថ្ងៃទី២៦ ខែសីហា ស្របពេលសម្ពាធធ្លាក់លើលោកកាន់តែខ្លាំងឡើងៗ។ ពីដំបូង លោក Hogan បានសុំទោស តែមិនប្រកាសលាលែងឡើយ។ «វាកាន់តែច្បាស់ទៅៗដែលរឿងរ៉ាវពាក់ព័ន្ធដំណើររបស់ខ្ញុំទៅកាន់អៀរឡង់នៅពេលថ្មីៗនេះ ក្លាយជាឧបសគ្គក្នុងការបំពេញការងារជាស្នងការសហភាពអឺរ៉ុប ហើយអាចប៉ះពាល់ការងាររបស់ខ្ញុំនៅប៉ុន្មានខែខាងមុខផង។» លោក Hogan និយាយបែបនេះក្នុងសេចក្ដីថ្លែងការណ៍របស់ខ្លួន។ លោកស្រី អឺស៊ុឡា បានទទួលយកការលាលែងនេះ ហើយបានអរគុណលោក Hogan ចំពោះការបំពេញការងារដោយមិននឿយហត់។ នៅអៀរឡង់វិញ លោកនាយករដ្ឋមន្ត្រី Micheal Martin និងដៃគូក្នុងរដ្ឋាភិបាលចម្រុះរបស់លោក និយាយថា ការលាលែងនេះ ជាការសម្រេចចិត្តត្រូវដោយផ្អែកលើអ្វីដែលកើតឡើងមួយសប្ដាហ៍កន្លងទៅ។ សេចក្ដីថ្លែងការណ៍រួមរបស់លោក Martin បន្ថែមថា គ្រប់គ្នាមានការទទួលខុសត្រូវដើម្បីគាំទ្រ និងប្រកាន់ខ្ជាប់បញ្ញត្តិសុខាភិបាល ហើយបេក្ខភាពដែលត្រូវជំនួសលោក Hogan នឹងត្រូវកំណត់ពេលក្រោយ។ នេះបើតាមការផ្សាយរបស់ទីភ្នាក់ងារព័ត៌មាន AFP ។ ទាក់ទងកំហុសលោក Hogan វិញ រដ្ឋាភិបាលអៀរឡង់បញ្ជាក់ថា លោកបានបំពានបីចំណុច។ ទីមួយ លោកល្មើសការតម្រូវឲ្យធ្វើចត្តាឡីស័ក១៤ថ្ងៃក្រោយទៅដល់អៀរឡង់ ហើយទីពីរ លោកមិនបានកំណត់ការធ្វើដំណើររបស់ខ្លួនខណៈដែលប្រទេសស្ថិតក្នុងក្រោមការរឹតត្បិតដោយសារជំងឺ COVID-19 ឯទីបី លោកចូលរួមការជួបជុំនៅថ្ងៃទី១៩ ខែសីហា ដែលនេះបានបំពានការរឹតត្បិតចំនួនអ្នកចូលរួមកម្មវិធីណាមួយ។ ពិធីដែលលោក Hogan មានវត្តមាននោះ មានអ្នកចូលរួមប្រមាណ៨០នាក់។ ការចាកចេញរបស់លោក Hogan បង្កបញ្ហាលំបាកឲ្យលោកស្រី អឺស៊ុឡា ព្រោះលោក ក៏ត្រូវដឹកនាំការចរចាជាមួយចក្រភពអង់គ្លេសលើកិច្ចព្រមព្រៀងពាណិជ្ជកម្មក្រោយការចាកចេញផងដែរ។ លោក Hogan ផ្ទាល់ មិនបានលើកឡើងពីបេក្ខជនដែលនឹងបន្តតំណែងពីលោកឡើយ៕	ស្នងការពាណិជ្ជកម្មសហភាពអឺរ៉ុប លោក Phil Hogan នៅថ្ងៃទី២៦ ខែសីហា បានសម្រេចចិត្តលាលែងពីតំណែងហើយ បន្ទាប់ពីរងការរិះគន់ខ្លាំងក្រោយចូលរួមក្នុងកម្មវិធីអាហារពេលល្ងាចមួយនៅអៀរឡង់ដែលនោះជាបំពានវិធានការជំងឺ COVID-19 កាលពីមួយសប្ដាហ៍មុន។ រដ្ឋាភិបាលទីក្រុងឌុយប្លាំង ជាអ្នកដាក់សម្ពាធខ្លាំងជាងគេលើលោក Hogan ទោះលោកជាមន្ត្រីតំណាងប្រទេសនៅក្បាលម៉ាស៊ីនដឹកនាំសហភាពអឺរ៉ុបក្ដី។
កូនកោងកាងចំនួន ២,៣៨៨ ដើម ត្រូវបានដាក់ដាំក្នុងឃុំតានៃ ស្រុកព្រៃនប់ ខេត្តព្រះសីហនុ និងត្រូវបានប្រសិទ្ធនាមថា «កោងកាង សាងស្នេហ៍»។ បើតាមរដ្ឋបាលខេត្តព្រះសីហនុ «កោងកាង សាងស្នេហ៍» បង្ហាញពីនិមិត្តរូប នៃសេចក្តីស្រឡាញ់ និងចំណងមិត្តភាព ភាតរភាព សាមគ្គីភាពយូរអង្វែង រវាងសមាជិកនៃក្លឹបឆ្នេរទាំងអស់។ រូបភាពពីរដ្ឋបាលខេត្តព្រះសីហនុ។ ក្នុងពិធីដាំដើមកោងកាងអនុស្សាវរីយ៍នៃមហាសន្និបាតលើកទី១៦ ក្លឹបឆ្នេរសមុទ្រដែលស្អាតបំផុតលើពិភពលោក នៅព្រឹកថ្ងៃទី១១ ខែធ្នូ មានការចូលរួមពីប្រតិភូនៃប្រទេសជាសមាជិកក្លឹប, លោក នី ផល្លី រដ្ឋលេខាធិការក្រសួងទេសចរណ៍ និងលោក គួច ចំរើន អភិបាលខេត្តព្រះសីហនុ។ លោក គួច ចំរើន អភិបាលខេត្តព្រះសីហនុ បានលើកឡើងថា៖ «នេះពិតជាកិត្តិយស និងមោទកភាពសម្រាប់ប្រជាជនខេត្តព្រះសីហនុ ដែលត្រូវបានរាជរដ្ឋាភិបាលកម្ពុជា សម្រេចជ្រើសរើសជាទីតាំងរៀបចំមហាសន្និបាតក្លឹប ស្របពេលនឹងពិធីបុណ្យសមុទ្រលើកទី៩ ជុំទី៣»។ បើតាមលោក គួច ចំរើន ពិធីដាំដើមកោងកាងអនុស្សាវរីយ៍នាពេលនេះ ក្រសួងទេសចរណ៍ និងរដ្ឋបាលខេត្តព្រះសីហនុ បានជ្រើសរើសយកដើមកោងកាង ដែលជារុក្ខជាតិដុះតាមតំបន់ឆ្នេរ ឬតំបន់ទឹកប្រៃលាយសាប ត្រូវបានគេរកឃើញនៅតាមឆ្នេរសមុទ្រត្រូពិច ជាពិសេសនៅតំបន់មហាសមុទ្រឥណ្ឌាខាងលិច។ រូបភាពពីរដ្ឋបាលខេត្តព្រះសីហនុ។ «ព្រៃកោងកាងដើរតួនាទីយ៉ាងសំខាន់សម្រាប់ទ្រទ្រង់ដល់ប្រព័ន្ធបរិស្ថាន និងជារបៀងតភ្ជាប់ប្រព័ន្ធអេកូឡូស៊ីពីតំបន់ដីគោក ឆ្នេរ និងសមុទ្រ។ កោងកាងជាកន្លែងរក្សាផលស្តុក ជាដែនជម្រក ជាកន្លែងបង្កាត់ពូជ ប្រភពមេពូជនៃធម្មជាតិ និងផ្តល់អត្ថប្រយោជន៍ជាច្រើនដល់មនុស្សតាមរយៈការផ្តល់ជាប្រភពអាហារ និងឱសថបុរាណ»។ នេះជាការបរិយាយរបស់លោក គួច ចំរើន ដោយបន្តថា កោងកាង ក៏ជារបាំងការពារគ្រោះធម្មជាតិ ដូចជាខ្យល់ព្យុះ ការបាក់ឆ្នេរសមុទ្រ ការហូរច្រោះឆ្នេរ ការកើនឡើងកម្ពស់ទឹកសមុទ្រ និងការរក្សាទុកកាបូន ដែលរួមចំណែក ក្នុងការឆ្លើយតបនឹងការប្រែប្រួលអាកាសធាតុ។ អភិបាលខេត្តរូបនេះ ជឿជាក់ថា កិច្ចសហប្រតិបត្តិការ រវាងសមាជិកក្លឹបឆ្នេរទាំងអស់ នឹងបន្តរីកលូតលាស់ រឹងមាំ ដើម្បីជាមូលដ្ឋានក្នុងការជំរុញដោះស្រាយបញ្ហាប្រឈមរួមនានា ក្នុងកិច្ចគាំពារបរិស្ថាន និងទប់ស្កាត់ការប្រែប្រួលអាកាសធាតុជាសកល។ លោក គួច ចំរើន អភិបាលខេត្តព្រះសីហនុ។ រូបភាពពីរដ្ឋបាលខេត្តព្រះសីហនុ។ លោក គួច ចំរើន ក៏បានថ្លែងអំណរគុណដល់លោក ម៉ុង ឬទ្ធី ដែលបានផ្តល់ទីតាំង និងសម្របសម្រួលរៀបចំពិធីដាំដើមកោងកាង សម្រាប់ទុកប្រើប្រាស់ជាប្រយោជន៍សាធារណៈ។ អភិបាលខេត្តរូបនេះ អះអាងថា នឹងខិតខំថែរក្សាកោងកាងសាងស្នេហ៍នេះ និងប្រែក្លាយតំបន់នេះ ជាតំបន់អភិរក្សកោងកាងមួយដ៏សំខាន់ ដើម្បីរួមចំណែករក្សាតុល្យភាពបរិយាកាស និងលើកកម្ពស់សេដ្ឋកិច្ចមូលដ្ឋានតាមរយៈការរៀបចំអេកូទេសចរណ៍ធម្មជាតិ។ សូមបញ្ជាក់ថា ប្រទេសកម្ពុជាមានព្រៃកោងកាងសរុបចំនួន ៥៨,៨៥២ ហិចតា ក្នុងនោះខេត្តព្រះសីហនុ មានផ្ទៃដីព្រៃកោងកាងចំនួន ៩,៣៥២ ហិចតា មានចំនួន ៣៩ ប្រភេទ។ នេះបើតាមរដ្ឋបាលខេត្តព្រះសីហនុ៕	ភ្នំពេញ៖ ប្រតិភូនៃប្រទេសជាសមាជិកក្លឹបឆ្នេរសមុទ្រដែលស្អាតបំផុតលើពិភពលោក រួមជាមួយតំណាងក្រសួងទេសចរណ៍ អាជ្ញាធរខេត្តព្រះសីហនុ បានរួមគ្នាដាំកូនកោងកាងចំនួន ២៣៨៨ ដើម នៅក្នុងឃុំតានៃ ស្រុកព្រៃនប់។ កូនកោងកាងដែលបានដាំទាំងនេះ ត្រូវបានប្រសិទ្ធនាមថា «កោងកាង សាងស្នេហ៍» ដែលបង្ហាញពីនិមិត្តរូប នៃសេចក្តីស្រឡាញ់ និងចំណងមិត្តភាព ភាតរភាព សាមគ្គីភាពយូរអង្វែង រវាងសមាជិកនៃក្លឹបឆ្នេរទាំងអស់។
លោក ហ៊ុន ម៉ានី រដ្ឋមន្រ្តីក្រសួងមុខងារសាធារណៈ និងលោក ឌិត ទីណា រដ្ឋមន្រ្តីក្រសួងកសិកម្ម បានអះអាងក្នុងសន្និសីទសារព័ត៌មាន កាលពីថ្ងៃទី៤ ធ្នូថា វិញ្ញាសាប្រឡងជ្រើសរើសមន្រ្តីកសិកម្មឃុំនេះ នឹងត្រូវធ្វើភ្លាមៗ ក្នុងថ្ងៃតែមួយ ដោយមិនមានការរៀបចំរយៈពេលវែងនោះទេ។ «ដូចជាវិញ្ញាសាជាដើម រហូតមកដល់ពេលនេះ មិនទាន់មានវិញ្ញាសាទេ។ វិញ្ញាសាគឺធ្វើភ្លាម ចេញភ្លាម មិនធ្វើទុកមុនទេ ព្រោះមិនចង់ឱ្យបែកទៅណា»។ នេះជាការលើកឡើងរបស់លោក ឌិត ទីណា រដ្ឋមន្រ្តីក្រសួងកសិកម្ម រុក្ខាប្រមាញ់ និងនេសាទ។ លោក ហ៊ុន ម៉ានី រដ្ឋមន្រ្តីក្រសួងមុខងារសាធារណៈ។ រូបភាពពីក្រសួងមុខងារសាធារណៈ ក្រសួងមុខងារសាធារណៈ ជាស្ថាប័នទទួលបន្ទុករៀបចំការប្រឡងជ្រើសរើសមន្រ្តីកសិកម្មឃុំលើកដំបូងនេះ ជាមួយនឹងការទុកពេល៧ថ្ងៃ ឱ្យបេក្ខជនតវ៉ា ក្រោយការប្រកាសលទ្ធផល ដើម្បីធានាភាពជឿទុកចិត្ត តម្លាភាព និងយុត្តិធម៌ ។ លោក ហ៊ុន ម៉ានី រដ្ឋមន្រ្តីក្រសួងមុខងារសាធារណៈ បានឱ្យដឹងថា ការប្រឡងនេះ នឹងជ្រើសរើសមន្រ្តីកសិកម្មដែលមានសមត្ថភាពពិតប្រាកដ ក្រោមពាក្យស្លោក«អ្នកចេះគឺជាប់»។ នៅក្នុងការប្រឡងនៅថ្ងៃទី១៧ធ្នូខាងមុខនេះ មានបេក្ខជនចូលរួមចំនួន ៣ ៣២៩នាក់ ដែលជាបេក្ខជនមានលក្ខណៈសម្បត្តិពេញលេញដែលជ្រើសចេញពីក្នុងចំណោមបេក្ខជនចុះឈ្មោះប្រឡងជាង ១ម៉ឺននាក់។ ក្នុងចំណោមបេក្ខជនជាង ៣ពាន់នាក់នេះ ក្រសួងនឹងជ្រើសរើសយកតែ ២៥០នាក់ប៉ុណ្ណោះ ហើយពួកគេនឹងត្រូវចុះជួយកសិករនៅឃុំចំនួន ២៥០ឃុំ ក្នុងខេត្តចំនួន១៧។ វិញ្ញាសាប្រឡងរួមមាន វិញ្ញាសាសរសេរជំនាញកសិកម្ម ភាសាអង់គ្លេសនិងវិញ្ញាសាពហុចម្លើយដែលទាក់ទងនឹងជំនាញកសិកម្មចំណេះដឹងទូទៅពាក់ព័ន្ធនឹងរដ្ឋបាលសាធារណៈ មុខងារសាធារណៈ ក្រមសីលធម៌គណិតសាស្រ្ត ព័ត៌មានវិទ្យា និងភូមិសាស្រ្តជាដើម។ អត្ថបទទាក់ទង រដ្ឋមន្ត្រី ប្រកាសធានាពីយុត្តិធម៌ ក្នុងការប្រឡងជ្រើសរើសមន្ត្រីកសិកម្មឃុំ លើកដំបូង សូមបញ្ជាក់ថា ក្នុងឆ្នំា២០២៤ខាងមុខ ក្រសួងកសិកម្ម នឹងជ្រើសរើសមន្រ្តីកសិកម្មឃុំចំនួន ៨០០នាក់ និងឆ្នំា២០២៥ ជ្រើសរើសចំនួន ៥៥០នាក់។ បេក្ខជនដែលប្រឡងជាប់ នឹងទទួលបានប្រាក់បៀវត្សទាបបំផុតចំនួន ១លាន៤០ម៉ឺនរៀល ទៅតាមប្រភេទក្របខណ្ឌ និងទទួលបានប្រាក់ឧបត្ថម្ភប្រចំាខែ ចំនួន១៦ម៉ឺនរៀល រួមទំាងអត្ថប្រយោជន៍ផ្សេងៗទៀតរបស់មន្រ្តីរាជការស៊ីវិល៕	ភ្នំពេញ៖ ការប្រឡងជ្រើសរើសមន្រ្តីកសិកម្មឃុំឆ្នាំ២០២៣ នឹងប្រព្រឹត្តទៅនៅថ្ងៃទី១៧ ខែធ្នូនេះ នៅសាកលវិទ្យាល័យភូមិន្ទភ្នំពេញ។ ដើម្បីធានាតម្លាភាព និងយុត្តិធម៌សម្រាប់បេក្ខជន វិញ្ញាសាប្រឡង នឹងត្រូវរៀបចំឡើងភ្លាមៗ គ្មានការរៀបចំទុកមុននោះឡើយ។
Ibrahimovic ដែលសព្វថ្ងៃឈានដល់វ័យ ៣៩ឆ្នាំ បានធ្វើឲ្យមានការចាប់អារម្មណ៍យ៉ាងខ្លាំងចាប់តាំងពីត្រឡប់ទៅចូលរួមជាមួយក្រុម AC Milan កាលពីខែមករាដោយស៊ុតបញ្ចូលទី១១គ្រាប់ ក្នុងការប្រកួត២០លើកនាពាក់កណ្តាលរដូវកាលមុន ២០១៩-២០។ រហូតដល់រដូវកាលថ្មីនេះ អតីតប្រធានក្រុមជម្រើសជាតិស៊ុយអែតនៅតែបង្ហាញទម្រង់លេងលេចធ្លោកាន់តែខ្លាំងបន្ថែមទៀត តាមរយៈការជួយ AC Milan ឈ្នះ៤ប្រកួតជាប់គ្នា និងឈរនៅកំពូលតារាង Serie A។ Ibrahimovic រកបាន៤គ្រាប់ហើយ ក្នុងការបង្ហាញខ្លួ២លើក ខណៈដែលរូបគេឆ្លង COVID-19 ផង។ Ibrahimovic ធ្លាប់បានចំណាយពេលពីររដូវកាលជាមួយ AC Milan និងបានជួយក្រុមលើកពានលីគកំពូលអ៊ីតាលីនៅឆ្នាំ២០១១ទៀតផង មុនចាកចេញទៅ Paris Saint-Germain ឆ្នាំ ២០១២។ ទន្ទឹមនឹងនេះ Ronaldo ក៏នៅតែមានគុណភាពក្នុងការរកគ្រាប់ដដែលចាប់តាំងពីរូបគេផ្លាស់ចេញពី Real Madrid ទៅចូលរួមជាមួយ Juventus នៅឆ្នាំ ២០១៨។ ពីររដូវកាលនៅអ៊ីតាលីខ្សែប្រយុទ្ធអន្តរជាតិព័រទុយហ្គាល់ វ័យ៣៥ឆ្នាំនេះរកបាន៦៨គ្រាប់ ក្នុងការប្រកួត៩១លើក។ ទោះយ៉ាងណាលោក Zaccheroni ដែលមានបទពិសោធក្រាសក្រែលក្នុងលីគកំពូល Serie A មើលឃើញថា Ibrahimovic បានជះឥទ្ធិពលខ្លាំងជាង Ronaldo នៅលើទឹកដីអ៊ីតាលីនេះ។ Ibrahimovic មិនត្រឹមតែអាចរកគ្រាប់បាល់បានទេ តែរូបគេថែមទាំងបង្កើនភាពជឿជាក់ដល់មិត្តរួមក្រុមក្នុងពេលដ៏លំបាកទៀតផង។ Zaccheroni វ័យ ៦៧ឆ្នាំ បានប្រាប់កាសែត Il Giornale ថា៖« ខ្ញុំបានចាត់ការក្រុមជើងឯកដ៏អស្ចារ្យទាំងពីរ [AC Milan និង Juventus] នៅក្នុងអាជីពរបស់ខ្ញុំ និងដឹកនាំតាំងពីកីឡាករ Oliver Bierhoff, George Weah រហូតដល់ Adriano ប៉ុន្តែការសោកស្តាយតែមួយគត់ដែលខ្ញុំមានគឺខ្ញុំមិនដែលបង្ហាត់ Ibrahimovic»។ គ្រូសញ្ជាតិអ៊ីតាលីរូបនេះ បន្ថែមថា ខ្លួននៅតែឆ្លល់ដល់សព្វថ្ងៃថាហេតុអ្វីបានជាកីឡាករអស្ចារ្យដូចជា Ibrahimovic មិនឈ្នះ Ballon d'Or សោះ៕	អតីតគ្រូបង្វឹកក្រុម AC Milan និង Juventus លោក Alberto Zaccheroni មើលឃើញថា Zlatan Ibrahimovic មានឥទ្ធិពលខ្លាំងលើកីឡាបាល់ទាត់អ៊ីតាលីច្រើនជាង Cristiano Ronaldo នាពេលបច្ចុប្បន្ននេះ។
ជាក់ស្តែង ប្រទេសវៀតណាមតម្រូវឲ្យធនាគារពិចារណាលើហាភិន័យបរិស្ថាន សង្គម និងអភិបាលកិច្ច ឬត្រូវបានគេស្គាល់ថា «ការវាយតម្លៃ ESG» នៅពេលពួកគេធ្វើការវិភាគហានិភ័យឥណទាន។ ធនាគាររបស់រដ្ឋក្នុងប្រទេសវៀតណាមបានដាក់ចេញគោលដៅមួយ ដោយនៅត្រឹមឆ្នាំ២០២៥ ធនាគារនីមួយៗនឹងបង្កើតនាយកដ្ឋានផ្ទាល់ខ្លួនមួយ ដែលធ្វើការផ្តោតតែលើការវាយតម្លៃ ESG តែមួយមុខគត់ ហើយធនាគារទាំងនោះនឹងត្រូវបញ្ចូលការវាយតម្លៃ ESG នេះ ទៅក្នុងការវិភាគហានិភ័យទូទៅរបស់ខ្លួន។ ធនាគារកណ្តាលរបស់វៀតណាមបានឲ្យដឹងថា ខ្លួនកំពុងបោះជំហានវិវត្តទៅមុខ។ ធនាគារកណ្ដាលរបស់វៀតណាមនេះបានសម្គាល់ថា ធនាគារចំនួន១៧នៅក្នុងប្រទេសវៀតណាមបានបង្កើតនាយកដ្ឋានសំខាន់ទាំងនេះ ដើម្បីវិភាគលើផលប៉ះពាល់ទៅលើបរិស្ថាននិងសង្គម ដែលកើតចេញពីការឲ្យខ្ចីប្រាក់របស់ពួកគេ។ ធនាគារចំនួន២៥ផ្សេងទៀតបានធ្វើការវិភាគលើផលប៉ះពាល់ទៅលើបរិស្ថាននិងសង្គមនេះរួចហើយ។ នេះបើផ្អែកតាមការស្ទង់មតិមួយកាលពីដើមឆ្នាំ២០១៩។ លោក Nguyen Quoc Hung ប្រធាននាយកដ្ឋានគោលនយោបាយឥណទានសម្រាប់វិស័យសេដ្ឋកិច្ចនៅធនាគារកណ្ដាលរបស់វៀតណាមបាននិយាយថា «ធនាគារវៀតណាមបានបង្ហាញពីការត្រៀមខ្លួនរបស់ពួកគេក្នុងការបោះជំហានទៅរករបៀបវារៈហិរញ្ញវត្ថុប្រកបដោយនិរន្តភាព ដែលមានសារៈសំខាន់ក្នុងការចាប់យកឱកាសអាជីវកម្មថ្មីៗ»។ ការជំរុញឲ្យធនាគារនិងអាជីវកម្មផ្សេងទៀតពិចារណាលើផលប៉ះពាល់របស់ពួកគេទៅលើបរិស្ថានបានបង្កើតឲ្យមានការប្រើប្រាស់ឃ្លាថ្មីៗដូចជាឃ្លា «ហិរញ្ញវត្ថុបៃតង» និង «ប័ណ្ណបំណុលបៃតង» ជាដើម។ ប៉ុន្តែតើពាក្យទាំងនេះមានន័យយ៉ាងដូចម្តេច? ឧទាហរណ៍សំខាន់មួយគឺថា ធនាគារមួយផ្តល់ប្រាក់កម្ចីដល់អាជីវកម្មតូចមួយដើម្បីផលិតចរន្តខ្យល់។ ការអភិវឌ្ឍថាមពលខ្យល់អាចនឹងត្រូវបានគេចាត់ទុកថាជាប្រយោជន៍បរិស្ថាននៅក្នុងការវិភាគហានិភ័យឥណទានរបស់ធនាគារ បន្ថែមទៅលើប្រយោជន៍សង្គមចំពោះការគាំទ្រដល់អាជីវកម្មតូចៗ ជាជាងធ្វើការជាមួយនឹងសាជីវកម្មធំៗ។ ឧទាហរណ៍នេះមានសារៈសំខាន់ណាស់សម្រាប់វៀតណាម ដោយសារតែប្រទេសនេះបានចាត់ទុកហិរញ្ញវត្ថុបៃតងជាយុទ្ធសាស្ត្រមួយនៅក្នុងការកាត់បន្ថយនិងសម្របខ្លួនទៅនឹងបម្រែបម្រួលអាកាសធាតុ ហើយវៀតណាមក៏ចាត់ទុកខ្លួនឯងថាជាប្រទេសមួយក្នុងចំណោមប្រទេសដែលងាយរងផលប៉ពាល់ខ្លាំងពីការគំរាមកំហែងនៃបម្រែបម្រួលអាកាសធាតុផងដែរ។ រដ្ឋាភិបាលកំពុងចាត់វិធានការដើម្បីពង្រឹងសមត្ថភាពរបស់ធនាគារក្នុងស្រុក ក្នុងនាមជាសមាជិកមួយនៅក្នុងបណ្តាញធនាគារប្រកបដោយនិរន្តភាព ឬ Sustainable Banking Network ដែលជាបណ្តាញមួយដែលមានប្រទេសកំពុងអភិវឌ្ឍន៍ចំនួន៣៨ប្រទេសជាសមាជិក។ បណ្តាញនេះជំរុញឲ្យមានការពិចារណាលើការវាយតម្លៃ ESG និងទទួលបានការគាំទ្រពីកម្មវិធីសាជីវកម្មហិរញ្ញវត្ថុអន្តរជាតិរបស់ធនាគារពិភពលោក។ ផលប្រយោជន៍មួយនៃបណ្តាញនេះគឺដើម្បីឲ្យប្រទេសនានាចែករំលែកការអនុវត្តល្អៗឲ្យគ្នាទៅវិញទៅមក។ នេះបើតាមការបញ្ជាក់របស់លោក Imansyah ដែលជាសហប្រធានក្រុមការងារនៃបណ្តាញធនាគារប្រកបដោយនិរន្តភាព។ លោក Imansyah និយាយថា «ការចែករំលែកមេរៀននិងចំណេះដឹងក្នុងចំណោមប្រទេសជាសមាជិកគឺជាកាតាលីករដ៏សំខាន់មួយក្នុងការធ្វើកំណែទម្រង់ហិរញ្ញវត្ថុ»។ ប្រទេសរបស់លោក រួមទាំងប្រទេសចិន កំពុងដឹកនាំបណ្តាញដែលមាន៣៨ប្រទេសនេះ ដោយបានអនុវត្តរួចហើយនូវគោលនយោបាយ ESG ជាច្រើនដែលខ្លួនបានរៀបចំឡើង ដូចជាការលើកទឹកចិត្តរបស់រដ្ឋាភិបាលសម្រាប់ការវិនិយោគដែលមិនប៉ះពាល់ដល់បរិស្ថានជាដើម។ ទោះជាយ៉ាងណាក្តី ប្រទេសវៀតណាមកំពុងតាមពីក្រោយប្រទេសផ្សេងៗក្នុងការអនុវត្តគោលនយោបាយនេះ។ ជាឧទាហរណ៍ របាយការណ៍របស់កម្មវិធីសាជីវកម្មហិរញ្ញវត្ថុអន្តរជាតិនៅក្នុងខែតុលាកត់សម្គាល់ថា «វៀតណាមជាប្រទេសក្នុងបណ្តាញធនាគារប្រកបដោយនិរន្តភាពមួយក្នុងចំណោមប្រទេសសមាជិកមួយចំនួនតូច ដែលតម្រូវឲ្យស្ថាប័នហិរញ្ញវត្ថុរាយការណ៍ពីចំនួននិងតម្លៃនៃប្រាក់កម្ចីបៃតងរបស់ពួកគេ»។ ក្រៅពីផលប៉ះពាល់បរិស្ថាន ក្រុមមន្ត្រីវៀតណាមក៏មានការព្រួយបារម្ភអំពីការធានាឲ្យបាននូវស្តង់ដាសង្គមនិងអភិបាលកិច្ចសម្រាប់ធនាគារក្នុងប្រទេសវៀតណាមផងដែរ ដោយសារតែធនាគារនៅក្នុងប្រទេសនេះមានប្រវត្តិរៀបចំក្រុមប្រឹក្សាភិបាលអាជីវកម្ម និងកម្មសិទ្ធិរួមគ្នាដ៏ស្មុគស្មាញ ដែលអាចបង្កើតឲ្យមានទំនាស់ផលប្រយោជន៍។ រដ្ឋាភិបាលមានបំណងចង់ដោះស្រាយបញ្ហាទាំងនោះ។ រដ្ឋាភិបាលក៏បានលុបចោលបន្ទុកលើបំណុលមិនសងផងដែរ។ បំណុលមិនសងនេះអាចជាការគំរាមកំហែងដល់ស្ថិរភាពក្នុងវិស័យធនាគារ។ ចំពោះធនាគារវៀតណាម ផលប៉ះពាល់សង្គមកាន់តែមានការពិបាកក្នុងការវាស់ស្ទង់។ ពួកគេអាចធ្វើតាមធនាគារជាដៃគូនៅសហរដ្ឋអាមេរិក ដែលមិនបានវិភាគឲ្យបានពេញលេញលើហានិភ័យសង្គមនៃការដាក់បញ្ចាំច្រើនហួសហេតុ ដែលបានក្លាយជាផលិតផលហិរញ្ញវត្ថុសម្រាប់អ្នកវិនិយោគនៅមុនឆ្នាំ២០០៨។ ការខកខានមិនគោរពតាមលក្ខខណ្ឌនៃការបញ្ចាំទាំងនោះនឹងបណ្តាលឲ្យមានវិបត្តិហិរញ្ញវត្ថុសកល ដែលបង្កជាផលប៉ះពាល់ដល់សង្គម ដែលធនាគារវៀតណាមចង់ចៀសវាង៕ សូមចុចទៅប្រភពដើម VOA ត្រង់នេះ	ហូជីមិញ ៖ ចាប់តាំងពីឆ្នាំ២០០៨មក ប្រទេសវៀតណាមមិនទទួលរងផលប៉ះពាល់ពីវិបត្តិហិរញ្ញវត្ថុសកលលោកទេ។ នេះមិនមែនដោយសារតែធនាគារក្នុងប្រទេសនេះមានភាពរឹងមាំជាងធនាគារនៅសហរដ្ឋអាមេរិកនោះទេ ប៉ុន្តែគឺដោយសារតែធនាគារវៀតណាមមិនសូវធ្វើសមាហរណកម្មទៅក្នុងពាណិជ្ជកម្មសាកលលោកទេនាពេលនោះ។ វិបត្តិហិរញ្ញវត្ថុសកលលោកនៅក្នុងឆ្នាំ២០០៨បង្កឡើងដោយធនាគារនៅក្នុងសហរដ្ឋអាមេរិក។ ជាងមួយទសវត្សរ៍ក្រោយមក សព្វថ្ងៃនេះ ប្រទេសវៀតណាមប្រឡូកក្នុងជំនួញជាមួយនឹងបរទេសកាន់តែច្រើន ដែលធ្វើឲ្យធនាគារក្នុងប្រទេសនេះកាន់តែងាយរងផលប៉ះពាល់ពីទិន្នាការសកល។ រដ្ឋាភិបាលវៀតណាមបានចាត់វិធានការនានាដើម្បីពង្រឹងសមត្ថភាពធនាគារក្នុងស្រុករបស់ខ្លួន។
យើងខ្ញុំសូមណែនាំប្រព័ន្ធ Lease-Sell360 ដែលជាជំនួយការពិសេស របស់ម្ចាស់អាជីវកម្មលក់ (ដីឡូត៍ បុរី វីឡា ខុនដូ និងអាផាតមិន) ជាដើម ជាមួយនឹងមុខងារសំខាន់ៗរបស់ប្រព័ន្ធដូចជា៖ គ្រប់គ្រងប្រតិបត្តិការកក់ លក់ បង់រំលស់ និងការទិញមកវិញ បង្កើតបង្កាន់ដៃកក់ បង្កាន់ដៃបង់ប្រាក់ កិច្ចសន្យាលក់ និងតារាងរំលស់ដោយស្វ័យប្រវត្តិ មានសារជូនដំណឹងទៅអតិថិជន អំពីកាលបរិចេ្ឆទបង់ប្រាក់ ផ្តល់ជូនជម្រើសនៃការទូទាត់ប្រាក់ យ៉ាងសម្បូរបែបដល់អតិថិជនរបស់អ្នក មានសារជូនដំណឹង អំពីការបង់ប្រាក់រួចរាល់របស់អតិថិជនទៅគណនី ឬផ្នែករដ្ឋបាល ក្រៅពីនេះ ប្រព័ន្ធ Lease-Sell360 ក៏មានមុខងារសំខាន់ៗជាច្រើនផ្សេងទៀត ដែលជួយសម្រួល និងបង្កើតប្រសិទ្ធភាពការងារ សម្រាប់ដំណើរការលក់អចលនទ្រព្យ។ ទំនាក់ទំនងឥឡូវនេះម្រាប់ការធ្វើបទបង្ហាញដោយឥតគិតថ្លៃ ៖ 070 800 116 / 017 528 454 ៕ ជំនួយការបច្ចេកទេស៖ https://t.me/QE_Extension_CommunitySupport (អត្ថបទពាណិជ្ជកម្ម)	ការគ្រប់គ្រងអាជីវកម្មលក់អចលនទ្រព្យបែបឌីជីថល ត្រូវការប្រព័ន្ធដើម្បីជួយសម្រួលដល់ ប្រតិបត្តិការលក់ និងបង់រំលស់ រួមទាំងការប្រមូលប្រាក់បានឆាប់រហ័ស ពីអតិថិជន។
អត្ថបទទាក់ទង Copa America៖ អ្នកចម្រៀងដ៏ល្បីម្នាក់ សន្យាឲ្យកីឡាករប៉េរូថើបម្នាក់១ខ្សឺត បើឈ្នះស៊ីលីឡើងវគ្គផ្តាច់ព្រ័ត្រ Copa America៖ Messi បន្តខកចិត្ត ក្រោយអាហ្សង់ទីនហាលអាវ ដោយសារប្រេស៊ីល ខ្សែបម្រើ Edison Flores និង Yoshimar Yotun បានស៊ុតបាល់បញ្ចូលទីម្នាក់១គ្រាប់នៅតង់ទីមួយដែលសុទ្ធតែជាការបញ្ជូនរបស់ Andre Carrillo។ ឈានដល់បន្ថែម ប្រធានក្រុម Jose Paolo Guerrero រកបានគ្រាប់ទី៣ ដើម្បីនាំប៉េរូឈានទៅកាន់វគ្គផ្តាច់ព្រ័ត្រ Copa America ឆ្នាំ២០១៩។ ភ្លាមៗនោះ ស៊ីលី អាចវាយបកបង្គ្រប់កិច្ចវិញផងដែរ ប៉ុន្តែ Eduardo Vargas ស៊ុតបាល់ប៉េណាល់ទីមិនចូល។ នេះជាការនៃការឈានទៅដណ្តើមជើងឯកលើកទី៣របស់ប៉េរូ បន្ទាប់ពីពួកគេសម្រេចបានកាលពីឆ្នាំ១៩៣៩ និងចុងក្រោយនៅឆ្នាំ១៩៧៥។ ប៉េរូត្រូវប្រជែងពានជាមួយប្រេស៊ីលនៅកីឡដ្ឋាន Estádio do Maracanã ក្រុង Rio de Janeiro បន្ទាប់ស៊ីលី និងអាហ្សង់ទីន ប្រជែងយកលេខបីនៅ Arena Corinthians ក្រុង São Paulo៕	ក្រុមកីឡាបាល់ទាត់ជម្រើសជាតិប៉េរូ បានយកឈ្នះស៊ីលី ៣-០ ដើម្បីឡើងទៅជួបម្ចាស់ផ្ទះប្រេស៊ីលនៅវគ្គផ្តាច់ព្រ័ត្រ Copa America ឆ្នាំ២០១៩ ខណៈម្ចាស់ការពារតំណែងជើងឯកស៊ីលី ខកចិត្ត ដោយត្រឹមមានឱកាសដណ្តើមចំណាត់ថ្នាក់លេខ៣ជាមួយអាហ្សង់ទីន។
កម្តៅនៅតាមព្រំដែនឥណ្ឌា និងចិន ហាក់មានសភាពស្ងប់ស្ងាត់មួយរយៈ បន្ទាប់ពីកិច្ចចរចាយោធារវាងទីក្រុងញូវដែលី និងទីក្រុងប៉េកាំង បានធ្វើឡើងរហូតដល់ទៅ ៣ដង។ ប៉ុន្តែភាពតានតឹងនៅតែតាមព្រំដែនរវាងប្រទេសទាំងពីរបានកើនឡើងវិញ បន្ទាប់ពីឥណ្ឌាអះអាងថា ចិន បានបង្កសកម្មភាពយោធាជាថ្មី។ តាមរយៈសេចក្តីថ្លែងការណ៍មួយ ក្រសួងការពារជាតិឥណ្ឌា បានអះអាងថា កងទ័ពរំដោះប្រជាជនចិន បានចល័តទ័ព ដែលជាសកម្មភាពបង្ករឿង ដើម្បីផ្លាស់ប្តូរស្ថានភាពបច្ចុប្បន្ន ហើយក៏ជាការបំពានការឯកភាពគ្នាកន្លងដែរ។ ហេតុការណ៍នេះ បានកើតឡើងនៅភាគខាងកើតតំបន់ Ladakh ក្បែរតំបន់ជម្លោះលើកមុន នៅយប់ថ្ងៃទី២៩ ខែសីហា។ យ៉ាងណាក៏ដោយ ក្រសួងការពារជាតិឥណ្ឌា មិនបានបញ្ជាក់ទេ ថាតើមានការប៉ះទង្គិចគ្នាឬអត់។ ក្នុងសេចក្តីថ្លែងការណ៍ដដែលនេះ ឥណ្ឌា បានលើកឡើងថា កងទ័ពចិន បានបំពានកិច្ចព្រមព្រៀង ដែលកាត់បន្ថយភាពតានតឹងតាមព្រំដែន។ បើតាមទីភ្នាក់ងារព័ត៌មាន AFP ក្រសួងការពារជាតិលើកឡើងថា៖ «កងទ័ពឥណ្ឌា បានត្រៀមខ្លួនទុកជាមុន ដើម្បីទប់ស្កាត់សកម្មភាពរបស់ចិននៅភាគខាងត្បូងនៃជ្រោយទន្លេ Pangong Tso, ពង្រឹងទីតាំងឈរជើង និងបង្ការការផ្លាស់ប្តូរព្រំដែនជាឯកតោភាគីពីសំណាក់ចិន»។ មេបញ្ចាការកងទ័ពឥណ្ឌា និងចិន នៅថ្ងៃទី៣១ ខែសីហា បានជួបប្រជុំជាមួយគ្នា ដើម្បីជជែកពីបញ្ហានេះ។ ជំនួបមេបញ្ជាការយោធាខាងលើ ធ្វើឡើងនៅភូមិ Chushul ក្នុងតំបន់Ladakh។ ចាប់តាំងពីមានការប៉ះទង្គិចនៅក្នុងខែមិថុនាកន្លងមក វត្តមានកងទ័ពចិន និងឥណ្ឌា បានកើនដល់ប្រមាណ ១០ម៉ឺននាក់ នៅតាមតំបន់ព្រំដែនជម្លោះនេះ៕	យោធាឥណ្ឌា នៅថ្ងៃទី៣១ ខែសីហា បានចេញសេចក្តីថ្លែងការណ៍មួយដោយចោទចិនថា បានបង្កសកម្មភាពយោធាថ្មី នៅតំបន់ព្រំដែនជម្លោះរវាងប្រទេសទាំងពីរ។ សកម្មភាពយោធាថ្មីនេះ ត្រូវបានភាគីឥណ្ឌាអះអាងថា កើតឡើងនៅក្បែរកន្លែងប៉ះទង្គិចចាស់ ដែលកាលនោះមានទាហានឥណ្ឌាយ៉ាងហោចណាស់ចំនួន ២០នាក់បានបាត់បង់ជីវិត និងជាច្រើននាក់រងរបួស។
សម្តេចនាយករដ្ឋមន្រ្តី មានប្រសាសន៍ដូច្នេះថា៖«[លោក Péter Szijjártó] គាត់ បានសុំការអធ្យាស្រ័យចំពោះយើង អំពីផលប៉ះពាល់មកដល់យើង បណ្តាលមកពីខ្លួនគាត់ ដែលគាត់បានធ្វើតេស្ត មិនមានកូវីដ-១៩នោះទេ ទើបគាត់ចេញមកទស្សនកិច្ច [នៅកម្ពុជា]....»។ យ៉ាងណាក៏ដោយ គេ មិនទាន់ឃើញមានប្រភពច្បាស់លាស់ណាមួយ ដែលបញ្ជាក់ថា លោក Péter Szijjártó ឆ្លងកូវីដ-១៩ តាំងពីពេលណា និងនៅទីណានោះទេ។ ក្រសួងការបរទេសកម្ពុជា អះអាងថា លោក Péter Szijjártó និងសមាជិកគណៈប្រតិភូទាំងអស់របស់លោក បានធ្វើតេស្តរកមេរោគកូវីដ-១៩ និងមានវិញ្ញាណបនបត្រសុខភាព ដែលបញ្ជាក់ពីការគ្មានជំងឺកូវីដ-១៩ មុនពេលចេញដំណើរមកកម្ពុជា។ លោក Péter Szijjártó និងគណៈប្រតិភូរបស់លោក បានមកដល់កម្ពុជានៅព្រឹកថ្ងៃទី៣ ខែវិច្ឆិកា ដើម្បីបំពេញទស្សនកិច្ចផ្លូវការ ហើយនៅពេលល្ងាចក្នុងថ្ងៃដដែល លោក និងគណៈប្រតិភូ ក៏បានចេញពីកម្ពុជា បន្តធ្វើដំណើរទៅបំពេញបេសកកម្មការទូតនៅថៃ។ ពេលទៅដល់ថៃ ក៏មានព័ត៌មាន ផ្សាយនៅថ្ងៃទី៤ ខែវិច្ឆិកា ថា លោក មានជំងឺកូវីដ-១៩ ហើយបន្ទាប់មក រដ្ឋាភិបាលរបស់លោក បានបញ្ជូនយន្តហោះ ដឹកលោកទៅហុងគ្រីវិញ ដោយជំនួបនានារបស់លោកនិងមេដឹកនាំថៃ ត្រូវលុបចោល។ ក្នុងអំឡុងទស្សនកិច្ចនៅកម្ពុជា រដ្ឋមន្រ្តីការបរទេសហុងគ្រីនិងគណៈប្រតិភូរបស់លោក បានជួបថ្នាក់ដឹកនាំកម្ពុជាមួយចំនួន ដោយរួមមានទាំងសម្តេចនាយករដ្ឋមន្រ្តី ហ៊ុន សែន ផងដែរ។ សម្តេចនាយករដ្ឋមន្រ្តី ប្រកាសរួចហើយថា សម្តេច បានធ្វើតេស្តអវិជ្ជមានពីជំងឺកូវីដ-១៩ តែសម្តេចត្រូវបន្តធ្វើចត្តាឡីស័ក។ រដ្ឋមន្រ្តីកម្ពុជា ដែលបានជួបរដ្ឋមន្រ្តីការបរទេសហុងគ្រី រួមមាន លោក ប្រាក់ សុខុន រដ្ឋមន្រ្តីការបរទេស លោក លឹម គានហោ រដ្ឋមន្រ្តីធនធានទឹក លោក វេង សាខុន រដ្ឋមន្រ្តីកសិកម្ម និង លោក ប៉ាន សូរស័ក្តិ រដ្ឋមន្រ្តីក្រសួងពាណិជ្ជកម្ម។ លោកតំណាងរាស្រ្ត សួស យ៉ារ៉ា ក៏បានជួបរដ្ឋមន្រ្តីការបរទេសហុងគ្រីដែរ។ រដ្ឋាភិបាល តម្រូវឲ្យថ្នាក់ដឹកនាំនិងមន្រ្តីកម្ពុជាទាំងអស់ ដែលបានប្រាស្រ័យទាក់ទងជាមួយគណៈប្រតិភូហុងគ្រី ដឹកនាំដោយលោក Péter Szijjártó ត្រូវធ្វើតេស្តរកជំងឺកូវីដ-១៩ ហើយត្រូវធ្វើចត្តាឡីស័ក។ មកដល់ថ្ងៃទី៦ ខែវិច្ឆិកានេះ មានមនុស្ស៨៤០នាក់ហើយ ដែលបានប្រាស្រ័យទាក់ទងទាំងផ្ទាល់និងប្រយោលជាមួយគណៈប្រតិភូហុងគ្រី បានឆ្លងកាត់ការធ្វើតេស្ត ហើយលទ្ធផល បង្ហាញថា ពួកគេ គ្មានជំងឺកូវីដ-១៩នោះទេ។ តែពួកគេ នៅតែត្រូវធ្វើចត្តាឡីស័ករយៈពេល១៤ថ្ងៃ និងត្រូវធ្វើតេស្តរកមេរោគកូវីដ-១៩ សាជាថ្មីទៀត៕	លោក ប្រាក់ សុខុន រដ្ឋមន្រ្តីការបរទេសកម្ពុជា បានសន្ទនាគ្នាតាមទូរស័ព្ទជាមួយលោក Péter Szijjártó រដ្ឋមន្រ្តីការបរទេសហុងគ្រី ខណៈលោក Péter Szijjártó ទៅដល់ហុងគ្រីវិញ និងកំពុងសម្រាកព្យាបាលជំងឺកូវីដ-១៩។ ព័ត៌មានជុំវិញកិច្ចពិភាក្សាតាមទូរស័ព្ទរវាងលោក ប្រាក់ សុខុន និង លោក Péter Szijjártó ត្រូវបានគេដឹងតាមរយៈសំឡេងរបស់សម្តេចនាយករដ្ឋមន្រ្តី ហ៊ុន សែន ដែលផ្សាយដោយ Fresh News។
ម្ចាស់ការពារតំណែងជើងឯក Man City កាន់តែមានគម្លាតឆ្ងាយពី Liverpool តាមរយៈបរាជ័យក្នុងផ្ទះខ្លួនឯងក្រោមថ្វីជើង Wolverhampton ក្នុងលទ្ធផល ២-០ នាជំនួបក្របខណ្ឌលីគកំពូលអង់គ្លេសសប្តាហ៍ទី៨ នៅយប់ថ្ងៃទី៦ ខែតុលា។ ក្រុមរបស់លោក Pep Guardiola មានការគ្រប់គ្រងបាល់យ៉ាងច្រើនលើសលប់ និងដាក់សម្ពាធខ្លាំងលើគូប្រជែងប៉ុន្តែពួកគេមិនអាចរកគ្រាប់បាល់បានឡើយ។ ផ្ទុយទៅវិញក្រុមដែលរងសម្ពាធ អាចសម្រេចគ្រាប់បាល់បានដល់ទី២គ្រាប់តាមរយៈការវាយបក។ ទាំង២គ្រាប់របស់ Wolves ធ្វើបានដោយខ្សែប្រយុទ្ធ Adama Traore នៅចុងម៉ោងនាទី៨០ និង៩០ តាមរយៈការបញ្ជូនបាល់ពីដៃគូ Raul Jimenez ទាំងពីរលើក។ ហង្សក្រហមដែលយកឈ្នះ Leicester City ទាំងប្រផិតប្រផើយក្នុងលទ្ធផល ២-១ នៅតែរក្សាភាពឈ្នះរបស់ខ្លួនដដែលក្នុងការប្រកួតទាំង៨លើកចុងក្រោយដោយទទួលបានពិន្ទុពេញ២៤ពិន្ទុ នាំមុខ Man City ចំនួន៨ពិន្ទុ។ ដោយឡែកម្ចាស់ជើងឯកលីគកំពូលអង់គ្លេសច្រើនជាងគេ Man Utd កំពុងត្រដាបត្រដួសខ្លាំងមែនទែននៅរដូវកាល២០១៩-២០នេះ ក្រោយចាញ់ម្ចាស់ផ្ទះ Newcastle United ១-០ និងជាបរាជ័យទី៣ ក្នុងការប្រកួត៨លើក។ បិសាចក្រហមរបស់បានតែ៩ពិន្ទុ ស្ថិតនៅចំណាត់ថ្នាក់ទី១២ ដោយនៅពីលើកក្រុមត្រូវកាត់ចោលតែ២ពិន្ទុប៉ុណ្ណោះ។ នេះជារដូវកាលដ៏អាក្រក់សម្រាប់ក្រុមដែលដឹកនាំដោយអ្នកចាត់ការទូទៅលោក Ole Gunnar Solskjær បើទោះជាពួកគេនាំចូលខ្សែការពារថ្លៃបំផុតលើកលោកមកជួយក្រុមក៏ដោយ។ សម្រាប់ Everton ដែលចំណាយប្រាក់មិនស្ទើរដែរនោះ ក៏មិនទាន់បានបង្ហាញទម្រង់លេងអ្វីគួរភ្ញាក់ផ្អើលដែរ ហើយថែមទាំងខ្ទាតចូលទៅតំបន់ត្រូវកាត់ចេញពីលីគកំពូលថែមទៀត ក្រោយចាញ់ក្រុម Burnley ១-០។ ឆ្លងកាត់ការប្រកួត៨លើក Everton ឈ្នះតែ២ប៉ុណ្ណោះ និងចាញ់៥ ស្មើ១ មាន៧ពិន្ទុ ខណៈ Norwich City និង Watford ក៏ស្ថិតក្នុងតំបន់គ្រោះថ្នាក់ដូចគ្នា។ Norwich មាន៦ពិន្ទុ រីឯ Watford មិនទាន់ស្គាល់ឈ្នះសោះ មាន៣ពិន្ទុ។ Arsenal និង Chelsea សុទ្ធតែរកបាន៣ពិន្ទុរៀងខ្លួន។ កាំភ្លើងធំបានយកឈ្នះ AFC Bournemouth តាមរយៈការសម្រេចទីរបស់ខ្សែការពារចំណូលថ្មី David Luiz នៅនាទីទី៩ និងស្ថិតនៅចំណាត់ថ្នាក់ទី៣ មាន១៥ពិន្ទុ។ តោខៀវក្រោមការដឹកនាំរបស់អ្នកចាត់ការថ្មីលោក Frank Lampard បានជួយក្រុមយកឈ្នះ Southampton ក្នុងលទ្ធផល ៤-១ ដែលនាំពួកគេ១៤ពិន្ទុ ឈរនៅលេខរៀងទី៥បណ្តោះអាសន្ន៕	Manchester City និង Manchester United រងភាពអាម៉ាស់ធ្ងន់ធ្ងរក្រោយបរាជ័យរៀងខ្លួនក្នុងការប្រកួត Premier League ខណៈ Liverpool នៅតែបន្តជ័យជម្នះរបស់ខ្លួនដោយឈរនៅកំពូលតារាងជាមួយពិន្ទុនាំមុខគូប្រជែងដល់ទៅ៨ពិន្ទុ។ Everton ធ្លាក់ទៅតំបន់ត្រូវកាត់ចោលបន្ទាប់ពីបរាជ័យ៥លើកក្នុងចំណោម៨ប្រកួត។
សូមស្ដាប់សំឡេង៖ ស្ពានមិត្តភាពកម្ពុជា-ចិន ស្ទឹងត្រង់-ក្រូចឆ្មារ ត្រូវបានបើកការដ្ឋានសាងសង់ នៅថ្ងៃទី៩ខែកុម្ភៈនេះ។ ស្ពានបេតុងនេះមានប្រវែង ១១៣១ម៉ែត្រ និងទទឹង ១៣,៥ម៉ែត្រ ដែលតភ្ជាប់ចេញចំណុចឃុំព្រែកកក់ ស្រុកស្ទឹងត្រង់ ខេត្តកំពង់ចាម ទៅត្រើយខាងកើត ត្រង់ចំណុចឃុំទ្រា ស្រុកក្រូចឆ្មារ ខេត្តត្បូងឃ្មុំ។ ការស្ថាបនាស្ពាននេះ គ្រោងនឹងបញ្ចប់នៅឆ្នាំ២០២១ ។ ការកសាងស្ពាននេះ និងកំណត់ផ្លូវតភ្ជាប់ជាង ៨គីឡូម៉ែត្រ ត្រូវចំណាយថវិកាជិត ៥៧លានដុល្លារ ដែលជាហិរញ្ញប្បទានសម្បទានពីរដ្ឋាភិបាលចិន រួមនឹងថវិកាបដិភាគរបស់រដ្ឋាភិបាលកម្ពុជា។ នេះបើតាមការថ្លែងរបស់លោក ស៊ុន ចាន់ថុល រដ្ឋមន្ត្រីក្រសួងសាធារណការ និងដឹកជញ្ជូន។ ក្រៅពីស្ពានខាងលើនេះ រដ្ឋាភិបាលចិនបានផ្ដល់ជំនួយសាងសងស្ពានចំនួន៧កន្លងមកហើយ ក្នុងរួមមានស្ពានមិត្តភាពកម្ពុជា-ចិន សេកុង , ស្ពានមិត្តភាពកម្ពុជា-ចិន ស្ទឹងត្រែង ,ស្ពានមិត្តភាពកម្ពុជា-ចិន ស្ទឹងត្រង់-ក្រូចឆ្មារ ,ស្ពានមិត្តភាពកម្ពុជា-ចិន ព្រែកតាម៉ាក ,ស្ពានមិត្តភាពកម្ពុជា-ចិន ព្រែកក្ដាម, ស្ពានមិត្តភាពកម្ពុជា-ចិន ជ្រោយចង្វារ ,ស្ពានមិត្តភាពកម្ពុជា-ចិន តាខ្មៅ និងស្ពានមិត្តភាពកម្ពុជា-ចិន កោះធំ៕	ភ្នំពេញ៖ រដ្ឋាភិបាលគ្រោងកសាងស្ពាន៣បន្ថែមទៀត ដើម្បីរៀបចំហេដ្ឋារចនាសម្ព័ន្ធក្នុងប្រទេសឲ្យកាន់តែប្រសើរ ក្នុងការជួយសម្រួលការធ្វើដំណើររបស់ប្រជាពលរដ្ឋ។ ថ្លែងក្នុងពិធីសម្ពោធការដ្ឋានស្ពានស្រុកស្ទឹងត្រង់-ស្រុកក្រូចឆ្មារ ដែលជាហិរញ្ញប្បទានពីចិន សម្ដេច ហ៊ុន សែន បាននិយាយថា ស្ពានទាំង៣ ដែលស្ថិតនៅក្នុងគម្រោងរបស់រដ្ឋាភិបាលនេះ មានទីតាំងស្ថិតនៅតាមដងទន្លេមេគង្គ គឺស្ពានឆ្លងពីខេត្តក្រចេះទៅកំពង់ធំ ,ស្ពានតភ្ជាប់ជ្រោយចង្វារឆ្លងទៅអរិយក្សត្រ និងស្ពាននៅតំបន់ក្តីតាកុយ។
លោក សុភា អាយុ២០ឆ្នាំ និយាយថា៖ «ខ្ញុំរៀបការជាមួយភរិយាជិត១ឆ្នាំហើយ មិនដែលមានអ្វីឱ្យគ្នាទេ។ ទើបតែពេលនេះ ខ្ញុំទទួលបានសំណាងធំ គាស់ត្រូវទឹកប្រាក់ដល់ទៅ៥០លានរៀល។ អ្វីដែលខ្ញុំគិតមុនគេ គឺបើករកស៊ីលក់ចាប់ហួយ ព្រោះហត់លែងចង់ធ្វើការឱ្យគេហើយ និង ទិញគ្រឿងអលង្ការឱ្យប្រពន្ធខ្ញុំទុកជាកាដូថ្ងៃចូលឆ្នាំចិន»។ លោករៀបរាប់ថា ថ្ងៃឈ្នះរង្វាន់នោះ គឺថ្ងៃទី១២ មករា ម៉ោងប្រហែល៩ព្រឹក ពេលដែលលោកចេញពីធ្វើការវេនយប់។ លោក និងមិត្តភ័ក្តិបានជួបជុំគ្នាដោយទិញ ស្រាបៀរ កម្ពុជា ១២កំប៉ុង ដើម្បីហូបជជែកលេង ហើយក៏គាស់ត្រូវទឹកប្រាក់៥០លានរៀលនៅកំប៉ុងទី៣តែម្តង។ លោកថា លោកពិតជាសប្បាយចិត្តឡើងនិយាយលែងចេញទៅហើយ ព្រោះនេះជាទឹកប្រាក់ដ៏ច្រើនសម្រាប់លោកក្នុងវ័យទើប២០ឆ្នាំ អាចសល់លុយច្រើនយ៉ាងនេះសម្រាប់ជាទុនរកស៊ី។ ពិសាដោយការទទួលខុសត្រូវ៕ (អត្ថបទពាណិជ្ជកម្ម)	តើអ្នក នឹងបានអាំងប៉ាវអ្វីពីមនុស្សជាទីស្រលាញ់នៅថ្ងៃចូលឆ្នាំចិននេះ? វាពិតជារឿងគួរឱ្យច្រណែនមែនទែន ដែលភរិយារបស់លោក ណាង សុភា បុគ្គលិកកាស៊ីណូនៅក្រុងប៉ោយប៉ែត ខេត្តបន្ទាយមានជ័យ បានទទួលកាដូគ្រឿងអលង្ការមួយឈុតពីលោក ដែលជាអ្នកឈ្នះរង្វាន់ទឹកប្រាក់៥០លានរៀលពី ស្រាបៀរ កម្ពុជា។
«សម័យកាលកូវីដ-១៩ លោកអ្នកដែលជាអតិថិជន ប្រាកដណាស់ពិតជាព្រួយបារម្ភ ពីបញ្ហាសុខភាពផ្ទាល់ខ្លួន ក៏ដូចជាគ្រួសារផងដែរ។ វីរតន៍ បានយកចិត្តទុកដាក់ខ្ពស់បំផុត ទៅលើបញ្ហាសុខភាព និងអនាម័យជូនអតិថិជនរបស់យើង ដោយយើង បានកំណត់ការធ្វើតេស្តរហ័ស រកកូវីដ-១៩ ចំនួន៣លើក ក្នុងមួយសប្ដាហ៍ ទៅលើបុគ្គលិកដែលបម្រើការក្នុងសណ្ឋាគារ និងបាញ់ថ្នាំសម្លាប់មេរោគ មុនពេលអតិថិជនចូលស្នាក់នៅផងដែរ ។ លើសពីនេះ វីរតន៍ មានអាងហែលទឹកធំទូលាយ បរិយាកាសល្អ ខ្យល់ចេញចូលគ្រប់គ្រាន់»។ នេះបើយោងតាមប្រសាសន៍ របស់អ្នកគ្រប់គ្រងនៅសណ្ឋាគារវិរតន៍។ ក្រៅពីអនាម័យល្អ សេវាកម្មល្អ និងមានអាងហែលទឹក ដែលមានទីធ្លាធំទូលាយ វិរតន៍ ក៏មានការផ្ដល់ជូនជាច្រើនទៀត សម្រាប់លោកអ្នក ដែលនឹងទៅទទួលសេវាកម្មនៅសណ្ឋាគារ «វិរតន៍»។ ម្យ៉ាងវិញទៀត លោកអ្នកក៏អាចស្នាក់វីឡាឯកជន «វិរតន៍វីឡា» មិនព្រួយបារម្ភ ពីបញ្ហាការជួបមនុស្សច្រើន ជាមួយនឹងកញ្ចប់តម្លៃសមរម្យបំផុត។ លោកអ្នកអាចទាក់ទងតាមរយៈលេខទូរស័ព្ទខាងក្រោម៖ លេខទូរស័ព្ទ៖ 012778096 & 092850526 ឬ ហ្វេសប៊ុក Viroth's Hotel ៕ (អត្ថបទពាណិជ្ជកម្ម)	សណ្ឋាគារលំដាប់ផ្កាយ ដែលមានទីតាំងនៅក្នុងខេត្តសៀមរាប ហើយត្រូវបានជ្រើសរើសជាសណ្ឋាគារល្អបំផុតដោយ TripAdvisor ដោយទទួលបានលេខមួយផងដែរ។ ទីធ្លាទូលាយ មានអាងហែលទឹក ខ្យល់អាកាសចេញចូលគ្រប់គ្រាន់ បរិយាកាសបរិសុទ្ធ ទាំងនេះជាបរិស្ថាននៅសណ្ឋាគារ ដើម្បីបម្រើជូនអតិថិជនរបស់ខ្លួនឱ្យល្អឥតខ្ជោះ។
យោងតាមរបាយការណ៍របស់ក្រុមទូទាត់ប្រាក់អន្តរជាតិ Mastercard ទីក្រុងចំនួនបីរបស់ថៃរួមមានទីក្រុងបាងកក ភូកេត និងប៉ាតាយ៉ាស្ថិតក្នុងបញ្ជីទីក្រុងចំនួន២០ ដែលមានចំនួនភ្ញៀវមកកម្សាន្តច្រើនបំផុតនៅលើពិភពលោកក្នុងឆ្នាំ២០២៣។ ទីក្រុងបាងកកនៅតែបន្តនាំមុខគេ ដោយសារទេសភាពនៅតាមដងផ្លូវយ៉ាងរស់រវើក ជាមួយទីសក្ការៈបូជា វត្តអារាម និងម្ហូបអាហារដ៏ឈ្ងុយឆ្ងាញ់។ តាមពីក្រោយបាងកក ក្រុងប៉ារីសរបស់បារាំងមានភ្ញៀវ១៩,១លាននាក់ និងទីក្រុងឡុងដ៍របស់អង់គ្លេស ជិត១៩,១លាននាក់។ បន្តមកទៀតមានទីក្រុងឌូបៃរបស់អេមីរ៉ាតអារ៉ាប់រួម ដែលមានអ្នកទស្សនាជិត ១៦លាននាក់ និងសិង្ហបុរីមានជិត ១៤,៧លាននាក់នៅឆ្នាំ២០២៣។ «សូមរីករាយនឹងភាពស្រស់ស្រាយក្នុងទីក្រុងជាមួយមជ្ឈមណ្ឌលពាណិជ្ជកម្មធំៗ មុននឹងទៅទស្សនាវត្តមាស និងទីសក្ការៈបូជា។ ដើរតាមក្លិនក្រអូបទៅកាន់ទីផ្សារតាមដងផ្លូវរាប់មិនអស់ ជាមួយនឹងរសជាតិជូរ ហឹរ ផ្អែម និងឆ្ងាញ់»។ នេះជាការដកស្រង់សម្តីនៅក្នុងរបាយការណ៍ខាងលើស្តីពីបទពិសោធន៍ធ្វើដំណើរនៅបាងកក។ ភូកេត និងប៉ាតាយ៉ាជាប់ចំណាត់ថ្នាក់ទី ១៤និងទី ១៥ក្នុងបញ្ជីដែលមានអ្នកទស្សនាជិត ៩,៩ និង ៩,៥លាននាក់រៀងគ្នា។ បើតាមរបាយការណ៍ដដែល ភូកេតមានប្រជាប្រិយភាពដោយសារឆ្នេរដ៏ស្រស់ស្អាត កោះថ្មកំបោរ និងឧទ្យានជាតិ ឯ ប៉ាតាយ៉ាល្បីល្បាញសម្រាប់ភាពសប្បាយរីករាយរបស់ភ្ញៀវទេសចរនៅតាមដងឆ្នេរ និងកម្មវិធីជប់លៀងកណ្តាលទីក្រុងនៅពេលយប់។ សម្រាប់ទីក្រុងនៅសេសសល់ក្នុងបញ្ជីកំពូលទាំង១០ រួមមានគូឡាឡាំពួ (ម៉ាឡេស៊ី) ញូវយ៉ក (អាម៉េរិក) អ៊ីស្តង់ប៊ុល (តួកគី) តូក្យូ (ជប៉ុន) អង់តាលីយ៉ា (តួកគី)៕	រាជធានីបាងកករបស់ថៃបានទទួលភ្ញៀវអន្តរជាតិចំនួន២២,៧៨លាននាក់ក្នុងឆ្នាំ ២០២៣ ដែលលើសពីទីក្រុងធំៗពីរនៅអឺរ៉ុបគឺប៉ារីស និងឡុងដ៍។
បើគ្មានការប្រែប្រួលអ្វីទៀតនោះទេ នៅថ្ងៃទី៣ ខែមេសា ឆ្នាំ២០២៣ ខាងមុខ សម្តេចនាយករដ្ឋមន្ត្រី ហ៊ុន សែន នឹងជួបសំណេះសំណាលនិងពិសារអាហារជាមួយថ្នាក់ដឹកនាំ គ្រូបង្វឹក អត្តពលិក និងអ្នកធ្វើការពាក់ព័ន្ធវិស័យកីឡាទាំងអស់នៅកម្ពុជា។ នេះសេចក្តីជូនដំណឹងរបស់គណៈកម្មាធិការជាតិអូឡាំពិកកម្ពុជា (NOCC) នៅព្រឹកថ្ងៃទី៣ ខែមីនា ជុំវិញការផ្លាស់ប្តូរថ្ងៃរៀបចំពិធីប្រចាំឆ្នាំនេះ ដែលដំបូងឡើយគ្រោងធ្វើនៅថ្ងៃទី៤ ខែមេសា ដូចឆ្នាំមុនៗ។ យ៉ាងណាក៏ដោយ NOCC នៅមិនទាន់បញ្ជាក់ទីតាំងផ្លូវការសម្រាប់ការជួបជុំរវាងក្រុមគ្រួសារកីឡាកម្ពុជាលើកទី៦ ជាមួយប្រមុខរដ្ឋាភិបាលនៅឡើយទេ។ ជំនួបប្រចាំឆ្នាំ ៥លើកកន្លងមក ធ្វើឡើងដើម្បីលើកទឹកចិត្តថ្នាក់ដឹកនាំ គ្រូបង្វឹក និងអត្តពលិក ដែលបានខិតខំប្រឹងប្រែងអភិវឌ្ឍន៍វិស័យកីឡា និងបានសាងស្នាដៃជូនជាតិលើឆាកអន្តរជាតិ។ កាលពីជំនួបលើកទី៥ ឆ្នាំ២០២០ ប្រមុខដឹកនាំរាជរដ្ឋាភិបាលកម្ពុជា បានផ្តល់ដំបូន្មាន និងមតិរិះគន់ស្ថាបនា និងបញ្ហាប្រឈមមួយចំនួន ដល់មន្ត្រី គ្រូបង្វឹក និងអត្តពលិកផងដែរ។ ដោយសារឆ្នាំ២០២៣ ជាឆ្នាំដែលកម្ពុជាត្រូវធ្វើម្ចាស់ផ្ទះកីឡាស៊ីហ្គេមជាលើកដំបូងរបស់ខ្លួនផង ដូច្នេះពិធីជួបជុំលើកទី៦ ទំនងមិនអាចអាក់ខានទៀតឡើយ។ កម្ពុជារៀបចំពិធីនេះ៥លើករួចមកហើយ ដោយលើកចុងក្រោយនៅឆ្នាំ២០២០។ ឆ្នាំ២០២១ និង២០២២ ត្រូវបានអាក់ខាន ដោយសារជំងឺកូវីដ-១៩ វាយលុកខ្លាំង៕	សម្តេចនាយករដ្ឋមន្ត្រី ហ៊ុន សែន នឹងជួបសំណេះសំណាល និងពិសារអាហារសាមគ្គីជាមួយគ្រួសារកីឡានៅថ្ងៃទី៣ ខែមេសា ឆ្នាំ២០២៣ វិញ ដោយមុនដំបូងគ្រោងធ្វើនៅថ្ងៃទី៤ ខែមេសា។ ជំនួបលើកទី៦ នេះនឹងត្រូវធ្វើឡើងជាថ្មី ក្រោយអាក់ខានពីរឆ្នាំជាប់គ្នា ដោយសារជំងឺកូវីដ-១៩។
របាយការណ៍ដែលយោងតាមនិយ័តករអាជីវករអចលនវត្ថុ និងបញ្ចាំ រួមទាំងការគណនារបស់មន្ត្រីធនាគារជាតិនៃកម្ពុជា បង្ហាញថា សកម្មភាពលក់លំនៅឋាន (ផ្ទះល្វែង វិឡាភ្លោះ និងទោល) ថយចុះប្រមាណ ៦៤,៧ភាគរយ ខណៈការលក់ខុនដូ មានកំណើនវិជ្ជមានឡើងវិញក្នុងអត្រា១២,៩ភាគរយ។ បើគិតតាមទិន្នន័យត្រឹមខែឧសភា ឆ្នាំ២០២៣ សន្ទស្សន៍ថ្លៃលំនៅឋាន (RPPI) បង្ហាញថា តម្លៃលំនៅឋាននៅកម្ពុជាពុំសូវមានការប្រែប្រួលខ្លាំងនោះទេ ដោយនៅភ្នំពេញ មានការកើនឡើង៦,៩ភាគរយ ស្របពេលដែលនៅតាមបណ្តាខេត្តផ្សេងៗទៀតកើន ៥,៣ភាគរយ។ ទោះបីជាយ៉ាងណាក៏ដោយ របាយការណ៍បានបង្ហាញពីការងើបឡើងវិញនៃវិស័យសំណង់ តាមរយៈកំណើននៃការនាំចូលសម្ភារ និងបរិក្ខារសំណង់ក្នុងរង្វង់ ០,៤ភាគរយ។ ចំពោះគម្រោងដែលអនុម័តដោយក្រសួងរៀបចំដែនដី នគរូបនីយកម្ម និងសំណង់, តម្លៃ និងផ្ទៃក្រឡាគម្រោងសាងសង់ ត្រូវបានប៉ាន់ស្មានថាមានកំណើន ១,៣ភាគរយ ខណៈចំនួនគម្រោងថយចុះ ៩ភាគរយ។ ក្រសួងរៀបចំដែនដី នគរូបនីយកម្ម និងសំណង់ ក៏បានផ្សព្វផ្សាយរបាយការណ៍បូកសរុបលទ្ធផលការងារប្រចាំត្រីមាសទី១ឆ្នាំ២០២៣ និងលើកទិសដៅការងារបន្ត ផងដែរ ប៉ុន្តែសាធារណជនមិនទាន់អាចទាញយកឯកសារពីគេហទំព័រផ្លូវការរបស់ក្រសួងបានឡើយ៕	សកម្មភាពលក់លំនៅឋាន ដែលមានផ្ទះល្វែង វីឡាភ្លោះ និងទោស មានការថយចុះជាង៦០ភាគរយ ខណៈការលក់ខុនដូ មានកំណើនវិជ្ជមានក្នុងអត្រាជាង១០ភាគរយ។ នេះបើតាមរបាយការណ៍ប្រចាំឆមាសទី១របស់ធនាគារជាតិនៃកម្ពុជា។
ដើម្បីជ្រាបច្បាស់ សូមអញ្ជើញលោក-អ្នកនាងទស្សនាវីដេអូខាងក្រោមដូចតទៅ៖ លោក វ៉ាន់ ណារុំ ជាម្ចាស់ចម្ការផ្កាម្លិះ ស្ថិតនៅភូមិព្រែកថ្មីខណ្ឌច្បារអំពៅ។ ជាអ្នកដាំផ្កាម្លិះច្រើនឆ្នាំ លោក ណារុំ ទើបតែលក់ផ្កាម្លិះធ្លាក់តម្លៃមិនធ្លាប់មានពីមុនមកដោយសារតែវិបត្តិជំងឺកូវីដ-១៩ និងការផ្អាកប្រារព្ធពិធីបុណ្យកាន់បិណ្ឌនៅតាមទីវត្តអារាមនានា។ ដ្បិតកូវីដ-១៩ បានបន្តរាលដាលរយៈពេលជិត២មកនេះ តែទីផ្សារផ្កាម្លិះរបស់កសិករក្នុងភូមិកោះក្រប៉ីឡើងចុះៗហើយតម្លៃក៏មិនដែលធ្លាក់ខ្លាំងដូច្នេះដែរ។ លោកណារុំ បញ្ជាក់ថា ផ្កាម្លិះ មានតម្លៃចន្លោះពី៤-៥ម៉ឺនរៀលក្នុងមួយគីឡូក្រាម។កសិកររូបសង្កត់ធ្ងន់ថា បន្ទាប់ពីរដ្ឋាភិបាល ប្រកាសផ្អាកប្រារព្ធពិធីបុណ្យភ្ជុំបិណ្ឌភ្លាមផ្កាម្លិះរបស់លោក ធ្លាក់តម្លៃត្រឹម១៥០០០រៀលប៉ុណ្ណោះក្នុងមួយគីឡូក្រាម។ «តម្លៃខុសគ្នា១គុណ នឹង៣-៤។ បើទីផ្សារដើរ វត្តអារាមបើក យើងលក់តាមវត្តផ្កាឡើងថ្លៃ។ ដល់ពេលវត្តបិទអ៊ីចឹង ទីផ្សារផ្កាមានតែលក់តាមផ្សារបន្តិចៗអ៊ីចឹងធ្លាក់ថ្លៃខ្លាំង។ ឥឡូវហ្នឹងនៅ១៥០០០រៀល តម្លៃម៉ូយមកយកតាមផ្ទះ។ កាលពីប៉ុន្មានថ្ងៃមុនផ្កាយើង៤-៥ម៉ឺនរៀលដែរហើយឡើងដល់៦ម៉ឺនទៀត»។ នេះជាការលើកឡើងរបស់លោក វ៉ាន់ ណារុំ។ចំណែកឯ កសិករដាំផ្កាម្លិះម្នាក់ទៀត អ្នកស្រី ផុន សារ៉ន ក៏មិនខុសពីលោកណារុំ ដែរ។ ផ្កាម្លិះដែលអ្នកស្រី ត្រៀមលក់សម្រាប់ភ្ជុំបិណ្ឌឆ្នាំនេះធ្លាក់ថ្លៃមកត្រឹម២ម៉ឺនរៀលប៉ុណ្ណោះក្នុងមួយគីឡូ។ កសិករវ័យ៤០ឆ្នាំរូបនេះ ត្អូញត្អែរថា បើវត្តអារាមបន្តបិទនិងផ្អាកពិធីបុណ្យនានាដូច្នេះ តម្លៃផ្ការបស់អ្នកស្រី នឹងបន្តធ្លាក់ថ្លៃហើយប្រឈមនឹងការខាតដើម។ ទោះបច្ចុប្បន្ន ផ្កាម្លិះរបស់អ្នកស្រី នៅតែមានឈ្មួញបញ្ជាទិញប៉ុន្តែអ្នកស្រី នៅតែបារម្ភសម្រាប់ពេលអនាគត មិនមានអ្នកទិញហើយសល់ផ្ការីកចោលពេញចម្ការ។ កសិករភូមិព្រែកថ្មីរូបនេះ ប្រាប់សារព័ត៌មានថ្មីៗ២៥ដូច្នេះ៖«ពីមុនវាគ្រាន់បើចូលដល់ខែនេះវាបានតម្លៃថ្លៃ (ឆ្នាំមុន)។ គេប្រកាសថាបិទវត្ត ផ្កាក៏ចុះតាមហ្នឹង។ ពេលមានពិធីបុណ្យទានអ៊ីចឹងទើបផ្កាថ្លៃ។ ពេលរដូវមានមង្គលការ ឬបុណ្យ គេបញ្ជាទិញទៅចាក់ជាភួងៗអ៊ីចឹងទើបផ្កាបានថ្លៃ។ ដល់ឥឡូវគេបិទអស់ វាថោក។ ឥឡូវចុះនៅសល់២ម៉ឺនរៀលតែប៉ុន្មានថ្ងៃមុន៤ម៉ឺនរៀលក្នុងមួយគីឡូក្រាម»។ ដោយឡែក អ្នកស្រី អុច ចាន់ធឿន ដែលជាអាជីវករលក់ផ្កាម្លិះ បានបញ្ជាក់ថាទោះបីពិធីភ្ជុំបិណ្ឌ ផ្អាកប្រារព្ធ ទីវត្តអារាមនានា ត្រូវបានបិទក៏ផ្កាម្លិះរបស់អ្នកស្រី នៅតែអាចលក់បានធម្មតា គ្មានបញ្ហាអ្វីឡើយ។ស្រ្តីវ័យ៥០ឆ្នាំរូបនេះ បន្តក្រងផ្កាម្លិះរាល់ថ្ងៃ សម្រាប់បោះឱ្យឈ្មួញនិងយកទៅលក់ខ្លួនឯង រៀងរាល់ថ្ងៃសីល។ «អត់អីទេ បើគេផ្អាកក៏ផ្អាកទៅខ្ញុំយកទៅលក់នៅថ្ងៃសីល។ បើគេអត់បុណ្យទានក៏ខ្ញុំអាចលក់បានដែរ លក់រាល់ថ្ងៃសីលហ្នឹងមិនដែលខានទេ»។ នេះបើតាមការរៀបរាប់របស់អ្នកស្រី អុច ចាន់ធឿន ដោយបន្តថាផ្កាដែលអ្នកស្រី ចាក់លក់នេះគឺទិញពីអ្នកដាំក្នុងភូមិ ហើយយកទៅលក់នៅទីរួមខេត្តតាកែវ។ សូមរម្លឹកថា សម្ដេចនាយករដ្ឋមន្ត្រី ហ៊ុន សែន បានសម្រេចជាផ្លូវការ ឲ្យផ្អាករៀបចំពិធីបុណ្យកាន់បិណ្ឌ និងភ្ជុំបិណ្ឌ ចាប់ពីបិណ្ឌ៤ រហូតដល់ថ្ងៃភ្ជុំបិណ្ឌ ដើម្បីបង្ការ និងទប់ស្កាត់ជំងឺកូវីដ១៩ ដែលកំពុងវាយលុកខ្លាំង។ ការសម្រេចនេះ ធ្វើឡើងក្រោយមានករណីវិជ្ជមានកូវីដ-១៩ ជាង៤០ករណី នៅក្នុងវត្តចំពុះក្អែក នៅខណ្ឌច្បារអំពៅ រាជធានីភ្នំពេញ៕	ភ្នំពេញ៖ តម្លៃផ្កាម្លិះ ធ្លាក់ចុះជាងពាក់កណ្ដាលក្នុងរដូវភ្ជុំបិណ្ឌឆ្នាំនេះ។ ទាំងម្ចាស់ចម្ការ និងអាជីវករ ត្អូញត្អែរលក់មិនចំណេញនិងប្រឈមខាត ព្រោះផ្អាកពិធីបុណ្យភ្ជុំបិណ្ឌ ដើម្បីទប់ស្កាត់ការចម្លងជំងឺកូវីដ-១៩។
ដើម្បីជ្រាបច្បាស់សូមអានបទសម្ភាសរវាងលោក ញ៉ុង ហេង នៃសារព័ត៌មានអេឡិចត្រូនិកថ្មីៗ និងលោក ហែម ហេម៉ា ដូចតទៅ៖ សំឡេង៖ លោក ញ៉ុង ហេង ៖ អាជីវកម្មបោកអ៊ុតរបស់លោកឃើញថាជោគជ័យ តែសម្រាប់អាជីវកម្មនោះលោកបានចូលទីផ្សារពីដំបូងៗ។ ដោយឡែកកាហ្វេគឺមានគេបើកច្រើនហើយ តើលោកឃើញឱកាសដូចម្ដេច? លោក ហែម ហេម៉ា ៖ ខ្ញុំអត់មានអាជីពខាងកាហ្វេទេ ប៉ុន្តែបានជាខ្ញុំហក់ចូលទីផ្សារនេះព្រោះកាហ្វេជាបណ្ដុំនៃការជួបជុំគ្នា និងការផ្លាស់ប្ដូរចំណេះដឹងទៅវិញទៅមក។ ខ្ញុំមិនរំពឹងថានឹងប្រកួតប្រជែងជាមួយអ្នកណាទេ។ ខ្ញុំធ្វើនេះដើម្បីភាពរីករាយរបស់ខ្ញុំមិនមែនចង់ប្រជែងជាមួយអ្នកណាទេ។ ខ្ញុំមានយីហោរបស់ខ្ញុំ គឺបោកអ៊ុតទំនើប និងយក្សាបោកអ៊ុត ហើយម្ចាស់អាជីវកម្មដែលទិញសិទ្ធិអាជីវកម្មបោកអ៊ុតទាំងនោះ អាចមកជួបជុំគ្នា រួមទាំងមិត្តភក្តិរបស់ពួកគេទៀតចូលរាប់ពាន់នាក់ ដូច្នេះការបរាជ័យ គឺមានភាគរយតិចតួចណាស់។ លោក ញ៉ុង ហេង ៖ តើអាជីវកម្មកាហ្វេរបស់លោកមានលក្ខណៈពិសេសអ្វី បើប្រៀបជាមួយកាហ្វេផ្សេងទៀត? លោក ហែម ហេម៉ា ៖ ហាងកាហ្វេនេះគឺដូចគេដូចឯង តែឈ្នោះរបស់វា យក្សាកាហ្វេ គឺជាភាពទាក់ទាញ។ ឈ្មោះចម្លែកដូចនេះ គឺធ្វើឲ្យអ្នកទាំងអស់គ្នារីករាយ ហើយងាយស្រួលចំណាំ។ លោក ញ៉ុង ហេង ៖ តើកាហ្វេលោកលក់សម្រាប់អ្នកជីវភាពកម្រិតណាដែរ? លោក ហែម ហេម៉ា ៖ តម្លៃវាប្រហាក់ប្រហែលកាហ្វេប្រេនបរទេសដែរ។ លោក ញ៉ុង ហេង ៖ ដោយកាហ្វេបរទេសទាំងនោះល្បីស្រាប់ ហើយតម្លៃដូចគ្នា ដូចនេះតើអាជីវកម្មរបស់លោកអាចដំណើរការទៅបានទេ? លោក ហែម ហេម៉ា ៖ ខ្ញុំថាមិនជាបញ្ហាអ្វីទេ ខ្មែរយើងតែងស្រលាញ់ផលិតផលខ្មែរ។ វត្ថុធាតុដើមរបស់យើង គឺនៅក្នុងស្រុកខ្លះ និងនាំចូលពីក្រៅខ្លះ។ អ្វីដែលសំខាន់ និងដែលធ្វើឲ្យកាហ្វេប្រេនបរទេសជោគជ័យ គឺកាតុបតែង រីឯហាងយើងក៏តុបតែងបែបទំនើបដូចគេដែរ។ សាខាទីមួយរបស់យើង ធ្វើអស់ប្រាក់ ១៥ម៉ឺនដុល្លារ ខណៈកាហ្វេប្រេនដែលនាំចូលមក ជួលកាលគេធ្វើអត់អស់ប្រាក់ដល់ម្លឹងផង។ ដ្បិតឈ្មោះកាហ្វេរបស់ខ្ញុំ មិនទាន់ល្បីដូចកាហ្វេប្រេន តែបច្ចេកទេសឆុងកាហ្វេជាដើមគឺដូចគ្នា។ ខ្ញុំជឿជាក់ថាវាទៅមុខ ព្រោះក្នុងពេលបើកសាកល្បងប៉ុន្មានថ្លៃមកនេះ ឃើញមានការគាំទ្រច្រើន ដែលមួយថ្ងៃប្រហែលជា២០០ ទៅ៣០០អតិថិជនឯណោះ។ លោក ញ៉ុង ហេង ៖ មានហាងកាហ្វេបើកច្រើន តែបិទទៅវិញក៏មិនតិចដែរ។ តើលោកមានការចាប់អារម្មណ៍ពីបញ្ហានេះទេ? លោក ហែម ហេម៉ា ៖ ភាគច្រើនខ្ញុំអត់សិក្សាពីមូលហេតុដែលគេជោគជ័យទេ ប៉ុន្តែខ្ញុំសង្កេតមើលពីអ្នកដែលបិទ។ អ្នកបើកហើយបិទភាគច្រើន គឺមកពីពួកគេខ្វះទុនបម្រុង មួយទៀតពួកគេរំពឹងលើប្រាក់ចំណេញ ដូចជានៅពេលពួកគេទទួលប្រាក់ចំណេញតិចតួច មិនដូចការរំពឹងនោះ ពួកគេថាខ្លួនបរាជ័យ ហើយសម្រេចបិទទៅវិញ។ លោក ញ៉ុង ហេង ៖ ចុះរឿងគុណភាពវិញ អាចជាមូលហេតុ នៃការបរាជ័យទាំងនោះទេ? លោក ហែម ហេម៉ា ៖ ខ្ញុំជឿជាក់ថា មិនមែនរឿងគុណភាពទេ ព្រោះគុណភាពយើងអាចធ្វើបានដូចគ្នា តែអ្វីដែលសំខាន់បំផុត គឺទំនុកចិត្តទៅលើម៉ាកយីហោ។ កាហ្វេម៉ាកយីហោល្បីៗ គឺគេស្មោះត្រង់នឹងអតិថិជន រហូតទៅដល់កន្លែងណា ក៏គេទទួលស្គាល់ថាមានរសជាតិឆ្ងាញ់។ ការពិតយើងអាចឆុងកាហ្វេដោយខ្លួនឯងឆ្ងាញ់ជាងផង តែគេអត់ឲ្យតម្លៃ ដែលនេះហើយគឺម៉ាកយីហោ ដែលអតិថិជនឃើញព្រមទទួលស្គាល់លើតម្លៃ និងគុណភាពរបស់កាហ្វេម៉ាកល្បីនោះ។ លោក ញ៉ុង ហេង ៖ តើយក្សាកាហ្វេរបស់លោក នឹងធ្វើឲ្យអតិថិជនទុកចិត្តលើម៉ាកយីហោរបស់ខ្លួនដូចម្ដេច? លោក ហែម ហេម៉ា ៖ យក្សាកាហ្វេបានទំនុកចិត្តពីបោកអ៊ុតទំនើប និងយក្សាបោកអ៊ុត។ គេនឹងមានទំនុកចិត្តលើកាហ្វេរបស់ខ្ញុំ ដូចដែលធ្លាប់ទុកចិត្តលើអាជីវកម្មបោកអ៊ុតរបស់ខ្ញុំដែរ។ លោក ញ៉ុង ហេង ៖ តើលោកមើលឃើញទីផ្សារកាហ្វេនៅកម្ពុជាបច្ចុប្បន្ន និងអនាគត ដូចម្ដេចដែរ? លោក ហែម ហេម៉ា ៖ ទីផ្សារកាហ្វេកម្ពុជាគឺល្អ ព្រោះបរទេសកាន់តែចូលមកច្រើន ហើយខ្មែរយើងពិសាកាហ្វេច្រើនឡើង រាប់តាំងពីសិស្សសាលា រហូតដល់មនុស្សចាស់។ ទីផ្សារកាហ្វេនៅតែមានសក្ដានុពលនៅកម្ពុជា ប៉ុន្តែអ្នកបើកអាជីវកម្មគួរប្រយ័ត្នប្រយែងខ្លះ កុំចេះតែប្រឡូកចូលទាំងមិនដឹងច្បាស់។ លោក ញ៉ុង ហេង ៖ តើអ្វីជាគម្រោងថ្ងៃមុខរបស់យក្សាកាហ្វេ? លោក ហែម ហេម៉ា ៖ ខ្ញុំចង់លក់សិទ្ធិអាជីវកម្ម (ហ្វ្រេនឆាយ) របស់យក្សាកាហ្វេ បន្ទាប់ពីបានបើកសាខាពីរកន្លែងនៅភ្នំពេញ និងខេត្តសៀមរាប។ ហើយខ្ញុំចង់លក់ហ្វ្រេនឆាយ ទៅក្រៅប្រទេសផងដែរ៕	ភ្នំពេញ៖ លោក ហែម ហេម៉ា ដែលជាម្ចាស់អាជីវកម្មយីហោបោកអ៊ុតទំនើប និងយក្សាបោកអ៊ុត កំពុងបន្តប្រឡូកចូលក្នុងអាជីវកម្មថ្មីមួយទៀត ដែលអាជីកម្មថ្មីនេះមានយីហោ យក្សាកាហ្វេ ។ បើទោះបីជា កាហ្វេម៉ាកល្បីៗ (ប្រេន) ពីបរទេសបានបើកដំណើរការជាហូរហែនៅកម្ពុជា តែលោក ហែម ហេម៉ា នៅតែមើលឃើញឱកាសដែលអាចឲ្យអាជីវកម្មថ្មីរបស់លោក ដំណើរការទៅជោគជ័យ។
ក្រុមប្រឹក្សាសហគ្រិនវ័យក្មេងអាស៊ាន (ASEAN Young Entrepreneurs Council AYEC) គឺជាក្រុមប្រឹក្សាផ្លូវការដែលប្រមូលផ្ដុំទៅដោយសហគ្រិនវ័យក្មេងនៃបណ្ដាប្រទេសសមាជិកអាស៊ាន ហើយបានដើរតួយ៉ាងសំខាន់ក្នុងការផ្តល់ជាសំឡេងរួមក្នុងដំណើរការបង្កើតគោលនយោបាយផ្សេងៗរបស់អាស៊ាន។ ក្រុមប្រឹក្សាសហគ្រិនវ័យក្មេងអាស៊ានត្រូវបានស្នើឱ្យង្កើតឡើងដោយក្រុមប្រឹក្សាប្រឹក្សាធុរកិច្ចអាស៊ាន (ASEAN Business Advisory Council ABAC) ទៅកាន់មេដឹកនាំអាស៊ានក្នុងឆ្នាំ២០១៥។ មិនត្រឹមតែប៉ុណ្ណោះ ក្រុមប្រឹក្សាមួយនេះមានបណ្តាញ និងទំនាក់ទំនងល្អជាមួយរាជរដ្ឋាភិបាលដែលគាំទ្រសមាគមសហគ្រិនវ័យក្មេងមកពីរដ្ឋសមាជិកអាស៊ានទាំង១០ប្រទេស។ ចាប់តាំងពីឆ្នាំ២០១៦ មហោស្រពសហគ្រិនវ័យក្មេងអាស៊ានតែងតែត្រូវបានរៀបចំឡើងដោយប្រទេសដែលជាម្ចាស់កិច្ចប្រជុំកំពូលអាស៊ានជារៀងរាល់ឆ្នាំ ហើយសម្រាប់ឆ្នាំ២០២២ ប្រទេសកម្ពុជាជាប្រធានដឹកនាំកិច្ចប្រជុំអាស៊ាន ដោយឡែក សមាគមសហគ្រិនវ័យក្មេងកម្ពុជាមានភារៈកិច្ចទទួល និងដឹកនាំរៀបចំកិច្ចប្រជុំក្រុមប្រឹក្សាសហគ្រិនវ័យក្មេងអាស៊ាន (ASEAN Young Entrepreneurs Council AYEC) និងមហោស្រពសហគ្រិនវ័យក្មេងអាស៊ាន ខណៈដែលកាលពីពេលកន្លងទៅនេះសមាគមសហគ្រិនវ័យក្មេងកម្ពុជា ក្នុងនាមជាប្រធានឆ្នាំ២០២២ បានរៀបចំកិច្ចប្រជុំក្រុមប្រឹក្សាសហគ្រិនវ័យក្មេងអាស៊ានចំនួន ៣ ដង និងរៀបចំព្រឹត្តិការណ៍សហគ្រិនអាស៊ានដោយជោគជ័យ និងទទួលបានលទ្ធផលល្អបំផុត។ លោក ប៉ិច បូឡែន អនុប្រធានប្រតិបត្តិនៃសមាគមសហគ្រិនវ័យក្មេងកម្ពុជា បានមានប្រសាសន៍ថា៖ «ក្នុងឱកាសនៃកិច្ចប្រជុំកំពូលអាស៊ានឆ្នាំ២០២២ ដែលមានកម្ពុជាជាប្រធាន និងជាម្ចាស់ផ្ទះ សមាគមសហគ្រិនវ័យក្មេងកម្ពុជាក៏ទទួលបានសេចក្ដីទុកចិត្ត និងភារកិច្ចក្នុងការដឹកនាំ កិច្ចប្រជុំក្រុមប្រឹក្សាសហគ្រិនវ័យក្មេងអាស៊ាន និងរៀបចំមហោស្រពសហគ្រិនវ័យក្មេងអាស៊ានលើកទី៧ផងដែរ។ កិច្ចប្រជុំនិងមហោស្រពនេះនឹងប្រារព្ធឡើងនៅទីក្រុងភ្នំពេញ ប្រទេសកម្ពុជា ដែលមានការអញ្ជើញចូលរួមពីសហគ្រិនវ័យក្មេងមកពីបណ្ដាប្រទេសអាស៊ានទាំង៩ផ្សេងទៀតប្រមាណ ៥០០នាក់ ជាពិសេស ក៏មានការអញ្ជើញចូលរួមពីថ្នាក់ដឹកនាំសំខាន់ៗរបស់កម្ពុជា រួមជាមួយនឹងថ្នាក់ដឹកនាំពីវិស័យសាធារណៈ និងឯកជនដែលមកពីបណ្តាប្រទេសសមាជិកអាស៊ាន និងអាស៊ានបូកទៀតផងដែរ។ លោក ប៉ិច បូឡែន ក៏បានអំពាវនាវ ដល់សហគ្រិនវ័យក្មេងកម្ពុជាទាំងអស់ អញ្ជើញចូលរួម ដើម្បីធ្វើឱ្យព្រឹត្តិការណ៍ដ៏អធិកអធមមួយនេះមានភាពអស្ចារ្យ ប្រកបដោយភាពរីកចម្រើនរុងរឿង នឹងដើម្បីមុខមាត់កេរ្តិ៍ឈ្មោះប្រទេសកម្ពុជាយើងទាំងមូល។ មហោស្រពសហគ្រិនវ័យក្មេងអាស៊ានលើកទី៧នេះ នឹងប្រារព្ធឡើងក្រោមមូលបទ «រីកចម្រើនកាន់តែខ្លាំងទាំងអស់គ្នា» "RISE STRONGER TOGETHER" ដោយមានគោលបំណងឱ្យម្ចាស់អាជីវកម្មដែលជាសហគ្រិនវ័យក្មេងទាំងអស់ ជម្នះលើផលរំខានដែលបណ្តាលមកពីកូវីដ-១៩ តាមរយៈការធ្វើឌីជីថលូបនីយកម្ម ភាពជាអ្នកដឹកនាំ កិច្ចសហការ និងការចូលរួម ជាពិសេសការចូលរួមរបស់ស្ត្រីក្នុងការដោះស្រាយបញ្ហាប្រឈមធំៗ និងជាពេលដែលសហគ្រិនត្រូវសម្របខ្លួនទៅនឹងបរិបទថ្មី។ មហោស្រពសហគ្រិនវ័យក្មេងអាស៊ានលើកទី៧ នឹងប្រារព្ធឡើងនៅទីក្រុងភ្នំពេញ ប្រទេសកម្ពុជា ដោយមាន សមាគមសហគ្រិនវ័យក្មេងកម្ពុជា (YEAC) ជាប្រធានក្រុមប្រឹក្សាភិបាលសហគ្រិនវ័យក្មេងអាស៊ានឆ្នាំ២០២២ ជាមួយអង្គការបណ្តាញសហគ្រិនភាពសកលកម្ពុជា (GEN) ក្រោមភាពជាដៃគូជាមួយក្រុមប្រឹក្សាប្រឹក្សាធុរកិច្ចអាស៊ាន-កម្ពុជា (ABAC) ។ ដោយឡែកសម្រាប់មហោស្រពសហគ្រិនវ័យក្មេងអាស៊ានលើកទី៧ ដែលនឹងរៀបចំនៅថ្ងៃទី១១-១៣ ខែវិច្ឆិកា ឆ្នាំ២០២២ នឹងមានរបៀបវារៈសំខាន់ៗមួយចំនួននឹងត្រូវបានលើកយកទៅពិភាក្សាក្នុងកម្មវិធីនេះរួមមាន វឌ្ឍនភាពនៃកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ ឬហៅកាត់ថា RCEP ការវិវត្តវិស័យហិរញ្ញវត្ថុដោយផ្ដោតលើសហគ្រាសធុនមីក្រូ តូច និងមធ្យម (MSMEs) យុទ្ធសាស្ត្រទីផ្សារឌីជីថលក្នុងសម័យបដិវត្តន៍ឧស្សាហកម្ម៤.០។ ជាងនេះទៅទៀតកម្មវិធី មហោស្រពសហគ្រិនវ័យក្មេងនេះ ក៏នឹងទទួលបានការផ្ដល់កិត្តិយសអញ្ជើញចូលរួមជាគណៈអធិបតីដ៏ខ្ពស់ខ្ពស់ពីសំណាក់លោក ហ៊ុន ម៉ាណែត ដែលនឹងមានកម្មវិធីចែកពានរង្វាន់សហគ្រិនវ័យក្មេងឆ្នើមអាស៊ានដោយផ្ទាល់ផងដែរ។ តាមរយៈកម្មវិធីមហោស្រពនេះ នឹងជួយពង្រឹង និងពង្រីកវិសាលភាពនៃការធ្វើអាជីវកម្ម និងពាណិជ្ជកម្មរវាងសហគ្រិនវ័យក្មេងកម្ពុជា ជាពិសេសម្ចាស់អាជីវកម្មក្នុងស្រុក ជាមួយសហគ្រិនវ័យក្មេងក្នុងតំបន់អាស៊ាន។ មិនត្រឹមតែប៉ុណ្ណោះ តាមរយៈកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ បណ្ដាសមាជិកអាស៊ានរួមទាំងកម្ពុជានឹងអាចទាញយកផលប្រយោជន៍សេដ្ឋកិច្ចដោយបង្កើនកិច្ចសហប្រតិបត្តិការពាណិជ្ជកម្មជាមួយប្រទេសអូស្ត្រាលី ចិន ជប៉ុន នូវែលសេឡង់ និងសាធារណរដ្ឋកូរ៉េបន្ថែមទៀត។ ទន្ទឹមនឹងនេះ សហគ្រិនវ័យក្មេងកម្ពុជាក៏បានត្រៀមខ្លួនរួចជាស្រេចក្នុងការចូលរួមចែករំលែកនូវបទពិសោធ ចំណេះដឹង និងពង្រីកវិសាលភាពនៃបណ្ដាញធុរកិច្ចឱ្យកាន់តែទូលំទូលាយបន្ថែមទៀតជាមួយសហគ្រិនវ័យក្មេងអាស៊ានគ្រប់ប្រទេស និងសហគ្រិនអន្តរជាតិដទៃទៀតដែលនឹងអញ្ជើញមកចូលរួម មហោស្រពសហគ្រិនវ័យក្មេងអាស៊ានលើកទី៧ នៅខែវិច្ឆិកាខាងមុខនេះ។ កន្លងមក AYEC បានដើរតួយ៉ាងសំខាន់ក្នុងការចូលរួមផ្ដល់ជាអនុសាសន៍ដើម្បីជាទិសដៅគោលនយោបាយអាស៊ាន និងដើម្បីផលប្រយោជន៍សហគ្រិនវ័យក្មេងអាស៊ាន ក៏ដូចជាចូលរួមចំណែកធ្វើឲ្យសេដ្ឋកិច្ចអាស៊ានទាំងមូលកាន់តែល្អប្រសើឡើង។ ក្នុងនាមម្ចាស់ផ្ទះ និងជាអ្នកដឹកនាំរៀបចំកម្មវិធីមហោស្រពសហគ្រិនវ័យក្មេងអាស៊ានដ៏អស្ចារ្យនេះ សមាគមសហគ្រិនវ័យក្មេងកម្ពុជា មានសេចក្ដីសោមនស្សរីករាយយ៉ាងក្រៃលែងក្នុងការគោរពអញ្ជើញសហគ្រិនវ័យក្មេងកម្ពុជាដ៏មានសក្ដានុពលទាំងអស់មកចូលរួមធ្វើឱ្យព្រឹត្តិការណ៍ដ៏អធិកអធមមួយនេះកាន់តែមានភាពអស្ចារ្យប្រកបដោយភាពរីកចម្រើនរុងរឿង នឹងដើម្បីមុខមាត់កេរ្តិ៍ឈ្មោះប្រទេសកម្ពុជាទាំងមូលផងដែរ៕ (អត្ថបទពាណិជ្ជកម្ម)	ភ្នំពេញ ៖ សមាគមសហគ្រិនវ័យក្មេងកម្ពុជា (YEAC-វ៉ាយ អ៊ី អេ ស៊ី) បានរៀបចំកិច្ចជំនួបជាមួយសមាជិករបស់ខ្លួនដែលជាម្ចាស់អាជីវកម្ម (CEO GATHERING) លើកទី៣ ប្រមាណ១៥០នាក់ កាលពីថ្ងៃចុងសប្ដាហ៍កន្លងទៅនេះ នៅសាលសន្និសីទ និងពិព័រណ៍ ផ្សារទំនើបអូឡាំព្យា។ ក្នុងជំនួបនេះ សមាគមសហគ្រិនវ័យក្មេងកម្ពុជា ក៏បានប្រកាសជាផ្លូវការពីការត្រៀមខ្លួនរៀបចំកិច្ចប្រជុំក្រុមប្រឹក្សាសហគ្រិនវ័យក្មេងអាស៊ាន (ASEAN Young Entrepreneurs Council AYEC) និងមហោស្រពសហគ្រិនវ័យក្មេងអាស៊ានលើកទី៧ក្នុងនាមជាម្ចាស់ផ្ទះដែលនឹងប្រព្រឹត្តទៅនៅថ្ងៃទី១១ ដល់ថ្ងៃទី១៣ ខែវិច្ឆិកា ឆ្នាំ២០២២ខាងមុខនេះ។
ពេលព្រឹក ពលរដ្ឋធ្វើដំណើរចូលក្រុង ហើយពេលល្ងាច ពលរដ្ឋធ្វើដំណើរទៅកាន់គេហដ្ឋានរបស់ពួកគេរៀងៗខ្លួន។ តែទោះជាយ៉ាងណា គេអាចរំដោះចរាចរណ៍តំបន់ក្បាលថ្នល់បានដោយធ្វើការដោះស្រាយផ្លូវទាល់ចំនួនបីដែលរាំងខ្ទប់ផ្លូវធ្លុះទៅកាន់ផ្លូវទំនប់លេខ២៧១។ ផ្លូវទាំងនោះជារួមមាន៖ ផ្លូវលេខ៩៧ស្របនឹងមហាវិថីព្រះមុន្នីវង្ស ត្រូវរាំងខ្ទប់ដោយសំណង់មិនរៀបរយមួយចំនួនតូច ដែលជាឧបសគ្គរារាំងការធ្វើចរាចរណ៍ទៅកាន់ផ្លូវ២៧១។ ផ្លូវលេខ៩៩ ស្របនឹងផ្លូវលេខ៩៧ ហើយស្របនឹងមហាវិថីព្រះមុន្នីវង្សផងដែរនោះ ក៏ត្រូវរាំងស្ទះដោយសំណង់មិនរៀបរយដូចផ្លូវលេខ៩៧ដែរ ហើយផ្លូវមួយទៀតលេខ១០៣ ដែលស្របនឹងផ្លូវ៩៩ និងផ្លូវ៩៧ ដែរនោះ ក៏មិនអាចភ្ជាប់ទៅនឹងផ្លូវ២៧១បានដែរ ដោយសារគ្មានស្ពានឆ្លងកាត់លូទឹកស្អុយ។ ប្រសិនបើមានកូនស្ពានតូចមួយឆ្លងកាត់ ពេលនោះ ផ្លូវ១០៣អាចរំដោះចរាចរណ៍ពីផ្លូវ២៧១បានយ៉ាងច្រើន។ សរុបសេចក្តីមក ប្រសិនបើសាលារាជធានីភ្នំពេញអាចទម្លុះ ឬដោះស្រាយបញ្ហាតូចតាចដែលរាំងស្ទះផ្លូវទាំងបីខាងលើនេះបាន ពេលនោះ ការកកស្ទះតំបន់ក្បាលថ្នល់អាចនឹងដោះស្រាយបានមួយកម្រិតថែមទៀត។ លើសពីនេះទៅទៀត ប្រជាពលរដ្ឋតំបន់បឹងត្របែកទាំងមូលក៏ស្រួលធ្វើដំណើរភ្ជាប់ទៅកាន់ផ្លូវ២៧១ដោយមិនចាំបាច់ធ្វើដំណើរវាងទៅតំបន់ក្បាលថ្នល់។ ដូចគ្នាដែរសម្រាប់អ្នកធ្វើដំណើរចូលរាជធានីភ្នំពេញ ពួកគេអាចប្រើប្រាស់ផ្លូវ៩៧ ៩៩ និង១០៣ ដោយមិនចាំបាច់ប្រើប្រាស់ផ្លូវតំបន់ក្បាលថ្នល់៕ (លិខិតមិត្តអ្នកអាន) (លោក សួង សុភក្តិ ពលរដ្ឋតំបន់បឹងត្របែក)	ភ្នំពេញ៖ ពេលព្រឹក និងពេលល្ងាច តំបន់ក្បាលថ្នល់រាជធានីភ្នំពេញត្រូវកកស្ទះស្ទើរជារៀងរាល់ថ្ងៃ ព្រោះ ក្បាលថ្នល់ គឺជាច្រកចេញ និងចូលដ៏សំខាន់សម្រាប់ភាគខាងត្បូងនៃរាជធានីភ្នំពេញ។ ពលរដ្ឋពីខាងតតំបន់ក្រុងតាខ្មៅ, ចាក់អង្រែលើ-ក្រោម, ខាងគៀនស្វាយ និងខាងស្ទឹងមានជ័យមួយផ្នែក ជាធម្មតាត្រូវធ្វើដំណើរឆ្លងកាត់តាមរង្វង់មូលក្បាលថ្នល់។ ការកកស្ទះនេះ អាចបណ្តាលមកពីអ្នកធ្វើដំណើរច្រើន និងធ្វើដំណើរនៅម៉ោងតែមួយ ជាពិសេស ពេលព្រឹក និងពេលល្ងាច។ តែទោះជាយ៉ាងនេះ គេអាចដោះស្រាយបញ្ហាចរាចរណ៍នៅតំបន់ក្បាលថ្នល់បាន។
លោក ហេង ប៊ុនឃីម ឪពុកបង្កើតកីឡាករ ឃីម ឌីម៉ា បានប្រាប់ពីស្ថានភាពរបួសរបស់កូនប្រុស ក្រោយពិនិត្យជាមួយគ្រូពេទ្យជំនាញនៅប្រទេសថៃ ថា កូនប្រុសលោកបានរងរបួសជើងស្តាំយ៉ាងធ្ងន់ធ្ងរ ដោយដាច់សរសៃពួរក្បាលជង្គង់ ប្រេះឆ្អឹងស្មងជើង និងដុះសាច់ត្រង់របួសស្មងជើងជាដើម។ បញ្ហារបួសប្រេះឆ្អឹងស្មងជើងរហូតមានដុះសាច់នេះ គឺបានកើតឡើងប្រមាណជាង១ឆ្នាំមកហើយ ខណៈរបួសដាច់សរសៃពួរក្បាលជង្គង់បានរងក្នុងអំឡុលពេលប្រកួតជាមួយកីឡាករថៃ កាលពីពេលថ្មីៗ។ គ្រូបង្វឹករូបនេះ បានអះអាងថា បញ្ហារបួសរបស់ ឌីម៉ា ទាមទារវះកាត់ជាចាំបាច់ បើពុំនោះទេរបួសនេះនឹងវិវឌ្ឍន៍ទៅរកស្ថានភាពធ្ងន់ធ្ងររហូតឈានដល់ពិការភាព។ ដោយយល់ឃើញបែបនេះ ទើប លោក សម្រេចចិត្តនាំ ឌីម៉ា ទៅពិនិត្យនិងវះកាត់នៅប្រទេសថៃ តែដោយសារថ្លៃវះកាត់នៅទីនោះមានតម្លៃថ្លៃលើសពីលទ្ធភាព លោករួមជាមួយកូនប្រុស ក៏ត្រឡប់មកកម្ពុជាវិញ។ សម្រាប់ការព្យាបាលនៅប្រទេសថៃ គ្រូពេទ្យទារថ្លៃចំនួន១៥,០០០ដុល្លារ លើសេវាវះកាត់និងព្យាបាល។ លោក ហេង ប៊ុនឃីម ដែលជាគ្រូបង្វឹកផងនោះកំពុងស្ទាក់ស្ទើរក្នុងការសម្រេចចិត្ត ថាគួរនាំ ឌីម៉ា ទៅវះកាត់នៅវៀតណាម ឬទៅប្រទេសថៃ ព្រោះមានអ្នកជិតខាងណែនាំថា ពួកគេស្គាល់មន្ទីរពេទ្យនៅប្រទេសថៃ ដែលអាចចំណាយក្រោម១ម៉ឺនដុល្លារ។ ប៉ុន្តែបច្ចុប្បន្នកីឡាកររូបនេះ កំពុងពិនិត្យរបួសនៅមន្ទីរពេទ្យរុស្ស៊ី បន្ទាប់ពីលោក តែម ម៉ឺន ប្រធានសហព័ន្ធកីឡាប្រដាល់កម្ពុជាហៅរូបគេឲ្យមកព្យាបាលនៅរាជធានីភ្នំពេញ។ សម្រាប់ការព្យាបាលនៅភ្នំពេញមិនតម្រូវឲ្យ ឌីម៉ា បង់ថ្លៃលើការព្យាបាលនោះទេ។ បើតាមសេចក្តីប្រកាសព័ត៌មានរបស់ក្រសួងសុខាភិបាលកាលពីថ្ងៃទី១ កក្កដា រាល់កីឡាករជម្រើសជាតិថ្នាល និងឈុតធំ ដែលកំពុងហ្វឹកហាត់ត្រៀមសម្រាប់ព្រឹត្តិការណ៍កីឡាស៊ីហ្គេមលើកទី៣០នៅហ្វីលីពីន និងឆ្ពោះទៅស៊ីហ្គេមឆ្នាំ២០២៣ គឺមិនតម្រូវឲ្យបង់ប្រាក់នោះទេ បើពួកគេទៅពិនិត្យនិងព្យាបាលនៅមន្ទីរចំនួន៤នៅរាជធានីភ្នំពេញ។ មន្ទីរពេទ្យទាំងនេះ រួមមានមន្ទីរពេទ្យកាល់ម៉ែត មន្ទីរពេទ្យសូវៀត មន្ទីរពេទ្យមិត្តភាពកម្ពុជាចិន(ព្រះកុសុមៈ) និងមន្ទីរពេទ្យព្រះអង្គឌួង។ ទោះបីយ៉ាងនេះក្តី ទាំងកីឡាករសាម៉ីខ្លួន និងគ្រួសារកំពុងតែស្ទាក់ស្ទើរ ថាគួរទទួលសេវាព្យាបាលនៅក្នុងស្រុក ឬក្រៅស្រុក។ តែបើតាមចិត្តកីឡាករ ឃីម ឌីម៉ា គឺរូបគេចង់ទទួលសេវាព្យាបាលក្រៅស្រុកជាងនៅក្នុងស្រុក។ តែយ៉ាងណាមកទល់ពេលនេះ គេមិនទាន់ដឹងថា កីឡាកររូបនេះជ្រើសរើសយកជម្រើសណាមួយក្នុងចំណោមជម្រើសទាំងពីរនៅឡើយទេ។ កីឡាករ ឃីម ឌីម៉ា អាចអវត្តមានពីសង្វៀនប្រកួតយ៉ាងតិច១ឆ្នាំ។ បើតាមអ្នកជំនាញ របួសរបស់គេ អាចចំណាយពេលជាង១ឆ្នាំក្នុងការព្យាបាល។ បញ្ហារបួសនេះ ធ្វើឲ្យម្ចាស់មេដាយមាសកីឡាស៊ីហ្គេមឆ្នាំ២០១៧រូបនេះ អវត្តមានក្នុងការប្រកួតកីឡាស៊ីហ្គេមលើកទី៣០នៅប្រទេសហ្វីលីពីនឆ្នាំនេះ និងការប្រកួតដណ្តើមខ្សែក្រវាត់មួយចំនួននៅតាមស្ថានីយទូរទស្សន៍។ ជាក់ស្តែងកាលពីពេលកន្លងទៅថ្មីៗ រូបគេ បានដកខ្លួនចេញពីការប្រកួតដណ្តើមខ្សែក្រវាត់ ISI Palm របស់ស្ថានីយទូរទស្សន៍ភីអិនអិន៕	ម្ចាស់មេដាយមាសស៊ីហ្គេម ឃីម ឌីម៉ា បានរងរបួសជើងស្តាំយ៉ាងធ្ងន់ធ្ងរ ដែលអាចចំណាយពេលព្យាបាលជាង១ឆ្នាំ។ បញ្ហានេះធ្វើឲ្យ ឌីម៉ា ត្រូវអវត្តមានក្នុងការប្រកួតកីឡាស៊ីហ្គេមលើកទី៣០នៅប្រទេសហ្វីលពីនឆ្នាំនេះ និងបោះបង់ការប្រកួតដណ្តើមខ្សែក្រវាត់មួយចំនួននៅតាមស្ថានីយទូរទស្សន៍។ ក្រោយគ្មានលទ្ធភាពបង់ថ្លៃព្យាបាលនៅប្រទេសថៃ ដែលទារ១៥,០០០ដុល្លារ ឌីម៉ា បានត្រឡប់មកកម្ពុជាវិញហើយ។
មហោស្រពភាពយន្តខ្លីចតុមុខ (CSFF) បានជ្រើសរើសភាពយន្តខ្លីក្នុងស្រុកចំនួន១២ចំណងជើង ដែលមានភាពលេចធ្លោសម្រាប់ចាក់បញ្ចាំងក្នុងមហោស្រពឆ្នាំទី៨របស់ខ្លួន ក្នុង១២រឿងនោះ មានភាពយន្តខ្លី៦រឿង ជាប់ក្នុងជម្រើសដើម្បីប្រកួតប្រជែងយកពានរង្វាន់។ ភាពយន្តខ្លីទាំង៦រឿងដែលជាប់ក្នុងជម្រើសដើម្បីប្រកួតប្រជែកយកពានរង្វាន់រួមមាន ១ខ្សែទ្រ ដឹកនាំរឿងដោយ វង្ស បញ្ញាវ័ន្ត។ ទី២ព្រោះបងស្រឡាញ់អូនជាង ដឹកនាំរឿងដោយ ចាន់ ស៊ីណេត។ ទី៣ ផ្ទះបាយ ដឹកនាំរឿងដោយ ឯក សាម៉ីឌី។ ទី៤ អ្នករាំរបាំ ដឹកនាំរឿងដោយ សេង ធី។ ទី៥ អ្នកលាបថ្នាំ ដឹកនាំរឿងដោយ ស៊ិន ចន្ថា។ និងទី៦មុនមេឃភ្លៀង ដឹកនាំរឿងដោយ នេត ឥន្ទនរាសុទ្ធីដ្ឋេព។ សម្រាប់ជ័យលាភីយ៉ាងហោចណាស់ ត្រូវបែងចែកជា៤ប្រភេទ គឺទី១ ភាពយន្តខ្លីឆ្នើមរបស់កម្ពុជា ទី២ ភាពយន្តខ្លីឆ្នើមបន្ទាប់របស់កម្ពុជា ទី៣ រង្វាន់ទស្សនិកជនដល់ភាពយន្តខ្លីក្នុងស្រុក និងទី៤ រង្វាន់ទស្សនិកជន ដល់ភាពយន្តខ្លីអន្តរជាតិ។ ចំណែកភាពយន្តខ្លីចំនួន៦រឿងផ្សេងទៀត ដែលជាប់ក្នុងជម្រើសចាក់បញ្ចាំងក្នុងមហោស្រពភាពយន្តខ្លីចតុមុខដែរនោះ មានដូចជាទី១រឿង គម្រោង៖ស៊ើបអង្កេត ដឹកនាំរឿងដោយ លី ពៅ។ ទី២រឿង ដំណក់ឈាម ដឹកនាំរឿងដោយ ទេព បញ្ចរង្គ។ ទី៣រឿង រត់គេច ដឹកនាំរឿងដោយ អ៊ុក ច័ន្ទបូផៃ។ ទី៤រឿង សុភមង្គល ដឹកនាំរឿងដោយ ឌុច ផ្លែកកន្និដ្ឋា។ ទី៥រឿង អ្នកណា ដឹកនាំរឿងដោយ សួន គីមសេង និងទី៦រឿង ជំងឺផ្លូវចិត្ត ដឹកនាំរឿងដោយ សុង សៀកឡេង។ ភាពយន្តខ្លីទាំង១២រឿងនេះ នឹងចាក់បញ្ចាំងជូនសាធារណជនទស្សនាដោយមិនគិតថ្លៃនៅសាលចតុមុខតែមួយគត់ ចាប់ពីថ្ងៃទី៥ដល់ថ្ងៃទី៨កញ្ញាឆ្នាំ២០១៩ខាងមុខនេះ។ សូមបញ្ជាក់ថាកាលពីឆ្នាំ២០១៨កន្លងទៅ ភាពយន្តខ្លីដែលបានទទួលជ័យលាភីភាពយន្តខ្លីឆ្នើមគឺរឿងខ្យល់ខែកុម្ភៈ ដែលដឹកនាំដោយលោក មុន្នី កណ្ណដារង្គ៕	ភ្នំពេញ៖ ភាពយន្តខ្លីចំនួន៦រឿង បានជាប់ក្នុងជម្រើសដើម្បីប្រកួតប្រជែកយកពានរង្វាន់ពីមហោស្រពភាពយន្តខ្លីចតុមុខលើកទី៨ក្នុងឆ្នាំ២០១៩នេះ។ មហោស្រពភាពយន្តចតុមុខ(CSFF) លើកទី៨នេះ រៀបចំដោយក្រុមភាពយន្តផ្កាឈូករ័ត្ន (Sunflower Film Alliance ហៅកាត់ថា SFA)។
ដើម្បីមានភាពស្របច្បាប់ពេញលេញ ការរៀបអាពាហ៍ពិពាហ៍តាមប្រពៃណី ដោយអញ្ជើញភ្ញៀវឱ្យចូលរួមកម្មវិធីមិនទាន់មានលក្ខណៈពេញលេញនោះទេ គូភាគីដែលជាប្តីប្រពន្ធត្រូវបំពេញលក្ខខណ្ឌច្បាប់បន្ថែមទៀត ដើម្បីអាចទទួលបានភាពស្របច្បាប់ ដូចជាពាក់ព័ន្ធនឹងភេទ អាយុ ឆន្ទៈ និងទម្រង់ច្បាប់។ លក្ខខណ្ឌស្តីពីភេទ ផ្អែកតាមច្បាប់ តម្រូវឱ្យប្តីប្រពន្ធ ត្រូវតែជាបុគ្គលដែលមានភេទផ្ទុយគ្នា មានន័យថា ប្តីជាបុរស ហើយប្រពន្ធ ជានារី ក្នុងគោលដៅដែលអាចបង្កើតគ្រួសារមួយពេញលេញ មានកូនចៅតវង្សត្រកូល ជាអាទិ៍។ ក្នុងន័យនេះ បុគ្គលដែលមានភេទដូចគ្នា ដូចជា នារី និងនារី ឬបុរស និងបុរស ច្បាប់កម្ពុជាមិនអនុញ្ញាតឱ្យរៀបអាពាហ៍ពិពាហ៍ដោយស្របច្បាប់នោះទេ។ លក្ខខណ្ឌស្តីពីអាយុ ផ្អែកតាមច្បាប់ តម្រូវឱ្យប្តីប្រពន្ធនោះជាបុគ្គលមានអាយុ ១៨ ឆ្នាំ ឬយ៉ាងហោចណាស់មានភាគីណាម្ខាងមានអាយុ១៨ ឆ្នាំ ហើយភាគីម្ខាងទៀតដែលមិនទាន់ដល់អាយុ ១៨ ឆ្នាំ ប៉ុន្តែមានអាយុ ១៦ ឆ្នាំ ជាអាទិ៍ ត្រូវទទួលការអនុញ្ញាតពីឪពុកម្តាយ ទើបអាចរៀបអាពាហ៍ពិពាហ៍បាន បើឪពុកម្តាយមិនអនុញ្ញាត ដោយគ្មានមូលហេតុសមស្រប បុគ្គលដែលមានអាយុ ១៦ ឆ្នាំ ជាអាទិ៍ ដែលមានបំណងរៀបអាពាហ៍ពិពាហ៍នោះ អាចដាក់ពាក្យសុំទៅតុលាការ ដើម្បីតុលាការចេញសេចក្តីសម្រេចអនុញ្ញាតជំនួសឱ្យឪពុកម្តាយនោះ ប្រសិនបើតុលាការយល់ថាការបដិសេដរបស់ឪពុកម្តាយមិនត្រឹមត្រូវ។ លក្ខខណ្ឌស្តីពីឆន្ទៈ ការរៀបអាពាហ៍ពិពាហ៍ ត្រូវជាឆន្ទៈពិតប្រាករបស់បុរសនារីដែលមានបំណងរៀបអាពាហ៍ពិពាហ៍ បើមិនមែនជាឆន្ទៈរបស់បុរសនារី ឬរៀបអាពាហ៍ពិពាហ៍ដោយបង្ខំ ជាអាទិ៍ អាពាហ៍ពិពាហ៍នោះមិនមែនជាអាពាហ៍ពិពាហ៍ស្របច្បាប់នោះទេ។ ក្នុងករណីនេះ បុគ្គលដែលត្រូវបានបង្ខំ ឱ្យរៀបអាពាហ៍ពិពាហ៍ អាចសុំលុបចោលអាពាហ៍ពិពាហ៍នោះបានតាមរយៈពាក្យបណ្តឹងទៅតុលាការ ប្រសិនបើបានចុះសំបុត្រអាពាហ៍ពិពាហ៍ ដោយភ្ជាប់ភស្តុតាងជាក់លាក់ សម្រាប់ជាមូលដ្ឋានឱ្យតុលាការអាចពិចារណា។ លក្ខខណ្ឌស្តីពីទំនាក់ទំនងញាតិ ផ្អែកតាមច្បាប់ បុរសនារីនោះមិនត្រូវមានទំនាក់ទំនងជាមែកធាងគ្រួសារជាមួយគ្នា ដូចជា បងប្អូនបង្កើត ឬពូ ក្មួយ ឬអ៊ុំ ក្មួយ ឬឪពុកជាមួយកូនចិញ្ចឹម ឬជីតាជាមួយចៅ ជាអាទិ៍ ដោយមូលហេតុវេជ្ជសាស្រ្ត និងសីលធម៌សង្គម។ ក្រៅពីលក្ខខណ្ឌខាងលើនេះ ដើម្បីទទួលបានភាពស្របច្បាប់ ត្រូវបំពេញបែបបទបន្ថែមទៀត ដូចជា ដាក់ពាក្យសុំរៀបអាពាហ៍ពិពាហ៍ បើបានបំពេញលក្ខខណ្ឌខាងលើ ហើយភ្ជាប់ឯកសារបញ្ជាក់អំពីភាពនៅលីវ ជាអាទិ៍ ទៅមន្រ្តីអត្រានុកូលដ្ឋាន (មេឃុំចៅសង្កាត់) ដើម្បីពិនិត្យ និងចេញប័ណ្ណប្រកាសអាពាហ៍ពិពាហ៍ សម្រាប់ជូនដំណឹងទៅសាធារណជនថា បុរសនារីឈ្មោះនេះ និងឈ្មោះនោះ នឹងរៀបអាពាហ៍ពិពាហ៍ពិពាហ៍ជាមួយគ្នា បើមានបុគ្គលណាមានប្រយោជន៍ពាក់ព័ន្ធអាចធ្វើការតវ៉ាក្នុងអំឡុងពេល ១០ ថ្ងៃ គិតពីថ្ងៃបិទប្រកាសនេះ បើគ្មាន បុរសនារីនោះអាចចុះកិច្ចសន្យាអាពាហ៍ពិពាហ៍ជាមួយគ្នា ដើម្បីទទួលបានសំបុត្រអាពា៍ពិពាហ៍ដែលជាឯកសារផ្លូវការបញ្ជាក់អំពីប្តីប្រពន្ធស្របច្បាប់។ សំបុត្រអាពាហ៍ពិពាហ៍មានតម្លៃតាមច្បាប់សម្រាប់ប្រយោជន៍ប្តីប្រពន្ធ ជាខ្លាំង ដូចជា ៖ ទី១ ជាឯកសារបញ្ជាក់ថាបុរស «ក» ជាប្តីរបស់នារី «ខ» បើមានអំពើផិតកើតឡើងគឺអាចប្តឹងដោយស្របច្បាប់ ហើយតុលាការអាចទទួលយកបណ្តឹងរបស់«ខ» យ៉ាងពេញច្បាប់។ ទី២ បើបុរស «ក» ជាប្តីបានស្លាប់ នារី «ខ» ដែលមានសំបុត្រអាពាហ៍ពិពាហ៍បញ្ជាក់ថាខ្លួនជាប្រពន្ធស្របច្បាប់របស់បុរស «ក» នឹងទទួលបានឋានៈជាអ្នកស្នងទ្រព្យរបស់បុរស «ក» នោះ ដែលភាសាច្បាប់ហៅថា «សន្តតិជនជានិច្ច»។ ទី៣ កូនដែលកើតចេញពីឪពុកម្តាយដែលមានសំបុត្រអាពាហ៍ពិពាហ៍ គឺឪពុកម្តាយនោះមានសិទ្ធិគ្រប់គ្រងកូនដោយសហការពេញលេញ ដែលភាសាច្បាប់ហៅថា «អំណាចមេបាទ្វេ»។ ទី៤ ការចុះបញ្ជីទ្រព្យសម្បត្តិដែលមាននៅក្នុងចំណងអាពាហ៍ពិពាហ៍គឺមានភាពច្បាស់លាស់ ដោយតម្រូវឱ្យទ្រព្យទាំងនេះ ជាពិសេស ដីធ្លី គឺចុះឈ្មោះប្តីប្រពន្ធទាំងពីរនៅក្នុងប័ណ្ណកម្មសិទ្ធិ ជាអាទិ៍ ដែលភាសាច្បាប់ហៅថា «ទ្រព្យរួម»។ ទី៥ មានករណីយកិច្ច និងសិទ្ធិស្របច្បាប់ក្នុងការទាមទារឱ្យមើលថែរក្សា ទំនុកបម្រុង និងចិញ្ចឹមគ្នាទៅវិញទៅមក។ រៀបរៀងដោយ៖ លោកមេធាវី អ៊ីវ ប៉ូលី ជាគ្រូបង្រៀនច្បាប់នៃមជ្ឈមណ្ឌលបណ្តុះបណ្តាលវិជ្ជាជីវៈមេធាវី ជាអ្នកបណ្តុះបណ្តាលនៃកម្មវិធីវិភាគទានច្បាប់	អាពាហ៍ពិពាហ៍ជាជីវិតគូ ដែលជាទូទៅគឺជារឿងមនោសញ្ចេតនារបស់មនុស្សពីរនាក់ ប៉ុន្តែចំណងអាពាហ៍ពិពាហ៍ ធាតុពិត មានឥទ្ធិពលនៅក្នុងសង្គម និងការពិចារណាតាមច្បាប់ មានន័យថា បុរសនារីនៅពេលពេញវ័យ អាចមានដៃគូ រៀបអាពាហ៍ពិពាហ៍ ហើយបង្កើតគ្រួសារ និងមានចំណងតាមផ្លូវច្បាប់ចំពោះគ្នាទៅវិញទៅមកផងដែរ។
ក្នុងសេចក្តីសម្រេចរបស់ខ្លួន អភិបាលរាជធានីភ្នំពេញ បានប្រាប់ទៅម្ចាស់ទីតាំង និងម្ចាស់អាជីវកម្មពាក់ព័ន្ធទាំងនោះ ឲ្យចាត់តាំងបុគ្គលិកប្រចាំការមុខច្រកចេញចូលដើម្បីត្រួតពិនិត្យបណ្ណចាក់វ៉ាក់សាំង និងការអនុវត្តវិធានការសុខាភិបាលផ្សេងៗ។ ចំពោះករណីល្មើស រដ្ឋបាលនឹងចាត់វិធានការដកហូតអាជ្ញាបណ្ណ ឬលិខិតអនុញ្ញាត និងឈានដល់ការបិទទីតាំងទាំងស្រុង។ រីឯបុគ្គលល្មើស នឹងត្រូវអនុវត្តទណ្ឌកម្មរដ្ឋបាល ច្បាប់ រួមទាំងការផ្សព្វផ្សាយជាសាធារណៈចំពោះបុគ្គលល្មើសទាំងនោះ។ សេចក្តីសម្រេចរបស់រដ្ឋបាលរាជធានីភ្នំពេញ កាលពីថ្ងៃទី២៩ ត្រូវចាត់ទុកជានិរាករណ៍៕	លោក ឃួង ស្រេង អភិបាលរាជធានីភ្នំពេញ បានចេញសេចក្តីសម្រេចអនុញ្ញាតឲ្យបើកដំណើរការឡើងវិញចំពោះអាជីវកម្មខារ៉ាអូខេ រង្គសាល និងឌីស្កូតែក នៅរាជធានីភ្នំពេញ ចាប់ពីថ្ងៃទី៣០ខែវិច្ឆិកា ឆ្នាំ២០២១ នេះ តាមគម្លងប្រក្រតីភាពថ្មី។ តាមសេចក្តីសម្រេចថ្មីនេះ មានន័យថា អាជីវកម្មខារ៉ាអូខេ រង្គសាល និងឌីស្កូតែក មិនចាំបាច់រង់ចាំរហូតដល់ក្រោយថ្ងៃទី៥ ខែធ្នូ នោះឡើយ។
យោងតាមរបាយការណ៍របស់គ្រឹះស្ថានអង្គរ ក្នុងរយៈពេល៧ខែដើមឆ្នាំ ២០១៨ ថវិកាដែលបានពីការលក់សំបុត្រចូលទស្សនារមណីយដ្ឋានអង្គរមានចំនួន ៦៩,៦៦៤,៨៦៨ ដុល្លារ កើនឡើង ១៥.៣៦ភាគរយ។ ចំណែកតួលេខភ្ញៀវទេសចរដែលបានទិញសំបុត្រមានចំនួន ១,៥៤២,៨៣៩នាក់ កើនឡើង ៨.៩៧ភាគរយ។ ក្នុងរយៈពេលដូចគ្នានេះ រដ្ឋបានដកថវិកាចំនួន២ដុល្លារលើគ្រប់សំបុត្រដែលទេសចរបានតិញ សម្រាប់ចូលក្នុងមូលនិធិពេទ្យគន្ធបុប្ផា សរុបចំនួន ៣,០៨៥,៦៧៨ដុល្លារ៕	សៀមរាប៖ ក្នុងរយៈពេល៧ខែដើមឆ្នាំ ២០១៨នេះ រដ្ឋប្រមូលចំណូលបានជិត៧០លានដុល្លារអាមេរិក។ ចំណែកភ្ញៀវទេសចរអន្ដរជាតិដែលបានទិញប័ណ្ណទស្សនារមណីយដ្ឋានអង្គរសរុបចំនួន ជាងមួយលាននាក់ ដែលតួលេខកើនឡើងជិត៩ភាគរយ។
«ខ្ញុំកំពុងធ្វើដំណើរទៅកាន់ទីក្រុងបាងកកដើម្បីសួរសុខទុក្ខបងធម៌របស់ខ្ញុំ គឺ ឯកឧត្តមថាក់ស៊ីន ស៊ីណាវ៉ាត់ អតីតនាយករដ្ឋមន្ត្រីនៃព្រះរាជាណាចក្រថៃ»។ អតីតនាយករដ្ឋមន្ត្រីកម្ពុជា បានបង្ហោះសារ អមដោយរូបថតផ្ទាល់ខ្លួនពីរសន្លឹក ក្នុងដំណើរតាមយន្តហោះទៅកាន់ក្រុងបាងកក។ អតីតនាយករដ្ឋមន្ត្រីនៃប្រទេសជិតខាងទាំងពីរ មានទំនាក់ទំនងជាបងប្អូនធម៌នឹងគ្នា អស់រយៈពេលជាច្រើនឆ្នាំមកហើយ។ ជាទំនាក់ទំនងដ៏ស៊ីជម្រៅ និងស្និទ្ធស្នាល ដោយលោក ថាក់ស៊ីន មានវត្តមានជាញឹកញាប់ក្នុងពិធីជាលក្ខណៈគ្រួសាររបស់សម្តេច ហ៊ុន សែន។ កាលពីថ្ងៃទី១៨ ខែកុម្ភៈ លោក ថាក់ស៊ីន ស៊ីណាវ៉ាត់ បានចាកចេញពីមន្ទីពេទ្យប៉ូលិសក្នុងក្រុងបាងកក ក្រោយត្រូវបានរួចពីទោសមុនពេលកំណត់ បន្ទាប់អនុវត្តទោសបានជាង ៦ខែ ដោយមិនធ្លាប់ជាប់ពន្ធនាគារ។ ក្នុងដំណើរចាកចេញពីមន្ទីរពេទ្យនេះ លោកស្រី Paetongtarn Shinawatra ប្រធានបក្សភឿថៃ បានទៅទទួលឪពុកដោយផ្ទាល់ និងបានឆ្ពោះទៅផ្ទះក្នុងក្រុងបាងកកប្រមាណជា ២៥នាទីក្រោយ។ «លោកថាក់ស៊ីន បានមកដល់ផ្ទះហើយ។ សង្ឃឹមថា លោកមានសុខភាពល្អ»។ លោកស្រី Paetongtarn បានសរសេរសារលើបណ្តាញសង្គម X បែបនេះ នៅថ្ងៃទី១៨ ខែកុម្ភៈ។ មហាសេដ្ឋីថៃរូបនេះ អាចរួចពីទោសមុនពេលកំណត់ គឺដោយសារតែអាយុ, លក្ខខណ្ឌសុខភាព និងរយៈពេលជាប់ពន្ធនាគារ។ អតីតនាយករដ្ឋមន្រ្តីថៃរូបនេះ បានចំណាយពេលនៅក្រៅប្រទេសរហូតដល់ ១៥ឆ្នាំឯណោះ ដើម្បីគេចពីបទចោទ និងការជាប់ពន្ធនាគារ។ យ៉ាងណាមិញ ស្របពេលបក្សភឿថៃ ទទួលបានសំឡេងគ្រប់គ្រាន់ក្នុងសភា ក្នុងការរៀបចំរដ្ឋាភិបាល លោកថាក់ស៊ីន បានសម្រេចត្រលប់មកប្រទេសវិញ ហើយត្រូវបានតុលាការសម្រេចឱ្យជាប់ពន្ធនាគាររយៈពេល ៨ឆ្នាំ ដោយសារតែការរំលោភអំណាច, ការផ្តល់ប្រាក់កម្ចីឱ្យរដ្ឋាភិបាលមីយ៉ាន់ម៉ា និងទំនាស់ផលប្រយោជន៍ជាដើម។ ប៉ុន្មានខែក្រោយ មហាក្សត្រថៃ បានបន្ធូរបន្ថយទោស លោកថាក់ស៊ីន មកត្រឹមមួយឆ្នាំ។ យ៉ាងណាមិញ លោកថាក់ស៊ីន បានចំណាយពេលជាប់ឃុំរយៈពេល ៦ខែ ក្នុងមន្ទីរពេទ្យប៉ូលិសទាំងស្រុង ដោយជាប់ពន្ធនាគារត្រឹមប៉ុន្មានម៉ោងប៉ុណ្ណោះ ដោយសារបញ្ហាសុខភាព សម្ពាធឈាមឡើងខ្ពស់ និងចុកទ្រូងជាដើម៕	នាព្រឹកថ្ងៃទី២១ ខែកុម្ភៈ នេះ សម្តេច ហ៊ុន សែន ធ្វើដំណើរទៅកាន់ក្រុងបាងកក ប្រទេសថៃ ដើម្បីទៅសួរសុខទុក្ខ លោក ថាក់ស៊ីន ស៊ីណាវ៉ាត់ ពោលគឺ៣ថ្ងៃ ក្រោយដែលអតីតនាយករដ្ឋមន្ត្រីថៃ ដ៏មានឥទ្ធិពល ត្រូវបានរួចទោស ហើយចាកចេញពីមន្ទីរពេទ្យប៉ូលិសទៅគេហដ្ឋានរបស់ខ្លួន។
នៅក្នុងកម្មវិធីនេះដែរ ក៏មានការចូលរួមក្រោមអធិបតីភាព របស់ឯកឧត្ដម ភឿង សុភ័ណ្ឌ រដ្ឋលេខាធិការក្រសួងរៀបចំដែនដីនគរោបនីយកម្ម និងសំណង់ហើយក៏ជាសាស្ដ្រាចារ្យ ផ្នែកស្ថាបត្យកម្មនិងនគរោបនីយវិទ្យា នៃសាកលវិទ្យាល័យន័រតុនផងដែរ។ សមិទ្ធិផលស្នាដៃនិស្សិតដែលបានដាក់ចូលរួម ក្នុងការប្រកួតជ្រើសរើសលើកនេះរួមមាន៖ - ឆ្នាំទី១ គំនូរផាត់ពណ៌ គំនូរបិតក្រដាសកាសែត និង អគារពាណិជ្ជកម្មខ្ពស់ៗ ធ្វើពីក្រដាស និងប្លាស្ទិច។ - ឆ្នាំទី២ គំនូរខ្មៅដៃពណ៌ឈើ គំនូរពណ៌ទឹក ម៉ាកែត (Models) ផ្ទះខ្មែរ (ផ្ទះរោងដោល ផ្ទះរោងដោលក្លាយ ផ្ទះប៉ិត ផ្ទះរោងឌឿង និងផ្ទះសេដ្ឋី) វត្តអារាមខ្មែរ លំនៅដ្ឋានខ្មែរសម័យទំនើប មជ្ឈមណ្ឌលកំសាន្ត អគាររដ្ឋបាល និងផ្ទះលំហែកាយ។ - ឆ្នាំទី៣ គំនូរពណ៌ទឹកនៃរូបភាពប្រាសាទ និងអគារចាស់ៗ ម៉ាកែត (Models) អគារពាណិជ្ជកម្ម ផ្សារទំនើប អគារចម្រុះ សណ្ឋាគារ ស្ថានីយ៍ប្រវត្តិសាស្ដ្រ និងធម្មជាតិសាកលវិទ្យាល័យ ភោជនីយដ្ឋាន និងមជ្ឈមណ្ឌលបដិសណ្ឋារកិច្ច។ - ឆ្នាំទី៤ ម៉ាកែត (Models) មជ្ឈមណ្ឌលវប្បធម៌ អន្ដេវាសិកដ្ឋាន (Dormitory) បណ្ណាល័យ និងក្លឹបកីឡាជាដើម។ ការប្រកួតជ្រើសរើសស្នាដៃនិស្សិតនេះ គឺរៀបចំឡើងដើម្បីលើកទឹកចិត្តនិស្សិតផ្នែកស្ថាបត្យកម្ម និងនគរោបនីយវិទ្យា ទាំងអស់ដែលបានខិតខំសង្វាតសិក្សា មុខវិជ្ជាជំនាញទាំងឡាយនៅក្នុងឆ្នាំនីមួយៗ។ ការប្រកួតជ្រើសរើសស្មាដៃនិស្សិតនេះ ក៏ជាកត្តាលីករមួយជួយជម្រុញឲ្យនិស្សិតខិតខំកសាងសមត្ថភាពបន្ថែមទៀត ដើម្បីឆ្ពោះទៅរកភាពជាស្ថាបត្យករអាជីព ពោរពេញដោយសមត្ថភាពនិងគុណភាព។ សាកលវិទ្យាល័យន័រតុន នឹងយកស្នាដៃនិស្សិតទាំងអស់ ដាក់បង្ហាញនៅក្នុងពិធីតាំងពិពណ៌អប់រំរបស់ខ្លួន នឹងបើកអោយមហាជនទូទៅចូលទស្សនារយៈពេល១សប្ដាហ៍ ដែលនឹងប្រព្រឹត្តទៅចាប់ពីថ្ងៃទី២៧ ខែកញ្ញាដល់ ថ្ងៃទី៣ ខែតុលា ឆ្នាំ២០១៧។ ផ្នែកទាំង៤ របស់មហាវិទ្យាល័យវិទ្យាសាស្ដ្រនៃសាកលវិទ្យាល័យន័រតុន ក៏នឹងចូលរួមការតាំងពិពណ៌នេះ។ សមិទ្ធិផលស្នាដៃនិស្សិតនៃមហាវិទ្យាល័យវិទ្យាសាស្ត្រ ដែលទទួលបានមេដាយមាស (Gold Medals) ប្រាក់ សំរិទ្ធ និងរង្វាន់ផ្សេងៗ នឹងដាក់តាំងក្នុងពិពណ៌ ក៏ដូចជាក្នុងការប្រកួតប្រជែងថ្នាក់ជាតិ និងអន្តរជាតិ ដើម្បីដាក់បង្ហាញឲ្យសាធារណជនបានឃើញ និងបានដឹងពីសម្ថភាព និងភាពជោគជ័យប្រកបដោយមោទនភាពរបស់និស្សិតខ្មែរយើង។ (អត្ថបទពាណិជ្ជកម្ម)	រាជធានីភ្នំពេញ៖ កាលពីពេលថ្មីៗនេះ សាកលវិទ្យាល័យន័រតុន បានធ្វើការប្រកួតជ្រើសរើស យកសមិទ្ធផលស្នាដៃនិស្សិត ផ្នែកស្ថាបត្យកម្ម និងនគរោបនីយវិទ្យា ពីឆ្នាំទី១ដល់ ឆ្នាំទី៤ ក្នុងឆ្នាំសិក្សា ២០១៦-២០១៧។
ដើម្បីជ្រាបច្បាស់សូមអញ្ជើញលោក-អ្នកនាង ទស្សនាបទសម្ភាសរវាង កញ្ញា អ៊ុត រស្មី អ្នកសារព័ត៌មានថ្មីៗ ជាមួយភ្ញៀវទេសចរដែលបានធ្វើដំណើរតាមជណ្ដើរឈើ ដូចតទៅ៖ កញ្ញា សារ៉េន ជាភ្ញៀវទេសចរម្នាក់ក្នុងចំណោម ភ្ញៀវទេសចរជិត៥០នាក់ ដែលបានធ្វើដំណើរថ្មើរជើងតាមជណ្ដើរឈើ ចុះពីប្រាសាទព្រះវិហារ។ នេះជាលើកទីមួយ ដែលកញ្ញា សារ៉េន បានធ្វើដំណើរចុះតាមជណ្ដើរឈើនេះ។ និយាយក្នុងសម្ដីហត់បន្តិច យុវតីរូបនេះបានបង្ហាញអារម្មណ៍របស់ខ្លួនប្រាប់សារព័ត៌មាន Thmeythmey25 ដូច្នេះថា៖«សម្រាប់ខ្ញុំ មានអារម្មណ៍រំភើបមែនទែន មុនដំបូងអត់គិតថានឹងមានជណ្ដើរបែបហ្នឹង គិតថាប្រហែលជាជម្រាលភ្នំ ឬក៏ផ្ទាំងថ្ម ប៉ុន្តែពេលដែលយើងចុះមកតាមជណ្ដើរនេះ វាមានរូបភាពផ្សេងៗគ្នាដែលយើងនឹកស្មានមិនដល់ ។ អាចនិយាយបានថាហត់តិច ប៉ុន្តែ យើងទទួលបាននូវភាពស្រស់ស្អាត» ។ អ្នកទេសចរម្នាក់ទៀត គឺលោក ង៉ុយ រិទ្ធីឌីម៉ង ក៏បានធ្វើដំណើរតាមជណ្តើរចុះពីប្រាសាទព្រះវិហារនេះដែរ។ លោក រិទ្ធីឌីម៉ង បានបញ្ជក់ថា ទោះបីធ្វើដំណើរតាមជណ្ដើរឈើនេះ ហត់បន្តិច និងត្រូវចំណាយពេលយូរក្ដី ប៉ុន្តែលោកបានមើលឃើញទេសភាពយ៉ាងស្រស់ស្អាត ដើមឈើតូចធំ ខ្យល់ត្រជាក់ ដែលធ្វើឱ្យរំសាយអស់ទុកកង្វល់។ មិនត្រឹមតែចាត់ទុកដាក់ថាជាបទពិសោធន៍ដំណើរកម្សាន្តថ្មីសម្រាប់នោះទេ តែទេសចររូបនេះ អះអាងថានឹងធ្វើដំណើរឡើងនិងចុះតាមជណ្ដើរឈើនេះទៀត នៅពេលមកលេងប្រាសាទព្រះវិហារនៅឱកាសក្រោយ។ សម្រាប់កញ្ញា ច័ន្ទម៉ូលី វិញ នេះជាលើកទី២ ដែលនាងបានមកកម្សាន្តនៅប្រាសាទព្រះវិហារ ប៉ុន្តែវាជាលើកដំបូងដែល កញ្ញា បានធ្វើដំណើរចុះតាមជណ្ដើរឈើ។ បើតាមកញ្ញា ម៉ូលី ការធ្វើដំណើរតាមជណ្ដើរឈើ ជាង២ពាន់កាំនេះ ធ្វើឱ្យខ្លួនទទួលបានអារម្មណ៍ប្លែក ខុសពីធ្វើដំណើរតាមរថយន្ត។ កញ្ញា ច័ន្ទម៉ូលីរៀបរាប់ដូច្នេះ៖«យើងអាចមើលឃើញទេសភាពពីលើភ្នំដោយផ្ទាល់ភ្នែក ឃើញសត្វស្វាតាមផ្លូវជាច្រើន និងដើមឈើតូចធំ ដុះអមជណ្ដើរ ផ្ដល់ម្លប់ដល់ត្រជាក់»។ សូមបញ្ជាក់ថា កាលពីថ្ងៃទី១៦-១៨ ខែសីហា កន្លងទៅក្រុមកម្សាន្ត Cambodia Amazing Trip Planner បានរៀបចំជំរំតង់ «សួគ៌ាបព៌ត» នាជួរភ្នំដងរែកនៅខេត្តឧត្តរមានជ័យ និងខេត្តព្រះវិហារ ដែលមានអ្នកចូលរួមជិត៥០នាក់។ ដំណើរកម្សាន្តនេះ ធ្វើឡើងក្នុងគោលបំណង លើកស្ទួយវិស័យទេសចរណ៍ក្នុងស្រុក ចូលរួមប្រើប្រាស់សេវាកម្មក្នុងស្រុក ជាពិសេសឱ្យភ្ញៀវទេសចរ ស្គាល់ពីសក្ដានុពលទេសចរណ៍ដ៏អស្ចារ្យក្នុងស្រុក។ Cambodia Amazing Trip Planner បានសហការជាមួយសារព័ត៌មានថ្មីៗ២៥ រាជធានី-ខេត្ត ដើម្បីផ្សព្វផ្សាយពីតំបន់ទេសចរណ៍ ក្នុងប្រទេសកម្ពុជា៕	ព្រះវិហារ៖ «ជណ្ដើរឈើ»នៅប្រាសាទព្រះវិហារ មានប្រវែង១៤៥៦ម៉ែត្រ ឬចំនួន២ ២៤២ កាំត្រូវបានសង់នៅអំឡុងឆ្នាំ២០០៩។ ជណ្តើរនេះ ត្រូវបានសង់អម«ជណ្ដើរបុរាណ» ដែលស្ថិតនៅផ្នែកខាងកើត ភ្ជាប់ពីជើងភ្នំដងរែក ឡើងទៅគោបូរៈទី៥ នៃប្រាសាទព្រះវិហារ។ អ្នកទេសចរ ដែលបានធ្វើដំណើរថ្មើរជើងតាមជណ្ដើរនេះ ត្រូវចំណោយពេលប្រមាណ២ម៉ោង ដើម្បីឡើងទៅដល់ប្រាសាទព្រះវិហារ។ ដ្បិតនឿយហត់ និងចំណាយពេលយូរ តែទេសចរ អះអាងថាពួកគេទទួលបានអារម្មណ៍ប្លែក តាមរយៈទេសភាពដ៏ស្រស់ស្អាតតាមផ្លូវ និងសំឡេងបក្សាបក្សីជាដើម។
ជើងហោះហើរ MU9191 របស់ក្រុមហ៊ុនអាកាសចរណ៍ China Eastern Airlines បានហោះឡើងលើអាកាសពីអាកាសយានដ្ឋាន Shanghai Hongqiao នាព្រឹកថ្ងៃទី២៨ ខែឧសភា ហើយទៅដល់ទីក្រុងប៉េកាំងនៅពេលរសៀល។ យន្តហោះមួយនេះដឹកអ្នកដំណើរចំនួន១៣០នាក់។ នេះជាការហោះហើរលើកដំបូងរបស់យន្តហោះ C919 ដែលផលិតក្នុងស្រុកផ្ទាល់។ ក្រុងប៉េកាំងសង្ឃឹមថា យន្តហោះពាណិជ្ជកម្ម C919 នឹងអាចប្រជែងជាមួយនឹងម៉ាករបស់បរទេសដូចជាប្រភេទ 737 MAX និង Airbus A320។ យន្តហោះពាណិជ្ជកម្ម C919 ក៏មានសក្កានុពលដែល អាចកាត់បន្ថយការពឹងផ្អែករបស់ប្រទេសលើបច្ចេកវិទ្យារបស់បរទេស ខណៈដែលទំនាក់ទំនងជាមួយលោកខាងលិចកំពុងតែល្អក់កករ។ «នៅពេលអនាគត អ្នកដំណើរភាគច្រើននឹងអាចជ្រើសរើសធ្វើដំណើរច្រើនតាមរយៈយន្តហោះដែលផលិតនៅក្នុងស្រុក»។ ទូរទស្សន៍រដ្ឋកណ្ដាលចិន CCTV បានផ្សព្វផ្សាយបែបនេះ។ គួរបញ្ជាក់ថា ចិនបានវិនិយោគយ៉ាងខ្លាំងលើការផលិតយន្តហោះក្នុងស្រុកខណៈដែល ប្រទេសមហាអំណាចមួយនេះស្វែងរកសមត្ថភាពគ្រប់គ្រាន់ក្នុងបច្ចេកវិទ្យាសំខាន់ៗ៕	យន្តហោះដឹកអ្នកដំណើរចិនដែលផលិតនៅក្នុងស្រុកដំបូងប្រភេទ C919 បានហោះហើរជើងពាណិជ្ជកម្មជាលើកដំបូងនាថ្ងៃទី២៨ ខែឧសភា។ នេះជាព្រឹត្តិការណ៍សំខាន់មួយនៅក្នុងកិច្ចខិតខំរបស់ក្រុងប៉េកាំងដើម្បីប្រជែងជាមួយគូប្រជែងលោកខាងលិចក្នុងផ្នែកអាកាសចរណ៍។
សម្ដេច ហ៊ុន ម៉ាណែត បកស្រាយបែបនេះ ជាការឆ្លើយតបកាសែត The Cambodia Daily ដែលបានចុះផ្សាយថា លោក គុណ ញឹម ពន្យារពេលបំពេញការងារ ដល់ឆ្នាំ២០២៨នោះ ដោយសារបានសូកប៉ាន់ប្រាក់ទៅលោកស្រី ពេជ្រ ច័ន្ទមុនី ភរិយាសម្ដេចធិបតី។ បើតាមការចុះផ្សាយដដែលរបស់កាសែតនេះ លោក គុណ ញឹម ត្រូវបានសម្ដេច ហ៊ុន សែន អតីតនាយករដ្ឋមន្រ្តី ដាក់ឱ្យចូលនិវត្តន៍ នៅឆ្នាំ២០២៥។ ប្រមុខរដ្ឋាភិបាល អះអាងថា ការចុះផ្សាយនេះ ជារឿងមិនពិត។ សម្ដេច ហ៊ុន ម៉ាណែត បានសរសេរលើហ្វេសប៊ុកផ្លូវការខ្លួន ដោយយោងជាមួយឯកសាររបស់រដ្ឋមន្រ្តីសេដ្ឋកិច្ច នាល្ងាចថ្ងៃទី២ ឧសភា ថា៖«ខ្ញុំសូមបញ្ជាក់ថា ក្នុងនាមជានាយករដ្ឋមន្ត្រីនីតិកាលទី៦ សម្ដេចអគ្គមហាសេនាបតីតេជោ ហ៊ុន សែន បានផ្ដល់គោលការណ៍ឯកភាពឲ្យឯកឧត្តម គុណ ញឹម អាចពន្យារការចូលនិវត្តន៍ រហូតទៅដល់ឆ្នាំ ២០២៨ តាមសំណើរបស់ឯកឧត្តមអគ្គបណ្ឌិតសភាចារ្យ អូន ព័ន្ធមុន្នីរ័ត្ន កាលពីថ្ងៃទី ២២ ខែធ្នូ ឆ្នាំ២០២២ មកម្ល៉េះ (ឯកសារភ្ជាប់)»។ The Cambodia Daily បានចុះផ្សាយព័ត៌មាននេះ ដោយយោងតាមប្រភពសម្ដីពីមន្ត្រីផ្ទៃក្នុងគយ។ ឆ្លើយតបនឹងចំណុចនេះ សម្ដេច ហ៊ុន ម៉ាណែត ឆ្លើយតបវិញដូច្នេះថា៖«បើសិនជាមានមន្ត្រី នៃអគ្គនាយកដ្ឋានគយ និងរដ្ឋាករកម្ពុជាពិតមែន ដែលលើករឿងនេះ ហើយចង់ឲ្យ ឯកឧត្តម គុណ ញឹម ចូលនិវត្តន៍ឆ្នាំ២០២៥ ដោយហេតុផលណាមួយនោះសូមកុំដេកស្រមៃ។ ករណីនេះ នឹងក្លាយជាមូលដ្ឋានសម្រាប់ខ្ញុំ នៅក្នុងការពិចារណាជ្រើសរើសបេក្ខជន ដើម្បីតែងតាំងជាអគ្គនាយកនៃអគ្គនាយកដ្ឋានគយ និងរដ្ឋាករកម្ពុជានៅក្នុងពេលខាងមុខដែរ»។ បើតាមសម្ដេច ហ៊ុន ម៉ាណែត លោក គុណ ញឹម មានគុណសម្បត្តិជួយជាតិ ដែលអាចបន្តការងារដល់ឆ្នាំ២០២៨។ «ក្នុងនាមជាប្រមុខរាជរដ្ឋាភិបាលរដ្ឋាភិបាល នីតិកាលទី៧ ខ្ញុំមានសិទ្ធិគ្រប់គ្រាន់ក្នុងការតែងតាំងផ្លាស់ប្ដូរអគ្គនាយក អគ្គនាយកដ្ឋានគយ និងរដ្ឋាករកម្ពុជាគ្រប់ពេលវេលា។ ប៉ុន្តែដោយផ្អែកលើគុណសម្បត្តិរបស់ ឯកឧត្តម គុណ ញឹម ដែលជាមន្ត្រីដែលមានបទពិសោធន៍ មានឆន្ទៈនិងមានការខិតខំប្រឹងប្រែង ក្នុងការបំពេញភារកិច្ចជូនប្រទេសជាតិ ខ្ញុំនឹងបន្តគោលការណ៍អនុញ្ញាតជូនឯកឧត្តម គុណ ញឹម ក្នុងការពន្យារការចូលនិវត្តន៍រហូតដល់ឆ្នាំ ២០២៨ បើគ្មានការចាំបាច់ណាមួយក្នុងការកែសម្រួល»។ សម្ដេច បន្ថែម។	អគ្គនាយកនៃអគ្គនាយកដ្ឋានគយនិងរដ្ឋាករកម្ពុជា លោក គុណ ញឹម អាចបំពេញការងារ រហូតដល់ឆ្នាំ២០២៨ តាមសំណើរបស់រដ្ឋមន្រ្តីក្រសួងសេដ្ឋកិច្ច និងហិរញ្ញវត្ថុ លោក អូន ព័ន្ធមុនីរ័ត្ន។ នេះបើតាមសម្ដេច ហ៊ុន ម៉ាណែត នាយករដ្ឋមន្រ្តីកម្ពុជា។
រដូវវស្សានៅទីនេះ មិនមានភ្លៀងធ្លាក់រាល់ថ្ងៃពេកឡើយ ដែលធ្វើឱ្យខ្ញុំអាចធ្វើដំណើរទៅទស្សនាកន្លែងនានា ក្នុងខេត្តសៀមរាប។ ៣ថ្ងៃនៅសៀមរាប ខ្ញុំបានធ្វើដំណើរទៅកាន់ទីតាំងជាច្រើន។ ខ្ញុំរៀបរាប់ពីក្រុងសៀមរាបទៅមុន! នៅក្នុងក្រុងខ្ញុំបានទៅទៅកាន់សារមន្ទីរនានាដូចជា សារមន្ទីរវាយនភណ្ឌ័ប្រពៃណីអាស៊ី (MGC Asian Traditional Textiles Museum)។ សារមន្ទីរនេះ ជាសារមន្ទីរមួយ ដែលដាក់បង្ហាញនូវសម្លៀកបំពាក់ប្រពៃណី កម្ពុជា ឥណ្ឌា ថៃ ឡាវ មីយ៉ាន់ម៉ា និងវៀតណាម។ សារមន្ទីរនេះ មានចម្ងាយប្រមាណ៣គីឡូម៉ែត្រពីទីប្រជុំជនក្រុងសៀមរាប ស្ថិតតាមបណ្ដោយវិថីវិបុលបញ្ញា សុខ អាន (ផ្លូវ៦០ម៉ែត្រ)។ សារមន្ទីរព្រះនរោត្ដមសីហនុ-អង្គរ ជាសារមន្ទីរតម្កល់វត្ថុបុរាណជាច្រើន ដែលបានពីកំណាយក្នុងតំបន់អង្គរ ស្ថិតក្នុងក្រុងសៀមរាប ខេត្តសៀមរាប។ សារមន្ទីរមួយនេះ មានចម្ងាយប្រមាណ៥គីឡូម៉ែត្រប៉ុណ្ណោះ ពីទីប្រជុំក្រុងសៀមរាប ជាប់នឹងសាលាខេត្តសៀមរាបតែម្ដង។ សួនរុក្ខជាតិអង្គរ មានចម្ងាយជាង៣គីឡូម៉ែត្រប៉ុណ្ណោះពីទីប្រជុំជនសៀមរាប ស្ថិតនៅតាមបណ្ដោយផ្លូវស្ថិតនៅតាមបណ្តោយរុក្ខវិថីព្រះសីហនុ (ហ្សាលដឺហ្គោល Charles De Gaulle ) ជិតបុរីប្រិមប្រិយ ទល់មុខសាលាបឋមសិក្សាអនុវត្តន៍គរុកោសល្យ។ «សួនរុក្ខជាតិអង្គរ» ជារមណីយដ្ឋានកែច្នៃមួយ ក្នុងក្រុងសៀមរាប ដែលមានរុក្ខជាតិជាង៥០០ប្រភេទ និងសត្វជាច្រើនប្រភេទដែរ។ ផ្កា ស្មៅ ឈើហូបផ្លែ សត្វ និងបន្លែចម្រុះពូជជាច្រើន ត្រូវបានដាំជា៥ផ្នែកផ្សេងគ្នា សម្រាប់ទទួលទេសចរ។ ក្រៅពីទីតាំងទាំងនេះក៏អាចទៅកាន់ទីតាំងសិប្បកម្មដទៃទៀតផងដែរដូចជា អាទីសង់អង្គរ, សច្ចៈ, ធីមស៍ ហ្កែលឡឺរី, ចាវយ៉ា ចម្លាក់ពីក្រដាសកាសែត ជាដើម។ អ្នកក៏អាចធ្វើដំណើរទៅកាន់ហាងកាហ្វេ ដែលសម្បូរដោយរុក្ខជាតិ និងបរិយាកាសល្អ ពិសេសអ្នកចូលចិត្តរុក្ខជាតិ។ ទេសចរក៏អាចជួលកង់ជិះ គយគន់ក្នុងក្រុងផងដែរ ដើម្បីមើលពីទិដ្ឋភាពការរស់នៅប្រចាំថ្ងៃ និងអាជីវកម្មនានា ដែលកំពុងបើកទ្វារក្នុងក្រុងសៀមរាប រួមនឹងអាគារចាស់ៗជុំវិញផ្សារចាស់ ឬធ្វើដំណើរដោយកង់ តាមផ្លូវកង់នានា ក្នុងក្រុង។ រយៈពេល៣ថ្ងៃ នៅខេត្តសៀមរាប ខ្ញុំបានជ្រើសការស្នាក់នៅសណ្ឋាគារភីគ អេលីត បូទីក ព្រោះទីនេះ នៅជិតទីតាំងកម្សាន្តនានា និងនៅជិតផាប់ស្ទ្រីត, កន្លែងស្នាក់នៅល្អ សម្រាប់ការសម្រាកលម្អកាយ ជម្រើសបន្ទប់ក៏ច្រើន ក៏មានភោជនីយដ្ឋានក្នុងសណ្ឋាគារស្រាប់ ឯតម្លៃក៏សមរម្យផងដែរ។ អ្វីដែលខ្ញុំចង់ប្រាប់អ្នកដែលអត់ដែលបានសាកការធ្វើដំណើរមកកាន់ខេត្តសៀមរាបនារដូវវស្សា អាចសាកល្បងបាន ទាំងបរិយាកាសល្អ និងធម្មជាតិបន្តពិតជាល្អសម្រាប់ការសម្រាកលម្ហែកាយ ពីទីក្រុងដែលមានសភាពអ៊ូអរណាស់។	ធ្វើដំណើរចេញពីទីប្រជុំជនដ៏មមាញឹក ឆ្លងកាត់តាមផ្លូវអមដោយរុក្ខជាតិធំតូច ចូលដល់ប្រាសាទស្កឹមស្កៃ រហូតដល់ប្រាសាទតូចៗ...។ មិនសូវជាអ៊ូអរប៉ុន្មានឡើយនៅខែវស្សា ដែលជារដូវធ្លាក់ភ្ញៀវ ឬLow Season ផង។ ស្ថានភាពនេះ ពិតជាឱកាសល្អមួយសម្រាប់ខ្ញុំជាអ្នកទេសចរ ដើរកម្សាន្ត និងសម្រាកលម្ហែកាយនៅខេត្តសៀមរាប។
នៅក្នុងឆ្នាំ២០២៣ ចិនបានអនុញ្ញាតឱ្យប្រជាជនចាកចេញពីប្រទេសឡើងវិញ ក្រោយរឹតត្បិតចាប់តាំងពីឆ្នាំ២០២០មក ដោយសារជំងឺកូវីដ-១៩។ ទាក់ទិននឹងបញ្ហានេះ នាយករដ្ឋមន្រ្តីថៃ លោកប្រាយុទ្ធ ចន្ទអូចា ជឿថា ថៃនឹងទទួលភ្ញៀវទេសចរណ៍ជាច្រើនលាននាក់ ក្នុងឆ្នាំ២០២៣។ នៅក្នុងសន្និសីទសារព័ត៌មានមួយនៅថ្ងៃទី៧ ខែកុម្ភៈ លោក Anucha Burapachaisri អ្នកនាំពាក្យរដ្ឋាភិបាលថៃ បានអះអាងថា លោកនាយករដ្ឋមន្រ្តីថៃ បានបញ្ជាឱ្យស្ថាប័នពាក់ព័ន្ធជួយសម្រួល និងការពារសុវត្ថិភាពរបស់អ្នកដំណើរ។ «ថ្មីៗនេះ លោកនាយករដ្ឋមន្រ្តី ជឿជាក់ថា ចំនួនភ្ញៀវទេសចរនឹងកើនលើស ៣០លាននាក់»។ លោក Anucha បានសង្កត់ធ្ងន់បែបនេះ ដោយបន្ថែមថា ដំបូងឡើយ រដ្ឋាភិបាលថៃបានរំពឹងថា ខ្លួននឹងទទួលភ្ញៀវទេសចរច្រើនជាង២០លាននាក់ក្នុងឆ្នាំនេះ ប៉ុន្តែតួលេខនោះ ត្រូវបានដំឡើងដល់ ២៨លាននាក់។ ត្រង់ចំណុចនេះ អ្នកនាំពាក្យរដ្ឋាភិបាលថៃ បានបញ្ជាក់ពីសម្តីរបស់លោកប្រាយុទ្ធថា វិស័យទេសចរណ៍កំពុងតែងើបឡើងវិញ ជាមួយសញ្ញាវិជ្ជមាន។ មិនត្រឹមតែប្រាប់ឱ្យមន្រ្តីខ្លួនទទួលអ្នកដំណើរឱ្យបានល្អនោះទេ លោកនាយករដ្ឋមន្រ្តីក៏បានទទូចឱ្យគិតគូពីបញ្ហាសុខភាពជាមុនផង។ នេះបើតាមការចុះផ្សាយរបស់កាសែតបាងកកប៉ុស្តិ៍។ សូមបញ្ជាក់ថា ថៃជាប្រទេសមួយនៃគោលដៅទេសចរណ៍អន្តរជាតិ ហើយជនជាតិចិនភាគច្រើន បានមើលឃើញប្រទេសអាស៊ីអាគ្នេយ៍ជាគោលដៅទេសចរណ៍របស់ខ្លួន នៅក្នុងឆ្នាំ២០២៣៕	នាយករដ្ឋមន្រ្តីថៃ លោកប្រាយុទ្ធ ចន្ទអូចា នៅថ្ងៃទី៧ ខែកុម្ភៈ បានបង្ហាញក្តីជឿជាក់ថា ភ្ញៀវទេសចរច្រើនជាង៣០លាននាក់ នឹងមកដល់ថៃ នៅក្នុងឆ្នាំ២០២៣ ក្រោយពីចិនបានអនុញ្ញាតឱ្យប្រជាជនខ្លួនចេញទៅក្រៅប្រទេសឡើងវិញ។
អ្នកដែលមានដែលមានសំណាងពីកម្មវិធីនេះ នឹងមានឱកាសបានចូលរួមក្នុងកម្មវិធី Launching Event F11 Pro នាពេលខាងមុខដោយពួកគេទាំង១១នាក់ នឹងទទួលបានការ ស្នាក់នៅក្នុងសណ្ឋាគារលំដាប់ផ្កាយ៥ចំនួនមួយយប់ ការទទួលទានអាហារឆ្ងាញ់ពិសានៅក្នុងកម្មវិធី Launching Event។ លើសពីនេះ អ្នកមានសំណាងទាំង១១នាក់ ក៏នឹងទទួលបានកាដូជាអាវយឺតដែលមានរូបថតតារាតំណាងក្រុមហ៊ុន OPPO និងហត្ថលេខារបស់ពួកគេនៅលើអាវ ព្រមទាំងអាចជួបជាមួយ កំពូលតារាចំរៀងល្បីៗប្រចាំកម្ពុជា។ ក្រុមហ៊ុន ក៏នឹងផ្តល់ថវិការចំនួន៣០ដុល្លារក្នុងការធ្វើដំណើរ ជាពិសេសគឺទទួលបានទូរសព្ទទំនើប និងថ្មីសសន្លាង F11 Pro ប្រើប្រាស់មុនគេភ្លាមៗតែម្តង ជាមួយនឹងតម្លៃដែលពួកគេបាន កម្មង់ទុកមុននោះ។ គេហទំព័រផ្លូវការរដដែលនោះក៏បានបញ្ជាក់បន្ថែមថា ទោះបីកម្មវិធីជ្រើសរើសអ្នកមានសំណាងទាំង១១នាក់ នឹងបញ្ចប់នៅថ្ងៃទី១៨ខែមីនាមែន ប៉ុន្តែអតិថិជន ដែលស្រលាញ់គាំទ្រស្មាតហ្វូន OPPO នៅតែអាច Blind Order F11 Pro នេះបានរហូតដល់ថ្ងៃទី ២០ ខែមីនា ឆ្នាំ២០១៩ ដដែល គ្រាន់តែលោក អ្នកមិនមានឱកាសចូលរួមកម្មវិធី Launching Event F11 Pro តែប៉ុណ្ណោះ។ តាមការសង្កេតរបស់យើង កម្មវិធីរបស់ក្រុមហ៊ុន OPPOលើកនេះ គឺមានអ្វីពិសេសៗសម្រាប់អតិថិជនរបស់ពួកគេអីចឹង មិនត្រឹមតែការបង្ហាញខ្លួន F11 Pro ដ៏ស្រស់សង្ហារទាក់ទាញជាមួយនឹង Camera ភ្លោះខាងក្រោយទំហំ 48 MP , មាន Camera បង្កប់ខ្លួនខាងមុខ,បំពាក់បច្ចេកវិទ្យាជំនួយល្បឿន Hyper Boost និងបច្ចេកវិទ្យាសាកថ្មឆាប់ពេញ VOOC 3.0 ជាមួយនឹងអេក្រង់លាតសន្ធឹងបំពេញចិត្តអ្នកប្រើប្រាស់នោះទេ សូម្បីមុនកម្មវិធី Launching Event ហ្នឹងក៏មានកម្មវិធីប្លែកទៀត ដោយមានការជ្រើសរើសអ្នកមានសំណាង ចំនួន១១នាក់ ដែលបានកម្មង់ F11 Pro ថែមទៀត។ យើងរង់ចាំមើលទាំងអស់គ្នា ថាតើអ្នកណាជាអ្នកមានសំណាងទាំង១១នាក់ ដោយការជ្រើសរើស ចេញកម្មវិធី Blind Order F11 Pro ដែលនឹងមានឱកាសបានចូលរួម ក្នុងកម្មវិធី Launching Event របស់ក្រុមហ៊ុន OPPO ទៅហ្ន៎? ប្រសិនបើលោកអ្នកចង់ដឹង បន្ថែមពីកម្មវិធីនេះ សូមចូលទៅកាន់គេហទំព័រផ្លូវការរបស់ OPPO គឺ https://www.facebook.com/836026053109187/posts/2331072806937830/ (អត្ថបទពាណិជ្ជកម្ម)	បន្ទាប់ពីបានបង្ហាញខ្លួនកូនពៅត្រកូល F11 Pro នៅតាមបណ្តាញសង្គមរួចមក នៅថ្ងៃនេះ ក្រុមហ៊ុន OPPO បានប្រកាសព័ត៌មាននៅលើគេហទំព័រផ្លូវការរបស់ខ្លួន ក្នុងកម្មវិធី Blind Order F11 Pro នឹងទទួលបានឱកាសពិសេសៗ មិនធ្លាប់មានពីមុនមក។ យោងតាមគេហទំព័រផ្លូវការនោះ កម្មវិធី Blind Order F11 Pro របស់ក្រុមហ៊ុន OPPO នឹងផ្តល់ជូនសំណាងជាពិសេស ដល់អតិថិជនដែលបានកម្មង់ទុកមុននូវទូរសព្ទ F11 Pro ពីតាមបណ្តាហាងលក់ទូរសព្ទ OPPO នានា ចំនួន១១នាក់ ពីក្នុងចំណោមអ្នកកម្មង់ទុកមុនទូរសព្ទ F11 Pro ទាំងអស់ ចាប់ពីថ្ងៃទី១០ ដល់ថ្ងៃទី១៨ ខែមីនានេះ។ ក្រុមហ៊ុនOPPO នឹងប្រកាសឈ្មោះអ្នកមានសំណាងចំនួនម្នាក់ ជារៀងរាល់ថ្ងៃ នៅលើគេហទំព័រផ្លូវការរបស់ស្មាតហ្វូនរបស់ OPPO តែប៉ុណ្ណោះ។
ក្រសួងអប់រំ បានបញ្ជាក់ក្នុងលិខិតណែនាំដែលបានចេញផ្សាយនៅថ្ងៃទី៣១ ខែមីនាថា ក្រសួងសង្កេតឃើញគ្រឹះស្ថានសិក្សារដ្ឋ និងឯកជនជាច្រើនបានគោរព តាមគោលការណ៍ក្រសួងហើយ ប៉ុន្តែគ្រឹះស្ថានសិក្សាខ្លះទៀត បែរជាការភ្លាំងភ្លាត់ ឬយល់ច្រឡំ ក្នុងការកៀរគរការគាំទ្រពីសប្បុរជន ជាឧស្សាហករថ្នាំជក់ ដែលបណ្តាលឲ្យមានការប្រើប្រាស់ស្លាកសញ្ញាពាណិជ្ជកម្ម ដាក់តាំងក្នុងកម្មវិធីនានានៅក្នុងសាលារៀន។ ក្រសួងអប់រំ បានណែនាំដល់គ្រឹះស្ថានសិក្សានីមួយៗ មិនត្រូវសហការជាមួយនឹងឧស្សាហករថ្នាំជក់ ក្នុងការផ្សព្វផ្សាយណាមួយឡើយ ទោះបីជាសកម្មភាពសប្បុរសធម៌ ទស្សនកិច្ចសិក្សា ហាត់ការងារ ផ្លាស់ប្តូរបទពិសោធ ឬសិក្សាស្រាវជ្រាវក្តី ពោលគឺមិនត្រូវទទួលការឧបត្ថម្ភគាំទ្រ ឬចុះអនុស្សរណៈយោគយល់ជាមួយឧស្សាហករថ្នាំជក់ឡើយ។ បន្ថែមពីនេះ គ្រឹះស្ថានសិក្សាក៏មិនត្រូវផ្តល់ទីតាំង ឬទីឆ្លាសាលារៀនសម្រាប់រៀបចំកម្មវិធីផ្សព្វផ្សាយ ឬពិព័រណ៍កម្មវិធីរបស់ឧស្សាហករថ្នាំជក់ដែរ។ ជាមួយគ្នានេះក្រសួងអប់រំ ណែនាំដល់គ្រឹះស្ថានសិក្សាបន្តជំរុញការផ្សព្វផ្សាយ និងអប់រំចំណេះដឹងពាក់ព័ន្ធនឹងគ្រោះថ្នាក់ ដែលបង្កដោយការប្រើប្រាស់ ឬហឺតផ្សែងផលិតផលថ្នាំជក់គ្រប់ប្រភេទទាំងនៅក្នុងសាលា និងក្រៅសាលាឲ្យបានទូលំទូលាយ៕	ភ្នំពេញ៖ ក្រសួងអប់រំ យុវជន និងកីឡា បានចេញសេចក្តីណែនាំដល់គ្រឹះស្ថានសិក្សានានា ហាមតាំងផ្ទាំងផ្សព្វផ្សាយពាណិជ្ជកម្មពីផលិតផលថ្នាំជក់ និងគ្រឿងស្រវឹងផ្សេងៗ នៅបរិវេណគ្រឹះស្ថានសិក្សា។ បម្រាមនេះធ្វើឡើងក្រោយពីក្រសួងអប់រំសង្កេតឃើញថា មានគ្រឹះស្ថានសិក្សាមួយចំនួន បានអនុវត្តខុសពីគោលការណ៍ណែនាំរបស់ក្រសួង។
The US Justice Department this week unveiled a raft of charges against Huawei which could see its Chief Financial Officer Meng Wanzhou extradited to the United States and threaten its business worldwide. Meng's father -- 74-year-old Huawei founder Ren Zhengfei -- had spearheaded a rare recent charm offensive by the famously secretive company to salvage its reputation amid mounting espionage concerns. But that may be an uphill climb following the US allegations of brazen criminality at Huawei's highest levels. In a case centring on Meng, Huawei is charged with violating US and UN prohibitions on trading with Iran. A separate case details a sustained effort to steal technology from telecom operator T-Mobile USA, plus the damaging allegation that Huawei rewarded staff for stealing competitors' technology secrets. None of the charges deal with deeper US concerns that Huawei's cheap equipment -- used in telecommunications infrastructure across the globe -- is a Trojan horse for potential Chinese state spying and sabotage. - Gathering clouds - But the Justice Department's move strengthens Washington's leverage in isolating the company, said Paul Triolo, a global tech-policy expert with Eurasia Group. "The effort seems designed to make the case to allies... that while there is no smoking gun on cybersecurity, there are a host of other business practice, cultural, and legal issues clouding the company's future," he said. The main case levels 13 charges against Huawei Technologies, Meng -- who faces an extradition hearing in Canada on March 6 -- and two affiliates over Iran sanctions violations. The broader allegations in the case, filed in federal court in New York, were already known. But the charges detail efforts by Huawei and its subsidiaries to trick financial institutions into sanctions-busting activity. They say Meng "repeatedly lied" to bankers and that Huawei obstructed justice by destroying evidence and putting witnesses beyond the reach of US law enforcement. Huawei strenuously denies wrongdoing and Beijing has said the allegations are politically motivated. The charges stand in stark contrast to a narrative pushed by Huawei in recent weeks -- perhaps in anticipation of the US revelations. Speaking to foreign reporters, the normally reclusive Ren portrayed Huawei as an unselfish global force for good in comments larded with flattery for President Donald Trump and US tech leaders like Apple. "We stand strongly against any behaviour that violates laws and regulations," Ren said on January 16, touting a "very sound" compliance system and tough discipline for violators. But the New York charges reveal that Ren, whose background as a former Chinese army engineer has long raised red flags in Washington, was questioned by the FBI years ago, during which he repeatedly lied to US investigators about the nature of the Iran business. - Trade secrets - A separate case in Washington state cites internal emails and other evidence detailing a 2012-13 effort to steal the technology specs of a phone-testing device developed by T-Mobile, then a partner in Huawei's ultimately failed push to enter the US market. Huawei staff repeatedly and surreptitiously took photos inside a T-Mobile facility and one staffer even stole a key part for the device, the charge sheet says. The company later concocted an "internal report" designed to cover up the theft and blame rogue staff. Perhaps the most damning allegation is that Huawei set up a system of bonuses for technology stolen from rivals. "You are being encouraged and could possibly earn a monetary award for collecting confidential information regarding our competitors and sending it back to (Huawei China)," an internal staff email is quoted as saying. In a sign of US Congressional attitudes, Rep. Chris Smith on Wednesday said the charges showed the need for a tough stance. "Huawei is effectively an arm of the Chinese government and is working hard on behalf of the Communist Party to corner the global market on vital technologies," he said. Triolo said there is a "clear threat now hanging over the company", possibly including fines, executive travel bans, and being officially branded a threat to US national security -- which could have devastating worldwide repercussions on its business. "Carriers around the world will need to at least consider how to protect their investments and supply chains. This is the nub of the issue," said Triolo. dma/amu © Agence France-Presse	Shanghai, China \| Fraud, obstruction of justice and cloak-and-dagger trade theft -- a US rap sheet alleging systematic skullduggery by Chinese telecom giant Huawei has deepened the company's problems just as it sought to win back global trust.
ការទិញវ៉ាក់សាំងច្រើនហួសហេតុរបស់ប្រទេសអ្នកមាននៅតែជាបញ្ហាចោទសម្រាប់ការចែកចាយវ៉ាក់សាំងដល់ប្រទេសក្រីក្រ។ នាសន្និសីទប្រចាំថ្ងៃទី២២ ខែកុម្ភៈ លោក Tedros Adhanom Ghebreyesus បានរិះគន់យុទ្ធសាស្ត្រទិញវ៉ាក់សាំងរបស់ប្រទេសអ្នកមាន ដែលលោកអះអាងថា ធ្វើឱ្យប៉ះពាល់ដល់កិច្ចព្រមព្រៀងទិញវ៉ាក់សាំងរបស់ COVAX ។ លោកថែមទាំងនិយាយថា ការទាក់ទងផ្ទាល់របស់ប្រទេសអ្នកមានទៅកាន់ក្រុមហ៊ុនផលិតវ៉ាក់សាំង នាំឱ្យចំនួនវ៉ាក់សាំងរបស់ COVAX ធ្លាក់ចុះទៀត។ កន្លងមក បណ្តាប្រទេសអ្នកមាន នាំគ្នាប្រមូលទិញវ៉ាក់សាំងរាប់ពាន់លានដូសទុកចាក់ឱ្យប្រជាជនរបស់ពួកគេ ខណៈពេលដែលប្រទេសកំពុងអភិវឌ្ឍមួយចំនួនទៀតទើបតែទទួលបានវ៉ាក់សាំងតិចតួច ហើយប្រទេសខ្លះនៅមិនទាន់ទទួលបាននៅឡើយ។ ត្រង់ចំណុចនេះ លោក Tedros ស្នើជាថ្មីឱ្យប្រទេសអ្នកមានពិចារណាឱ្យច្បាស់ថា កិច្ចព្រមព្រៀងរបស់ពួកគេ មិនប៉ះពាល់យន្តការ COVAX ឡើយ។ «មធ្យោបាយល្អបំផុតដើម្បីការពារខ្លួនអ្នកគឺ មិនត្រឹមតែចាក់វ៉ាក់សាំងលើខ្លួនឯងម្នាក់ប៉ុណ្ណោះទេ តែថែមទាំងត្រូវចាក់វ៉ាក់សាំងឱ្យអ្នកដទៃទៀត ដោយការចែករំលែកវ៉ាក់សាំងជាមួយពិភពលោកទាំងមូល»។ នេះជាអ្វីដែលលោក Tedros ណែនាំមេដឹកនាំប្រទេសនានាឱ្យប្រាប់ប្រជាជនពួកគេ។ តាមពិតទៅ ប្រទេសអ្នកមាន ក៏បានផ្ដល់ថវិកាជាបន្តបន្ទាប់សម្រាប់យន្តការ COVAX ដែរ។ COVAX មានគោលដៅចែកវ៉ាក់សាំងឱ្យពីរពាន់លានដូសនៅឆ្នាំ២០២១ ទៅកាន់ប្រទេសក្រីក្រី។ តាមគម្រោង វ៉ាក់សាំងរបស់ COVAX នឹងត្រូវដឹកនៅចុងខែកុម្ភៈ និងដើមខែមីនា។ សម្រាប់ប្រទេសអឺរ៉ុប បន្ថែមពីលើជំនួយហិរញ្ញវត្ថុ ពួកគេក៏ពិចារណាចែកវ៉ាក់សាំងដែលខ្លួនមានផងដែរ៕	ប្រមុខអង្គការសុខភាពពិភពលោក (WHO) លោក Tedros Adhanom Ghebreyesus នៅថ្ងៃទី២២ ខែកុម្ភៈ បានស្នើដល់ប្រទេសអ្នកមាន ឱ្យពិនិត្យមើលមុនពេលបញ្ជាទិញវ៉ាក់សាំងការពារកូវីដ-១៩ ដើម្បីធានាថា មិនប៉ះពាល់យន្តការ COVAX ។
លោក ហង្ស ពុទ្ធា អ្នកនាំពាក្យគ.ជ.ប បានប្រាប់សារព័ត៌មានថ្មីៗថា រហូតមកដល់ពេលនេះ គ.ជ.ប ប្រកាសលទ្ធផល បានចំនួន១២៤៥ ឃុំ-សង្កាត់ហើយ នៅក្នុងចំណោមឃុំ-សង្កាត់ទាំង១៦៤៦ នៅទូទាំងប្រទេស។ លោក មិនទាន់បញ្ជាក់នោះទេ ថាការប្រកាសលទ្ធផលបឋមនៃការបោះឆ្នោត នឹងចប់សព្វគ្រប់នៅពេលណា។ យ៉ាងណា អ្នកនាំពាក្យគ.ជ.បរូបនេះ ហ៊ានអះអាងថា ការប្រកាសលទ្ធផលបឋម នឹងបញ្ចប់ក្នុងពេលឆាប់ៗនេះ។ លោក និយាយដូច្នេះថា៖«យើង នៅសល់តែឃុំ-សង្កាត់មួយចំនួនទៀត ប៉ុណ្ណោះ ដែលមិនទាន់ប្រកាសលទ្ធផល។ មិនយូរទេ ការប្រកាស នឹងបញ្ចប់ហើយ»។ បើតាមលោក ហង្ស ពុទ្ធា ការប្រកាសលទ្ធផលនេះ មិនទាន់រួចរាល់ គឺដោយសារតែ ការផ្ញើទិន្នន័យនិងរបាយការណ៍ ទាក់ទងនឹងលទ្ធផលបោះឆ្នោត តាមប្រព័ន្ធអិនធើណិត ទៅកាន់គ.ជ.ប មានភាពយឺតយ៉ាវ។ លោក ប្រាប់មូលហេតុថា ការិយាល័យបោះឆ្នោតខ្លះ ស្ថិតក្នុងតំបន់ដាច់ស្រយាល ដែលបណ្តាលឲ្យប្រព័ន្ធអិនធើណិត មិនសូវមានសេវា (ដើរយឺត) ដូច្នេះហើយទើបមន្ត្រីនៅតាមការិយាល័យបោះឆ្នោត ផ្ញើទិន្នន័យនិងរបាយការណ៍ ទាក់ទងនឹងលទ្ធផលបោះឆ្នោត ទៅកាន់គ.ជ.ប មិនទាន់ពេលកំណត់។ ទោះលទ្ធផលបឋមនៃការបោះឆ្នោត មិនទាន់ត្រូវបានប្រកាសចប់សព្វគ្រប់ក៏ពិតមែន ប៉ុន្តែ គណបក្សមួយចំនួន ជាពិសេសគណបក្សសង្គ្រោះជាតិ និងគណបក្សប្រជាជនកម្ពុជា បានបង្ហាញលទ្ធផលក្រៅផ្លូវការរួចទៅហើយ ជុំវិញចំនួនសំឡេងឆ្នោត ដែលខ្លួនទទួលបាន សម្រាប់ការបោះឆ្នោតជ្រើសរើសក្រុមប្រឹក្សាឃុំ-សង្កាត់ ក្នុងឆ្នាំ២០១៧នេះ។ លោក យឹម សុវណ្ណ អ្នកនាំពាក្យគណបក្សសង្គ្រោះជាតិ បានអះអាងថា គណបក្សសង្គ្រោះជាតិ ទទួលបានសំឡេងឆ្នោត ជាង៣លាន សម្រាប់ការបោះឆ្នោតជ្រើសរើសក្រុមប្រឹក្សាឃុំ-សង្កាត់ ក្នុងឆ្នាំ២០១៧នេះ។ លោក បន្តថា បើគិតជាអាសនៈ គណបក្សសង្គ្រោះជាតិ ទទួលបាន អាសនៈនៃសមាជិកក្រុមប្រឹក្សាឃុំ-សង្កាត់ ជាង៥០០០។ ចំណែក គណបក្សប្រជាជនកម្ពុជា ទទួលបានសំឡេងជាង ៣.៥លាន សម្រាប់ការបោះឆ្នោតជ្រើសរើសក្រុមប្រឹក្សាឃុំ-សង្កាត់ ក្នុងឆ្នាំ២០១៧នេះ។ នេះបើសម្តេច ហ៊ុន សែន ប្រធានគណបក្សប្រជាជនកម្ពុជា ដែលបានសរសេរលើទំព័រហ្វេសប៊ុក។ ប៉ុន្តែ សម្តេច ហ៊ុន សែន មិនបានបញ្ជក់នោះទេ ថាគណបក្សប្រជាជនកម្ពុជា ទទួលបានអាសនៈនៃសមាជិកក្រុមប្រឹក្សាឃុំ-សង្កាត់ ប៉ុន្មាន៕	ភ្នំពេញ៖ គណៈកម្មាធិការជាតិរៀបចំការបោះឆ្នោត (គ.ជ.ប) បានឲ្យដឹងថា ការប្រកាសលទ្ធផលបឋមនៃការបោះឆ្នោតជ្រើសរើសក្រុមប្រឹក្សាឃុំ-សង្កាត់ នាអាណត្តិទី៤នេះ មានរយៈពេល២ថ្ងៃ គឺចាប់ពីថ្ងៃទី៤ ដល់ថ្ងៃទី៥ ខែមិថុនា ឆ្នាំ២០១៧។ ប៉ុន្តែ រហូតមកដល់ថ្ងៃទី៦ ខែមិថុនា ឆ្នាំ២០១៧នេះ ការប្រកាសលទ្ធផលខាងលើ នៅមិនទាន់ចប់សព្វគ្រប់ នោះទេ។
ភ្នំពេញ៖ នារីរបាំ និងជាគ្រូបង្រៀនរាំ«របាំក្បាលពោះ» ជនជាតិអេហ្ស៊ីប កញ្ញា លីនដា អាហ្សា អាប់ដាឡា បានមករស់នៅកម្ពុជាប្រមាណ១០ឆ្នាំហើយ។ ក្រៅពីភាសាកំណើត កញ្ញាអាចប្រើប្រាស់ភាសាបរទេសជាច្រើនទៀតយ៉ាងជំនាញ មានទាំងភាសាខ្មែរ ចិន និងអង់គ្លេស។ តាមរយៈកម្មវិធី«គំនិតថ្មី» នៃសារព័ត៌មានថ្មីៗ កញ្ញា លីនដា ដែលធ្លាប់បានទៅប្រទេសជាច្រើនទាំងអាស៊ី អឺរ៉ុប និងអាហ្រិ្វកផង បានអះអាងថា ថាចង់រស់នៅកម្ពុជាយូរឆ្នាំបន្តទៀតដែរ ព្រោះតែកញ្ញាស្រឡាញ់របៀបរស់នៅ តែវប្បធម៌ និងម្ហូបអាហារខ្មែរដែលមានរសជាតិឆ្ងាញ់។ កញ្ញា លីនដា អាហ្សា អាប់ដាឡា ស្រ្តីរបាំ គ្រូរបាំ និងជាអ្នកច្នៃម៉ូតសម្លៀកបំពាក់ ជនជាតិ អេហ្ស៊ីប.. ដើម្បីជ្រាបកាន់តែច្បាស់ សូមលោកអ្នកនាង ទស្សនាបទសម្ភាសន៍រវាង កញ្ញា សុង សុធាវី អ្នកសម្របសម្រួលកម្មវិធី «គំនិតថ្មី» នៃសារព័ត៌មានថ្មីៗ ជាមួយ កញ្ញា លីនដា អាហ្សា អាប់ដាឡា ដូចតទៅ៖ កញ្ញា លីនដា អាហ្សា អាប់ដាឡា ជាជនជាតិអេហ្ស៊ីបមួយរូប ដែលបានមករស់នៅក្នុងប្រទេសកម្ពុជា ប្រមាណ១០ឆ្នាំមកហើយ។ មានអាជីពជាគ្រូបង្រៀនរាំ «របាំក្បាលពោះ» កញ្ញា លីនដា ក៏អាចប្រើប្រាស់ភាសាខ្មែរបានយ៉ាងស្ទាត់ផងដែរ។ គ្រូបង្រៀនរាំ «របាំក្បាលពោះ» រូបនេះ បានប្រាប់កម្មវិធី «គំនិតថ្មី» នៃសារព័ត៌មានថ្មីៗថា កញ្ញា ស្រឡាញ់ចូលចិត្តបរិយាកាសរស់នៅវប្បធម៌ ម្ហូបអាហារ និងអាកាសធាតុនៅប្រទេសកម្ពុជា។ កត្តាទាំងនេះហើយ បានធ្វើឱ្យស្ត្រីជនជាតិអេហ្ស៊ីបរូបនេះ ចង់ចាកចេញពីកម្ពុជា ទៅរស់នៅប្រទេសផ្សេងទៀតនោះឡើយ។ កញ្ញា លីនដា អាហ្សា អាប់ដាឡា ស្រ្តីរបាំ គ្រូរបាំ និងជាអ្នកច្នៃម៉ូតសម្លៀកបំពាក់ ជនជាតិ អេហ្ស៊ីប.. មានវ័យ ៣៣ឆ្នាំ កញ្ញា លីនដា អះអាងថា នាងចង់រស់នៅកម្ពុជាយូរឆ្នាំបន្តទៀតដែរ។ កញ្ញា លីនដា អាហ្សា អាប់ដាឡា រៀបរាប់បន្ថែមដូច្នេះ៖៖«ខ្ញុំធ្លាប់ទៅប្រទេស នៅអាស៊ី នៅអឺរ៉ុប នៅអាហ្រិ្វក តែអត់ដឹងហេតុអី នៅស្រុកខ្មែរ មានអារម្មណ៍ថាចូលចិត្តនៅនេះតែម្តង។ មានអាហារឆ្ងាញ់ មនុស្សល្អ អាកាសធាតុក្តៅ ខ្ញុំចូលចិត្តដែរ»។ ក្រៅពីបង្រៀនរាំរបាំក្បាលពោះ នៅមជ្ឍមណ្ឌល Belly Dance Cambodia ស្ត្រីអេហ្ស៊ីបវ័យ ៣៣ឆ្នាំរូបនេះ ក៏ជាអ្នកច្នៃម៉ូដសម្លៀកបំពាក់បែបបស្ចឹមប្រទេសផងដែរ៕ កញ្ញា លីនដា អាហ្សា អាប់ដាឡា ស្រ្តីរបាំ គ្រូរបាំ និងជាអ្នកច្នៃម៉ូតសម្លៀកបំពាក់ ជនជាតិ អេហ្ស៊ីប.. កញ្ញា លីនដា អាហ្សា អាប់ដាឡា ស្រ្តីរបាំ គ្រូរបាំ និងជាអ្នកច្នៃម៉ូតសម្លៀកបំពាក់ ជនជាតិ អេហ្ស៊ីប..	ដោយ៖ សុង សុធាវី
មហាជនជាច្រើនបានស្គាល់ លោក សេង តារា តាមរយៈការងារស្រាវជ្រាវកន្លងមកពីប្រវត្តិបទចម្រៀង និងប្រវត្តិកវីជំនាន់សង្គមរាស្ត្រនិយម។ កេរ្ដិ៍ឈ្មោះរបស់លោក កាន់តែល្បីល្បាញ បន្ទាប់ពីការស្រាវជ្រាវទាំងនោះ បានបោះពុម្ពជាសៀវភៅ និងជាវាគ្មិនតាមប្រព័ន្ធផ្សព្វផ្សាយ បកស្រាយពីប្រវត្តិបទចម្រៀង សិល្បករ និងកវី ដែលខ្លួនបានស្រាវជ្រាវ។ អ្នកនិពន្ធមកពីស្រុកព្រៃកប្បាស ខេត្តតាកែវរូបនេះ មិនត្រឹមតែស្រាវជ្រាវសិល្បៈផ្នែកចម្រៀងនាអំឡុងឆ្នាំ ១៩៦០-១៩៧០ ប៉ុណ្ណោះទេ តែលោកក៏មានគម្រោងស្រាវជ្រាវប្រវត្តិសិល្បករខ្មែរល្បីៗ គ្រប់ទម្រង់សិល្បៈទាំងអស់ ដូចជាសិល្បករអាយ៉ៃ យីកេ ល្ខោនបាសាក់ ចាប៉ី វិចិត្រករ និងស្ថាបត្យករជាដើម។ លោក តារា បញ្ជាក់ថា៖« ខ្ញុំមានគម្រោងស្រាវជ្រាវគ្រប់ទម្រង់សិល្បៈខ្មែរទាំងអស់ ជាពិសេសអ្នកដែលល្បីៗ ដើម្បីឱ្យក្មេងជំនាន់ក្រោយមានឯកសារស្រាវជ្រាវ»។ បើតាម លោក សេង តារា ការស្រាវជ្រាវប្រវត្តិទាំងនេះ គឺដើម្បីឱ្យក្មេងជំនាន់ក្រោយបានស្គាល់បុគ្គលល្បីៗ ក្នុងវិស័យសិល្បៈខ្មែរ ជាពិសេសស្នាដៃជាគំរូល្អៗ សម្រាប់ពួកគេរៀនសូត្រតាម។ អ្នកស្រាវជ្រាវវ័យ៣៦រូបនេះអះអាងថា បើមានពេលខ្លួននឹងខិតខំស្រាវជ្រាវ និងចងក្រងជាសៀវភៅ ពីប្រវត្តិសិល្បករល្បីៗ ក្នុងឆាកអន្តរជាតិថែមទៀត តែការណ៍នេះទាល់តែលោកស្រាវជ្រាវសិល្បករល្បីៗក្នុងស្រុកអស់សិន។ លោក តារា បញ្ជាក់៖«ខ្ញុំចង់ដល់ទៅស្រាវជ្រាវអ្នកសិល្បៈល្បីៗ កំពូលៗ លើឆាកអន្តរជាតិទៀតផង តែពេលនេះខ្ញុំមិនមានពេល ព្រោះខ្ញុំត្រូវធ្វើការងារច្រើន មិនមែនធ្វើតែរឿងស្រាវជ្រាវមួយមុខទេ»។ ពិធីករពូកែវោហាររូបនេះបានបញ្ជាក់ថា រាល់ការស្រាវជ្រាវទាំងអស់ គឺលោកចេញលុយហោប៉ៅខ្លួនឯងទាំងស្រុង ប៉ុន្តែអ្វីដែលលោកទទួលបានមកវិញ គឺកេរ្តិ៍ឈ្មោះដែលគេឱ្យតម្លៃ ព្រមទាំងប្រាក់បន្តិចបន្តួចថ្លៃកម្មសិទ្ធិបញ្ញាលើការបោះពុម្ពសៀវភៅ។ ស្នាដៃប្រលោមលោកដំបូងក្នុងឆ្នាំ២០០២ ដែលលោក សេង តារា បាននិពន្ធគឺរឿង«ស្វាយលើរឿងខ្ញុំ» គឺជារឿងពិតរបស់អ្នកនិពន្ធ ហើយរឿងនេះ ក៏បានថតជាល្ខោនវិទ្យុដែរ។ បន្ទាប់ពីចេញស្នាដៃមួយនេះ លោកចាប់ផ្ដើមសរសេរប្រលោមលោកដទៃទៀត ដែលដកស្រង់ចេញពីរឿងពិតទាំងអស់។ ប្រលោមលោក ខ្លះក៏បានយកទៅថតជាខ្សែភាពយន្តផងដែរ។ នេះបើតាមការអះអាងរបស់លោក សេង តារា។ ទាក់ទងនឹងការស្រាវជ្រាវពីប្រវត្តិអ្នកចម្រៀងក្នុងទសវត្សរ៍ទី៦០ និង ៧០ លោក សេង តារា បានចងក្រងជាសៀវភៅ«មាសស្រោបនគរ» នៅក្នុងឆ្នាំ២០០៤ ដែលមាន១៤ភាគ។ ពេលដំណាលគ្នានោះ លោកក៏បានសរសេរភៅ «ថ្ងៃលិចឯនាយសមុទ្រ » ដែលនិយាយពីប្រវត្តិបទចម្រៀងនីមួយៗ ចំនួន១៣ភាគ។ សៀវភៅ «ផ្ទាំងសំពត់ស» និយាយពីប្រវត្តិផលិតករភាពយន្ត និងតារាភាពយន្ត។ សៀវភៅ «អធិរាជឆ្លងដែន» និយាយពីលោក ស៊ីន ស៊ីសាមុត និពន្ធបទចម្រៀង ពីទឹកដីបរទេសដែលលោកបានទៅ។ សរុបសៀវភៅ ដែលលោកសេង តារា បានសរសេរមានប្រមាណ៣៧ក្បាល និងនៅសល់ច្រើនទៀត ដែលមិនទាន់បានបោះពុម្ព៕	ភ្នំពេញ៖ លោក សេង តារា ជាអ្នកនិពន្ធ អ្នកស្រាវជ្រាវប្រវត្តិកវី អ្នកចម្រៀង និងបទចម្រៀងខ្មែរក្នុងឆ្នាំ១៩៦០ និង ១៩៧០។ លោក សេង តារា ក៏មានគម្រោងស្រាវជ្រាវប្រវត្តិសិល្បករខ្មែរគ្រប់ទម្រង់សិល្បៈដែរ នៅថ្ងៃមុខ មានតាំងពីសិល្បករអាយ៉ៃ ល្ខោន យីកេ ចាប៉ី ជាដើម គិតពីជំនាន់បារាំង មកដល់ឆ្នាំ១៩៧៥។ អ្នកស្រាវជ្រាវរូបនេះ ក៏បញ្ជាក់ទៀតថា បើមានពេល លោកនឹងស្រាវជ្រាវប្រវត្តិសិល្បករល្បីៗក្នុងឆាកអន្តរជាតិថែមទៀត។
អតីតខ្សែប្រយុទ្ធក្រុមកាំភ្លើងធំ Arsenal រូបនេះ បានចូលរួមជាមួយក្រុមការងារលោក Roberto Martinez គ្រូបង្វឹកជម្រើសជាតិបែលហ្ស៊ិក កាលពីការប្រកួត Euro ២០២០មក ហើយទើបបានការផ្តល់ទំនុកបន្ថែមជាមន្ត្រីពេញសិទ្ធិ រហូតដល់ខែធ្នូ ឆ្នាំ២០២២។ តាមពិតទៅ Henry ធ្លាប់បានចូលរួមការងារជាមួយក្រុមជម្រើសជាតិបែលហ្ស៊ិក កាលពីខែសីហា ២០១៦ម្ដងហើយ ក្នុងនាមជាជំនួយការទី២ ខណៈលោក Graeme Jones ជាជំនួយការទី១ គ្រូបង្វឹក លោក Roberto Martinez ។ ក្រុមការងារនេះ បានជួយក្រុមជម្រើសជាតិបែលហ្ស៊ិក ឡើងទៅកាន់វគ្គពាក់កណ្ដាលផ្ដាច់ព្រ័ត្រ ពានរង្វាន់បាល់ទាត់ពិភពលោក ២០១៨ផងដែរ។ ក្រោយមក អតីតវីរៈបុរសArsenal វ័យ៤៤ឆ្នាំរូបនេះ ក៏បានសម្រេចចិត្តលាឈប់ពីតួនាទីជំនួយការក្រុមបែលហ្ស៊ិក នៅខែតុលា ឆ្នាំ២០១៨ ដើម្បីទៅដឹកនាំក្រុម Monaco នៅ League 1 របស់បារាំង ក្នុងនាមជាអ្នកចាត់ការក្រុម។ ប៉ុន្តែក្រោយមកអតីតខ្សែប្រយុទ្ធសញ្ជាតិបារាំងរូបនេះ ក៏ត្រូវបានបណ្ដេញពីតួនាទីអ្នកចាត់ការ នៅខែមករា ២០១៩ ក្រោយដឹកនាំ Monaco ឈ្នះតែ៤ប្រកួតប៉ុណ្ណោះ ខណៈក្រុមស្ថិតនៅក្នុងតំបន់ដែលត្រូវកាត់ចោល។ ក្រោយមក Henry បានចូលរួមជាមួយក្រុម Montreal នៅខែវិច្ឆិកាឆ្នាំ ២០១៩ ហើយបានដឹកនាំពួកគេទៅកាន់ការប្រកួតជម្រុះដំបូងរបស់ពួកគេ ។ ក្រោយដឹកនាំមិនបានជោគជ័យទៀត Henry បានដើរចេញពីក្រុមនេះ នៅខែកុម្ភៈ ឆ្នាំ ២០២១ ៕	ភ្នំពេញ៖ អតីតខ្សែប្រយុទ្ធសញ្ជាតិបារាំង Thierry Henry ទទួលបានតួនាទីជាមន្ត្រីបាល់ទាត់ជម្រើសជាតិបែលហ្ស៊ិកអចិន្ត្រៃយ៍ រហូតដល់ World Cup 2022 នៅប្រទេសកាតា។
លោក ស៊ុន ចាន់ថុល រដ្ឋមន្ត្រីក្រសួងសាធារណការ និងដឹកជញ្ជូន នៅថ្ងៃទី៨ ខែធ្នូ បានដឹកនាំគណៈប្រតិភូក្រសួង និងអ្នកជំនាញ បច្ចេកទេស តំណាងក្រុមហ៊ុនសាងសង់ ដើម្បីចុះពិនិត្យការសាងសង់ផ្លូវល្បឿនលឿននេះ។ ការកសាងផ្លូវល្បឿនលឿននេះ តភ្ជាប់ពីសង្កាត់សំរោងក្រោម ខណ្ឌពោធិ៍សែនជ័យ រហូតដល់ខេត្តព្រះសីហនុ ដែលមានគន្លងផ្លូវ៤គន្លង ទទឹង ២៤,៥ម៉ែត្រ ផ្លូវបំបែកទិស៧កន្លែង កន្លែងឈប់សម្រាកចំនួន៣កន្លែង ចំណតរថយន្ត១កន្លែង មណ្ឌលប្រតិបត្តិការនិងថែទាំចំនួន៤កន្លង ស្ពានធំ និងស្ពានមធ្យមចំនួន៤០កន្លែង។ ស្ពានតូចចំនួន៥កន្លែង ដែលឆ្លងកាត់រាជធានីភ្នំពេញប្រមាណ ៨,៣ គីឡូម៉ែត្រ ខេត្តកណ្តាលប្រវែងប្រមាណ ៩,១ គីឡូម៉ែត្រ ខេត្តកំពង់ស្ពឺប្រវែងប្រមាណ ៨០,៨គីឡូម៉ែត្រ ខេត្តកោះកុងប្រវែងប្រមាណ ១,៩២ គីឡូម៉ែត្រ និងខេត្តព្រះសីហនុប្រវែងប្រមាណ ៨៩,៨៩គីឡូម៉ែត្រ៕	ភ្នំពេញ៖ ផ្លូវល្បឿនលឿនភ្នំពេញឆ្ពោះទៅខេត្តព្រះសីហនុ ដែលមានប្រវែង១៩០គីឡូម៉ែត្រ ដែលចាប់ផ្តើមកសាងឡើងនៅខែមីនា ឆ្នាំ២០១៩នេះ នឹងចំណាយទឹកប្រាក់ចំនួន២ពាន់លានដុល្លារអាមេរិក ដែលនឹងរួចរាល់ជាស្ថាពរនៅឆ្នាំ២០២២។ គិតត្រឹមខែវិច្ឆិកានេះ គឺសម្រេចបាន៧,៣០ ភាគរយហើយ។ នេះបើយោងតាមការផ្សាយរបស់ក្រសួងសាធារណការ និងដឹកជញ្ជូន។
សំណាង៖ អា សុធី ម៉េចបានជា ចិនចេញ ដីចុះថោក ហើយខ្មែរខ្លះស្ទះលុយ រកថ្លែងមិនចេញ? សុធី៖ បើតាមអញដឹង ជាពិសេសនៅកំពង់សោម គឺថា ពីរឆ្នាំមុន ចិនចូលមកច្រើន ហើយចិនក៏ទម្លាក់លុយទិញដីខ្លះ តែមិនច្រើនទេ។ ពេលចិនដាក់លុយភ្លាមខ្មែរមួយចំនួនឃើញដូច្នេះ ពួកគេក៏ចាប់ផ្តើមជ្រួលច្របល់ទិញតៗគ្នាដែរ។ សំណាង៖ អ៊ីចឹងមានន័យថា ចំនួនចិនមិនច្រើនទេដែលទិញដីពិតប្រាកដ តែខ្មែរទេដែលធ្វើឲ្យតម្លៃដីនៅកំពង់សោមឡើងថ្លៃ? សុធី៖ តាមពិត គឺអ៊ីចឹងមែន អា សំណាង។ សំណាង៖ អ៊ីចឹង ឥឡូវ ពេលចិនចេញ តើនរណាជាអ្នករងគ្រោះខ្លាំង អា សុធី? សុធី៖ បើតាមអញដឹងតាមមាត់ចាប មាត់ព្រាប គឺថា ខ្មែរជាច្រើនបានចូលរួម«ឆា»ដីជាមួយវត្តមានចិនកាលពី២ឆ្នាំមុន ហើយពេលចិនចេញទៅវិញ ខ្មែរទាំងនោះ ប៉ះសក់ច្រូង។ ពិបាករកលុយបង់ធនាគារ។ សំណាង៖ អ៊ីចឹងមានន័យថា មិនមែនចិនទិញច្រើនទេឬ? សុធី៖ អា សំណាង តាមពិត ពាក្យថា«ចិន»នេះ ពេលខ្លះ គ្រាន់តែគេយកមកបំប៉ោង, ឆា, ស្ល ឲ្យដីឡើងថ្លៃតែប៉ុណ្ណោះ។ មែនទែនទៅ ពេលខ្លះ គេយកពាក្យ អ្នកវិនិយោគចិនមកប្រើដើម្បីប្រយោជន៍ ហើយចិនមែនទែន មិនទាំងដឹងខ្លួនផងហ្នឹង អា សំណាង។ សំណាង៖ អ្ហើ អញទើបដឹងរឿងពិតថា វាអ៊ីចឹងសោះ។ អរគុណអា សុធី ដែលទទួលបានព័ត៌មានច្រើនពីមាត់ចាប មាត់ព្រាប៕ នៅព្រឹកនេះ សំឡាញ់ទាំងពីរនាក់បែកគ្នានៅម៉ោង៩ព្រឹក ហើយអ្នកទាំងពីរសន្យាជួបគ្នានៅសប្តាហ៍ក្រោយ៕	នៅព្រឹកថ្ងៃសុក្រនេះ សំណាង និង សុធី មកដល់ហាងកាហ្វេនៅម៉ោង៨ព្រឹក។ មកដល់នៅម៉ោងប្រហាក់ប្រហែលគ្នា។ នៅថ្ងៃនេះ សុធី និងសំណាង មិនទាស់សម្តីគ្នាទេ។ ផ្ទុយទៅវិញ ប្រធានបទដីធ្លីបានត្រឡប់មកវិញសម្រាប់សំឡាញ់ទាំងពីរនាក់ បន្ទាប់ពីឈប់ជជែកគ្នាអស់រយៈពេលមួយខែមក។
ការអង្គុយយូរមិនងើប។ព្រោះនៅពេលដែលអ្នកអង្គុយយូរ ហើយថែមទាំងអង្គុយមិនទំនង វាធ្វើឲ្យឆ្អឹងខ្នងប្តូររូបរាងឬទ្រង់ទ្រាយ។ធ្វើឲ្យចង្កេះអ្នកឈឺ។ ការឱនចង្កេះយូរ ព្រោះមានការងារខ្លះត្រូវការឱនចង្កេះយូរដើម្បីធ្វើការ។ដូចនេះធ្វើឲ្យសាច់ដុំនៅត្រង់ចង្កេះរងសម្ពាធយ៉ាងខ្លាំង។យូរទៅអាចជាប់ចង្កេះក៏មាន។ ការលើករបស់ធ្ងន់ៗដូចជាលីសែងជាដើម។វាកាន់តែប៉ះពាល់ដល់ចង្កេះអ្នកថែមទៀត។ព្រោះនៅពេលដែលអ្នកលី អ្នកអាចប្រើកម្លាំងចង្កេះខ្លាំង។ ដូចនេះបើអ្នកដឹងពីផលប៉ះពាល់ទាំងនេះ អ្នកគួរតែចៀសវាងកុំប្រព្រឹត្តបន្តទៅទៀត៕ ត្រួតពិនិត្យដោយ www.health.com.kh	ចង្កេះ គឺជាសរីរាង្គសំខាន់សម្រាប់មនុស្សគ្រប់រូប។អ្នកប្រើវាសម្រាប់ដើរ មានន័យថាបើវាឈឺអ្នកមិនអាចដើរបានទេ សូម្បីតែអង្គុយឬដេកក៏ពិបាកដែរ។ តើមូលហេតុអ្វីខ្លះដែលធ្វើឲ្យអ្នកឈឺចង្កេះនោះ?ការឈរយូរពេក: ដូចជាគ្រូបង្រៀន ឬសន្តិសុខជាដើម។ព្រោះនៅពេលដែលអ្នកឈរយូរឆ្អឹងខ្នងនឹងត្រង់ ធ្វើឲ្យវាមានសម្ពាធយ៉ាងខ្លាំង។ម្យ៉ាងទៀតធ្វើឲ្យឈាមដើរមិនបានស្រួល។ជាហេតុធ្វើឲ្យឆ្អឹងខ្នងឈឺ។
ថ្ងៃអាទិត្យ ទី២៨ ខែមិថុនា ឆ្នាំ ២០២០នេះ គឺជាខួបលើកទី៦៩ នៃកំណើតរបស់គណបក្សប្រជាជនកម្ពុជា ដែលថ្ងៃនេះផ្ទាល់មហាជនសង្កេតឃើញមានការអបអរសាទរពីសំណាក់ថ្នាក់ដឹកនាំ សមាជិក សមាជិកា និងយុវជនរបស់គណបក្សប្រជាជន តាមរយៈការបង្ហោះសារដឹងគុណ និងអបអរសាទរលើ បណ្តាញទំនាក់ទំនងសង្គមយ៉ាងសន្ធឹកសន្ធាប់។ ផ្តើមចេញពីចលនាតស៊ូរបស់ប្រជាជនកម្ពុជា ក្នុងបុព្វហេតុទាមទារឯករាជ្យពីអាណានិគមបារាំង គណបក្សប្រជាជនកម្ពុជាដែលបានចាប់បដិសន្ធិនាថ្ងៃទី ២៨ ខែមិថុនា ឆ្នាំ១៩៥១ បានឆ្លងកាត់ដំណើរឡើង-ចុះជាច្រើនបន្តបន្ទាប់ក្នុងរយៈពេល៦៩ឆ្នាំ និងបានបង្ហាញយ៉ាងច្បាស់ពីភាពកាន់តែរួបរួម និងកាន់តែរឹងមាំរបស់ខ្លួន ជាពិសេសការបន្តជាជម្រើសតែមួយគត់របស់ប្រជាជនកម្ពុជា។ បើមើលទៅដំណើររបស់គណបក្សកាន់អំណាចមួយនេះក្នុងរយៈពេល៤២ឆ្នាំចុងក្រោយ បន្ទាប់ពីការរំដោះប្រជាជាតិពីរបបប្រល័យពូជសាសន៍ ប៉ុល ពត គណបក្សប្រជាជនកម្ពុជាតែងបង្ហាញភាពរឹងមាំ និងមោះមុតរបស់ខ្លួនក្នុងការដឹកនាំដោយការប្រកាន់ខ្ជាប់នូវបុព្វហេតុបម្រើប្រជាជន ការពារសុខសន្តិភាព និងរក្សានិរន្តរភាពនៃការអភិវឌ្ឍលើគ្រប់វិស័យ។ ដោយឡែក បើពិនិត្យ និងកត់សម្គាល់លើការលើកឡើងជារឿយៗរបស់ថ្នាក់ដឹកនាំគណបក្សប្រជាជន សារសំខាន់ៗដែលបង្ហាញពីសមិទ្ធផល ឬស្នាដៃដែលសម្រេចបាន តែងរំលេចភ្ជាប់ជាមួយនឹងការឆ្លងកាត់ឧបសគ្គ និងការលំបាកជាច្រើន។ ជាក់ស្តែង ព្រឹត្តិការណ៍ធំៗមួយចំនួន ត្រូវបានរៀបរាប់ដើម្បីឆ្លុះបញ្ចាំងពីការកសាង និងស្តារប្រទេស ឡើងវិញក្រោមការដឹកនាំរបស់គណបក្សប្រជាជនកម្ពុជា។ ចន្លោះឆ្នាំ១៩៧៨ ដល់១៩៩៣ ការរំដោះប្រទេសពីសង្គ្រាមផ្ទៃក្នុងដ៏រ៉ាំរៃ និងការដឹកនាំប្រទេសខណៈដែលសង្គមបន្តមានអស្ថិរភាព ការគ្រប់គ្រងប្រទេសដែលមិនទាន់មានការរួបរួមពេញលេញនៃរដ្ឋអំណាច និងកងកម្លាំងប្រដាប់អាវុធ ក៏ដូចជាការព្យាយាមយ៉ាងមោះមុតដើម្បីដឹកនាំប្រទេសក្នុងស្ថានភាពដែលកម្ពុជាបន្តទទួលរងសម្ពាធពីបណ្តាប្រទេសមួយចំនួន។ ក្នុងដំណាក់កាលនោះ ទាមទារឱ្យ រដ្ឋាភិបាល ត្រូវគិតគូរគ្រប់ជ្រុងជ្រោយទាំងការទប់ស្កាត់ការពារកុំឱ្យរបបខ្មែរក្រហមវិលត្រលប់មកវិញផង និងមួយផ្នែកត្រូវស្តារ កសាង និងអភិវឌ្ឍប្រទេសជាតិឆ្ពោះទៅមុខផង។ បើមើលទៅលើទិដ្ឋភាពការបរទេសវិញ រដ្ឋាភិបាលប្រទេសកម្ពុជាលើឆាកអន្តរជាតិ គឺមិនទាន់មានការទទួលស្គាល់ជាផ្លូវការនៅឡើយ នៅពេលនោះ។ បន្ទាប់មក នៅឆ្នាំ១៩៩៧ មានការផ្ទុះអាវុធនៅកណ្តាលទីក្រុងភ្នំពេញ និងបញ្ហាវិបត្តិហិរញ្ញវត្ថុអាស៊ី ដែលកម្ពុជាផ្ទាល់បានរងការប៉ះពាល់យ៉ាងខ្លាំងទាំងសង្គម និងសេដ្ឋកិច្ច។ សង្គ្រាមបានបង្កការខាតបង់ជាច្រើនស្ទើរគ្រប់វិស័យ រីឯប្រជាជននៅតែមានការភ័យខ្លាច ខណៈវិបត្តិហិរញ្ញវត្ថុក្នុងតំបន់ ធ្វើឱ្យកំណើនសេដ្ឋកិច្ចកម្ពុជាមានថមថយគួរឱ្យកត់សម្គាល់។ ក្នុងឆ្នាំ២០០៨ វិបត្តិហិរញ្ញវត្ថុអាស៊ី និងពិភពលោក បានកើតឡើង ដែលពេលនោះលំនឹងសេដ្ឋកិច្ចកម្ពុជាផ្ទាល់មិនទាន់មានសភាពច្បាស់លាស់នៅ ឡើយ។ អំឡុងពេលដែលដៃម្ខាងរបស់កម្ពុជាកំពុងខិតខំទប់ទល់ការលំបាកផ្នែកសេដ្ឋកិច្ច ដៃម្ខាងទៀតត្រូវការពារអធិបតេយ្យភាព និងបូរណភាពទឹកដីក្នុងព្រឹត្តិការណ៍ប្រាសាទព្រះវិហារ និងថែមទាំងត្រូវគិតគូររៀបចំការបោះឆ្នោតជ្រើសតាំងតំណាងរាស្ត្រនីតិកាលទី៤ ដែលជាកាតព្វកិច្ចខានពុំបានស្របតាមគោលការណ៍លិទ្ធិប្រជាធិបតេយ្យសេរីពហុបក្ស ធានាដោយរដ្ឋធម្មនុញ្ញនៃព្រះរាជាណាចក្រកម្ពុជា។ ជាមួយគ្នានេះដែរ រាជរដ្ឋាភិបាលកម្ពុជាបានឆ្លងកាត់ព្រឹត្តិការណ៍ប៉ុនប៉ងជាបន្តបន្ទាប់នៃការធ្វើបដិវត្តន៍ពណ៌ប្រឆាំង និងផ្តួលរំលំរាជរដ្ឋាភិបាលស្របច្បាប់ដែលដឹកនាំដោយគណបក្សប្រជាជនកម្ពុជា នៅឆ្នាំ២០១៣។ ដោយឡែក ថ្មីៗនេះ គិតចាប់ពីដើមឆ្នាំ២០២០ ខណៈប្រទេសក្នុងពិភពលោកជួបវិបត្តិនៃការឆ្លងរីករាលដាលជំងឺកូវីដ១៩ កម្ពុជាក៏ទទួលរងនូវផលប៉ះពាល់ទាំងផ្នែកសង្គម និងសេដ្ឋកិច្ចផងដែរ។ បើទោះបីជាមានឧបសគ្គ និងការលំបាកដូចបានឆ្លុះបញ្ចាំងខាងលើក៏ពិតមែន តែថ្នាក់ដឹកនាំ សមាជិក សមាជិកា គណបក្សប្រជាជនកម្ពុជា នៅតែបង្ហាញជំហររួបរួម រឹងមាំ ជាមួយនឹងការសម្រេចបានស្នាដៃ និងសមិទ្ធផលនានាដែលបម្រើដល់ប្រយោជន៍ប្រជាជនកម្ពុជា ដោយប្រកាន់ខ្ជាប់នៅទិសស្លោក៖ «គណបក្សប្រជាជន ជារបស់ប្រជាជន ដោយសារប្រជាជន និងដើម្បីប្រជាជន»។ ឆ្នាំ១៩៩៨ សង្គ្រាមរ៉ាំរៃក្នុងប្រទេសត្រូវបានបញ្ចប់ទាំងស្រុងក្រោមការអនុវត្តនយោបាយឈ្នះ ឈ្នះ របស់សម្តេចតេជោ ហ៊ុន សែន ហើយមូលដ្ឋាននៃសុខសន្តិភាពនេះ បានធ្វើឱ្យសេដ្ឋកិច្ចកម្ពុជា កើនជាមធ្យមក្នុងរង្វង់៧% ក្នុងមួយឆ្នាំ ក្នុងរយៈពេលជាង២០ឆ្នាំចុងក្រោយនេះ។ អ្វីដែលគួរឱ្យកត់សម្គាល់ថែមទៀតនោះ គឺការអភិវឌ្ឍពីប្រទេសចំណូលទាប មកជាប្រទេសចំណូលមធ្យមកម្រិតទាប គិតត្រឹមឆ្នាំ២០១៥។ រីឯអត្រាភាពក្រីក្រនៅកម្ពុជា បានបន្តធ្លាក់ចុះជាលំដាប់ពីជាង៥៣.២% មកនៅក្រោម១០% គិតត្រឹមឆ្នាំ២០១៩។ ទន្ទឹមនេះកម្ពុជា មានឱកាសបង្ហាញសក្តានុពល ដែលមិនធ្លាប់មានសម្រាប់ការអភិវឌ្ឍន៍សង្គមសេដ្ឋកិច្ចលើគ្រប់ផ្នែក គ្រប់វិស័យ ក្នុងនាមជាម្ចាស់លើជោគវាសនារបស់ខ្លួន ខណៈទទួលបានភាពស្មើមុខមាត់ទាំងថ្នាក់តំបន់ និងនៅលើឆាកអន្តរជាតិ។ ពាក់ព័ន្ធនឹងស្ថានភាពបច្ចុប្បន្នក្នុងដំណាក់កាលនៃការរីករាលដាលជំងឺកូវីដ-១៩ រាជរដ្ឋាភិបាល ដឹកនាំដោយគណបក្សប្រជាជន បានបង្ហាញភាពទទួលខុសត្រូវខ្ពស់ចំពោះប្រជាជនរបស់ខ្លួន តាមរយៈការដាក់ចេញនូវវិធានការ និងយន្តការជាបន្តបន្ទាប់ស្របតាមស្ថានភាពជាក់ស្តែង, ការរៀបចំឱ្យមានកម្មវិធីសប្បុរសកៀរគរការចូលរួមពីសាធារណជន ដើម្បីរួមគ្នាទប់ស្កាត់ និងបង្ការការរីករាលដាលនៃជំងឺនេះ។ ត្រង់ចំណុចការចូលរួមនេះ បន្ទាប់ពីមានការប្រកាសពីរាជរដ្ឋាភិបាល ថ្នាក់ដឹកនាំ សមាជិក សមាជិការបស់គណបក្សប្រជាជន បានបង្ហាញស្មារតី គាំទ្រចូលរួមយ៉ាងខ្លាំងក្លា ដោយការស្ម័គ្រចិត្តកាត់ប្រាក់បៀវត្សរបស់ខ្លួនតាមលទ្ធភាព ឧបត្ថម្ភចូលរួមក្នុងយុទ្ធនាការប្រឆាំងជំងឺកូវីដ១៩ ជាមួយរាជរដ្ឋាភិបាល។ ជាមួយនេះ នៅថ្ងៃទី២៤ ខែមិថុនា ឆ្នាំ២០២០ សម្តេចតេជោ ហ៊ុន សែន ក៏បានប្រកាសដាក់ឱ្យអនុវត្តកម្មវិធីឧបត្ថម្ភសាច់ប្រាក់ជូនដល់គ្រួសារក្រីក្រ និងងាយរងគ្រោះក្នុងអំឡុងពេលប្រយុទ្ធនឹងជំងឺកូវីដ-១៩ ផងដែរ។ ជារួមក្នុងដំណើរឡើង-ចុះដែលគណបក្សប្រជាជនកម្ពុជាបានឆ្លងកាត់ គណបក្សប្រជាជនកម្ពុជា ដែលជាគណបក្សកាន់អំណាចនេះ បានបន្តដំណើរទៅមុខកាន់តែរឹងមាំ ជាមួយនឹងការរួបរួម គាំទ្រឥតងាករេរបស់សមាជិក សមាជិការបស់ខ្លួនក្រោមស្មារតីនៃការលះបង់ និងការដាក់ប្រយោជន៍ប្រជាជន និងប្រទេសជាតិជាចម្បង ។ បើទោះបីជាបានឆ្លងកាត់កត្តាប្រឈមជាច្រើន មិនថាកត្តាសន្តិសុខជាតិ កត្តាសេដ្ឋកិច្ច កត្តាក្នុងស្រុក និងអន្តរជាតិ ឬបញ្ហាពិភពលោក អ្វីដែលជាជោគជ័យមួយក្នុងចំណោមជោគជ័យនានានោះ គឺគណបក្សប្រជាជនកម្ពុជា នៅតែបន្តជាជម្រើសតែមួយគត់របស់ប្រជាជនកម្ពុជា ក្នុងរយៈពេល៤២ ឆ្នាំចុងក្រោយ៕	ដោយ លោក សំ រិទ្ធី អ្នកតំណាងរាស្ត្រមណ្ឌលកំពង់ស្ពឺ
បន្ទាប់ពីឈ្នះការបោះឆ្នោតនៅក្នុងខែមេសាកន្លងមក ពេលនេះ លោក អេម៉ានុយអែល ម៉ាក្រុង បានស្បថចូលកាន់តំណែងជាប្រធានាធិបតីបារាំងនៅអាណត្តិទីពីរហើយ។ លោកម៉ាក្រុង គឺជាបុគ្គលមួយរូបគត់ ដែលអាចបន្តតំណែងសំខាន់នេះ នៅអាណត្តិពីរ ក្នុងរយៈពេលប្រមាណ ២ទសវត្សរ៍ចុងក្រោយ។ ក្នុងពិធីស្បថចូលកាន់តំណែង លោកម៉ាក្រុង បានសន្យាផ្តោតលើគោលដៅសម្រាប់ប្រទេស រួមទាំងស្ថិរភាពនៅអឺរ៉ុប និងបញ្ហាសន្តិសុខនៅអឺរ៉ុបខាងកើត។ មិនតែប៉ុណ្ណោះ លោកបានអំពាវនាវឱ្យប្រជាជនបារាំង គោរពកិច្ចសន្យាសង្គមផង។ «ប្រជាជនបារាំង បានផ្តល់ទំនុកចិត្តខ្ញុំសម្រាប់អាណត្តិថ្មី»។ លោក ម៉ាក្រុង បានសង្កត់ធ្ងន់បែបនេះ ដោយបន្តសន្យាបម្រើប្រទេស និងប្រជាជនបារាំង។ ទន្ទឹមនេះ លោក ម៉ាក្រុង បានកត់សម្គាល់ថា តម្លៃនៃសេរីភាពកំពុងស្ថិតក្រោមការគំរាមកំហែង។ ការស្បថចូលកាន់តំណែងរបស់លោកម៉ាក្រុង ក្នុងអាណត្តិទីពីរ ធ្វើឡើងស្របពេលអឺរ៉ុបកំពុងមានបញ្ហាស្មុគស្មាញ ដោយសារតែជម្លោះនៅអ៊ុយក្រែន។ គួររម្លឹកថា លោកម៉ាក្រុង បានឈ្មោះការបោះឆ្នោតប្រធានាធិបតីបារាំងនៅជុំចុងក្រោយ ក្នុងសំឡេងគាំទ្រ ៥៨,៥៥ភាគរយ ដោយយកឈ្នះលើដៃគូប្រជែងចាស់ លោកស្រី ម៉ារីន ឡឺ ប៉ែន៕	លោក អេម៉ានុយអែល ម៉ាក្រុង នៅថ្ងៃទី៧ ខែឧសភា បានស្បថចូលកាន់តំណែងប្រធានាធិបតីបារាំង នៅអាណត្តិទីពីរ។ ក្នុងពិធីដ៏សំខាន់មួយនេះ លោកម៉ាក្រុង បានសន្យាធ្វើឱ្យបារាំងខ្លាំងជាងមុន និងរក្សាស្ថិរភាពនៅទ្វីបអឺរ៉ុប ស្របពេលសង្រ្គាមនៅអ៊ុយក្រែន កំពុងផ្ទុះឡើង។
ប្រជុំកោះគូរីលហៅតាមរុស្ស៊ី ឬដែលត្រូវជប៉ុនឲ្យឈ្មោះថា ដែនដីខាងជើង គឺជាចំណុចស្នូលក្នុងទំនាក់ទំនងរវាងរុស្ស៊ី និងជប៉ុន។ ដោយសារតែការទាមទាររបស់ជប៉ុនលើដែនកោះដែលកំពុងត្រួតត្រាដោយរុស្ស៊ី ភាគីទាំងពីរមិនបានចុះកិច្ចសន្ធិសញ្ញាសន្តិភាពឡើយក្រោយការបញ្ចប់សង្គ្រាមលោកលើកទីពីរក្នុងឆ្នាំ១៩៤៥ ។ ជាង៧០ឆ្នាំនៃការចរចាបញ្ចប់ជម្លោះ គេមិនឃើញមានលទ្ធផលដុំកំភួនអ្វីឡើយលើសំណុំរឿងរ៉ាំរ៉ៃមួយនេះ។ យ៉ាងណាក្ដី នៅថ្ងៃទី១២ ខែកញ្ញា ប្រធានាធិបតីរុស្ស៊ី វ៉ា្លឌីមៀ ពូទីន បានស្នើដោយចំហរទៅកាន់នាយករដ្ឋមន្ត្រីជប៉ុន ស៊ីនហ្សូ អាបេ ឲ្យរុស្ស៊ី និងជប៉ុនចុះកិច្ចព្រមព្រៀងបញ្ចប់ជម្លោះប្រទេសទាំងពីរ។ លោក ពូទីន ស្នើបែបនេះក្នុងកិច្ចប្រជុំវេទិកាសេដ្ឋកិច្ចភាគខាងកើតនៅទីក្រុងវ្ល៉ាឌីវ៉ូស្តុក ដែលនៅមិនឆ្ងាយប៉ុន្មានពីដែនជម្លោះ។ សំណើរបស់លោក ពូទីនក៏ទទួលបានការស្វាគមន៍ពីលោក អាបេ និងមេដឹកនាំផ្សេងទៀត។ យោងតាមទីភ្នាក់ងារព័ត៌មាន AFP លោក ពូទីន និយាយថា៖ យើងព្យាយាមដោះស្រាយបញ្ហាទឹកដី៧០ឆ្នាំមកហើយ។ យើងបានជជែកគ្នាអស់ពេល៧០ឆ្នាំហើយដែរ។ ដល់ពេលបញ្ចប់សន្ធិសញ្ញាសន្តិភាពហើយ ប៉ុន្តែមិនមែនឥឡូវនេះទេ គឺនៅចុងឆ្នាំនេះ ហើយគ្មានលក្ខខណ្ឌទុកមុនអ្វីទាំងអស់។» លោកបន្តថា ការបញ្ចប់ការចរចា នឹងអនុញ្ញាតឲ្យប្រទេសទាំងពីរបន្តដោះស្រាយបញ្ហាទាំងអស់ដែលមិនអាចរកច្រកចេញបាន៧០ឆ្នាំមកនេះ។ តបនឹងសំណើរបស់ប្រធានាធិបតីរុស្ស៊ី លោក អាបេ បានប្រកាសគាំទ្រភ្លាមដែរ។ ចំពោះមេដឹកនាំដែលចូលរួមវេទិកាសេដ្ឋកិច្ចប្រចាំឆ្នាំខាងលើ នាយករដ្ឋមន្ត្រីជប៉ុនបានលើកឡើងពីភាពចាំបាច់ដែលជប៉ុន និងរុស្ស៊ី ត្រូវសម្លឹងទៅមុខ និងការបញ្ចប់ជម្លោះឲ្យបានឆាប់ សំដៅឈានដល់ការចុះសន្ធិសញ្ញាបញ្ចប់ជម្លោះដែលបន្សល់ទុកតាំងពីឆ្នាំ១៩៤៥ មកនោះ។ លោក អាបេ លើកជាសំណួរថា បើមិនដោះស្រាយឥឡូវ តើទុកឲ្យនរណាដោះស្រាយ? កន្លងមក លោក ពូទីន បានជួបចរចាជាមួយលោក អាបេ ជាច្រើនដើម្បីស្វែងរកដំណោះស្រាយបញ្ចប់ជម្លោះដែនដីលើប្រជុំកោះគូរីល។ ជាមួយនឹងការប្រកាសរបស់លោក ពូទីន ខាងលើនេះ ការចរចារវាងក្រុងមូស្គូ និងក្រុងតូក្យូ ទំនងជាអាចជឿនលឿនទៅមុខបានឆាប់រហ័សជាងមុខមិនខាន។ ប៉ុន្តែកាលពីជំនួបតទល់ជាមួយលោក អាបេ នៅថ្ងៃទី១១ ខែកញ្ញា លោក ពូទីន ក៏ព្រមានថា បញ្ហានេះក៏មិនអាចដោះស្រាយស្រួលៗដែរ៕	នៅថ្ងៃទី១២ ខែកញ្ញា ប្រធានាធិបតីរុស្ស៊ី វ្ល៉ាឌីមៀ ពូទីន បានស្នើទៅកាន់ជប៉ុនឲ្យបញ្ចប់ជម្លោះរវាងប្រទេសទាំងពីរនៅត្រឹមចុងឆ្នាំ២០១៨ ។ រុស្ស៊ី និងជប៉ុន នៅមានជម្លោះទឹកដីនៅប្រជុំកោះគូរីល ដែលគ្រប់គ្រងរុស្ស៊ី តែជប៉ុនទាមទារធ្វើម្ចាស់។ ដោយសារជម្លោះទឹកដីនេះ ទំនាក់ទំនងរុស្ស៊ី និងជប៉ុន មិនសូវល្អប្រសើរឡើយ ហើយក៏ជាឧបសគ្គដល់ការចុះកិច្ចព្រមព្រៀងសន្តិភាពទៅទៀត។ យ៉ាងណា លោក ពូទីន បានប្រកាសច្បាស់ហើយថា រុស្ស៊ីចង់បញ្ចប់បញ្ហាដោយគ្មានលក្ខខណ្ឌអ្វីជាមុនឡើយ។
ថ្លែងប្រាប់សារព័ត៌មានថ្មីៗ នៅថ្ងៃទី៤ វិច្ឆិកា រដ្ឋមន្ត្រីកសិកម្មរូបនេះ បានបញ្ជាក់ថា លោកនិងមន្ត្រីជាន់ខ្ពស់៧នាក់ទៀត នឹងអនុវត្តតាមវិធានការរបស់ក្រសួងសុខាភិបាល។ បើតាមលោក វេង សាខុន ក្នុងជំនួបពិភាក្សាជាមួយរដ្ឋមន្ត្រីការបរទេសហុងគ្រី កាលពីថ្ងៃទី៣ វិច្ឆិកានោះ ក៏មានអ្នកកាសែតរបស់ទូរទស្សន៍ជាតិ (ទទក) ម្នាក់ ចុះផ្ដិតយករូបភាពដែរ។ លោករដ្ឋមន្ត្រីកសិកម្ម ដែលកំពុងស្ថិតនៅខេត្តពោធិ៍សាត់ បាននិយាយដូច្នេះថា៖«ប្រាកដណាស់ នៅពេលមានសភាពការណ៍មិនស្រួលកើតឡើង យើងនឹងធ្វើ(ចត្តាឡីស័ក) ព្រោះវាជាកាតព្វកិច្ចរបស់យើង តាមវិធានការរបស់ក្រសួងសុខាភិបាល»។ លោក Peter Szijjarto រដ្ឋមន្ត្រីការបរទេសហុងគ្រី ដែលទើបតែបញ្ចប់ដំណើរទស្សនកិច្ចនៅកម្ពុជានេះ ត្រូវបានរកឃើញថា មានផ្ទុកកូរ៉ូណាវីរុស ក្នុងអំឡុងពេលដាក់ចត្តាឡីស័កពេលទៅដល់ប្រទេសថៃ។ បញ្ហានេះ បានធ្វើឲ្យជំនួបរវាងលោករដ្ឋមន្ត្រីការបរទេសហុងគ្រី និងនាយករដ្ឋមន្ត្រីថៃ លោកប្រយុទ្ធ ចាន់អូចា ត្រូវលុបចោល។ អត្ថបទទាក់ទង MTI៖ រដ្ឋមន្ត្រីការបរទេសហុងគ្រី ផ្ទុកCOVID-19 រដ្ឋាភិបាលហុងគ្រី ពិចារណាបង្កើនអាហារូបករណ៍ផ្នែកវិស័យកសិកម្ម ដល់និស្សិតកម្ពុជា នៅឆ្នាំ២០២១ ក្រៅពីជួបលោក វេង សាខុន រដ្ឋមន្ត្រីក្រសួងកសិកម្ម រុក្ខាប្រមាញ់ និងនេសាទនេះ លោក Peter Szijjarto រដ្ឋមន្ត្រីការបរទេសហុងគ្រី ក៏បានជួបជាមួយសម្ដេចនាយករដ្ឋមន្ត្រី ហ៊ុន សែន និងថ្នាក់ដឹកនាំកម្ពុជាផ្សេងទៀត រួមមានលោក ប្រាក់ សុខុន រដ្ឋមន្ត្រីការបរទេស និងសហប្រតិបត្តិការអន្តរជាតិ , លោក ប៉ាន សូរស័ក្ដិ រដ្ឋមន្ត្រីក្រសួងពាណិជ្ជកម្ម និងលោក សួស យ៉ារ៉ា សមាជិកសភាកម្ពុជា។ ចំណែកលោក លឹម គានហោ រដ្ឋមន្ត្រីក្រសួងធនធានទឹក និងឧត្តុនិយម និងលោក ម៉ៅ ហាវណ្ណាល់ រដ្ឋមន្ត្រីទទួលបន្ទុករដ្ឋលេខាធិការដ្ឋានអាកាសចរស៊ីវិល ក៏បានជួបលោក Peter Szijjarto រដ្ឋមន្ត្រីការបរទេសហុងគ្រី នៅក្នុងពិធីចុះហត្ថលេខាកិច្ចព្រមព្រៀងរវាងភាគីទាំងពីរ៕	ភ្នំពេញ៖ រដ្ឋមន្ត្រីក្រសួងកសិកម្ម រុក្ខាប្រមាញ់ និងនេសាទ លោក វេង សាខុន ប្រកាសធ្វើចត្តាឡីស័កខ្លួនឯង ក្រោយជួបលោក Peter Szijjarto រដ្ឋមន្ត្រីការបរទេសហុងគ្រី ដែលត្រូវបានគេរកឃើញជំងឺកូវីដ-១៩ ។
លោក ហូ វណ្ឌី អគ្គលេខាធិការសម្ព័ន្ធទេសចរណ៍ជាតិកម្ពុជា បានថ្លែងប្រាប់សារព័ត៌មានថ្មីៗថា តំបន់អាស៊ាន ជាគោលដៅទី១ ដែលពលរដ្ឋខ្មែរទៅកម្សាន្តក្នុងឱកាសចូលឆ្នាំខ្មែរនេះ។ ប្រទេសទាំងនោះ មានប្រទេសថៃ វៀតណាម ម៉ាឡេស៊ី និងប្រទេសសឹង្ហបុរីជាដើម។ ក្រៅពីតំបន់អាស៊ាន ពលរដ្ឋខ្មែរចេញទៅកម្សាន្តនៅប្រទេសជប៉ុន កូរ៉េ ចិន ក្រុងឌូបៃប្រទេសអារ៉ាប់ និងតំបន់អឺរ៉ុប។ នេះបើតាម លោក ហូ វណ្ឌី ដែលបន្តបញ្ជាក់មូលហេតុថា ដំណើរកម្សាន្តក្នុងតំបន់អាស៊ាន ពលរដ្ឋខ្មែរចំណាយតិច និងងាយស្រួលជាងការទៅកម្សាន្តទៅប្រទេសផ្សេងទៀត។ លោក ខៀវ វឌ្ឍនា បុគ្គលិកផ្នែកបម្រើសេវាអតិថិជននៃក្រុមហ៊ុន World Pop បានឲ្យដឹងថា ក្រុមហ៊ុនលោក បានលក់កញ្ចប់ទេសចរណ៍ទៅប្រទេសជប៉ុនដាច់ជាងកញ្ចប់ទេសចរណ៍ដទៃទៀត ដោយសារនៅពេលនេះជារដូវផ្កាសាគូរ៉ារីក ដែលទាក់ទាញទេសចរឲ្យទៅកម្សាន្តនៅប្រទេសជប៉ុន។ លោកបន្ថែមថា ប្រទេសក្នុងតំបន់អាស៊ាន ក៏ជាគោលដៅទេសចរណ៍ខ្លាំងណាស់ដែរ សម្រាប់ពលរដ្ឋខ្មែរក្នុងឱកាសចូលឆ្នាំខ្មែរឆ្នាំនេះ។ ដោយឡែកគោលដៅទេសចរណ៍ក្នុងស្រុកវិញ ខេត្តសៀមរាប តំបន់ឆ្នេរ និងភាគឦសាន ពិសេស ខេត្តមណ្ឌលគិរី និងរតនគិរី បានស្រូបទាញអ្នកទេសចរ ក្នុងកំឡុងពេលចូលឆ្នាំថ្មីនេះ។ អគ្គលេខាធិការសម្ព័ន្ធទេសចរណ៍ជាតិកម្ពុជា លើកឡើងថា ខេត្តសៀមរាបទាក់ទាញទេសចរច្រើនបំផុត ដោយសារខេត្តនេះរៀបចំព្រឹត្តិការណ៍អង្គរសង្ក្រាន្ត៕	ភ្នំពេញ៖ ក្នុងឱកាសចូលឆ្នាំថ្មីឆ្នាំ ២០១៧នេះ ពលរដ្ឋខ្មែរមួយចំនួនបានចេញទៅកម្សាន្តនៅក្រៅប្រទេស។ ប្រទេសក្នុងតំបន់អាស៊ាន នៅតែគោលដៅទេសចរណ៍លំដាប់ទី១របស់ប្រជាពលរដ្ឋខ្មែរទៅកម្សាន្ត ខណៈប្រទេស ជប៉ុន ចិន និងកូរ៉េខាងត្បូងស្ថិតនៅលំដាប់ទី២ បន្ទាប់មកគឺក្រុងឌូបៃ នៃប្រទេសអារ៉ាប់រួម និងប្រទេសមួយចំនួននៅតំបន់អឺរ៉ុប។
ក្រោយបដិសេធការចោទប្រកាន់អស់រយៈពេលជាច្រើនថ្ងៃ យោធាអ៊ីរ៉ង់ព្រមទទួលស្គាល់ថា ខ្លួនបានបាញ់ទម្លាក់យន្តហោះដឹកអ្នកដំណើរអ៊ុយក្រែនដោយអចេតនា។ ករណីបាញ់ទម្លាក់យន្តហោះក្រុមហ៊ុនអាកាសចរណ៍អ៊ុយក្រែននេះបានសម្លាប់មនុស្សអស់ ១៧៦ នាក់ផងក្នុងចំណោមនោះភាគច្រើនជាជនជាតិអ៊ីរ៉ង់ និងកាណាដា។ ក្នុងសេចក្តីថ្លែងការណ៍មួយចេញថ្ងៃទី ១១ មករាដែលចុះផ្សាយដោយទីភ្នាក់ងារព័ត៌មាន AP យោធាអ៊ីរ៉ង់បន្ទោស«កំហុសមនុស្ស»ដែលបង្កឲ្យបញ្ហានេះកើតឡើង។ សេចក្តីថ្លែងការណ៍ដដែលនោះបន្តថា យន្តហោះស៊ីវិលរបស់ក្រុមហ៊ុនអាកាសចរណ៍អ៊ុយក្រែនត្រូវបានគេភាន់ច្រឡំទៅនឹងគោលដៅសត្រូវ ក្រោយពេលវាធ្វើដំណើរឆ្ពោះមកកាន់ទីតាំងយោធារសើបរបស់កងឆ្មាំបដិវត្តន៍អ៊ីរ៉ង់។ «យោធាអ៊ីរ៉ង់ស្ថិតក្នុងការប្រុងជើងការខ្ពស់បំផុតក្នុងកាលៈទេសៈតានតឹងនិងប្រឈមមុខគ្នាជាមួយអាមេរិក»។ សេចក្តីថ្លែងការណ៍នោះបញ្ជាក់ដូច្នេះ។ យន្តហោះរបស់ក្រុមហ៊ុនអាកាសចរណ៍អ៊ុយក្រែននេះ បានធ្លាក់នៅក្បែរតំបន់ Parand ជាយក្រុងតេហេរ៉ង់។ ដើមឡើយភាគីអះអាងថា ការធ្លាក់នេះគឺបណ្តាលមកពីបញ្ហាបច្ចេកទេស ប៉ុន្តែអាមេរិកបានចង្អុលដាក់អ៊ីរ៉ង់ដោយសម្អាងលើភស្តុតាងដែលខ្លួនទទួលបានពីរភ្នាក់ងារចារកម្ម។ យ៉ាងណាក៏ដោយ អ៊ីរ៉ង់បដិសេធម្តងហើយម្តងទៀត និងបានចោទអាមេរិកវិញថា ព្យាយាមផ្សព្វផ្សាយសម្តីកុហកបោកប្រាស់ដើម្បីបង្ខូចឈ្មោះខ្លួនផងដែរ។ ដោយឡែក រដ្ឋមន្ត្រីការបរទេសអ៊ីរ៉ង់លោក Mohammad Javad Zarif ឯណោះក៏បានសម្តែងការសោកស្តាយពន់ពេកចំពោះករណីសោកនាដកម្មនេះ ហើយក៏បានសុំអភ័យទោសចំពោះបញ្ហាដែលបានកើតឡើងដែរ។ «ការសោកស្តាយ សុំអភ័យទោស និងការចូលរួមរម្លែកទុក្ខរបស់យើងចំពោះប្រជាជនយើង ក៏ដូចជាគ្រួសាររបស់អ្នកស្លាប់ទាំងអស់ និងបណ្តាប្រជាជាតិដែលរងការប៉ះពាល់ពីសោកនាដកម្មនេះ»។ នេះជាសម្តីរបស់លោក ក្នុងគណនី twitter ផ្លូវការរបស់ខ្លួន។ យ៉ាងណាមិញ លោកក៏ឆ្លៀតចោទថា អាមេរិកនេះហើយដែលជំរុញឲ្យបញ្ហាកើតឡើង។ «កំហុសរបស់មនុស្សកើតឡើងក្នុងពេលមានវិបត្តិនេះបង្កឡើងដោយដំណើរផ្សងព្រេងនិយមរបស់អាមេរិក បាននាំឲ្យកើតមានគ្រោះមហន្តរាយនេះ»៕	អ៊ីរ៉ង់នៅថ្ងៃសៅរ៍ទី ១១ ខែមករាបានទទួលស្គាល់ថា ខ្លួនបាញ់យន្តហោះដឹកអ្នកដំណើរអ៊ុយក្រែនដោយអចេតនា។ នេះបើយោងតាមទីភ្នាក់ងារព័ត៌មាន AP ដែលដកស្រង់សម្តីយោធាអ៊ីរ៉ង់។
ជំងឺអេបូឡា បានចាប់ផ្តើមផ្ទុះឡើងនៅចុងឆ្នាំ២០១៣ និងបានរីករាលដាលយ៉ាងខ្លាំងនៅតំបន់អាហ្រិកខាងលិច និងបន្តរីកសាយទៅតំបន់អាហ្វ្រិកផ្សេងទៀត។ ហ្គីណេ ជាប្រទេសមួយស្ថិតនៅតំបន់អាហ្រ្វ៊ិកខាងលិច ដែលមានអ្នកស្លាប់ដោយសារជំងឺឆ្លងមួយនេះចំនួន ១១៣០០នាក់ នៅចន្លោះឆ្នាំ២០១៣ ដល់២០១៦។ យ៉ាងណាមិញ នៅចុងខែមករា គ្រូពេទ្យម្នាក់បានធ្លាក់ឈឺ និងបានស្លាប់ ដោយសារជំងឺអេបូឡា។ ប្រធានទីភ្នាក់ងារសន្តិសុខសុខាភិបាលជាតិ លោក Sakoba Keita បានប្រាប់សារព័ត៌មានក្នុងស្រុកថា៖ «ក្នុងចំណោមអ្នកចូលរួមបុណ្យសពនេះ មានមនុស្សចំនួន៨ នាក់ បានចេញរោគសញ្ញា ដូចជារាគ, ក្អួត និងធ្លាក់ឈាម»។ ក្រោយមក ក្នុងចំណោមអ្នកចេញរោគសញ្ញានោះ មាន ៣នាក់ បានបាត់បង់ជីវិត និង៥នាក់ព្យាបាលនៅមន្ទីរពេទ្យ។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ ទន្ទឹមនេះ លោក Sakoba Keita បានបន្តថា មានអ្នកជំងឺម្នាក់ បានលួចរត់ចេញពីមន្ទីរពេទ្យ ប៉ុន្តែត្រូវរកឃើញវិញ។ ចាប់តាំងពីឆ្នាំពីឆ្នាំ២០១៦ មកអង្គការសុខភាពពិភពលោក បានឃ្លាំមើលជំងឺឆ្លងអេបូឡាយ៉ាងខ្លាំង។ មិនត្រឹមតែប៉ុណ្ណោះ អង្គការអន្តរជាតិមួយនេះ ក៏បានបង្ហាញការបារម្ភផងដែរ ជាពិសេសករណីផ្ទុះនៅសាធារណរដ្ឋប្រជាធិបតេយ្យកុងហ្គោសារជាថ្មី បន្ទាប់ពីប្រទេសមួយនេះ ទើបតែប្រកាសបញ្ចប់ករណីឆ្លង កាលពីខែវិច្ឆិកា ឆ្នាំ២០២០ កន្លងទៅ។ តាមការបញ្ជាក់របស់សម្ព័ន្ធវ៉ាក់សាំង (GAVI) នៅក្នុងខែមករាកន្លងទៅ វ៉ាក់សាំងចំនួន៥០ម៉ឺនដូស គ្រោងនឹងដាក់ឱ្យឆ្លើយតបនឹងការផ្ទុះឡើងនៃជំងឺអេបូឡានាពេលខាងមុខ។ ចាប់តាំងពីឆ្នាំ២០១៣ វ៉ាក់សាំងត្រូវបានពន្លឿនការអភិវឌ្ឍយ៉ាងខ្លាំង ដើម្បីទប់ស្កាត់ការរាតត្បាតនៃជំងឺឆ្លងនេះ។ នៅក្នុងខែវិច្ឆិកា ឆ្នាំ២០១៩ វ៉ាក់សាំងប្រឆាំងជំងឺអេបូឡា Ervebo ត្រូវបានទទួលស្គាល់ដោយគណៈកម្មការអឺរ៉ុប និងអាមេរិក នៅខែធ្នូ ឆ្នាំ២០១៩៕	រដ្ឋមន្រ្តីសុខាភិបាលហ្គីណេ នៅថ្ងៃទី១៣ ខែកុម្ភៈ បានរាយការណ៍ ករណីស្លាប់ដោយសារជំងឺឆ្លងអេបូឡា ចំនួន ៤ករណីដំបូង ចាប់ពីឆ្នាំ២០១៦ កន្លងមក។
ស្មាតហ្វូនម៉ូឌែល vivo V17 នេះដែរ គឺត្រូវបានបង្ហាញមកជាមួយនឹងជម្រើសពណ៌ថ្មី ហើយនិងលក្ខណៈពិសេសៗជាច្រើនផងដែរដូចជា៖ បើនិយាយទៅកាន់ពណ៌របស់ V17 គឺត្រូវបានបង្ហាញមកជាមួយនឹងជម្រើសពណ៌ថ្មី 2 ពណ៌គឺពណ៌ត្បូងគុជស (Crystal White) និង ពណ៌គុជខៀវ Admiral Blue)។ រីឯផ្នែកកាមេរ៉ាវិញ វាត្រូវបានបំពាក់មកជាមួយកាមេរ៉ាមុខទំហំ 32MP ដែរនាំមុខគេជាមួយកម្រិតបង្ហាញ FHD+ ។ សម្រាប់កាមេរ៉ាក្រោយមានរហូតទៅដល់ 4 គ្រាប់ដែលមានរាងជាអក្សរ L កាមេរ៉ាគោលទំហំ 48MP និងកាមេរ៉ាជំនួយមុខងារផ្សេងទៀតមានទំហំ 8MP+2MP+2MP ។ Vivo V17 គឺបានបំពាក់មកជាមួយប្រភេទអេក្រង់ Ultra O Screen មានទំហំអេក្រង់ 6.44 អ៊ីញ ហើយបានបំពាក់នូវបច្ចេកវិទ្យា Super AMOLED ផងដែរ។ ផលធៀបអេក្រង់របស់ស្មាតហ្វូន vivo V17 គឺ 20:9 និងអត្រាអេក្រង់ទៅរាងទាំងមូលគឺ 91.38%។ ស្មាតហ្វូននេះ ដំណើរការដោយប្រព័ន្ធ octa-core ដែលរចនាមកមានទំហំ 2Kryo Gold2.0GHz6Kryo Silver 1.7GHz។ ហើយវាក៏ត្រូវបានបំពាក់មកជាមួយ Ram ទំហំ 8GB និង អង្គផ្ទុកទិន្នន័យ 256GB ផងដែរ។ ចំពោះប្រតិបត្តិការនៃការដោះសោររបស់ V17 វិញត្រូវបានបំពាក់មកជាមួយនឹងបច្ចេកវិទ្យាដោះសោរ ដោយស្កេនក្រយៅដៃនៅលើផ្ទៃអេក្រង់។ ស្មាតហ្វូន vivo V17 មានកម្លាំងថាមពលថ្ម 4500mAh ដែលភ្ជាប់មកជាមួយបច្ចេកវិទ្យា Fast Charging ។ សម្រាប់តម្លៃលក់របស់ស្មាតហ្វូន vivo V17 នេះដែរនឹងត្រូវប្រកាសជាផ្លូវការនៅថ្ងៃទី 30 ខែកក្កដា ខាងមុខនេះផងដែរ។ ជាមួយនឹងព្រឹត្តិការណ៍នៃការសម្ពោធនៅឯសណ្ធាគា Sokha Phnom Penh Hotel ដែលនឹងមានការចូលរួមទៅដោយកំពូលតារាចម្រៀងជាច្រើនដួងដូចជា លោក ព្រាប សុចត្ថិ កញ្ញា ឡូរ៉ា ម៉ម រួមទាំងតារាវ័យក្មេង 3 ដួងមកពីកម្មវិធី Cambodia idol junior។ រួមទាំងមានការចូលរួមពីសំណាក់តារាកិត្តិយសជាច្រើនដួងផ្សេងទៀតដូចជា៖ លោក យារ៉ូ លោក រៀនថត លោក ឈិន ឆឿន និង កញ្ញា សុវណ្ណាឡាង។ សម្រាប់ព្រឹត្តិការណ៍នៃការសម្ពោធ vivo 17 នេះដែរនឹងធ្វើការផ្សាយផ្ទាល់ចេញពីផេកផ្លូវការរបស់ vivoKH / Hang Meas Live 24h / khmerload / khmernote / popular magazine ចាប់ពី 6 : 30 យប់រហូតដល់ចប់កម្មវិធី។ (អត្ថបទពាណិជ្ជកម្ម)	កាលពីប៉ុន្មានសប្ដាហ៍មុន ក្រុមហ៊ុនស្មាតហ្វូន vivo បានធ្វើការប្រកាស និងបញ្ចេញទៅលើរូបភាពខ្លះៗទាក់ទងទៅនឹងការត្រៀមមកដល់នៃសមាជិក ស៊េរីថ្មីរបស់ខ្លួន ដែលត្រូវជាស្មាតហ្វូននៃត្រកូល v ម៉ូឌែល V17 ដែលនិងត្រូវបង្ហាញខ្លួននៅលើទីផ្សារកម្ពុជានាពេលឆាប់ៗនេះផងដែរ។ ចំពោះស្មាតហ្វូនV17 នេះគឺត្រូវបានបើកឲ្យធ្វើការ Pre-Order ចាប់ពីថ្ងៃទី 28 នេះតទៅរហូតទៅដល់ថ្ងៃទី 3 មករា ឆ្នាំ 2020 ជាមួយនឹងតម្លៃខ្ទង់ $3xx តែប៉ុណ្ណោះ។
កំពត៖ ចម្ការម្រេចឡាផ្លេនថេសិន (La plantation) គឺជារមណីយដ្ឋានកសិទេសចរណ៍ដ៏ល្បីមួយ ស្ថិតនៅក្នុងភូមិកូនសត្វ ស្រុកទឹកឈូ ខេត្តកំពត។ ចម្ការនេះ អាចទាក់ទាញភ្ញៀវទេសចរជាតិ-អន្តរជាតិ ចន្លោះពី ២០០ទៅ៣០០នាក់ក្នុង១ថ្ងៃ។ លក្ខណៈពិសេសនៃចម្ការម្រេចនៅជើងភ្នំនេះ គឺមានផ្ដល់សេវាមគ្គទេសក៍ ឬជូនភ្ញៀវទេសចរកម្សាន្តចម្ការម្រេច ដោយឥតគិតថ្លៃទាំងភាសាខ្មែរ បារាំង និងអង់គ្លេស។ មិនតែប៉ុណ្ណោះ ទេសចរក៏អាចភ្លក្ស និងឈ្វែងយល់ពីរបៀបនៃការប្រើប្រាស់ម្រេច។ ឡាផ្លេនថេសិន បង្កើតឡើងតាំងពីឆ្នាំ២០១៣ ដែលមានម្ចាស់ជាជនជាតិបារាំង និងប៊ែលហ្សិក។ ចម្ការនេះមានផ្ទៃដី៥០ហិកតា ក្នុងនោះ២០ហិកតាត្រូវបានបម្រើឱ្យការដាំដុះម្រេច និង៣០ហិកតាទៀត ត្រូវបានគេដាំដុះដំណាំ និងគ្រឿងទេសច្រើនមុខផ្សេងទៀត។ នៅទីនោះ សម្បូរទៅដោយព្រៃភ្នំ បឹង ដែលបង្ហាញពីទេសភាពស្រស់ត្រកាល និងខ្យល់ត្រជាក់បានពីនីវ៉ូទឹកសមុទ្រផងដែរ។ សូមអញ្ជើញលោកអ្នកនាងទស្សនាកិច្ចសម្ភាសខាងក្រោមនេះ៖	ដោយ៖ ឈន សុផាត, ផាត ដាណេ, ឈុំ ចន្ថា
យោងតាមសេចក្តីប្រកាសព័ត៌មានរបស់ក្រសួងការបរទេស កាលពីថ្ងៃទី១៦ សីហា កិច្ចប្រជុំគណៈកម្មការចម្រុះ ធ្វើឡើងក្នុងគោលបំណង ធ្វើបច្ចុប្បន្នភាពវឌ្ឍនភាពកិច្ចសហប្រតិបត្តិការ ក្នុងការរិះរកវិធី និងមធ្យាបាយនានា ដើម្បីពង្រីកបន្ថែមទៀតនូវវិសាលភាព ប្រសិទ្ធិភាពនៃទំនាក់ទំនងទ្វេភាគីប្រទេសទាំងពីរ ក្នុងវិស័យនានា។ ក្នុងដំណើរកិច្ចប្រជុំនេះ លោក ផាម បិញមិញ នឹងអញ្ញើញចូលជួបសម្តែងការគួរសមចំពោះមុខប្រមុខរដ្ឋាភិបាលសម្តេច ហ៊ុន សែន ៕	ភ្នំពេញ៖ លោក ផាម បិញមិញ រដ្ឋមន្ត្រីការបរទេសវៀតណាម នឹងមកប្រជុំក្នុងគណៈកម្មការចម្រុះលើកទី១៧ ជាមួយលោក ប្រាក់ សុខុន រដ្ឋមន្ត្រីក្រសួងបរទេស និងសហប្រតិបត្តិការអន្តរជាតិ នៅថ្ងៃទី២០-២១ សីហា ឆ្នាំ២០១៩ នៅរាជធានីភ្នំពេញ។ ការប្រជុំគណៈកម្មការចម្រុះលើកទី១៧នេះ គឺស្តីពីកិច្ចសហប្រតិបត្តិការសេដ្ឋកិច្ច វប្បធម៌ វិទ្យាសាស្ត្រ និងបច្ចេកទេស។
លោក ត្រាំ បានថ្លែងថា លោកកំពុងតែធ្វើការជាមួយនឹងសមាជិកសភា ដោយរួមទាំងពួកអ្នកប្រជាធិបតេយ្យផង ដើម្បីដាក់ទណ្ឌកម្មសេដ្ឋកិច្ចដ៏ខ្លាំងក្លាទៅលើប្រទេស តួកគី ចំពោះការវាយប្រហារឆ្លងព្រំដែន។ ក៏ប៉ុន្តែរដ្ឋាភិបាលក្រុងអង់ការ៉ា បានបដិសេធជាមុនរួចទៅហើយ។ លោក ត្រាំ បានថ្លែងលើបណ្ដាញសង្គម Twitter ថា មានការព្រមព្រៀងគ្នាយ៉ាងខ្លាំងចំពោះការចាត់វិធានការទៅលើប្រទេសតួកគី ដែលជាសមាជិកអង្គការអូតង់មួយដែរនោះ។ លោក Mark Esper រដ្ឋមន្ត្រីការពារប្រទេសរបស់អាមេរិក បានថ្លែងក្នុងកម្មវិធី Fox News Sunday កាលពីថ្ងៃអាទិត្យថា កាលពីយប់ថ្ងៃសៅរ៍ លោក ត្រាំ បានបញ្ជាឲ្យដកកងកម្លាំងរបស់អាមេរិកដែលនៅសេសសល់ទាំង១.០០០នាក់ចេញពីប៉ែកខាងជើងប្រទេសស៊ីរី។ លោក Esper បានថ្លែងថា មន្ត្រីអាមេរិកមានការភ័យខ្លាចថា កងកម្លាំងអាមេរិកនឹងត្រូវបានចំណាយយ៉ាងខ្ជះខ្ជាយ ដោយសារតែកងកម្លាំងតួកគីហាក់មានប្រៀបចំពោះកងកម្លាំងឃឺដរួចទៅហើយ។ តួកគីចាត់ទុកក្រុម ឃឺដ ថាជាក្រុមភេរវកម្ម ប៉ុន្តែពួកបស្ចឹមប្រទេសភាគច្រើនចាត់ទុកក្រុមនេះថាជាដៃគូសំខាន់នៅក្នុងការប្រយុទ្ធប្រឆាំងនឹងក្រុមសកម្មប្រយុទ្ធរដ្ឋឥស្លាម។ លោក Esper បានបដិសេធនឹងអ្នករិះគន់នៅក្នុងសភាមួយចំនួន ដោយរួមទាំងសមាជិកខាងគណបក្សសាធារណរដ្ឋរបស់លោក ត្រាំ ផង ថា សហរដ្ឋអាមេរិកបានបោះបង់ចោលក្រុម ឃឺដ៕ សូមចុចទៅប្រភពដើម VOA ត្រង់នេះ	សហរដ្ឋអាមេរិកដកកងកម្លាំងទាំងអស់នៅសេសសល់ពីប៉ែកខាងជើងប្រទេសស៊ីរី ខណៈដែលប្រធានាធិបតីអាមេរិក លោក ដូណាល់ ត្រាំ បានថ្លែងកាលពីថ្ងៃអាទិត្យថា «វាគឺជាឈ្លាសវៃក្នុងការផ្លាស់ប្ដូរ» ក្នុងការដែលមិនពាក់ព័ន្ធនឹងការប្រយុទ្ធគ្នាដែលបង្កឡើងដោយតួកគី ប្រឆាំងនឹងក្រុមយុទ្ធជន ឃឺដ ដែលជាសម្ព័ន្ធមិត្តយូរអង្វែងរបស់សហរដ្ឋអាមេរិក។
ជូតឲ្យស្ងួតល្អ មែនហើយ ឥឡូវនេះអ្នកទាំងពីរបានឈានដល់ចំណុចកំពូល ហើយទ្វារមាសអ្នកក៏បានស្គាល់រសជាតិទឹកកាម បូករួមនឹងញើសប្រឡាក់ពេញដែរ ដូច្នេះវាក៏ដល់ពេលដែលត្រូវជូតសម្អាតវាដែរ។ ចូរប្រើប្រាស់កន្សែងពោះគោដែលគ្មានក្លិន ឬក្រដាសអនាម័យដែលស្អាតដើម្បីសម្ងួតទ្វារមាសទៅ។ លាងសម្អាតផង មែនហើយ ទ្វារមាសអាចនឹងលាងសម្អាតដោយខ្លួនឯងបាន តែបើសិនជាអ្នកសម្អាតវាច្រើនជ្រុលវិញ វាអាចនឹងធ្វើឲ្យអតុល្យភាពដល់កម្រិត pH និងបង្កភាពស្ងួតខ្លាំងក្នុងទ្វារមាសបាន។ យ៉ាងណាមិញ ការលាងសម្អាតទ្វារមាសជាមួយនឹងទឹកក្តៅឧណ្ហៗអាចជួយកំចាត់មូលហេតុនាំឲ្យកើតជំងឺកាមរោគ ឬការបង្ករោគដោយបាក់តេរី ឬផ្សិតបាន។ ចូលបន្ទប់ទឹក មនុស្សភាគច្រើនជឿថា ការនោមក្រោយពីរួមភេទរួចអាចជួយឲ្យចៀសផុតពីការបង្ករោគនៅផ្លូវទឹកម៉ូត្របាន ព្រោះវានឹងបញ្ចេញបាក់តេរីបង្ករោគមកខាងក្រៅអស់។ ប៉ុន្តែបើសិនជាអ្នកមិនមានអារម្មណ៍ចង់នោមទេ ក៏មិនអីដែរ។ ញ៉ាំទឹកដើម្បីបំបាត់ការស្រេកទឹក មែនហើយ ចូរញ៉ាំទឹកមួយទៅពីរកែវផង។ តើអ្នកមានឆ្ងល់ទេថា តើវាអាចជួយអ្វីដល់ទ្វារមាសដែរទៅ? នៅពេលអ្នកបំពេញជាតិទឹកក្នុងខ្លួនបានល្អបែបនេះ វានឹងជួយធ្វើឲ្យទ្វារមាស និងកន្លែងផ្សេងៗទៀតនៃរាងកាយវិលមកធម្មតាវិញបាន។ ញ៉ាំអាហារដែលត្រឹមត្រូវ ទឹកដោះគោយ៉ាអួគឺជាអាហារសម្រន់ដ៏ល្អបំផុតក្រោយពីរួមភេទរួច។ តើដឹងថាមកពីអ្វីដែរទេ? នេះដោយសារតែវាជាប្រភពនៃបាក់តេរីល្អៗដែលអាចបង្គ្រប់ក្នុងខ្លួនបាន និងថែរក្សាកម្រិត pH ក្នុងទ្វារមាស ព្រមទាំងការពារមិនឲ្យមានការបង្ករោគផ្សិតទៀត។ ស្លៀកសម្លៀកបំពាក់ដែលត្រឹមត្រូវ មែនហើយក្រោយពីរួមភេទរួចអ្នកពិតជាប្រញ៉ាប់ស្លៀកពាក់វិញ។ ដូច្នេះយកល្អគួរតែចៀសវាងការស្លៀកពាក់សម្លៀកបំពាក់ដែលតឹងៗ និងប្តូរមកស្លៀកខោអាវណាដែលធូរវិញដើម្បីឲ្យសរីរាង្គទាំងអស់ស្រួលដកដង្ហើមក្នុងពេលកំពុងតែគេង។ ងូតទឹកក្តៅឧណ្ហៗ រឿងនេះដូចជាជួយឲ្យអារម្មណ៍អ្នកល្អឡើងវិញក្រោយពីរួមភេទរួច ហើយវាក៏ល្អចំពោះសុខភាពទ្វារមាសដែរ។ បើសិនជាអ្នកទាំងពីរធ្វើវាទាំងពីរនាក់កាន់តែល្អ៕ ផ្តល់សិទ្ធិដោយ៖ www.health.com.kh	ការថ្នាក់ថ្នម ការថើប ការនិយាយពាក្យស្នេហាអាចធ្វើឲ្យចំណងស្នេហាអ្នកកាន់តែល្អជាងមុនបាន។ ខណៈពេលដែលរឿងនេះអាចធ្វើបានទាំងអស់នោះ អ្នកក៏គួរតែដឹងពីសកម្មភាពមួយចំនួនដែលទ្វារមាសត្រូវការដែរក្រោយពីរួមភេទរួច។ ការធ្វើបែបនេះនឹងជួយឲ្យទ្វារមាសឆាប់វិវត្តន៍ទៅរកភាពដើមវិញ និងត្រៀមខ្លួនសម្រាប់សកម្មភាពបន្តបន្ទាប់ទៀត។ ខាងក្រោមនេះគឺជាអ្វីដែលអ្នកត្រូវតែធ្វើដើម្បីថែរក្សាសុខភាពទ្វារមាសក្រោយពីរួមភេទរួច។
កំពត៖ អ្នកស្រី ផេង អែម ជាមេភូមិត្រពាំងធំ ឃុំត្រពាំងធំ ស្រុកទឹកឈូ ខេត្តកំពត។ តួនាទីជាមេភូមិរយៈពេល១៥ឆ្នាំនេះ អ្នកស្រី អែម ធ្វើការងារច្រើន និងជួយសម្របសម្រួលដល់ពលរដ្ឋក្រីក្រទាំងសេវាសុខាភិបាល ផ្ដល់សេវាសាធារណៈផ្សេងៗ និងដោះស្រាយអំពើហិង្សាជាដើម។ អ្នកស្រី ស្រឡាញ់ការងារនេះ និងប្ដេជ្ញាបន្តការអភិវឌ្ឍភូមិឱ្យប្រសើរបន្ថែមទៀត។ អ្នកស្រី ផេង អែម ជាមេភូមិត្រពាំងធំ ឃុំត្រពាំងធំ ស្រុកទឹកឈូ ខេត្ដកំពត។ អ្នកស្រី អែម បម្រើការងារជាមេភូមិតាំងពីឆ្នាំ២០០៦ រហូតមកដល់បច្ចុប្បន្នរយៈពេល១៥ឆ្នាំហើយ។ តួនាទីជាមេភូមិនេះ អ្នកស្រី ផេង អែម ធ្វើការងារច្រើនពាក់ព័ន្ធនឹងការផ្ដល់សេវាសាធារណៈដល់ពលរដ្ឋខ្លួន។ អ្នកស្រី ស្រឡាញ់ការងារមួយនេះ បើទោះជាពេលខ្លះនឿយហត់ និងផ្ដល់ផលលំបាកមួយចំនួនដល់អ្នកស្រីក៏ដោយ។ អ្នកស្រី ផេង អែម មេភូមិត្រពាំងធំ «ការងារមួយនេះធ្វើឱ្យខ្ញុំមានភាពហត់នឿយ។ ប៉ុន្តែវាក៏ផ្ដល់អនុស្សាវរីយ៍ជាច្រើនដល់ខ្ញុំ ដូចជាការជួយដល់ប្រជាជននៅក្នុងភូមិដែលមានការខ្វះខាត»។ នេះបើតាមការលើកឡើងរបស់អ្នកស្រី ផេង អែម មេភូមិត្រពាំងធំ ដោយបន្តថា ការងារមួយចំនួនផ្ដល់ផលលំបាកដល់អ្នកស្រី ព្រោះពុំមានការសហការគ្នាល្អពីអ្នកផ្សេង។ មេភូមិវ័យ៧០ឆ្នាំរូបនេះអះអាងថា នៅភូមិ-ឃុំ អ្នកស្រីការផ្ដល់សេវាសាធារណៈមានភាពល្អប្រសើរជាងមុន ព្រោះមន្ត្រីដែលផ្ដល់សេវាទាំងអស់នោះ យកចិត្តទុកដាក់ចំពោះពលរដ្ឋប្រកបដោយតម្លាភាព និងមិនយកប្រាក់ពីពលរដ្ឋឡើយ។ អ្នកស្រី ផេង អែម សប្បាយចិត្តនឹងការងារខ្លួន ហើយប្ដេជ្ញាធ្វើការងារឱ្យកាន់តែល្អ ដើម្បីអភិវឌ្ឍភូមិ-ឃុំ មានភាពរីកចម្រើន។ លោក ជា សុវណ្ណារ៉ា ជំទប់ឃុំត្រពាំងធំ ជាមួយគ្នានេះ លោក ជា សុវណ្ណារ៉ា ជំទប់ឃុំត្រពាំងធំ ពេញចិត្ត និងសរសើរចំពោះការបំពេញការងារជាមេភូមិរបស់អ្នកស្រី ផេង អែម ផងដែរ។ លោក អះអាងដូច្នេះថា៖«ទោះគាត់មានវ័យ៧០ឆ្នាំក៏ពិតមែន ប៉ុន្តែគាត់នៅតែសកម្មចំពោះការងារ និងមិនត្អូញត្អែរចំពោះការងារឡើយ។ អ្នកស្រី នៅតែពេញចិត្តបម្រើប្រជាជនក្នុងភូមិជានិច្ច»។ លោក បានបន្ថែមថា ស្រ្តី និងបុរស គឺមានសមត្ថភាពដឹកនាំភូមិ-ឃុំឱ្យមានការរីកចម្រើនដូចគ្នា ប៉ុន្ដែវាក៏អាស្រ័យទៅលើការស្រឡាញ់ និងការខិតខំប្រឹងប្រែងធ្វើការផងដែរ។ លោក ជា សុវណ្ណារ៉ា ក៏ចង់ឃើញមានស្ត្រីកាន់តែច្រើន ជាពិសេសយុវជនជំនាន់ក្រោយ ចូលរួមនៅក្នុងការងារនៅក្នុងថ្នាក់ឃុំ-សង្កាត់៕ អានអត្ថបទពាក់ព័ន្ធផ្សេងទៀត៖ យុវជនសកម្ម សេវាល្អ អត្ថបទនេះ គឺជាស្នាដៃរបស់ក្រុមយុវជន និងត្រូវបានរៀបរៀងឡើង ក្រោមជំនួយហិរញ្ញវត្ថុរបស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែត តាមរយៈអង្គការតម្លាភាពកម្ពុជា និងអង្គការអាក់សិនអេតកម្ពុជា។ រាល់ខ្លឹមសារនៅក្នុងអត្ថបទនេះគឺជាការទទួលខុសត្រូវរបស់ស្មេរ /ផលិតករ ហើយមិនឆ្លុះបញ្ចាំងអំពីទស្សនៈរបស់សហភាពអឺរ៉ុប និងទីភ្នាក់ងារសហប្រតិបត្តិការ អភិវឌ្ឍអន្តរជាតិស៊ុយអ៊ែតនោះទេ៕	ដោយ៖ សារឿន ស៊ីណាតវត្តី (យុវជនឃុំជុំគ្រៀល)
អ្នកវិនិយោគិនថៃ បានអះអាងថា នឹងផ្ដល់ឲ្យពូជសណ្តែកដីមើមបីកង់ ឲ្យប្រជាកសិករកម្ពុជាចំនួន១១ខេត្ត ដាំដុះ ហើយនឹងប្រមូលទិញយកវិញតាមតម្លៃទីផ្សារ នៅពេលប្រមូលផល។ ការអះអាងនេះ ត្រូវបានលើកឡើងនៅក្នុងកិច្ចប្រជុំគណៈកម្មាធិការសភាពាណិជ្ជកម្មកម្ពុជា-ថៃ កាលពីថ្ងៃទី១៩ ខែមិថុនា កន្លងទៅ នៅសាលាខេត្តក្រចេះ។ បើតាមទីភ្នាក់ងារសារព័ត៌មានកម្ពុជា ខេត្តទាំង១១នោះ មានខេត្តស្ទឹងត្រែង រតនគិរី មណ្ឌលគិរី ក្រចេះ កំពង់ចាម ព្រៃវែង ស្វាយរៀង តាកែវ កំពត កែប និងខេត្តត្បូងឃ្មុំ។ គ្រាប់ពូជទាំងនេះ នឹងផ្តល់ជូនកសិករកម្ពុជា តាមរយៈសភាពាណិជ្ជកម្មកម្ពុជា។ ខេត្តក្រចេះ មានផ្ទៃដីជាតំបន់សេដ្ឋកិច្ចពិសេសមួយកន្លែងទំហំ ជិត១ពាន់ហិកតា សម្រាប់បង្កើតជាតំបន់ពាណិជ្ជកម្ម និងឧស្សាហកម្ម។ បច្ចុប្បន្នមានក្រុមហ៊ុនចំនួន៤៧ កំពុងដំណើរការដាំដុះដំណាំកសិកម្ម និងអាចសហការគ្នាលើផ្នែកកសិឧស្សហកម្មនេះបន្ថែមទៀត។ នេះបើតាមលោក វ៉ា ថន អភិបាលស្តីទីខេត្តក្រចេះ។ ដោយឡែកប្រធានសភាពាណិជ្ជកម្មខេត្តមណ្ឌលគិរី ស្ទឹងត្រែង ក្រចេះ និងរតនគីរី បានសាទរចំពោះគម្រោងថ្មីនេះ និងអះអាងថានឹងចូលរួមសហការ ធ្វើយ៉ាងណា ជួយបង្កើនសន្តិសុខស្បៀងជូនប្រជាពលរដ្ឋ៕ ប្រភព៖ AKP	កសិករកម្ពុជា១១ ខេត្ត នឹងទទួលបានពូជសណ្តែកដីមើមបីកង់ ពីអ្នកវិនិយោគថៃ។ ពូជសណ្តែកដីទាំងនោះ នឹងត្រូវឲ្យកសិករ តាមរយៈសភាពាណិជ្ជកម្មកម្ពុជា។ ខេត្តទាំង១១នោះ មានខេត្តស្ទឹងត្រែង រតនគិរី មណ្ឌលគិរី ក្រចេះ កំពង់ចាម ព្រៃវែង ស្វាយរៀង តាកែវ កំពត កែប និងខេត្តត្បូងឃ្មុំ។
«ខ្ញុំសូមលើកទឹកចិត្ត និងគាំទ្រឱ្យបន្តការអភិវឌ្ឍធនធានមនុស្សក្នុងវិស័យអភិរក្ស និងស្រាវជ្រាវរបស់កម្ពុជា តាមគ្រប់រូបភាព និងគ្រប់ទម្រង់ជាមួយស្ថាប័ននានានៃប្រទេសជប៉ុន ព្រមទាំងជាមួយដៃគូជាតិ និងអន្ដរជាតិ ស្របតាមចក្ខុវិស័យនៃយុទ្ធសាស្រ្ដបញ្ចកោណរបស់រាជរដ្ឋាភិបាល អាណត្តិថ្មី»។ នេះជាព្រះរាជសន្ទរកថារបស់ព្រះមហាក្សត្រនាពិធីសម្ពោធស្ពានហាលខាងលិចប្រាសាទ អង្គរវត្ត។ ជាមួយគ្នានេះព្រះករុណាក៏បានកោតសរសើរ និងអរគុណដល់សាកលវិទ្យាល័យសូហ្វីយ៉ា ក៏ដូចជាប្រទេសជប៉ុន ដែលប្រឹងប្រែង និងមានកិច្ចសហប្រតិបត្តិការល្អប្រសើរ ដោយបានធ្វើការស្រាវជ្រាវ និងជួសជុលស្ពានហាលខាងលិចប្រាសាទអង្គរវត្តឱ្យមានភាពរឹងមាំឡើងវិញ។ សម្រាប់ព្រះមហាក្សត្រ ការរៀបចំព្រះរាជពិធីសម្ពោធនៅពេលនេះ គឺជាព្រឹត្តិការណ៍ប្រវត្តិសាស្រ្ត ដែលមានតម្លៃជាសកល។ បន្ថែមពីនេះព្រះករុណាបានហៅកិច្ចការទាំងនេះថាជាភាពជោគជ័យជាប្រវត្តិសាស្រ្តថ្មីមួយទៀតនៃទំនាក់ទំនងការទូតរវាងប្រទេសទាំងពីរ ដែលឆ្នាំនេះមានរយៈពេល៧០ឆ្នាំហើយ។ រដ្ឋមន្រ្តីក្រសួងវប្បធម៌ និងវិចិត្រសិល្បៈ លោកស្រី ភឿង សកុណា ថ្លែងថា កិច្ចការអភិរក្ស ជួសជុល និងអភិវឌ្ឍន៍រមណីយដ្ឋានអង្គរ មិនអាចប្រព្រឹត្តិទៅប្រកបដោយផ្លែផ្កាទេ ប្រសិនគ្មានការចូលរួមពីស្ថាប័នជាតិ និងអន្ដរជាតិ ជាពិសេសរដ្ឋាភិបាលជប៉ុន ក៏ដូចជាស្ថាប័ន គ្រឹះស្ថានសាធារណៈ និងឯកជនជប៉ុន។ «ក្នុងការជួសជុលស្ពានហាលខាងលិចនេះ ថ្មភក់ និងថ្មបាយក្រៀមជាច្រើនពាន់ដុំ ត្រូវបានរើនិងរៀបចំឡើងវិញ ដោយចំណាយថវិកាច្រើនរយលានយ៉េន និងជួយបណ្ដុះបណ្ដាលផ្នែកអភិរក្សជូនអ្នកជំនាញកម្ពុជាលើសពី៣០នាក់ ក្នុងគោលដៅដើម្បីឱ្យជនជាតិខ្មែរអាចរៀបចំជួសជុលប្រាសាទ និងស្រាវជ្រាវដោយខ្លួនឯង»។ នេះបើតាមការបញ្ជាក់ពីលោកស្រី ភឿង សកុណា ដែលជាប្រធានក្រុមប្រឹក្សាភិបាលអាជ្ញាធរជាតិអប្សរា។ គួរបញ្ជាក់ថា ការជួសជុលស្ពានហាលខាងលិចប្រាសាទអង្គរវត្ត (ប៉ែកខាងជើង) ប្រើរយៈពេលសរុប១៩ឆ្នាំ មានរយៈពេល២ដំណាក់កាល។ ដំណាក់កាលទី១ ជួសជុលប្រវែង៩៣ម៉ែត្រ មានរយៈពេល១២ឆ្នាំ គឺចាប់ពីឆ្នាំ១៩៩៦ ដល់២០០៧ ដំណាក់កាលទី២ ប្រវែង៩៩ម៉ែត្រ ប្រើពេល៧ឆ្នាំ គឺពីឆ្នាំ២០១៦ ដល់២០២៣។ ពីរដំណាក់កាលមានប្រវែងសរុប ១៩២ម៉ែត្រ៕	សៀមរាប៖ ស្ពានហាលខាងលិចប្រាសាទអង្គរវត្ត បានដាក់សម្ពោធជាផ្លូវការ និងបើកឱ្យឆ្លងកាត់ហើយ នៅព្រឹកថ្ងៃទី៤ ខែវិច្ឆិកា ក្រោមវត្តមានរបស់ព្រះមហាក្សត្រ នរោត្តម សីហមុនី។ នាឱកាសនោះ ព្រះបាទសម្ដេចព្រះបរមនាថ នរោត្តម សីហមុនី គាំទ្រឱ្យមានការអភិវឌ្ឍបណ្ដុះបណ្ដាលធនធានមនុស្ស ក្នុងវិស័យអភិរក្ស និងស្រាវជ្រាវរបស់កម្ពុជាបន្ថែមទៀត។
រាជធានីភ្នំពេញ ខេត្តកណ្ដាល កំពង់ស្ពឺ កំពង់ឆ្នាំង តាកែវ ស្វាយរៀង ព្រៃវែង កំពង់ចាម ត្បូងឃ្មុំ ក្រចេះ មណ្ឌលគិរី និងបណ្ដាខេត្តនៅតាមមាត់សមុទ្រ ចាប់ពីថ្ងៃទី១៥ ដល់ទី២២ ខែមីនា នឹងមានភ្លៀងកក់ខែធ្លាក់រាយប៉ាយ ពីតិចទៅបង្គួរ។ ភ្លៀងធ្លាក់នេះដោយសារប្រទេសកម្ពុជាទទួលរងឥទ្ធិពលខ្យល់បក់ពីទិសខាងកើតមកពីមហាសមុទ្រចិនខាងត្បូង។ ជាមួយគ្នានេះដែរ បណ្ដាខេត្តដែលមានភ្លៀងកក់ខែនេះ សីតុណ្ហភាពអតិបរមា និងថយចុះមកនៅក្នុងរង្វង់ ៣៣ ទៅ៣៤ អង្សារ ឯបណ្ដាខេត្តដទៃទៀត សីតុណ្ហភាពអតិបរមា ស្ថិតក្នុងរង្វង់ ៣៥ ទៅ៣៦អង្សារ៕	ដោយទទួលរងឥទ្ធិពលខ្យល់បក់ពីទិសខាងកើត(មកពីមហាសមុទ្រចិនខាងត្បូង) ចាប់ពីថ្ងៃទី១៥ ដល់ថ្ងៃទី២២ ខែមីនា ប្រទេសកម្ពុជា នឹងមានភ្លៀងកក់ខែធ្លាក់រាយប៉ាយពីតិច ទៅបង្គួរ នៅតាមបណ្ដាខេត្តភាគខាងកើត និងជាពិសេស ខេត្តនៅតំបន់មាត់សមុទ្រ។
ខ្ញុំស្គាល់ប្រទេសកម្ពុជា។ ខ្ញុំជាអ្នកស្រឡាញ់ប្រទេសកម្ពុជាជាពន់ពេក ហើយខ្ញុំក៏តែងតាមដានវឌ្ឍនភាពនៃប្រទេសនេះដែរ។ ខ្ញុំស្ញប់ស្ញែងការពុះពារប្រឹងប្រែងរបស់ប្រជាជាតិមួយនេះក្នុងការកសាង និងអភិវឌ្ឍប្រទេសរបស់ពួកគេ ក្រោយពីសង្គ្រាមស៊ីវិលបានចប់ទាំងស្រុងនៅក្នុងឆ្នាំ១៩៩៨។ ជាមួយនឹងធនធានមនុស្សដែលនៅសេសសល់ពីសង្គ្រាម និងក្នុងស្ថានភាពជាប្រទេសក្រីក្រមួយកាលពី២០ ឬ៣០ឆ្នាំមុន រដ្ឋាភិបាលបានព្យាយាមបន្តិចម្តងៗ បើកចំហទ្វារ ផ្តល់ឱកាសដល់ពលរដ្ឋរបស់ខ្លួន។ ក្នុងរយៈពេល១០ឆ្នាំចុងក្រោយនេះ យុវជនខ្មែរច្រើនឡើងៗបានត្រឡប់ពីការសិក្សានៅប្រទេសអភិវឌ្ឍនានា មកចូលរួមកសាងមាតុភូមិរបស់ពួកគេ តាមរយៈរដ្ឋ និងឯកជន។ ក្នុងពេលបច្ចុប្បន្ននេះ ខ្ញុំក៏ឃើញ កុមារ និងយុវជនកម្ពុជាដ៏មានសមត្ថភាពកំពុងតែលេចត្រដែតឡើងកាន់តែច្រើនដែរ ហើយខ្ញុំមានសុទិដ្ឋិនិយមច្រើនចំពោះអនាគតនៃប្រទេសដែលស្ថិតនៅចំកណ្តាលនៃសហគមអាស៊ានមួយនេះ។ ចាប់ពីពេលនេះរហូតដល់៣០ឆ្នាំ ឬ៥០ឆ្នាំទៅមុខទៀត ប្រទេសនេះនៅតែត្រូវការធនធានមនុស្សដែលមានសុខភាពរឹងប៉ឹង និងមាំទាំ ដើម្បីបន្តអភិវឌ្ឍប្រទេសឲ្យកាន់តែជឿនលឿន។ ប៉ុន្តែ កម្ពុជាដែលមានឈ្មោះថាជាប្រទេសកសិកម្ម និងសម្បូរត្រីនោះ មិនអាចផ្គត់ផ្គង់បន្លែត្រីសាច់គ្រប់គ្រាន់ឲ្យពលរដ្ឋក្នុងប្រទេសដែលបានកើតកាន់តែច្រើនបានឡើយ។ ការនាំចូលបន្លែត្រីសាច់ដែលមានសារធាតុគីមីពីប្រទេសជិតខាង អាហារខូចគុណភាព និងទំនិញក្លែងក្លាយជាច្រើន ត្រូវបានពលរដ្ឋនៃប្រទេសនេះដឹងឮជាទូទៅ។ មិនមែនមានតែទំនិញនាំចូលនោះទេ កសិករខ្មែរខ្លួនឯងក៏បានប្រើប្រាស់សារធាតុគីមីលើសលប់ដើម្បីពួកគេអាចផ្គត់ផ្គង់ទីផ្សារ និងទទួលបានចំណូលចិញ្ចឹមគ្រួសារផង។ នេះយើងមិនទាន់រាប់បញ្ចូល ចំនីអាហារខូចគុណភាព និងទំនិញក្លែងក្លាយដែលសមត្ថកិច្ចរកឃើញម្តងៗក្នុងទ្រង់ទ្រាយធំផង។ ទំនិញក្លែងក្លាយទាំងនោះ មានទាំងទំនិញនាំចូល និងមានទាំងការលួចផលិតនៅក្នុងស្រុក។ តាមរយៈសារព័ត៌មាន និងការនិយាយប្រាប់ពីមិត្តភក្តិជាជនជាតិខ្មែរ ខ្ញុំបានដឹងថា ជាង១០ឆ្នាំចុងក្រោយនេះ បញ្ញវន្តរបស់កម្ពុជាបាន និងកំពុងបរិភោគអាហារដែលគ្មានសុវត្ថិភាព។ កូនចៅជំនាន់ក្រោយដ៏ឈ្លាសវៃដែលកំពុងចម្រើនវ័យ ក៏កំពុងបរិភោគតិច ឬច្រើនអាហារដែលគ្មានសុវត្ថិភាព។ បន្លែដែលបំពោកដោយសារធាតុគីមីលើលលប់នឹងបញ្ចេញឥទ្ធិពលរបស់វានៅឆ្នាំខាងមុខៗ។ កាលពីឆ្នាំ២០១១ អ្នកកាសែតជនជាតិស្វីសម្នាក់បានមកសរសេរព័ត៌មានស៊ើបអង្កេតពីសុវត្ថិភាពអាហារនៅកម្ពុជាដោយដាក់ចំណងជើងថា «ហ្វ័រម៉ុល បូរ៉ាក់ និងថ្នាំសម្លាប់សត្វល្អិត នៅលើចានម្ហូបរបស់ពលរដ្ឋកម្ពុជា»។ ចំណងជើងនេះ មិនមានន័យឆ្ងាយពី «ពលរដ្ឋកម្ពុជាកំពុងបរិភោគថ្នាំពុល»នោះឡើយ។ ចំណងអត្ថបទនេះធ្ងន់ធ្ងរបន្តិចមែន តែវាក៏ប្រហែលជាមិនខុសទាំងស្រុងដែរ។ បញ្ហាសុខភាពសាធារណៈ បានកើតឡើង១០ឆ្នាំមកហើយ។ តើ១០ឆ្នាំនេះ យុវជន និងពលរដ្ឋសកម្មដែលជាអ្នកបំពេញការងារកសាងសេដ្ឋកិច្ចប្រទេសកម្ពុជាប៉ុន្មាននាក់បានបរិភោគអាហារដែលគ្មានសុវត្ថិភាពទាំងនេះ? តើក្នុងពេល១០ឆ្នាំខាងមុខ ពួកគេនៅតែមានសុខភាពរឹងមាំល្អ ដើម្បីបំពេញការងារផង និងចែករម្លែកចំណេះដឹងមកមនុស្សជំនាន់ក្រោយផងនោះ? កុមារា កុមារី និងយុវជនខ្មែរបច្ចុប្បន្ននេះ ដែលពូកែៗ តើពួកគេនឹងមានជំងឺក្រពះ ពោះវៀន ថ្លើម មហារីកនានា ក្នុងពេល១០ឆ្នាំ ឬ២០ឆ្នាំខាងមុខដែរឬទេ បើពួកគេនៅបន្តបរិភោគអាហារដែលគ្មានសុវត្ថិភាពដូចសព្វថ្ងៃនេះ? តើ១០ឆ្នាំ ២០ឆ្នាំ ឬ៣០ឆ្នាំខាងមុខ វានឹងអាចមានវិបត្តិធនធានមនុស្សនៅកម្ពុជាដែរឬទេ? បានន័យថា អ្នកបង្រៀន និងអ្នកចែករម្លែកក៏ឈឺ ហើយអ្នកទទួល ឬអ្នកបន្តវេន ក៏ឈឺ។ គ្មានអ្វីដែលពិបាកធ្វើ ឬធ្វើមិនបាន ជាងអ្វីដែលបានដឹងហើយមិនធ្វើនោះឡើយ។ ហើយនេះជាបញ្ហាសុខភាពសាធារណៈ ដែលអាជ្ញាធរនៃប្រទេសនីមួយៗត្រូវបានប្រយ័ត្នបំផុត។ ពីព្រោះការថ្លោះធ្លោយតែមួយដង ផ្តល់ផលប៉ះពាល់ធំធេង និងអស់តម្លៃច្រើនណាស់សម្រាប់ប្រទេសមួយ ជាពិសេសជីវិតមនុស្ស។ ខ្ញុំបានដឹងតាមរយៈសារព័ត៌មានមកថា ពេលខ្លះសម្តេច ហ៊ុន សែន ដែលជានាយករដ្ឋមន្ត្រីនៃប្រទេសកម្ពុជានោះ តែងបានស្តីបន្ទោស មន្ត្រី និងសមាជិករាជរដ្ឋាភិបាលរបស់លោកថា ពួកគេមិនព្រមធ្វើការ និងដោះស្រាយបញ្ហានានា ហើយចាំតែសម្តេចស្រែកបញ្ជា ទើបពួក«ដុតដៃដុតជើង»។ រឿងដូច្នេះមិនគួរកើតមានឡើងញឹកញាប់ពេកទេ។ មន្ត្រីដែលបានប្រាក់បៀវត្សរ៍ពីប្រជាជន បើមិនតបស្នងប្រជាជនវិញ តើគេត្រូវសងទៅអ្នកណា? ខ្ញុំសង្ឃឹមថា សារព័ត៌មានថ្មីៗនឹងមើលឃើញឆន្ទៈល្អរបស់ខ្ញុំ ហើយផ្សព្វផ្សាយលិខិតមិត្តអ្នកអានរបស់ខ្ញុំដោយអនុគ្រោះ៕ ពីពលរដ្ឋរំដួលដែលស្រឡាញ់កម្ពុជា	ខ្ញុំជាប្រជាជនរំដួលម្នាក់ហើយក៏ជាអ្នកតាមដានសារព័ត៌មានថ្មីៗ ដែលតែងតែនិយាយពីចំនុចអវិជ្ជមានពីសង្គមខ្ញុំដែរ។ ខ្ញុំទទួលស្គាល់ថា បញ្ហាភាគច្រើនដែលសារព័ត៌មានថ្មីៗបានលើកឡើង គឺជាការណ៍ពិត។ នៅពេលនេះ ខ្ញុំក៏សូមចែករម្លែកបញ្ហាដ៏សំខាន់មួយទៀតដែលសង្គមរបស់ខ្ញុំបាន និងកំពុងជួបប្រទះ។ ខ្ញុំមិនចង់ឃើញ កម្ពុជាជួបបញ្ហាដូចគ្នានោះទេ។ នោះគឺ បញ្ហាសុខភាពរបស់«អ្នកបន្តវេន»ដែលបង្កឡើងដោយចំណីអាហារដែលមានសារធាតុគីមី។ វាជាបញ្ហាសុខភាពសាធារណៈ។
ចិនបានក្លាយជាដៃគូយុទ្ធសាស្រ្ត និងកិច្ចសហប្រតិបត្តិការគ្រប់ជ្រុងជ្រោយជាមួយចាប់តាំងពីឆ្នាំ២០១0 ។ ចំណងមិត្តភាពនេះ ចាប់ផ្តើមមានអានុភាពខ្លាំងឡើងទ្វេដង និងទទួលបានផលប្រយោជន៍ទាំងសងខាង។ ក្នុងពិធីបើកពិព័រណ៍កម្ពុជា-ហុងកុង នៅ Factory Phnom Penh កាលពីថ្ងៃទី១៩សីហា លោក រាជ រ៉ា រដ្ឋលេខាធិការក្រេសួងពាណិជ្ជកម្ម បានបញ្ជាក់ថា៖ «ចក្ខុវិស័យរបស់រដ្ឋាភិបាលប្រទេសទាំងពីរ មានទិសដៅជំរុញការកសាង សហគមន៍ជោគវាសនាតែមួយ និងប្តេជ្ញាជំរុញទំហំពាណិជ្ជកម្មទ្វេភាគីឱ្យកើនឡើងលើស១២ពាន់លានដុល្លារ ក្នុងឆ្នាំ២០២៣»។ ពីមួយឆ្នាំពីមួយឆ្នាំ ទំនាក់ទំនងរវាងកម្ពុជា-ចិន កាន់តែមានភាពរឹងមាំ និងស៊ីជម្រៅ។ បច្ចុប្បន្ន រដ្ឋាភិបាលប្រទេសទាំពីរបានឈានឡើងមួយកម្រិតពីមិត្តភាពដែកថែបទៅជាមិត្តភាពកិច្ចសហប្រតិបត្តិការត្បូងពេជ្រ និងមានឆន្ទៈរួមគ្នាក្នុងការជំរុញសកម្មភាពពាណិជ្ជកម្មឱ្យដល់កម្រិតគោលដៅដ៏ប្រសើរមួយ។ « តាមរយៈគោលនយោបាយវិថីសូត្រខ្សែក្រវ៉ាត់សេដ្ឋកិច្ច និងផ្លូវសូត្រសមុទ្រសតវត្ស៍ទី២១ រដ្ឋាភិបាលនៃប្រទេសយើងទាំងពីរ បានធ្វើកិច្ចសហប្រតិបត្តិការ និងអភិវឌ្ឍរួមគ្នាលើវិស័យហេដ្ឋារចនាសម្ព័ន្ធ កសិកម្ម ការកសាងសមត្ថភាព តំបន់សេដ្ឋកិច្ចពិសេស វប្បធម៌ ទេសចរណ៍ ហិរញ្ញវត្ថុ និងការការពារអេកូបរិស្ថាន»។ នេះជាការលើកឡើងរបស់លោក រាជ រ៉ា។ លោក រាជ រ៉ា រដ្ឋលេខាធិការក្រសួងពាណិជ្ជកម្ម ថ្លែងសុន្ទរកថា ក្នុងពិធីបើកពិព័រណ៍កម្ពុជា-ហុងកុង នៅ Factory Phnom Penh កាលពីថ្ងៃទី១៩សីហា។ រូបថត៖ MoC បច្ចុប្បន្នកម្ពុជា-ចិន ក៏កំពុងអនុវត្តនូវកិច្ចព្រមព្រៀងពាណិជ្ជកម្មសេរីទ្វេភាគី ដែលចូលធរមាននាដើមឆ្នាំ២០២២ និងកិច្ចព្រមព្រៀងពាណិជ្ជកម្មសេរីអាស៊ាន-ហុងកុង ចូលធរមាននៅឆ្នាំ២០២១ ផងដែរ។ លោករដ្ឋលេខាធិការក្រសួងពាណិជ្ជកម្មបន្តអះអាងដូច្នេះ ៖ «កត្តាទាំងអស់នេះ បានធ្វើឱ្យទំហំពាណិជ្ជកម្មរវាងប្រទេសយើងទាំងពីរ កាន់តែរីកចម្រើនមួយកម្រិតទៀត ដោយក្នុងឆ្នាំ២០២២ ទំហំពាណិជ្ជកម្មសរុប កម្ពុជា-ចិន សម្រេចបានជាង១១,៦៨៦លានដុល្លារកើនឡើងប្រមាណ៥ភាគរយបើធៀបនឹងរយៈពេលដូចគ្នាក្នុងឆ្នាំ២០២១»។ ដោយឡែក ក្នុងរយៈពេល៧ខែមកនេះ ការធ្វើពាណិជ្ជកម្មរបស់កម្ពុជា ជាមួយប្រទេសចិន គឺសម្រេចបាន៧ពាន់លានដុល្លារ។ ក្នុងនោះកម្ពុជានាំចេញទៅចិនមានជាង៨១៤លានដុល្លារ កើនឡើង១៦,២ភាគរយ ខណៈការនាំចូលពីប្រទេសចិនមានវិញមានជាង ៦,២៧លានដុល្លារ កើនឡើងត្រឹម០,១៤ភាគរយ។ លោក រាជ រ៉ា បង្ហាញសុដ្ឋនិយកថា ប្រទេសទាំងពីរនឹងសម្រេចទំហំពាណិជ្ជកម្មទៅតាមគោលដៅក្នុងតម្លៃលើសពី១២ពាន់លានដុល្លារ នាឆ្នាំ២០២៣៕	៧ខែមកនេះ ទំនាក់ទំនងពាណិជ្ជកម្មរវាងកម្ពុជា-ចិនសម្រេចបានក្នុងទំហំទឹកប្រាក់ប្រមាណ៧ពាន់លានដុល្លារ កើន១,៨ភាគរយ ធៀបនឹងរយៈពេលដូចគ្នាកាលឆ្នាំ២០២២។ ភាគីទាំងពីរ បន្តប្តេជ្ញាជំរុញពាណិជ្ជកម្មបន្ថែមទៀត ដើម្បីឱ្យលើស១២ពាន់លានដុល្លារក្នុងឆ្នាំ២០២៣ ។
ខ្សែប្រយុទ្ធសញ្ជាតិអាហ្សង់ទីនរូបនេះបានចូលរួមជាមួយ Barcelona ដោយគ្មានតម្លៃផ្ទេរ បន្ទាប់ពីចែកផ្លូវជាមួយ Manchester City នៅដើមរដូវកាល២០២១-២២នេះ។ Aguero អវត្តមានប៉ុន្មានប្រកួតដំបូងដោយសារបួស មុនបង្ហាញខ្លួនជាលើកដំបូងពេល Barca ជួប Valencia នៅថ្ងៃទី១៧ ខែតុលា។ យ៉ាងណាក៏ដោយ នៅពេលជំនួបរវៀងក្រុមរហស្សនាមអ្នកមានបុណ្យទល់នឹង Alaves នៅពីរសប្តាហ៍បន្ទាប់ Aguero ស្រាប់តែមានបញ្ហាឈឺទ្រូងហើយត្រូវប្តូរចេញភ្លាមៗ។ ក្រុមគ្រូពេទ្យប្រចាំនៅ Camp Nou បញ្ចាក់ថា កីឡាករវ័យ៣៣ឆ្នាំរូបនេះ មានបញ្ហាបេះដូង។ លោក Gerard Romero អ្នកយកព័ត៌មានល្បីឈ្មោះមួយរូបរបស់កាសែត MARCA អះអាងថា Aguero នឹងប្រកាសពីការចូលនិវត្តន៍របស់គេនៅក្នុងសន្និសីទសារព័ត៌មានដែលគ្រោងធ្វើនៅសប្តាហ៍ក្រោយនេះហើយ។ ក្រោយការពិនិត្យសុខភាពជាបន្តបន្ទាប់បង្ហាញថា Aguero មានជំងឺបេះដូងមិនប្រក្រតី ដែលត្រូវបង្ខំឱ្យរូបគេចូលនិវត្តន៍ពីអាជីពបាល់ទាត់នៅពេលនេះតែម្តង។ Aguero ដែលជោគជ័យខ្លាំងជាមួយក្លិបអង់គ្លេស Man City លេងបានតែ៥ប្រកួតប៉ុណ្ណោះឱ្យ Barca ទាំងនៅ La Liga និង Champions League និងស៊ុតបញ្ចូលទីបាន១គ្រាប់៕	Sergio Aguero នឹងត្រូវបញ្ចប់អាជីពជាកីឡាករបាល់ទាត់ ដោយសារបញ្ហាបេះដូង។ អតីតខ្សែប្រយុទ្ធ Manchester City រូបនេះ មានបញ្ហាបេះដូងអំឡុងការប្រកួតលីគអេស្ប៉ាញនៅពេល Barcelona ស្មើ ១-១ ជាមួយ Alaves កាលពីថ្ងៃទី៣០ ខែតុលា។
អង្គការស្បៀងអាហារ និងកសិកម្ម បង្ហាញពីសន្ទស្សន៍តម្លដែលតាមដានទំនិញម្ហូបអាហារ ដែលត្រូវបានជួញដូរទូទាំងពិភពលោកស្ទើរទាំងស្រុង បានឃើញកម្រិតធ្យម ១១៧,៣ពិន្ទុក្នុង ខែកុម្ភៈ ធ្លាក់ចុះពី ១១៨,២ពិន្ទុកាលពីខែមករា។ ទិន្នន័យ ខែកុម្ភៈគឺជាកម្រិតទាបបំផុតចាប់ តាំងពីខែកុម្ភៈឆ្នាំ ២០២១ ផងដែរ។ សន្ទស្សន៍ធញ្ញជាតិបានធ្លាក់ចុះ ៥ភាគរយចន្លោះខែមករានិងខែកុម្ភៈដែលមកឈរនៅខាង ក្រោមកម្រិត ២២,៣ ភាគរយកាលពីឆ្នាំមុន ដោយសារការរំពឹងទុកនៃការប្រមូលផលពោតដ៏ធំនៅអាម៉េរិកខាងត្បូង និងតម្លៃប្រកួតប្រជែងដែលបង្កឡើយដោយការនាំចូលពីអ៊ុយក្រែន។ តម្លៃប្រេងបន្លែបានធ្លាក់ចុះ ១,៣ភាគរយក្នុងខែកុម្ភៈពីខែមករាមកឈរនៅខាងក្រោមកម្រិត១១ភាគរយកាលពីឆ្នាំមុន ចំពេលមានការរំពឹងទុកសម្រាប់ការផ្គត់ផ្គង់នៅអាម៉េរិកខាងត្បូងដ៏សម្បូរបែប។ តម្លៃប្រេងឆៅ និងផ្កាឈូករ័ត្ន ក៏ធ្លាក់ចុះផងដែរ ដោយសារការនាំចេញដ៏ច្រើនសន្ធឹកសន្ធាប់។ ផ្ទុយទៅវិញសន្ទស្សន៍ស្ករបានកើនឡើង៣,២ភាគរយពីខែមករាទៅខែកុម្ភៈ ដែលឆ្លុះបញ្ចាំង ពីការព្រួយបារម្ភជាបន្តចំពោះប្រេស៊ីលដែលជាអ្នកផលិតកំពូលនាពេលខាងមុខ និងការព្យាករ ណ៍ពីការធ្លាក់ចុះនៃផលិតកម្មនៅថៃ និងឥណ្ឌា។ ចំពោះឆ្នាំ ២០២៤ ទីភ្នាក់ងារ UN បានកំណត់ទិន្នផលស្រូវសាលីកើនឡើង ១ ភាគរយធៀបនឹងឆ្នាំមុនចំនួន ៧៩៧ លានតោន ដោយសារអាកាសធាតុអំណោយផលនៅអាម៉េរិកខាងជើង និងអ្នកនាំចេញកំពូលរុស្ស៊ី ក៏ដូចជាចិន ឥណ្ឌា អ៊ីរ៉ង់ ប៉ាគីស្ថាន និងតួកគី៕	ទីភ្នាក់ងារស្បៀងអាហាររបស់អង្គការសហប្រជាជាតិ (UN) នៅថ្ងៃទី៨ ខែមីនា បានរាយការណ៍ថា សន្ទស្សន៍ តម្លៃអាហារពិភពលោកបានធ្លាក់ចុះ ក្នុងខែកុម្ភៈ ក្នុងរយៈពេល ៧ខែជាប់ៗគ្នា ដោយសារតម្លៃទាបសម្រាប់ធញ្ញជាតិសំខាន់ៗទាំងអស់ ដែលច្រើនជាងការប៉ះប៉ូវដល់ការកើនឡើងតម្លៃស្ករ និងសាច់ទៀតផង។
អត្ថបទទាក់ទង Man City បានលេង Champions League រដូវកាលក្រោយវិញ ក្រោយឈ្នះឧទ្ធរណ៍ Man City ឡើងតុលាការ ដោយសង្ឃឹមឈ្នះក្តី UEFA ជុំវិញការហាមមិនឲ្យលេង UCL Man City បានរួចផុតពីការហាមឃាត់លេងក្របខណ្ឌ UEFA Champions League រយៈពេល២ឆ្នាំ ក្រោយឈ្នះក្តីនៅឯតុលាការអាជ្ញាកណ្តាលកីឡា ក្នុងប្រទេសស្វ៊ីស កាលពីថ្ងៃទី១៣ ខែកក្កដាកន្លងមក។ ការសម្រេចដកបម្រាមនេះវិញ បន្ទាប់ពីក្លិបរហស្សនាមមេឃខៀវបានយករឿងក្តីដែលត្រូវបានចោទប្រកាន់ពី UEFA នេះទៅកាន់ CAS ដើម្បីប្តឹងឧទ្ធរណ៍ជំទាស់។ នៅឯតុលាការ CAS អះអាងថា ក្លិបយក្សអង់គ្លេសមួយនេះ បានបង្ហាញទិន្នន័យច្បាស់លាស់អស់ហើយ បន្ទាប់ពីមានការចោទប្រកាន់ពី UEFA។ ក្រៅពីហាមមិនឲ្យលេងក្របខណ្ឌអឺរ៉ុបពីររដូវកាល UEFA ថែមទាំងបានដាក់ពិន័យ Man City ជាប្រាក់ ៣១,៦០ លានដុល្លារផង ក្រោយរកឃើញថាក្លិបនេះ បានរំលោភយ៉ាងធ្ងន់ធ្ងរលើច្បាប់ FFP ដោយពួកគេបានចំណាយប្រាក់ច្រើនលើសចំណូលក្នុងទិញដូរកីឡាករចូលចន្លោះឆ្នាំ ២០១២ និង ២០១៦។ ក្រោយការពិនិត្យ CAS បានសម្រេចឲ្យ Man City ឈ្នះក្តីនេះ ដោយអាចរួចផុតពីបម្រាម និងបន្ថយការពិន័យជាប្រាក់ត្រឹម ១១,៣១លានដុល្លារវិញប៉ុណ្ណោះ។ CAS បញ្ជាក់ច្បាស់ថា កិច្ចព្រមព្រៀងឧបត្ថម្ភគឺផ្អែកលើតម្លៃទីផ្សារពិតរបស់ Man City និងជាកិច្ចព្រមព្រៀងពាណិជ្ជកម្មពិតប្រាកដមួយ មិនមែនជាមធ្យោបាយសម្រាប់ម្ចាស់ក្លិបក្នុងការបញ្ចូលសាច់ប្រាក់ទៅក្នុងក្លិបរបស់ពួកគេដើម្បីគេចផុតពីច្បាប់ FFP នោះឡើយ។ យ៉ាងណាក៏ដោយ តាមរយៈការពិនិត្យយ៉ាងហ្មត់ចត់ CAS រកឃើញមួយករណីថា Man City មិនបានសហការជាមួយការស៊ើបអង្កេតរបស់ស្ថាប័ន UEFA ឡើយ ដែលនេះជាទង្វើផ្ទុយនឹងច្បាប់កីឡាបាល់ទាត់អឺរ៉ុប។ ករណីនេះ គឺ Man City មិនបានចូលរួមក្នុងដំណើរការស៊ើបអង្កេតរបស់ UEFA ទាក់ទងការបង្កើតមូលនិធិបន្លំដើម្បីអាចទិញកីឡាករបាន៕	តុលាការអាជ្ញាកណ្តាលកីឡា (CAS) នៅថ្ងៃទី២៨ កក្កដា អះអាងថា សហព័ន្ធកីឡាបាល់ទាត់អឺរ៉ុប (UEFA) គ្មានភ័ស្តុតាងគ្រប់គ្រាន់ដើម្បីចោទ Manchester City រំលោភច្បាប់ហិរញ្ញវត្ថុ «Financial Fair Play» ឡើយ។ ប៉ុន្តែ CAS រកឃើញថាក្លិ បរហស្សនាមមេឃខៀវនេះបានបង្ហាញកាយវិការមិនយកចិត្តទុកដាក់ចំពោះការស៊ើបអង្កេតរបស់ UEFA។
អត្ថបទបែបជំនួញមួយនៅក្នុងសារព័ត៌មានអេឡិចត្រូនិក Entrepreneur.com (សហគ្រិន) ដែលចុះផ្សាយកាលពីថ្ងៃទី៣ខែមករាឆ្នាំ២០២១កន្លងមកបានបញ្ជាក់ថា ជំនួញខ្នាតតូចទើបបង្កើតថ្មី បង្កើតហើយបិទទ្វារទៅវិញនៅឆ្នាំទី១មានចំនួនប្រមាណជា២០ភាគរយ។ ៣០ភាគរយទៀត ដួលរលំ ឬក្ស័យធននៅដំណាច់ឆ្នាំទី២។ គិតត្រឹមឆ្នាំទី៥ ជំនួញ៥០ភាគរយប្រកាសបិទទ្វារ។ បើគិតនៅដំណាច់ឆ្នាំទី១០វិញ ជំនួញតែ៣០ភាគរយប៉ុណ្ណោះនៅអាចឈរជើងបាន រីឯ៧០ភាគរយទៀត ប្រកាសដើរចេញពីទីលាន ឬពិភពជំនួញ មានន័យថា ក្ស័យធន។ ហេតុផលនៃការបរាជ័យមានលក្ខណៈផ្សេងគ្នាខ្លះ និងដូចគ្នាខ្លះ៕ (អត្ថបទខាងលើមិនបានភ្ជាប់ទៅនឹងបរិបទកូវីដឡើយ)។	ភ្នំពេញ៖ គ្មាននរណាម្នាក់ចង់ធ្វើការឲ្យគេជារៀងរហូតឡើយ។ គ្មាននរណាម្នាក់មិនចង់ក្លាយជាអ្នកកាន់កាប់ជំនួញឡើយ។ ចំណង់ និងក្តីសុបិនតែងតែកើតមានឡើងចំពោះមនុស្សគ្រប់រូបទាំងអស់ មិនថាជនជាតិណាក៏ដោយ។ តែនៅពេលក្រឡេកមើលតួលេខបរាជ័យ គេសឹងតែមិនហ៊ានបោះទុនរកស៊ីឡើយ។
ក្រុមបាល់ទាត់កម្ពុជាជនពិការបុរស៥ម្ខាង(ចលករខួរក្បាល) ទោះរងបរាជ័យទាំង៣ប្រកួតក៏ពិតមែនតែក្រុមអាចទម្លាយសំណាញ់ទីក្រុមម្ចាស់ផ្ទះឥណ្ឌូណេស៊ីបាន១គ្រាប់ ក្នុងជំនួបប្រកួតទី៣ របស់ខ្លួន ក្នុងព្រឹត្តិការណ៍អាស៊ានប៉ារ៉ាហ្គេមលើកទី១១ ឆ្នាំ២០២២ នាទីក្រុងសូឡូ ប្រទេសឥណ្ឌូណេស៊ី ថ្ងៃទី២ ខែសីហា ឆ្នាំ២០២២។ សម្រាប់កីឡាបាល់ទាត់៥ម្ខាង (ចលករខួរក្បាល)កម្ពុជា ធ្លាប់បានចូលរួមប្រកួត៣លើករួចមកហើយ លើកដំបូងកម្ពុជាធ្លាប់បានចូលរួមប្រកួតដោយមីយ៉ាន់ម៉ាធ្វើជាម្ចាស់ផ្ទះ និងបន្ទាប់នៅឆ្នាំ២០១៥ នាប្រទេសសិង្ហបុរី ចុងក្រោយនៅឆ្នាំ២០១៧ នៅប្រទេសម៉ាឡេស៊ី។ នេះជាលើកទី៤ សម្រាប់កម្ពុជាក្នុងព្រឹត្តិការណ៍កីឡាអាស៊ានប៉ារ៉ាហ្គេម។ ប្រកួតដំបូងកម្ពុជា រងបរាជ័យក្រោមថ្វីជើងមីយ៉ាន់ម៉ា ៤-០ នាកីឡដ្ឋាន UNS Stadium និងបន្តបរាជ័យក្នុងជំនួបទី២ទល់នឹងក្រុមថៃ ដោយចាញ់ក្នុងលទ្ធផល ៩-០ ហើយប្រកួតចុងក្រោយដោយចាញ់ម្ចាស់ផ្ទះឥណ្ឌូណេស៊ី ៧-១។ ទោះបីបរាជ័យទាំង៣ប្រកួតក៏ពិតមែនតែកម្ពុជាអាចទម្លាយសំណាញ់ទីក្រុមម្ចាស់ផ្ទះឥណ្ឌូណេស៊ីបាន១គ្រាប់ ដែលធ្វើឲ្យក្រុមកម្ពុជាអាចបំបែកពងមាន់បានក្នុងជំនួបចុងក្រោយរបស់ខ្លួន។ កម្ពុជា សម្រេចទីបានដោយកីឡាករ អនុប្រធានក្រុម សើង ចន្តារា។ ខ្សែការពារកម្ពុជា (ខៀវ) ដួង សារឹទ្ធ លោតតែតបាល់ចេញពីតំបន់គ្រោះថ្នាក់ ក្នុងជំនួបទល់នឹងក្រុម ឥណ្ឌូណេស៊ី(ក្រហម) គ្រូបង្វឹកក្រុមកីឡាបាល់ទាត់កម្ពុជា៖ ១. អ៊ិម សុភ័ក្តមករា គ្រូបង្វឹក ២. ម៉ៅ វណ្ណី គ្រូជំនួយ កីឡាករកម្ពុជា៖ ១. អ៊ុ វណ្ណី ២. ស៊ុម ចាន់រ៉ុម ៣. តាំង សុភី ៤. ដួង សារឹទ្ធ ៥. លៅ សុផាន់ណា ៦. នួន ពេជ្រវិសាល ៧. ហេង សុភ័ក្រមុន្នីពិសិដ្ឋ ៨. ហាន លឹមហូយ ៩. សើង ចន្តារា...៕	ដោយ៖ហៀក ឆក
១. បញ្ហាស្បែកផ្សេងៗ នៅពេលអ្នកឈប់ងូតទឹក នោះបញ្ហាស្បែកដែលកើតមានស្រាប់លើស្បែកនឹងប្រែជាមានសភាពកាន់តែអាក្រកឡើងពីមួយពេលទៅមួយពេល។ អ្នកនឹងចាប់ផ្ដើមអេះស្បែកឥតឈប់ ខណៈដែលបាក់តេរីនិងភាពកខ្វក់ដទៃទៀតគួបដៃគ្នាបង្កភាពរមាស់ខ្លាំងទ្រាំមិនបាន។ ជាលទ្ធផលពីការអេះខ្លាំងៗស្បែកនឹងរបួសហើយប្រែក្លាយជាឆ្លងមេរោគ។ ដូច្នេះដើម្បីជាការប្រសើរមិនចង់កើតបញ្ហាស្បែកផ្សេងៗទេនោះ ចូរកុំខ្ជិលនិងងូតទឹក! ២. ការឆ្លងមេរោគ សាកស្រមៃទៅមើលថាតើបរិមាណនៃបាក់តេរីនិងមេរោគដែលអាចតោងជាប់ ឬជ្រៀតចូលរាងកាយមានចំនួនប៉ុន្មាននៅរាល់ពេលអ្នកកាន់ទូរសព្ទ, ដៃទ្វា និងចានបង្គន់ ព្រមទាំងវត្ថុផ្សេងៗក្នុងមួយថ្ងៃៗ? ប្រសិនបើអ្នកមិនងូតទឹកសម្អាតរាងកាយទេនោះ ពពួកបាក់តេរីនិងមេរោគប្រាកដជាងាយនឹងជ្រៀតចូលក្នុងប្រព័ន្ធរាងកាយតាមរយៈដៃ, ច្រមុះ និងមាត់ដែលបង្កជាបញ្ហាគួរឱ្យបារម្ភជាច្រើនប្រភេទ រួមបញ្ចូលទាំងជំងឺផ្ដាសាយ និងសូម្បីតែជំងឺថ្លើមប្រភេទ A។ នាពេលបច្ចុប្បន្នការលាងសម្អាតដៃ គឺចាំបាច់ណាស់ដើម្បីទប់ស្កាត់ហានិភ័យនៃជំងឺកូវីដ ១៩។ ទោះជាយ៉ាងណាកុំភ្លេចដុសសាប៊ូសម្អាតពេញរាងកាយទាំងមូលផង។ ៣. រោគផ្សិត មួយក្នុងចំណោមរោគឆ្លងដែលអ្នកអាចជួបប្រទះនៅពេលខ្ជិលងូតទឹកនោះ គឺរោគផ្សិតលើស្បែក។ មេរោគនេះអាចរស់នៅលើស្បែក ក្នុងមាត់ និងសូម្បីតែប្រដាប់ភេទ។ កូនក្មេង ស្ត្រីមានផ្ទៃពោះ និងអ្នកដែលធាត់លើសទម្ងន់ គឺងាយនឹងឆ្លងរោគផ្សិតណាស់។ ទោះជាយ៉ាងណាកត្តាចម្បងបំផុតមួយនៃបញ្ហានេះ គឺកង្វះអនាម័យ។ ដូច្នេះការលាងសម្អាតគ្រប់ផ្នែកនៃរាងកាយ គឺជាគន្លឹះដ៏ប្រសើរបំផុតមួយដើម្បីទប់ស្កាត់បញ្ហា។ ៤. កោសិកាស្បែកងាប់ៗមិនត្រូវបានកម្ចាត់ចេញ នៅពេលអ្នកងូតទឹកនិងដុសសម្អាតរាងកាយ នោះកោសិកាស្បែកងាប់ៗនឹងត្រូវបានកម្ចាត់ចេញដើម្បីលូតលាស់ថ្មី។ ប្រសិនបើអ្នកឈប់ងូតទឹក ស្បែកងាប់ៗអាចមានទម្ងន់ដល់ទៅ ៤គីឡូក្រាមនឹងប្រមូលផ្ដុំពេញលើរាងកាយ។ ៥. ក្លិនខ្លួនស្អុយខ្លាំង ទោះបីជាការបែកញើស គឺគ្មានក្លិន ក៏ប៉ុន្តែពពួកបាក់តេរីនិងមេរោគដែលមានវត្តមានលើរាងកាយនឹងបង្កជាក្លិនមិនល្អយ៉ាងឆាប់រហ័ស។ ប្រសិនបើមនុស្សម្នាក់មានក្លិនខ្លួនមិនល្អហើយនោះ គេប្រាកដជាស៊ាំនឹងក្លិនខ្លួនឯងដោយមិនដឹងថាស្អុយឡើយ។ ៦. កង្វះអនាម័យត្រង់តំបន់ប្រដាប់ភេទ ក្រលៀនជាតំបន់ដែលងាយនឹងទទួលរងផលប៉ះពាល់បំផុតនៅពេលអ្នកឈប់ងូតទឹក។ មិនត្រឹមតែស្អុយប៉ុណ្ណោះទេ ប៉ុន្តែក៏ងាយនឹងកើតរោគផ្សិត ឬបណ្ដាលឱ្យស្ថានភាពនៃរោគផ្សិតត្រង់តំបន់ប្រដាប់ភេទប្រែជាអាក្រក់ឡើងផងដែរ។ អ្នកអាចនឹងមានអារម្មណ៍រមាស់ខ្លាំងសឹងទ្រាំមិនបានដោយសារភាពកង្វក់និងបាក់តេរីប្រមូលផ្ដុំគ្នា។ ៧. រោគមុន មុននឹងចាប់ផ្ដើមលេចឡើងគួរឱ្យកត់សម្គាល់ពេញលើស្បែក ជាពិសេសស្បែកមុខនៅពេលអ្នកឈប់ងូតទឹក។ នេះក៏ព្រោះតែការកើនឡើងនៃបាក់តេរីបង្កការរលាកនៃឬសរោមនិងបង្កើនការផលិតជាតិប្រេងលើស្បែកហួសកំណត់។ ៨. បញ្ហាសក់និងស្បែកក្បាល ស្បែកក្បាលនិងសក់ក៏ទទួលរងផលប៉ះពាល់ផងដែរនៅពេលអ្នកឈប់ងូតទឹក។ នេះក៏ព្រោះតែកោសិកាស្បែកងាប់ៗនិងជាតិប្រេងដែលលើសលើស្បែកក្បាលមិនត្រូវបានសម្អាតចេញ។ ជាលទ្ធផលសក់នឹងប្រែជាឡើងប្រេងខ្លាំង ធុំក្លិនមិនល្អ និងលែងស្អាត៕ ត្រួតពិនិត្យដោយ www.health.com.kh	ធ្លាប់ឆ្ងល់ឬអត់ថាតើនឹងមានអ្វីកើតឡើងប្រសិនបើអ្នកមិនងូតទឹកសម្អាតរាងកាយ? ដើម្បីស្រាយចម្ងល់នេះ ខាងក្រោមវេបសាយសុខភាព Health.com.kh នឹងបង្ហាញឱ្យដឹងពីបញ្ហាដែលអាចកើតឡើងនៅពេលអ្នកឈប់ងូតទឹក ៖
សូមអញ្ជើញទស្សនាវីដេអូខ្លីនេះដូចតទៅ! សូមបញ្ជាក់ថា វីដេអូនេះផ្តល់ឲ្យដោយលោក Seng Songmov៖	ដោយមិនចង់ចំណាយលុយទិញទូក បុរសម្នាក់នេះច្នៃយានជំនិះផ្គុំដោយពោះវៀនកង់រថយន្ត និង ចានដែកដើម្បជិះបេះផ្កាឈូក។ មើលទៅមិនសូវជាទំនងដូចទូកមែន។ ប៉ុន្តែ បុរសនេះអាចធ្វើកិច្ចការរបស់ខ្លួនបានយ៉ាងស្រួល។
J. Ali Jassim ជាអ្នកសម្រេចទីគ្រាប់បាល់ជ័យជម្នះឱ្យអ៊ីរ៉ាក់ នៅម៉ោងបន្ថែម១៥នាទី លើកទី១ បន្ទាប់ពី Zaid Tahseen ស៊ុតគ្រាប់តាមស្មើឥណ្ឌូណេស៊ី ១-១ ក្នុងម៉ោងផ្លូវការ៩០នាទី។ Ivar Jenner រកបានគ្រាប់នាំមុខដំបូងសម្រាប់ក្រុម ឥណ្ឌូណេស៊ី នាជំនួបដណ្តើមចំណាត់ថ្នាក់លេខ៣ U23 AFC Asian Cup ដែលធ្វើឡើងនៅកីឡដ្ឋាន Jasim យប់ថ្ងៃទី២ ខែឧសភា។ លទ្ធផល ២-១ នេះ បានជួយអ៊ីរ៉ាក់ ក្លាយជាក្រុមទី៣ ពីតំបន់អាស៊ី បន្ទាប់ពីជប៉ុន អ៊ូសបេគីស្ថាន ដែលទទួលបានកៅអីទៅកាន់អូឡាំពិកក្រុងប៉ារីស វិញ្ញាសាបាល់ទាត់បុរស។ ដោយ ឡែក ឥណ្ឌូណេស៊ី ក្រោមការដឹកនាំរបស់គ្រូបង្វឹកកូរ៉េខាងត្បូងលោក Tae-Yong Shin នៅមិនទាន់អស់ឱកាសដើម្បីបង្ហាញខ្លួនលើកដំបូង នៅព្រឹត្តិការណ៍លំដាប់ពិភពលោក គិតចាប់តាំងពីឆ្នាំ១៩៥៦ នៅឡើយទេ។ U23 ឥណ្ឌូណេស៊ី ដែលបញ្ចប់ចំណាត់ថ្នាក់ទី៤ នៅសល់ការប្រកួតជម្រុះ playoff អន្តរជាតិទ្វីប ទល់ក្រុមហ្គីណេ ពីតំបន់អាហ្រ្វិក នៅខែឧសភា ដើម្បីបង្គ្រប់មួយកៅអី ទៅប៉ារីស ឆ្នាំ ២០២៤។ គិតមកទល់ពេលនេះ វិញ្ញាសាបាល់ទាត់បុរសទៅកាន់អូឡាំពិករដូវកាលក្តៅ ឆ្នាំ២០២៤ រកឃើញ១៥ក្រុមហើយ ចំណោម១៦ក្រុម ក្នុងនោះរួមមានម្ចាស់ផ្ទះបារាំង អាម៉េរិក សាធារណរដ្ឋដូមីនីក អេស្ប៉ាញ អ៊ីស្រាអែល អ៊ុយក្រែន ម៉ារ៉ុក អេហ្ស៊ីប ម៉ាលី នូវែលសេឡង់ ប៉ារ៉ាហ្គាយ អាហ្សង់ទីន អ៊ូសបេគីស្ថាន ជប៉ុន និងអ៊ីរ៉ាក់។ ឥណ្ឌូណេស៊ី និងហ្គីណេ ត្រូវដណ្តើមគ្នាយក១កៅអីចុងក្រោយ៕	ក្រុមកីឡាបាល់ទាត់ជម្រើសជាតិអាយុក្រោម២៣ឆ្នាំ អ៊ីរ៉ាក់ ទទួលបានកៅអីទៅកាន់ព្រឹត្តិការណ៍អូឡាំពិករដូវកាល ក្រុងប៉ារីស ឆ្នាំ២០២៤ ក្រោយយកឈ្នះឥណ្ឌូណេស៊ី ២-១ ក្នុងការប្រកួតប្រជែងយកចំណាត់ថ្នាក់ទី៣ AFC Asian Cup នៅកាតា។
ក្រសួងការពារជាតិ ដែលជាសេនាធិការរបស់រដ្ឋាភិបាល បានចាប់ផ្តើមរៀបចំសាងសង់ស្តូបនយោបាយឈ្នះឈ្នះ១បន្ថែមទៀត នៅខេត្តប៉ៃលិន។ កាលពីព្រឹកថ្ងៃទី៨ ខែឧសភា ឆ្នាំ២០២២ អាជ្ញាធរ បានរៀបចំពិធីបើកការដ្ឋានសាងសង់ស្តូបឈ្នះឈ្នះនេះ ក្រោមអធិបតីភាពរបស់សម្តេច ទៀ បាញ់ ឧបនាយករដ្ឋមន្រ្តី-រដ្ឋមន្រ្តីក្រសួងការពារជាតិ និងជាប្រធានគណៈកម្មការសាងសង់វិមានឈ្នះឈ្នះ។ មន្ទីរព័ត៌មានខេត្តប៉ៃលិន ផ្សាយលើគេហទំព័ររបស់ខ្លួន កាលពីថ្ងៃទី៥ ខែឧសភា ឆ្នាំ២០២២ ថា ភូមិស្រែត្នោត សង្កាត់អូរតាវ៉ៅ ក្រុងប៉ៃលិន គឺជាទីតាំងសម្រាប់សាងសង់ស្តូបនយោបាយឈ្នះឈ្នះ ហើយស្តូបនេះ នឹងក្លាយទៅជាសំណង់ប្រវត្តិសាស្រ្តរាប់រយឆ្នាំ និងជាកេរមរតក សម្រាប់មនុស្សជាតិគ្រប់ជំនាន់នៅកម្ពុជា។ មន្ទីរព័ត៌មានខេត្តប៉ៃលិន បន្តថា ថវិកា សម្រាប់សាងសង់ស្តូបនយោបាយឈ្នះឈ្នះនេះ គឺបានមកពីការបរិច្ចាគពីមជ្ឈដ្ឋាននានា។ មន្ទីរព័ត៌មាន បានស្រង់សម្តីរបស់លោក អ៊ី ឈាន រដ្ឋលេខាធិការក្រសួងការពារជាតិ និងជាប្រធានអនុគណៈកម្មការសាងសង់ស្តូបនយោបាយឈ្នះឈ្នះខេត្តប៉ៃលិន ដែលថ្លែងក្នុងកិច្ចប្រជុំស្តីពីការសាងសង់ស្តូបនេះ ទៅសរសេរថា ការសាង់សង់ស្តូបនេះ បង្ហាញពីការដឹងគុណ និងការចងចាំវីរភាពរបស់ថ្នាក់ដឹកនាំក្នុងការស្វែងរកសុខសន្តិភាព ព្រមទាំងបង្ហាញពីព្រឹត្តិការណ៍ប្រវត្តិសាស្រ្ត និងបញ្ជាក់ពីសច្ចភាពប្រវត្តិសាស្រ្ត ក្នុងការផ្ដួលរំលំរបបខ្មែរក្រហម។ ស្តូបនយោបាយឈ្នះឈ្នះនៅខេត្តប៉ៃលិន គឺជាស្តូបនយោបាយឈ្នះឈ្នះទី៤។ រដ្ឋាភិបាល បានចាប់ផ្តើមសាងសង់វិមាននយោបាយឈ្នះឈ្នះ ដែលស្ថិតនៅប៉ែកខាងជើងរាជធានីភ្នំពេញមុនគេ (ទី១) ក្នុងឆ្នាំ២០១៦ ហើយបន្ទាប់មក ក៏បន្តទៅសាងសាងស្តូបនយោបាយឈ្នះឈ្នះ នៅតាមបណ្តាខេត្តមួយចំនួន ដែលពាក់ព័ន្ធនឹងព្រឹត្តិការណ៍ប្រវត្តិសាស្រ្ត ពិសេសពាក់ព័ន្ធនឹងការតស៊ូក្នុងការផ្តួលរំលំកម្លាំងខ្មែរក្រហម។ មានខេត្ត៤ ដែលរដ្ឋាភិបាល ជ្រើសរើសសម្រាប់សង់ស្តូបនយោបាយឈ្នះឈ្នះ រួមមាន កោះកុង ឧត្តរមានជ័យ ប៉ៃលិន និង កំពង់ស្ពឺ។ ស្តូបនយោបាយឈ្នះឈ្នះនៅខេត្តកោះកុង (ទី២) ត្រូវបានសាងសង់ឡើងក្នុងឆ្នាំ២០២០ ស្តូបនយោបាយឈ្នះឈ្នះនៅខេត្តឧត្តមរមានជ័យ (ទី៣) ត្រូវបានសាងសង់ឡើងនៅខែមករា ឆ្នាំ២០២២ ហើយឈានចូលខែឧសភា ឆ្នាំ២០២២ ស្តូបនយោបាយឈ្នះឈ្នះនៅប៉ៃលិន (ទី៤) ក៏ត្រូវបានចាប់ផ្តើមសាងសង់ឡើង។ តាមគម្រោង បន្ទាប់ពីខេត្តប៉ៃលិន គឺខេត្តកំពង់ស្ពឺ ដែលនឹងត្រូវចាប់ផ្តើមសាងសង់ស្តូបនយោបាយឈ្នះឈ្នះ (ទី៥)។ ស្តូបនយោបាយឈ្នះឈ្នះនៅតាមបណ្តាខេត្ត ត្រូវបានសាងសង់ឡើងតាមទម្រង់នៃវិមាននយោបាយឈ្នះឈ្នះ ដោយគ្រាន់តែមានទំហំតូចជាង និងមានកម្ពស់ទាបជាងវិមាននយោបាយឈ្នះឈ្នះ។ ស្តូបនយោយបាយឈ្នះឈ្នះតាមបណ្តាខេត្ត ហៅត្រឹមជាស្តូប ដោយមិនហៅជាវិមាន ដូចវិមាននយោបាយឈ្នះឈ្នះនៅប៉ែកខាងជើងរាជធានីភ្នំពេញឡើយ៕ អត្ថបទទាក់ទង រដ្ឋ បន្តទៅសាងសង់ស្តូបនយោបាយឈ្នះឈ្នះមួយបន្ថែមទៀត នៅឧត្តរមានជ័យ គណៈកម្មការសាងសង់ អំពាវនាវឲ្យសាធារណជន ចូលថវិកា សាងសង់ស្តូបនយោបាយឈ្នះឈ្នះនៅកោះកុង រដ្ឋាភិបាល នឹងសង់ស្តូបនយោបាយឈ្នះឈ្នះបន្ថែម នៅកោះកុង ឧត្តរមានជ័យ ប៉ៃលិន និង កំពង់ស្ពឺ	ដោយ៖ ទេពញាណ
តាមរបាយការណ៍ដដែល ក្នុងចំណោមតំបន់ទេសចរណ៍សំខាន់ៗនៅសៀមរាប រមណីយដ្ឋានអង្គរមានទេសចរចូលទស្សនា ៧៩០០០នាក់ រមណីយដ្ឋានឧទ្យានជាតិភ្នំគូលែន ១២៧០០នាក់ និងសហគមន៍ទេសចរណ៍-អេកូទេសចរណ៍ និងតំបន់ផ្សេងៗ មានប្រមាណ ២៥៣០០ នាក់។ នេះបើតាមមន្ទីរទេសចរណ៍ខេត្ត។ សូមរំឭកថា នៅថ្ងៃទី១ នៃព្រះរាជពិធីបុណ្យអុំទូគ ខេត្តសៀមរាប ទទួលបានទេសចរសរុប ១៥ ២៦០ នាក់ ខណៈនៅថ្ងៃទី២ មានទេសចរសរុប ៤៧ ៧០២នាក់បានដើរកម្សាន្តក្នុងខេត្តប្រាង្គប្រាសាទមួយនេះ។ គួរកត់សម្គាល់ថា បន្ទាប់ពីរាជធានីភ្នំពេញ សៀមរាប គឺជាខេត្តដែលទទួលបានទេសចរច្រើនជាងគេនៅក្នុងអំឡុងព្រះរាជពិធីបុណ្យអុំទូកនេះ។ ក្រៅពីខេត្តព្រះសីហនុ កំពត កែប និងពោធិ៍សាត់ ក៏សុទ្ធតែបានទទួលស្វាគមន៍ច្រើនរៀងៗខ្លួន នាអំឡុងសម្រាកបុណ្យអុំទូក ឆ្នាំនេះដែរ៕ អត្ថបទទាក់ទង ថ្ងៃទី២ នៃពិធីបុណ្យអុំទូក ភ្ញៀវទេសចរកើនឡើង១៥២ភាគរយ បើធៀបនឹងថ្ងៃទី១	សៀមរាប៖ ខេត្តសៀមរាបទទួលបានទេសចរសរុប ១១៨,១៤៦ នាក់ ក្នុងរយៈពេល៣ថ្ងៃ នៃព្រះរាជពិធីបុណ្យអុំទូក ពីថ្ងៃទី១៨-២០ វិច្ឆិកា។ ក្នុងចំណោមទេសចរសរុបនោះ មានទេសចរក្នុងស្រុកចំនួន១១៧ ០០០ នាក់ និងទេសចរបរទេសផ្ទៃក្នុងចំនួន ១១៤៦ នាក់។ នេះបើយោងតាមរបាយការណ៍របស់មន្ទីរទេសចរណ៍ខេត្តសៀមរាប។
ជាប្រទេសដែលធ្លាប់មានអត្រាឆ្លងជំងឺកូវីដ-១៩ ខ្ពស់ជាងគេនៅអាស៊ីអាគ្នេយ៍ ឥណ្ឌូណេស៊ី ក្នុងសប្ដាហ៍ចុងក្រោយនេះមានករណីឆ្លងប្រចាំថ្ងៃមិនដល់១ពាន់ករណីឡើយ ហើយអ្នកជំងឺសង្គ្រោះបន្ទាន់និងអត្រាអ្នកស្លាប់ក៏មានកម្រិតទាបដែរ។ មេដឹកនាំប្រទេស លោក ចូកូ វីដូដូ នៅថ្ងៃទី៣០ ខែធ្នូ បានប្រកាសដកវិធានការរឹតបន្ដឹងទាំងអស់ក្នុងស្រុក ក្រោយស្ថានភាពឆ្លងមានលក្ខណៈធូរស្បើយ។ «មិនមានវិធានការរឹតបន្ដឹងលើការជួបជុំគ្នា និងសកម្មភាពផ្សេងៗទៀតឡើយ»។ លោក ចូកូវី លើកឡើងបែបនេះក្នុងសន្និសីទសារព័ត៌មានមួយ ដោយបន្ថែមថា ការសម្រេចចិត្តរបស់លោកធ្វើឡើងដោយផ្អែកលើតួលេខអ្នកឆ្លងក្នុងប្រទេសចុងក្រោយបង្អស់ ហើយប្រជាជនភាគច្រើនក៏មានអង់ទីករអស់ហើយដែរ។ មុនពេលមានការប្រកាសរបស់មេដឹកនាំ ឥណ្ឌូណេស៊ី នៅមានវិធានការទប់ស្កាត់ជំងឺកូវីដ-១៩ ខ្លះដូចជាតម្រូវឱ្យពាក់ម៉ាស់ទាំងក្នុង និងក្រៅផ្ទះ និងតម្រូវឱ្យប្រើប្រាស់កម្មវិធីតាមដានជំងឺកូវីដ-១៩ នៅពេលចូលទៅកន្លែងសាធារណៈភាគច្រើន ហើយការជួបជុំអាចធ្វើទៅបានសម្រាប់អ្នកបានចាក់វ៉ាក់សាំងបង្ការជំងឺកូវីដ-១៩ យ៉ាងហោចណាស់មួយដូសឡើងទៅប៉ុណ្ណោះ។ បើតាមទីភ្នាក់ងារព័ត៌មាន Reuters ប្រធានាធិបតីឥណ្ឌូណេស៊ី នៅតែជំរុញឱ្យប្រជាជនរក្សាការប្រុងប្រយ័ត្នរៀងៗខ្លួនប្រឆាំងនឹងជំងឺកូវីដ-១៩ រួមទាំងពាក់ម៉ាស់ឱ្យបានខ្ជាប់ខ្ជួន ទោះវាមិនមែនជាកាតព្វកិច្ចដូចមុនក៏ដោយ។ យ៉ាងណាមិញ ការប្រកាសរបស់ប្រធានាធិបតី វីដូដូ ធ្វើឡើងស្របពេលស្ថានភាពកូវីដ-១៩ នៅចិនកំពុងកក្រើកជាថ្មី។ បណ្ដាប្រទេសដូចជា អាម៉េរិក ជប៉ុន កូរ៉េខាងត្បូង និងអ៊ីតាលី បានចាត់វិធានការបន្តបន្ទាប់គ្នា ធ្វើតេស្តរកជំងឺកូវីដ-១៩ លើអ្នកដំណើរទាំងអស់ដែលមកពីចិន។ មកទល់ពេលនេះ ប្រទេសដែលមានប្រជាជនច្រើនជាងគេទីបួនរបស់ពិភពលោកមួយនេះ បានកត់ត្រាករណីឆ្លងជំងឺកូវីដ-១៩ សរុបជាង៦លានករណី ដោយមានអ្នកស្លាប់ជាង១៦ម៉ឺននាក់។ ជុំវិញយុទ្ធនាការចាក់វ៉ាក់សាំង ប្រជាជនឥណ្ឌូណេស៊ីជិត៧៥ភាគរយមានអាយុលើសពី ៦ឆ្នាំ ឬស្មើនឹង ១៧៤,៧លាននាក់បានចាក់វ៉ាក់សាំងចំនួន២ដូសរួចរាល់ ហើយប្រហែល៦៨,៥លាននាក់បានចាក់ដូសជំរុញយ៉ាងហោចណាស់មួយដង៕	ប្រធានាធិបតីឥណ្ឌូណេស៊ី លោក ចូកូ វីដូដូ នៅថ្ងៃទី៣០ ខែធ្នូ បានប្រកាសដកវិធានការរឹតត្បិតជំងឺកូវីដ-១៩ នៅក្នុងប្រទេសទាំងស្រុងដោយសារប្រជាជនភាគច្រើនមានអង់ទីករប្រឆាំងជំងឺនេះរួចទៅហើយ។
សម្ដេចព្រះអភិសិរីសុគន្ធា មហាសង្ឃរាជាធិបតី កិត្តិឧទ្ទេសបណ្ឌិត បួរ គ្រី សម្ដេចព្រះមហាសង្ឃរាជ នៃគណៈធម្មយុត្តិកនិកាយ និងជាព្រះប្រធានគណៈសង្ឃនាយក នៃគណៈធម្មយុត្តិកនិកាយ នៃព្រះរាជាណាចក្រកម្ពុជា បានណែនាំព្រះចៅអធិការគ្រប់វត្ត ត្រូវរៀបចំតុបតែងកន្លែង ឱ្យបានសមរម្យ វាយគង ជួង រគាំង ទូងស្គរ ទះប៉ោត និងគោះត្រដោក តាមគ្រប់មធ្យោបាយដែលមាន ឱ្យបានព្រមៗគ្នាដោយសំឡេងកងរំពង នៅតាមទីអារាមនីមួយៗ នៅថ្ងៃទី០៥ ខែសីហា ឆ្នាំ២០២៤ វេលាម៉ោង ៩:០៩ នាទីព្រឹក។ ព្រះចៅអធិការគ្រប់វត្ត ត្រូវរៀបចំតុបតែង ចងទង់ជាតិ ទង់សាសនា ទង់ព្រះមហាក្សត្រ និងទង់ជ្វាលា បដាផ្សេងៗ ឱ្យបានគ្រប់ទីកន្លែងក្នុងវត្តអារាម ប្រកបដោយសោភណភាព និងត្រឹមត្រូវរៀបរយល្អប្រសើរ។ ព្រះចៅអធិការគ្រប់វត្តត្រូវដឹកនាំព្រះសង្ឃ ស្វាធ្យាយជ័យមង្គល (ជយន្តោ) ចំនួន០៩ចប់ ដើម្បីប្រសិទ្ធពរជ័យ ជូនជាតិមាតុភូមិកម្ពុជានៃយើង៕	ភ្នំពេញ៖ ដើម្បីអបអរសាទរ ការបើកការដ្ឋានសាងសង់ ព្រែកជីកហ្វូណនតេជោ ថ្ងៃទី០៥ ខែសីហា ឆ្នាំ២០២៤ សម្ដេចសង្ឃ បួរ គ្រី សម្ដេចព្រះមហាសង្ឃរាជ នៃគណៈធម្មយុត្តិកនិកាយ នៃព្រះរាជាណាចក្រកម្ពុជា បានណែនាំដល់ សម្ដេចព្រះសង្ឃនាយករង សម្ដេចព្រះសង្ឃព្រះរាជាគណៈ ព្រះមេគណរាជធានី-ខេត្ត ព្រះមន្ត្រីសង្ឃ និងព្រះចៅអធិការគ្រង់វត្ត ធ្វើសកម្មភាពមួយចំនួននៅក្នុងវត្ត។
ក្រសួងធនធានទឹក និងឧតុនិយម បានបញ្ជាក់ថា បាតុភូតនេះ នឹងធ្វើឲ្យមានភ្លៀងធ្លាក់រាយប៉ាយ នៅតាមបណ្តាខេត្តដែលនៅជាប់សមុទ្រមួយចំនួន រយៈពេលមួយសប្តាហ៍ ចាប់ពីថ្ងៃទី១៨ ដល់ថ្ងៃទី២៤ ខែកក្កដា។ ចំណែករាជធានីភ្នំពេញ និងបណ្តាលខេត្តដទៃទៀត នឹងមានភ្លៀងធ្លាក់រាយប៉ាយក្នុងកម្រិតបរិមាណតិច។ ចំពោះខេត្តដែលនៅជាប់សមុទ្រ ដូចជា ខេត្តកោះកុង និងខេត្តព្រះសីហនុ នឹងមានភ្លៀងធ្លាក់ជាច្រើនដែលគ្របដណ្តប់ពេញមួយសប្តាហ៍។ រីឯផ្ទៃសមុទ្រមានខ្យល់បក់បោកខ្លាំង រួមជាមួយទឹករលកខ្ពស់ផងដែរ។ ហេតុដូច្នេះ ក្រសួងធនធានទឹក និងឧតុនិយម អំពាវនាវដល់ប្រជានេសាទ និងអ្នកធ្វើដំណើរតាមសមុទ្រ ត្រូវបង្កើនការប្រុងប្រយ័ត្នខ្ពស់ ដើម្បីជៀសវាងនូវគ្រោះថ្នាក់ផ្សេងៗកើតឡើងដោយយថាហេតុ៕	ភ្នំពេញ៖ នៅតាមបណ្តាលខេត្តមួយចំនួន នឹងមានភ្លៀងធា្លក់ ចាប់ពីថ្ងៃនេះ រហូតដល់ថ្ងៃទី២៤ ខែកក្កដាដោយសារតែទទួលរងដោយខ្យល់មូសុងនិរតីខ្លាំង និងដោយសារប្រព័ន្ធសម្ពាធទាបបានអូសបន្លាយលើអាងទន្លេមេគង្គ ក្នុងប្រទេសថៃ និងប្រទេសឡាវ។
ទ្រព្យសម្បត្តិរុស្ស៊ី ដែលត្រូវបានបង្កក ក្រោយឈ្លានពានអ៊ុយក្រែន បានក្លាយជាគោលដៅរបស់លោកខាងលិច ទុកសម្រាប់ផ្តល់ជំនួយទៅរដ្ឋាភិបាលក្រុងកៀវ។ មន្ត្រីម្នាក់នៅក្នុងការិយាល័យប្រធានាធិបតីបារាំងបានប្រាប់ AFP នៅថ្ងៃទី១៣ ខែមិថុនា ថា ៖«យើងបានឈានដល់កិច្ចព្រមព្រៀងមួយ ដោយសំដៅទៅលើគំនិតផ្តួចផ្តើម ដើម្បីទាញយកអត្ថប្រយោជន៍ពីទ្រព្យសម្បត្តិដែលជាប់គាំងរបស់រុស្ស៊ីធ្វើជាវត្ថុបញ្ចាំសម្រាប់ជំនួយប្រហែល ៥០ពាន់លានដុល្លារដល់អ៊ុយក្រែនក្នុងឆ្នាំ២០២៤»។ កិច្ចព្រមព្រៀងជំនួយសម្រាប់កម្មវិធីកសាងឡើងវិញរបស់អ៊ុយក្រែន នឹងត្រូវបានប្រកាសដោយមេដឹកនាំអាម៉េរិក កាណាដា បារាំង អង់គ្លេស អ៊ីតាលី អាល្លឺម៉ង់ និងជប៉ុន នៅក្នុងកិច្ចប្រជុំកំពូល G7 នៅទីក្រុង Puglia របស់អ៊ីតាលីក្នុងសប្តាហ៍នេះ។ ថវិកាជំនួយត្រូវបានប្រមូលដោយការខ្ចីពីស្ថាប័នហិរញ្ញវត្ថុដោយប្រើប្រាស់ប្រាក់ ដែលបានពីអត្រាការប្រាក់នៃទ្រព្យសម្បត្តិបង្កករុស្ស៊ីប្រហែល ៣២៥ពាន់លានដុល្លារជាវត្ថុបញ្ចាំ។ ទ្រព្យសម្បត្តិដ៏ច្រើនសន្ធឹកនេះ ជាកម្មសិទ្ធិធនាគារកណ្តាលរុស្ស៊ី។ បន្ទាប់ពីរុស្ស៊ីចាប់ផ្តើមឈ្លានពាននៅអ៊ុយក្រែន អាម៉េរិក និងសម្ព័ន្ធមិត្តលោកខាងលិចបានដាក់ទណ្ឌកម្មជាបន្តបន្ទាប់ រួមទាំងការបង្កកទ្រព្យសម្បត្តិរបស់ធនាគារកណ្តាលរបស់រុស្ស៊ីនៅបរទេស ដែលភាគច្រើននៅអឺរ៉ុប និងមួយផ្នែកតូចនៅអាម៉េរិក។ ទ្រព្យសម្បត្តិជាច្រើនរបស់បុគ្គល និងអង្គការរុស្ស៊ីក៏ត្រូវបានបង្កកផងដែរ។ មន្ត្រីបារាំងរូបនេះបាននិយាយថា ៖« គំនិតរបស់ភាគីអាម៉េរិកគឺប្តូរការប្រាក់ពីទ្រព្យសម្បត្តិរុស្ស៊ីដែលបានបង្កកទៅជាការទូទាត់ប្រាក់កម្ចីដល់អ៊ុយក្រែន។ ប្រសិនបើទ្រព្យសម្បត្តិរបស់រុស្ស៊ីមិនត្រូវបានបង្កក ឬមិនគ្រប់គ្រាន់ដើម្បីធ្វើវត្ថុបញ្ចាំប្រាក់កម្ចីនោះ ប្រទេសនានានឹងពិចារណាជម្រើសសម្រាប់ការចែករំលែកការទទួលខុសត្រូវ»។ អំឡុងពេលធ្វើដំណើរកាលពីសប្តាហ៍មុនទៅកាន់បារាំងដើម្បីចូលរួមពិធីរំលឹកដល់ប្រតិបត្តិការនៅ Normandy ក្នុងសង្គ្រាមលោកលើកទី២ ប្រធានាធិបតីអាម៉េរិក ចូ បៃឌិន ហាក់ដូចជាបានបញ្ចុះបញ្ចូលប្រធានាធិបតីបារាំង អេម៉ានុយអែល ម៉ាក្រុង ដោយជោគជ័យឱ្យគាំទ្រគំនិតនេះ។ នៅក្នុងសន្និសីទកាសែតបញ្ចប់ដំណើរទស្សនកិច្ចរបស់ប្រធានាធិបតីអាម៉េរិក លោក ម៉ាក្រុង បានប្រកាសថា បារាំងរំពឹងថា សមាជិក G7 គ្រប់រូបនឹងអនុម័តមូលនិធិបរិច្ចាគ ៥០ពាន់លានដុល្លារសម្រាប់អ៊ុយក្រែន ។ មន្ត្រី G7 កាលពីសប្តាហ៍មុនបានបង្ហាញថា ភាគីនានានៅតែត្រូវយល់ព្រមលើខ្លឹមសារលម្អិតសម្រាប់សេចក្តីថ្លែងការណ៍រួម រួមទាំងផែនការជាក់លាក់សម្រាប់ការទូទាត់ និងការសន្យាសងបំណុល។ យ៉ាងណាក៏ដោយ មេដឹកនាំនៃប្រទេសទាំងប្រាំពីរបានឯកភាពគ្នាថា អ៊ុយក្រែនត្រូវការជាបន្ទាន់នូវកញ្ចប់ជំនួយនេះ ដើម្បីបន្តរក្សា និងចាប់ផ្តើមកិច្ចខិតខំប្រឹងប្រែងកសាងឡើងវិញនៅឆ្នាំ២០២៥ ។ ទន្ទឹមនេះ ទីប្រឹក្សាសន្តិសុខជាតិអាម៉េរិក លោក Jake Sullivan បាននិយាយកាលពីថ្ងៃទី១២ ខែមិថុនាថា ទីក្រុងវ៉ាស៊ីនតោនបានធ្វើឱ្យមានការរីកចម្រើនជាវិជ្ជមានជាមួយនឹងផែនការដើម្បីទាញយកផលប្រយោជន៍ពីទ្រព្យសម្បត្តិដែលជាប់គាំងរបស់រុស្ស៊ី។ លោកបាននិយាយថា គោលដៅចុងក្រោយនៃផែនការគឺផ្តល់ឱ្យអ៊ុយក្រែននូវធនធានថវិកាដ៏សំខាន់ ដើម្បីបំពេញតម្រូវការបន្ទាន់ ប៉ុន្តែបានបដិសេធមិនបញ្ជាក់ពីតម្លៃនៃកញ្ចប់ជំនួយនោះទេ។ លោក Sullivan បាននិយាយថា ៖« នេះគឺជាអាទិភាពគោលនយោបាយរបស់អាម៉េរិក។ យើងជឿថា G7 ទាំងមូលក៏ត្រូវផ្តល់អាទិភាពដល់បញ្ហានេះដែរ។ អាម៉េរិកចង់ឱ្យគ្រប់ប្រទេសទាំងអស់គាំទ្រផែនការប្រមូលធនធានទ្រង់ទ្រាយធំដើម្បីគាំទ្រដល់អ៊ុយក្រែនដោយជួយឱ្យពួកគេទទួលបានធនធានចាំបាច់ដើម្បីឈ្នះសង្រ្គាម»។ ចំណែកទីក្រុងមូស្គូវិញ បានរិះគន់គំនិតរបស់បណ្តាប្រទេស G7 ក្នុងការទាញយកផលប្រយោជន៍ពីទ្រព្យសម្បត្តិបង្កករបស់រុស្ស៊ីដើម្បីគាំទ្រអ៊ុយក្រែន និងបានគំរាមដាក់ចេញចំណាត់ការឆ្លើយតប។ ប្រធានាធិបតីរុស្ស៊ី លោក វ្ល៉ាឌីមៀ ពូទីន កាលពីខែឧសភា បានចុះហត្ថលេខាលើក្រឹត្យមួយ ស្តីពីដំណើរការរឹបអូសទ្រព្យសម្បត្តិអាម៉េរិក ដែលបានបង្កកនៅរុស្ស៊ី ដើម្បីទូទាត់សងការខូចខាតដែលបណ្តាលមកពីការដាក់ទណ្ឌកម្មពីលោកខាងលិច៕	មន្ត្រីបារាំងបានបង្ហើបថា មេដឹកនាំក្រុមប្រទេសអភិវឌ្ឍន៍ទាំង៧ (G7) បានយល់ព្រមប្រើប្រាស់ប្រាក់ចំនេញពីទ្រព្យសម្បត្តិរបស់រុស្ស៊ីដែលត្រូវបានបង្កក ដើម្បីជួយដល់អ៊ុយក្រែន។ ក្រុមប្រទេសអ្នកមានទាំង៧ គ្រោងផ្តល់កម្ចីដល់អ៊ុយក្រែន ប្រមាណ ៥០ពាន់លានដុល្លារ។
អង្គការសុខភាពពិភពលោកបាននិយាយថា ការកើនឡើងនូវអំពើហិង្សានៅក្នុងក្រុង Beni បានបង្ខំឱ្យបុគ្គលិក ៤៩នាក់ផ្លាស់ទៅតំបន់ Goma ភាគខាងត្បូង។ ទីភ្នាក់ងារសុខភាពអ.ស.ប.បាននិយាយថា បុគ្គលិកចាំបាច់ចំនួន៧១នាក់នៅតែបន្តតាមដានជំងឺនៅ Congo ដែលមានមនុស្សប្រមាណ២ពាន់ ២០០នាក់ស្លាប់។ អំពើហិង្សាបានរារាំងកិច្ចប្រឹងប្រែងក្នុងការទប់ស្កាត់ជំងឺនេះដែលបានចាប់ផ្តើមនៅខែសីហាឆ្នាំ២០១៨។ យោធាបាននិយាយថា ក្រុមបាតុករយ៉ាងតិច៤នាក់ត្រូវបានសម្លាប់កាលពីថ្ងៃច័ន្ទនៅពេលដែលពួកគេបានសម្រុកចូលជំរុំរបស់អង្គការសហប្រជាជាតិដោយសង្ស័យថា កងរក្សាសន្តិភាពអង្គការសហប្រជាជាតិមិនអាចទប់ទល់ការវាយប្រហាររបស់ក្រុមឧទ្ទាម។ ក្រុមស្រាវជ្រាវរបស់អង្គការក្រៅរដ្ឋាភិបាលនៅCongoបានឱ្យដឹងថា ជនស៊ីវិល៧៧នាក់ត្រូវបានសម្លាប់នៅក្នុងអំពើហិង្សាដែលបានកើនឡើងថ្មីៗនេះចាប់តាំងពីថ្ងៃទី៥ ខែវិច្ឆិកា។ កាលពីថ្ងៃអង្គារនៅឯសន្និសីទសារព័ត៌មានមួយនៅទីក្រុងហ្សឺណែវ លោក Christian Lindmeier អ្នកនាំពាក្យរបស់អង្គការសុខភាពពិភពលោកទទួលស្គាល់ថា មានការកើនឡើងនូវអំពើហិង្សា ប៉ុន្តែបានសង្កត់ធ្ងន់ថា បុគ្គលិកទប់ស្កាត់ជំងឺអេបូឡាមិនមែនជាគោលដៅ នៃការវាយប្រហារដូចការវាយប្រហារដោយអំពើហិង្សាពីមុនទេ៕ សូមចុចទៅប្រភពដើម VOA ត្រង់នេះ	ជាងមួយភាគបីនៃបុគ្គលិកអង្គការសហប្រជាជាតិទប់ទល់មេរោគអេបូឡាកំពុងធ្វើការនៅទីក្រុង Beni ភាគខាងកើតនៃប្រទេសកុងហ្គោកាលពីថ្ងៃអង្គារនៅពេលតំបន់នេះមានអសន្តិសុខកើនឡើង រីឯបុគ្គលិកផ្សេងទៀតនៅតែប្រយុទ្ធប្រឆាំងនឹងជំងឺដ៏សាហាវនេះ។
ទោះជាយ៉ាងណាថ្ងៃនេះយើង នឹងបង្ហាញឱ្យដឹងពីគន្លឹះទប់ទល់បញ្ហាឮសំឡេងក្នុងពោះ ៖ ១. ទទួលទានទឹក ពេលខ្លះសំឡេងកូរពោះ ឬសូរសំឡេងលាន់ឮក្នុងពោះជាសញ្ញាមួយដែលក្រពះពោះវៀនដំណើរការមិនស្រួល។ វិធីដ៏ងាយបំផុតមួយដើម្បីធានាបានថាក្រពះនិងពោះវៀនដំណើរការយ៉ាងរលូននោះ គឺទទួលទានទឹកឱ្យបានច្រើនគ្រប់គ្រាន់ប្រមាណ ២ លីត្រក្នុងមួយថ្ងៃ។ ២. ទទួលទាននំស្រួយ អ្នកក៏អាចទទួលទានអាហារសម្រន់ស្រាលដូចជានំស្រួយដើម្បីបំបាត់សំឡេងកូរក្នុងពោះផងដែរ។ ៣. សកម្មជាងមុន វិធីដ៏ប្រសើរបំផុតមួយទៀតដើម្បីប្រាកដថាក្រពះនិងពោះវៀនដំណើរការប្រក្រតី គឺរាងកាយត្រូវតែមានភាពសកម្ម ឬធ្វើលំហាត់ប្រាណ។ ការធ្វើលំហាត់ប្រាណទៀងទាត់មិនត្រឹមតែជួយបំបាត់សំឡេងលាន់ឮក្នុងពោះប៉ុណ្ណោះទេ ប៉ុន្តែក៏ល្អសម្រាប់រក្សាសុខភាពរាងកាយទាំងមូលផងដែរ។ ៤. ចៀសវាងទទួលទានកាហ្វេ ការទទួលទានកាហ្វេ ជាពិសេសនៅពេលមិនទាន់ទទួលទានអ្វីផ្សេងសោះអាចបណ្ដាលឱ្យបញ្ហាលាន់ឮសំឡេងក្នុងពោះកាន់តែអាក្រក់ឡើង។ នេះក៏ព្រោះតែកាហ្វេរំញោចបង្កើនការកន្ត្រាក់នៃក្រពះពោះវៀន។ គ្រឿងស្រវឹងក៏ជាភេសជ្ជៈមួយប្រភេទដែលអ្នកគួរចៀសវាងផងដែរ។ ៥. ស្ងប់អារម្មណ៍ ដូចបានលើកឡើងខាងលើរួចមកហើយបញ្ហាថប់បារម្ភនិងស្ត្រេសក៏អាចបណ្ដាលឱ្យក្រពះបញ្ចេញសំឡេងរំខានផងដែរ។ ដូច្នេះចូរព្យាយាមសម្រួលអារម្មណ៍៕ ត្រួតពិនិត្យដោយ www.health.com.kh	ភាគច្រើននៃពួកយើងប្រហែលជាមិនធ្លាប់ដឹងទេថាសំឡេងកូរពោះ ឬសូរសំឡេងលាន់ឮក្នុងពោះសុទ្ធតែបណ្ដាលមកពីឃ្លានឡើយ ក៏ព្រោះពេលខ្លះអ្នកទទួលទានឆ្អែតហើយនៅតែអាចឮ។ សំឡេងក្នុងពោះដែលឮខ្លាំងនិងកើតមានញឹកញាប់ខុសធម្មតាអាចបណ្ដាលមកពីបញ្ហាពាក់ព័ន្ធនឹងក្រពះពោះវៀន។ ពេលខ្លះស្ត្រេស បញ្ហាថប់បារម្ភ អារម្មណ៍អន្ទះសា រំភើប ឬតានតឹងក៏អាចបង្កឱ្យឮសំឡេងក្នុងពោះដែរ។
ក្រសួងសាធារណការ និងដឹកជញ្ជូន នឹងអ៊ុតបាឃ្យូកូដលើស្លាកលេខរថយន្ដ នៅចុងឆ្នាំ២០១៧នេះ ដើម្បីធានាកុំឲ្យមានការក្លែងបន្លំស្លាកលេខរថយន្ដ និងងាយស្រួលគ្រប់គ្រង និងត្រួតពិនិត្យ។ នេះបើតាមទីភ្នាក់ងារសារព័ត៌មានកម្ពុជា(AKP) ដែលបានស្រង់សម្តី លោក ស៊ុន ចាន់ថុល រដ្ឋមន្ត្រីក្រសួង សាធារណការ និងដឹកជញ្ជូន ក្នុងកិច្ចប្រជុំបូកសរុបលទ្ធផលត្រួតពិនិត្យការអនុវត្ដច្បាប់ស្ដីពីចរាចរណ៍ផ្លូវគោក ប្រខែឧសភា។ លោក ស៊ុន ចាន់ថុល ថ្លែងដូច្នេះថា៖«ចាប់ពីចុងឆ្នាំ២០១៧ទៅ រាល់ការចេញស្លាកលេខរថយន្ដ ត្រូវតែមានដាក់បញ្ចូលបាឃ្យូកូដ ដើម្បីជៀសវាងការប្រើស្លាកលេខក្លែងក្លាយ ឬលេខសេះហោះ។ ក្រសួងក៏នឹងតភ្ជាប់ប្រព័ន្ធនេះ ជាមួយនឹងនាយកដ្ឋានពន្ធដារ និងគយ ដែរ ដើម្បីងាយស្រួល ស្វែងរកយានយន្ដណាដែលបង់ពន្ធ ឬមិនបង់ពន្ធ»។ បើតាមលោក ស៊ុន ចាន់ថុល ប្រព័ន្ធទិន្នន័យបាឃ្យូកូដនេះ ក្រសួងសាធារណការ មិនផ្ដល់ព័ត៌មានទាំងអស់ឱ្យសមត្ថកិច្ចនោះទេ ផ្តល់តែប្រភេទរថយន្ដ ពណ៌ លេខតួ លេខម៉ាស៊ីនតែប៉ុណ្ណោះ។ ចំណែកព័ត៌មានទាក់ទងនឹងឈ្មោះម្ចាស់រថយន្ដ អាសយដ្ឋានរបស់ម្ចាស់យានយន្ដ ក៏មិនត្រូវផ្ដល់ឱ្យនោះទេ ដើម្បីរក្សាសុវត្ថិភាព និងជួយការពារដល់ម្ចាស់រថយន្ដដែរ។ បច្ចុប្បន្ន ក្រសួងកំពុងសហការជាមួយ ធនាគារអភិវឌ្ឍន៍អាស៊ី(ADB) សិក្សាទៅលើការកែលម្អប្រព័ន្ធស្លាកសញ្ញាចរាចរណ៍ និងការគូសសញ្ញាចរាចរណ៍នៅទូទាំងប្រទេស។ ADB បានយល់ព្រមផ្ដល់អ្នកជំនាញបច្ចេកទេស ដើម្បីកែស្លាកសញ្ញាចរាចរណ៍ឱ្យបានប្រសើរ។ ជាមួយគ្នានេះ ក្រសួងសាធារណការ និងដឹកជញ្ជូនកំពុងធ្វើការងារជាមួយធនាគារពិភពលោក សិក្សាលើការចំណាយ លើការងារទាំងនេះ៕	នៅចុងឆ្នាំ២០១៧នេះ រាល់ការចេញស្លាកលេខរថយន្ដ នឹងមានដាក់បញ្ចូលបាឃ្យូកូដ ដើម្បីជៀសវាងការប្រើស្លាកលេខក្លែងក្លាយ និងផ្តល់ភាពងាយស្រួលដល់សមត្ថកិច្ចត្រួតពិនិត្យ និងគ្រប់គ្រងចំណូលពីការបង់ពន្ធ។ បើតាមលោក ស៊ុន ចាន់ថុល រដ្ឋមន្ត្រីក្រសួងសាធារណការ ប្រព័ន្ធទិន្នន័យបាកូដនេះ នឹងផ្ដល់ព័ត៌មានឲ្យសមត្ថកិច្ចពីប្រភេទរថយន្ដ ពណ៌ លេខតួ និងលេខម៉ាស៊ីន ចំណែកឯព័ត៌មានពីម្ចាស់រថយន្ដ មិនត្រូវផ្ដល់ឲ្យទេ ដើម្បីរក្សាសុវត្ថិភាព និងជួយការពារដល់ម្ចាស់រថយន្ដដែរ។
មន្ត្រីរូបនេះ អះអាងថា សមត្ថកិច្ច បញ្ជូនលោក សុខ ប៊ុន បន្តទៅតុលាការហើយ ដើម្បីចាត់ការតាមនីតិវិធី។ យ៉ាងណា មន្ត្រីដែលសុំមិនបញ្ចេញឈ្មោះរូបនេះ ពុំបានដឹងថា ឃាត់ខ្លួនពីបទអ្វីឡើយ។ ប៉ុន្តែ កោះសន្តិភាព ចុះផ្សាយថា ការឃាត់លោក សុខ ប៊ុន និងគ្នីគ្នា៥នាក់ផ្សេងទៀត គឺពាក់ព័ន្ធលើករណីក្លែងលិខិតបន្លំយកដីប្រជាពលរដ្ឋ នៅក្នុងសហគមន៍ក្រុងព្រះសីហនុ ខេត្តព្រះសីហនុ។ លោក សុខ ប៊ុន ដែលធ្លាប់មានងារជាឧកញ៉ា ធ្លាប់មានក្តីក្តាំនៅតុលាការម្តងរួចទៅហើយ កាលពីឆ្នាំ២០១៥ ដោយសារប្រើអំពើហិង្សាលើកញ្ញា ឯក សុជាតា ហៅ សាសា ជាអតីតពិធីការិនី។ កាលនោះ តុលាការ ឲ្យលោក អនុវត្តទោសក្នុងពន្ធនាគារ១០ខែ៕ អត្ថបទទាក់ទង លោកសុខ ប៊ុន ជាប់ពន្ធនាគារយ៉ាងយូរ៣ខែទៀត	លោក សុខ ប៊ុន អ្នករកស៊ីខាងចលនទ្រព្យ ត្រូវបានសមត្ថកិច្ច ឃាត់ខ្លួនបញ្ជូនទៅអង្គភាពប្រឆាំងអំពើពុករលួយ នៅព្រឹកថ្ងៃទី២៤ ខែមិថុនា ឆ្នាំ២០១៩នេះ។ នេះបើតាមមន្រ្តីផ្នែករដ្ឋបាលនៃអង្គភាពប្រឆាំងអំពើពុករលួយ ដែលបានប្រាប់សារព័ត៌មានថ្មីៗ តាមទូរសព្ទ។
លោកបណ្ឌិត សាម អ៊ីន ស្ថាបនិក និងជាអ្នកនយោបាយជាន់ខ្ពស់ម្នាក់របស់គណបក្សប្រជាធិបតេយ្យមូលដ្ឋាន បានប្រកាសជាផ្លូវការលើទំព័រហ្វេសប៊ុក នៅថ្ងៃទី២ ខែមេសា ឆ្នាំ២០២៣នេះ ពីការសម្រេចចិត្តដ៏ធំរបស់លោក គឺការចាកចេញពីគណបក្សប្រជាធិបតេយ្យមូលដ្ឋាន។ លោក បញ្ជាក់ថា ការឈប់ពីគណបក្សដែលលោកចូលរួមបង្កើតនេះ គឺមានសុពលភាពចាប់ពីថ្ងៃទី៣១ ខែមីនា ឆ្នាំ២០២៣ទៅ។ លោក សាម អ៊ីន បញ្ចេញអារម្មណ៍របស់លោកតាមរយៈសំណេរលើបណ្តាញសង្គមយ៉ាងដូច្នេះថា៖«ក្រោយពីការវាយតម្លៃស្ថានការណ៍គ្រប់ជ្រុងជ្រោយ និងសួរបេះដូងខ្ញុំជាច្រើនដង ខ្ញុំបានសម្រេចចិត្តលាឈប់ពីតួនាទីប្រធានគណៈកម្មាធិការនាយកស្តីទី និងពីសមាជិកភាពគណបក្សប្រជាធិបតេយ្យមូលដ្ឋានជាផ្លូវការ។ Goodbye my love, GDP»។ តើលោកបណ្ឌិត នឹងទៅណាវិញ? លោក សាម អ៊ីន ឆ្លើយជាមួយសារព័ត៌មានថ្មីៗថា លោក ពិចារណាទៅចូលរួមជាមួយរដ្ឋាភិបាល ហើយបើរដ្ឋាភិបាល មិនស្វាគមន៍ លោក នឹងពិចារណាពីជម្រើសផ្សេងទៀត។ អត្ថបទទាក់ទង បណ្ឌិត សាម អ៊ីន កំពុងពិចារណា៖ គួរទៅចូលជាមួយរដ្ឋាភិបាលដែរ ឬបន្តនៅជួយបក្សមូលដ្ឋាន? លោក បន្តថា ក្រសួង ដែលលោកសម្លឹងមើល និងចង់ចូលទៅបម្រើការងារ គឺក្រសួងបរិស្ថាន។ លោក បន្ថែមថា លោក ចង់ប្រើប្រាស់ចំណេះជំនាញជួយរដ្ឋាភិបាលលើផ្នែកព្រៃឈើនិងបរិស្ថាន ដ្បិតលោកទទួលបានសញ្ញាបត្រថ្នាក់បណ្ឌិតផ្នែកគោលនយោបាយព្រៃឈើពីប្រទេសអាល្លឺម៉ង់ ហើយលោកក៏ធ្លាប់មានបទពិសោធក្នុងការចូលរួមការពារព្រៃឈើជាមួយប្រជាពលរដ្ឋតាមសហគមន៍នានាដែរ។ លោក សាម អ៊ីន បញ្ជាក់ដូច្នេះថា៖«មកដល់ពេលនេះ ខ្ញុំ គ្រាន់តែជម្រាបព័ត៌មានជូនលោកបណ្ឌិត យ៉ង សាំងកុមារ ហើយលោកអាចមានឱកាសជម្រាបព័ត៌មានបន្តជូនសម្តេចនាយករដ្ឋមន្រ្តី ឬយ៉ាងណា ខ្ញុំអត់ទាន់ដឹងព័ត៌មានច្បាស់លាស់ទេ។ ខ្ញុំគ្រាន់តែបញ្ជូនផែនការដែលខ្ញុំចង់ធ្វើអ្វីខ្លះទៅលោកបណ្ឌិត យ៉ង សាំងកុមារ»។ លោកបណ្ឌិត យ៉ង សាំងកុមារ និងលោកបណ្ឌិត សាម អ៊ីន កាលនៅជាថ្នាក់ដឹកនាំគណបក្សប្រជាធិបតេយ្យមូលដ្ឋាន (រូបពីហ្វេសប៊ុករបស់លោកបណ្ឌិត សាម អ៊ីន)។ សូមរម្លឹកថា កាលពីចុងឆ្នាំ២០២២ លោក យ៉ង សាំងកុមារ មន្រ្តីជាន់ខ្ពស់របស់គណបក្សប្រជាធិតេយ្យមូលដ្ឋាន និងមន្រ្តីមួយចំនួនទៀត បាននាំគ្នាចាកចេញពីគណបក្សនេះ ទៅចូលរួមជាមួយគណបក្សប្រជាជនកម្ពុជា។ ក្រោយមក លោក យ៉ង សាំងកុមារ ដែលជាបណ្ឌិតកសិកម្ម ត្រូវបានតែងតាំងជារដ្ឋមន្រ្តីប្រតិភូអមនាយករដ្ឋមន្រ្តីផង និងជារដ្ឋលេខាធិការក្រសួងកសិកម្មផង។ លោកបណ្ឌិត យ៉ង សាំងកុមារ និងលោកបណ្ឌិត សាម អ៊ីន សុទ្ធតែជាស្ថាបនិកគណបក្សប្រជាធិបតេយ្យមូលដ្ឋាន។ គណបក្សប្រជាធិបតេយ្យមូលដ្ឋាន ដែលបច្ចុប្បន្នមានលោក យ៉េង វីរៈ ជាប្រធាន ត្រូវបានបង្កើតឡើងកាលពីឆ្នាំ២០១៥។ គណបក្សនេះ បានចូលរួមការបោះឆ្នោតជាតិឆ្នាំ២០១៨ តែពុំទទួលបានអាសនៈក្នុងរដ្ឋសភាឡើយ ហើយក៏បានចូលរួមការបោះឆ្នោតឃុំ-សង្កាត់ឆ្នាំ២០២២នេះដែរ ដោយទទួលបាន៦អាសនៈ៕	ដោយ៖ ទេពញាណ
សេចក្ដីសម្រេចរបស់មហាសន្និបាតដែលត្រូវបានអនុម័តដោយសំឡេងភាគច្រើន បានថ្កោលទោសរដ្ឋប្រហារយោធានៅមីយ៉ាន់ម៉ា។ ជារួមប្រទេស១១៩ បានបោះឆ្នោតគាំទ្រ ៣៧ប្រទេសបោះអនុប្បវាទ និង៣៧ប្រទេស មិនបោះឆ្នោត។ បេឡារុស ជាប្រទេសមួយគត់បោះឆ្នោតប្រឆាំង។ សេចក្ដីសម្រេចនេះ បានអំពាវនាវឱ្យរដ្ឋសមាជិកអង្គការសហប្រជាជាតិទាំងអស់ បង្ការលំហូរអាវុធទៅកាន់មីយ៉ាន់ម៉ា។ តាមពិតទៅនៅត្រង់ចំណុចនេះ ក្នុងសេចក្ដីព្រាងសេចក្ដីសម្រេចដំបូង ប្រទេសដែលតាក់តែងចង់ឱ្យចាត់វិធានការផ្អាកជំនួញអាវុធទាំងស្រុងទាំងម្ដង តែក៏ត្រូវបានរដ្ឋសមាជិកអាស៊ានជំទាស់ទៅវិញ។ ចុងក្រោយ សំណេរក៏ត្រូវសម្រួលមកត្រឹមការបង្អាក់លំហូរអាវុធប៉ុណ្ណោះ។ លើសពីនោះ មហាសន្និបាត ក៏ទទូចឱ្យរបបយោធាដែលកំពុងដឹកនាំប្រទេសបញ្ឈប់ជាបន្ទាន់អំពើហិង្សាលើបាតុករស៊ីវិល ក៏ដូចជាបញ្ចប់ការរឹតត្បិតអ៊ីនធឺណិត និងបណ្ដាញសង្គមនានា។ សេចក្ដីសម្រេចដដែល ក៏ស្នើឱ្យមីយ៉ាន់ម៉ាអនុវត្តអនុសាសន៍៥ចំណុចរបស់អាស៊ានឱ្យបានលឿនតាមតែអាចធ្វើបាន សំដៅបញ្ចប់អំពើហិង្សា និងឈានទៅបើកផ្លូវដល់ការស្វែងរកច្រកចេញពីវិបត្តិដែលមានអាយុជិត៦ខែនេះ។ ទាក់ទង់អនុសាសន៍អាស៊ាន មេដឹកនាំរបបយោធាមីយ៉ាន់ម៉ាធ្លាប់បញ្ជាក់ហើយថា អាចអនុវត្តបានលុះត្រាប្រទេសវិលទៅរកប្រក្រតីភាពសិន។ ប្រតិភូអាស៊ានមួយក្រុម ក៏ធ្លាប់ទៅមីយ៉ាន់ម៉ារួចហើយដើម្បីជជែកពីបញ្ហានេះ ប៉ុន្តែគេនៅតែមើលមិនឃើញមានផ្លែផ្កាដដែល។ អ្វីគួរឱ្យកត់សម្គាល់នោះ សមាជិកអាស៊ានបោះឆ្នោតមិនដូចគ្នាឡើយ។ ព្រុយណេ ឡាវ កម្ពុជា និងថៃ បោះឆ្នោតអនុប្បវាទ ខណៈឥណ្ឌូណេស៊ី វៀតណាម ម៉ាឡេស៊ី សិង្ហបុរី និងហ្វីលីពីនបោះឆ្នោតគាំទ្រសេចក្ដីសម្រេចរបស់មហាសន្និបាត។ លោក Kyaw Moe Tun ដែលជាតំណាងរដ្ឋាភិបាលស៊ីវិលនោះ ក៏បោះឆ្នោតគាំទ្រដែរ៕	មហាសន្និបាតអង្គការសហប្រជាជាតិ (UNGA) នៅថ្ងៃទី១៨ ខែមិថុនា បានអនុម័តសេចក្ដីសម្រេចមួយដោយស្នើឱ្យផ្អាកលំហូរអាវុធទាំងអស់ទៅកាន់មីយ៉ាន់ម៉ា។ មហាសន្និបាត ក៏អំពាវនាវឱ្យយោធាគោរពលទ្ធផលការបោះឆ្នោតឆ្នាំ២០២០ ហើយដោះលែងអ្នកជាប់ឃុំទាំងអស់។ ក្នុងកិច្ចប្រជុំនេះ សមាជិកអាស៊ានទាំង១០ បានបោះឆ្នោតខុសៗគ្នា ដែលវាបង្ហាញពីការខ្វែងគំនិតរបស់រដ្ឋសមាជិកលើបញ្ហាក្ដៅមួយនេះ។
មូលនិធិស៊ីក្លូផ្តើមដំណើរការហើយ ដោយនឹងផ្តល់ផលប្រយោជន៍ច្រើនដល់សមាជិកសកម្មរបស់ខ្លួន ដែលជាអ្នកប្រកបរបរធាក់ស៊ីក្លូពិតប្រាកដ។ សម្តេចនាយករដ្ឋមន្ត្រី ហ៊ុន សែន បានប្រកាសអំពីរូបរាងផ្លូវការនៃមូលនិធិត្រីចក្រយាន ឬមូលនិធិស៊ីក្លូ បន្ទាប់ពីសម្តេចបានបង្ហើបបំណងបង្កើតមូលនិធិនេះ ទើបតែពីរសប្តាហ៍កន្លងទៅ។ ពីក្នុងពិធីសំណេះសំណាលជាមួយអ្នកប្រកបរបរធាក់ស៊ីក្លូ ដែលត្រូវបានរៀបចំធ្វើនៅកោះពេជ្រ ប្រមុខរដ្ឋាភិបាលបានប្រកាសទាំងតួលេខថវិកា និងឈ្មោះសប្បុរសជនដែលជាសមាជិករដ្ឋាភិបាល និងអ្នកជំនួញធំៗ។ សម្តេច ហ៊ុន សែន ក៏បានប្រកាសឲ្យដឹងផងដែរពីចំនួនថវិកាផ្ទាល់ខ្លួនដែលសម្តេចត្រូវឧបត្ថម្ភមូលនិធិនេះ។ សម្តេច ហ៊ុន សែន បានមានប្រសាសន៍យ៉ាងដូច្នេះ៖«ខ្ញុំ និងគ្រួសារខ្ញុំ បានដាក់ថវិកា៥០០លានរៀល (១២៥០០០ដុល្លារ) ចូលទៅក្នុងគណនី (គណនីធនាគាររបស់មូលនិធិ) រួចហើយ។ បន្ទាប់ទៀត ខ្ញុំនឹងចូល២ម៉ឺនដុល្លារក្នុងមួយខែ បានន័យថា២៤ម៉ឺនដុល្លារក្នុងមួយឆ្នាំ បន្ថែមទៀត»។ អត្ថបទទាក់ទង មូលនិធិទ្រទ្រង់របរស៊ីក្លូរបស់នាយករដ្ឋមន្ត្រី នឹងលើកស្ទួយការអភិរក្សស៊ីក្លូ ក្រៅពីថវិការបស់ប្រមុខរដ្ឋាភិបាល សេដ្ឋីជំនួញ៤នាក់បានប្រកាសឧបត្ថម្ភមូលនិធិស៊ីក្លូក្នុង១ម្នាក់ចំនួន៥ម៉ឺនដុល្លារក្នុងមួយឆ្នាំ។ អ្នកជំនួញធំៗទាំងនេះរួមមាន ឧកញ៉ា គិត ម៉េង ឧកញ៉ា លាង ឃុន ឧកញ៉ាថៃ ជាហួត និង អ៊ឹង ប៊ុនហូវ។ នៅមានសមាជិករដ្ឋាភិបាល និងអ្នកជំនួញផ្សេងទៀតដែលបានប្រកាសផ្តល់ថវិកាចន្លោះពី ២៥០០ដុល្លារ ដល់៣ម៉ឺនដុល្លារដល់មូលនិធិស៊ីក្លូ។ មូលនិធិស៊ីក្លូត្រូវបានដឹកនាំបង្កើតដោយនាយករដ្ឋមន្ត្រី ជាមួយនឹងថវិកាដ៏ច្រើន ពីព្រោះលោកនាយករដ្ឋមន្ត្រីបញ្ជាក់ថា លោកមិនចង់ឃើញមូលនិធិនេះបរាជ័យដោយសារក្ស័យធុននោះឡើយ។ ប្រមុខរដ្ឋាភិបាលក៏បានយកឱកាសនេះបញ្ជាក់ផងដែរថា អំពីការប្រើប្រាស់ថវិកាទាំងនេះយ៉ាងត្រឹមត្រូវចំពោះតែអ្នកប្រកបរបរធាក់ស៊ីក្លូណាដែលស្ម័គ្រចូលជាសមាជិកនៃមូលនិធិស៊ីក្លូនេះ។ យោងតាមការប្រកាសរបស់សម្តេច ហ៊ុន សែន អ្នកប្រកបរបរធាក់ស៊ីក្លូ ដែលក្លាយជាសមាជិកសកម្មនៅក្នុងមូលនិធិនេះ ត្រូវបានទទួលបានប្រយោជន៍ជាច្រើនដូចជា ការទទួលបានប្រាក់ឧបត្ថម្ភ៧០០០រៀលក្នុងមួយថ្ងៃ (បើកប្រាក់នេះ១០ថ្ងៃម្តង) ការទទួលបានសេវាព្យាបាលពីមន្ទីរពេទ្យរដ្ឋដោយឥតគិតថ្លៃ និងផលប្រយោជន៍ផ្សេងទៀតដូចជាប្រាក់ឧបត្ថម្ភក្នុងថ្ងៃបុណ្យជាតិធំៗ, ពេលចូលនិវត្តន៍, ក្នុងករណីមរណភាពជាដើម ដែលថ្នាក់ដឹកនាំមូលនិធិកំពុងសិក្សា និងសម្រេច។ មូលនិធិស៊ីក្លូដែលផ្តួចផ្តើមដោយសម្តេចនាយករដ្ឋមន្ត្រី នឹងត្រូវប្រើប្រាស់ផងដែរសម្រាប់ការជួសជុល និងថែរក្សាស៊ីក្លូ ព្រមទាំងលទ្ធភាពនៃការបង្កើនចំនួនស៊ីក្លូនៅក្នុងប្រទេសកម្ពុជាទៀតផង៕	សម្តេចនាយករដ្ឋមន្ត្រី ហ៊ុន សែន ដែលជាប្រធានកិត្តិយសនៃមូលនិធិត្រីចក្រយាន (មូលនិធិស៊ីក្លូ) បានប្រកាសដំណើរការមូលនិធិនេះ នៅចំពោះមុខអ្នកប្រកបរបរធាក់ស៊ីក្លូ៣០៨នាក់នៅព្រឹកថ្ងៃទី១៣ខែមករា។
វត្តមានរបស់លោកវ្ល៉ាឌីមៀ ពូទីន ប្រធានាធិបតីរុស្ស៊ី នៅវៀតណាម បានបង្ហាញពីការប្តេជ្ញាពង្រឹងទំនាក់ទំនងជាមួយមិត្តចាស់ ចាប់ពីសង្រ្គាមត្រជាក់ ស្របពេលខ្លួនកំពុងរងទណ្ឌកម្មពីប្រទេសលោកខាងលិច និងប្រទេសផ្សេងទៀត។ ចាប់តាំងពីឆ្នាំ២០០០ មក លោកពូទីន បានបំពេញទស្សនកិច្ចជាច្រើនលើក ដោយលើកចុងក្រោយនៅឆ្នាំ២០១៧ ដែលលោកចូលរួមកិច្ចប្រជុំ កិច្ចសហប្រតិបត្តិការសេដ្ឋកិច្ចអាស៊ី-ប៉ាស៊ីហ្វិក។ តាមរយៈដំណើរទស្សនកិច្ចលើកចុងក្រោយនេះ រុស្ស៊ី និងវៀតណាម បានចុះហត្ថលេខាលើកិច្ចព្រមព្រៀង និងអនុស្សារណៈនៃការយោគយល់គ្នាចំនួន ១១ ក្រោមវត្តមានរបស់លោកពូទីន និងសមភាគីវៀតណាម លោក តូ ឡិម។ កិច្ចព្រមព្រៀងទាំង ១១នេះ មានដូចជាប្រេង, ហ្គាស, វិទ្យាសាស្រ្តនុយក្លេអ៊ែរ និងអប់រំជាដើម។ លើសពីនេះ មេដឹកនាំដ៏មានឥទ្ធិពលរុស្ស៊ី បានប្តេជ្ញា ក្នុងពង្រឹងគោលនយោបាយឆ្ពោះទៅតំបន់អាស៊ី ដែលត្រូវបានដាក់ចេញកាលពីឆ្នាំ២០១២ ស្របពេលរុស្ស៊ី កំពុងរងទណ្ឌកម្មពីសំណាក់ប្រទេសលោកខាងលិចទាំងវិស័យថាមពល ហិរញ្ញវត្ថ និងពាណិជ្ជកម្ម។ «យើងប្តេជ្ញាយ៉ាងមុតមាំ ក្នុងការពង្រឹងភាពជាដៃគូភាពជាដៃគូយុទ្ធសាស្រ្តគ្រប់ជ្រុងជ្រោយជាមួយវៀតណាម ដែលនៅតែជាប្រទេសសំខាន់មួយសម្រាប់រុស្ស៊ី»។ ទីភ្នាក់ងារព័ត៌មាន Tass បានស្រង់សម្តីរបស់លោកពូទីន ដោយបន្តថា ប្រទេសទាំងពីរ មានផលប្រយោជន៍រួមគ្នាក្នុងការអភិវឌ្ឍរចនាសម្ព័ន្ធសន្តិសុខដែលអាចពឹងផ្អែកបាននៅក្នុងតំបន់ ដោយឈរលើមូលដ្ឋានមិនប្រើប្រាស់កងកម្លាំង និងការដោះស្រាយជម្លោះប្រកបដោយសន្តិភាព។ ប្រទេសទាំងពីរ បានបង្កើតភាពជាដៃគូយុទ្ធសាស្រ្តគ្រប់ជ្រុងជ្រោយ នៅក្នុងឆ្នាំ២០១២។ ក្រៅពីកិច្ចព្រមព្រៀងខាងលើ ក្រុងមូស្គូ និងក្រុងហាណូយ បានឯកភាពបង្កើនកិច្ចសហប្រតិបត្តិការសេដ្ឋកិច្ច ដើម្បីឈានដល់ការបង្កើតក្រុមការងារជាន់ខ្ពស់មួយសម្រាប់ផ្តោតលើគម្រោងវិនិយោគ។ លើសពីនេះ ភាគីទាំងពីរ ក៏បានគាំទ្រលើកិច្ចសហប្រតិបត្តិការពាក់ព័ន្ធនឹងវិស័យទេសចរណ៍ផងដែរ។ ពាក់ព័ននឹងសង្រ្គាមអ៊ុយក្រែនវិញ រុស្ស៊ី បានសាទរជំហររបស់វៀតណាមនៅកណ្តាល រួមទាំងស្វាគមន៍កិច្ចខិតខំរបស់វៀតណាម សម្រាប់ការស្វែងរកដំណោះស្រាយលើជម្លោះប្រកបដោយសន្តិភាព និងទុកចិត្តបាន។ នេះបើតាមសេចក្តីថ្លែងការណ៍រួមរវាងវៀតណាម និងរុស្ស៊ី ចេញនៅថ្ងៃទី២០ ខែមិថុនា។ សូមបញ្ជាក់ថា រុស្ស៊ី ជាដៃគូវិនិយោគដ៏ធំមួយនៅវៀតណាម។ គិតត្រឹមខែមេសា ទំហំវិនិយោគរបស់រុស្ស៊ីនៅវៀតណាម មានចំនួន ៩៨៤,៩៨លានដុល្លារ ក្នុងចំណោម ១៨៦គម្រោង។ ចំនួនដ៏ច្រើននេះ ធ្វើឱ្យរុស្ស៊ី ជាដៃគូវិនិយោគស្ថិតនៅលំដាប់ទី២៨ នៃប្រទេស និងដែនដីវិនិយោគចំនួន ១៤៥។ ចំណែកវៀតណាម បានវិនិយោគ ១,៦៣ពាន់លានដុល្លារ នៅរុស្ស៊ី៕	ក្នុងដំណើរទស្សនកិច្ចរបស់លោកប្រធានាធិបតី វ្ល៉ាឌីមៀ ពូទីន នៅវៀតណាម ដែលផ្តើមពីថ្ងៃទី២០ ខែមិថុនា រុស្ស៊ី និងវៀតណាម បានចុះហត្ថលេខាលើកិច្ចព្រមព្រៀងជាច្រើនពាក់ព័ន្ធនឹងថាមពល និងពង្រឹងគោលនយោបាយឆ្ពោះទៅអាស៊ី។ កិច្ចសហប្រតិបត្តិការទាំងនេះ ធ្វើឡើងស្របពេលក្រុងមូស្គូ កំពុងរងទណ្ឌកម្មជុំវិញ ពីប្រទេសលោកខាងលិច។
តាមរយៈកិច្ចប្រជុំតាមប្រព័ន្ធអនឡាញ ដែលមានអភិបាល និងអភិបាលរងពីប្រទេសប្រមាណ២០ និងតំណាងអង្គការអន្តរជាតិក្នុងក្របខណ្ឌអង្គការសហប្រជាជាតិជាច្រើនទៀត លោក នួន ផារ័ត្ន បានមានប្រសាសន៍ថា ព្រោះតែមានយុទ្ធសាស្ត្រនៃការចែកចាយការចាក់វ៉ាក់សាំងថ្នាក់ជាតិ ដែលផ្តួចផ្តើមដោយសម្តេចនាយករដ្ឋមន្ត្រី ហ៊ុន សែន មកដល់ពេលនេះ ប្រជាជនកម្ពុជា៨៥ភាគរយបានទទួលវ៉ាក់សាំង។ លោកបន្តថា ជាពិសេស ពលរដ្ឋនៅក្នុងរាជធានីភ្នំពេញស្ទើរតែ១០០ភាគរយក៏ទទួលបានវ៉ាក់សាំងគ្រប់ចំនួនដូសដែរ ហើយថាពួកគេក៏កំពុងទទួលវ៉ាក់សាំងដូសទី៣ទៀតផង។ លោក នួន ផារ័ត្ន អភិបាលរងសាលារាជធានីភ្នំពេញបានអញ្ជើញឱ្យចូលរួមក្នុងសន្និសីទ្ធអន្តរជាតិក្រោមមូលបទ៖ «Bridges for Cities 2021» ដែលត្រូវបានរៀបចំដោយអង្គការអភិវឌ្ឍន៍វិស័យឧស្សាហកម្មរបស់អង្គការសហប្រជាជាតិ (UNIDO)។ លោកអភិបាលរងសាលារាជធានីភ្នំពេញត្រូវបានអញ្ជើញឱ្យធ្វើបទអន្តរាគមន៍នៅក្នុងកិច្ចពិភាក្សាមួយដែលមានប្រធានបទ «ការស្ដារសេដ្ឋកិច្ចឡើងវិញប្រកបដោយបរិយាបន្ន និងនវានុវត្តន៍បច្ចេកវិទ្យា»។ លោក នួន ផារ័ត្ន បានថ្លែងយ៉ាងដូច្នេះប្រាប់សន្និសីទ៖«បច្ចុប្បន្ននេះ ពលរដ្ឋក្នុងរាជធានីភ្នំពេញបានចាប់ផ្តើមអនុវត្តការរស់នៅបែបថ្មី ខណៈដែលករណីឆ្លងមេរោគកូវីដ-១៩ បានធ្លាក់ចុះពីខ្ទង់ពាន់ក្នុងមួយថ្ងៃ មកនៅក្រោម១០០ករណីក្នុងមួយថ្ងៃ។ ហើយករណីមរណភាពក៏កាន់តែធ្លាក់ចុះខ្លាំងដែរ។ ការនាំចេញក្នុងវិស័យវាយណភណ្ឌកំពុងតែត្រឡប់មករកប្រក្រតីភាពវិញ។ នេះជាសញ្ញាល្អសម្រាប់កម្មករកម្មការិនីប្រមាណជិត៥សែននាក់។»។ វេទិកាអន្តរជាតិនេះបានអនុញ្ញាតឱ្យលោកអភិបាលរងរាជធានីភ្នំពេញបានបង្ហាញពីបទពិសោធន៍ល្អ និងឱកាសដែលកម្ពុជាបានទទួលក្នុងអំឡុងនៃការរាតត្បាតនៃជំងឺកូវីដនេះផងដែរ។ នោះគឺការខិតខំព្យាយាមប្រើប្រាស់បច្ចេកវិទ្យានៅក្នុងវិស័យអប់រំផង វិស័យទំនាក់ទំនងផង ការគ្រប់គ្រងការឆ្លងរាតត្បាតនៃជំងឺផង និងនៅក្នុងដំណើរការធុរកិច្ចផង។ លើសពីនេះ លោក នួន ផារ័ត្ន ក៏បានលើកឡើងផងដែរអំពីស្មារតីសាមគ្គីរវាងពលរដ្ឋកម្ពុជា និងការជឿទុកចិត្តរបស់ពលរដ្ឋមកលើអាជ្ញាធរ ទាំងក្នុងការជួយយកអាសារគ្នា ទាំងការស្ម័គ្រចិត្តចូលរួមទទួលវ៉ាក់សាំង ដែលបានធ្វើឱ្យកម្ពុជាអាចស្រាកស្រានពីការឆ្លងរាតត្បាតបានលឿន និងចាប់ផ្តើមស្ដារសេដ្ឋកិច្ចរបស់ខ្លួនឡើងវិញបានឆាប់រហ័ស៕	គឺនៅក្នុងកិច្ចប្រជុំជាអន្តរជាតិរបស់អង្គការអភិវឌ្ឍវិស័ឧស្សាហកម្មរបស់អង្គការសហប្រជាជាតិ (UNIDO) នាល្ងាចថ្ងៃទី៣១ខែតុលាឆ្នាំ២០២១នេះ ដែលលោក នួន ផារ័ត្ន អភិបាលរងសាលារាជធានីភ្នំពេញបានបង្ហាញប្រាប់តំណាងរដ្ឋាភិបាល និងអង្គការអង្គការអន្តរជាតិធំៗអំពីយុទ្ធសាស្ត្រចាក់វ៉ាក់សាំងរបស់រដ្ឋាភិបាលកម្ពុជា។
ច្បាប់ស្តីពីសំណង់ ត្រូវបានប្រកាសឲ្យប្រើប្រាស់កាលពីអំឡុងខែវិច្ឆិកា ឆ្នាំ២០១៩។ សម្តេចនាយករដ្ឋមន្ត្រី យល់ថា ការដាក់ឲ្យប្រើប្រាស់ច្បាប់ស្តីពីសំណង់ ទើបតែមានរយៈពេល២ខែប៉ុណ្ណោះ ដោយមិនទាន់អាចអនុវត្តបានពេញលេញនោះទេ។ ប្រមុខរដ្ឋាភិបាល លើកឡើងពីច្បាប់ស្តីពីសំណង់ ក្នុងសន្និសីទកាសែត កាលពីថ្ងៃទី៥ ខែមករា ឆ្នាំ២០២០ នៅទីតាំងបាក់អគារកម្ពស់៦ជាន់ក្នុងក្រុងកែប ក្រោយពីបញ្ចប់ការរុករកជនរងគ្រោះក្នុងគំនរអគារនេះ។ សំឡេង ច្បាប់ស្តីពីសំណង់ ដែលមាន១១១មាត្រា មានគោលបំណងធានាពីគុណភាព-សុវត្ថិភាពសំណង់ និងមានគោលដៅកំណត់គោលការណ៍ និងបទប្បញ្ញត្តិបច្ចេកទេសសំណង់ វិធានការ និង នីតិវិធីក្នុងការគ្រប់គ្រងវិស័យសំណង់នៅកម្ពុជា។ រយៈពេលប្រមាណ៧ខែមកនេះ កម្ពុជា មានករណីបាក់រលំអគារ៣លើក។ ករណី១ទី បាក់អគារកម្ពស់៧ជាន់នៅក្រុងព្រះសីហនុ កាលពីចុងខែមិថុនា ឆ្នាំ២០១៩ ដោយសម្លាប់មនុស្ស២៨នាក់ និងមានអ្នករបួស២៦នាក់។ ករណីទី២ បាក់សាលាឆាន់វត្តប្រាសាទគោកចកនៅក្រុងសៀមរាប កាលពីដើមខែធ្នូ ឆ្នាំ២០១៩ ដោយសម្លាប់មនុស្ស៣នាក់ និងមានអ្នករបួស១៣អង្គ/នាក់។ ករណីទី៣ បាក់អគារកម្ពស់៦ជាន់នៅក្រុងកែប នាដើមខែមករា ឆ្នាំ២០២០នេះ ដោយសម្លាប់មនុស្សដល់ទៅ៣៦នាក់ និងមានអ្នករបួស២៣នាក់។ អគារទាំង៣ ដែលបាក់រលំនេះ សុទ្ធតែស្ថិតក្នុងដំណើរការសាងសង់ ហើយអ្នកស្លាប់និងអ្នករបួសភាគច្រើន ជាកម្មករសំណង់៕	សម្តេចនាយករដ្ឋមន្ត្រី ហ៊ុន សែន សង្ឃឹមថា នៅពេលណាច្បាប់ស្តីពីសំណង់ ត្រូវបានអនុវត្តពេញលេញនៅកម្ពុជា ឧបទ្ទវហេតុបាក់រលំអគារដែលកំពុងដំណើរការសាងសង់ នឹងត្រូវកាត់បន្ថយ ឬក៏ «ឈានទៅលុបបំបាត់តែម្តង»។

Subsets and Splits

No community queries yet

The top public SQL queries from the community will appear here once available.